
La creazion 
artistiche 


Ce definizion pe art? 


Dà une definizion de art al è un esercizi dificil par vie che, sedi sul 
plan semantic, sedi su chel storic, sedi ancjemò su chel concret e 
funzionäl, la definizion di “art” e il so significàt a mudin vie pai secui 
in ducj i lôr aspiets. 
Ce che vuè o intindin par art nol è propit ce che cun cheste peraule 
si podeve intindi te Ete di Mieç o tal mont classic e o pensin che al 
sedi stàt compagn intes societàts primigjeniis e in chés che ancjemò 
in dì di vuè a vegnin definidis “primitivis”. In chei timps, in chei 
contescj, la peraule e lis peraulis derivadis che o doprin cumò, e 
veve e a vevin dut un altri significât. 
Inte Grecie antighe il tiermin /echné, che e corispuint al latin ars 
al veve un rapuart cu la nozion di creazion, di produzion, di un fà 
material o di un savê fà (par Aristotile, si trate di un compuartament 
produtîf guviernât dal savê), di une trasformazion de materie grese 
intun obiet lavoràt, e lavoràt daùr di regulis stabilidis, sintudis e 
condividudis. I doi tiermins (fecbné e ars) a cjapin dentri dutis lis 
ativitàts dal om, il so at “creatif”, e duncje ancje ce che vuê al ven 
afidaàt dome al setôr artesanàl. Pai grêcs fechné al jere salacor un 
tiermin che al rifleteve plui une azion sul plan “materiâl”, calcolant 
che pai grécs la creazion poetiche, par esempli, no jere stimade une 
techné, ma, come che o viodarin, e veve alc a ce viodi cuntun ordin 
che al tocjave la ativitàt sacerdotäl, il mont sacràl o divinatori. 
In dì di vué, invezit, la art e forme une nebulose li che si confondin, 
si misclicin setôrs diferents: dal spetacul aes gnovis creazions 
audiovisivis, fintremai ae mode. Une materie che e ven stazade di 
un branc particolàr de filosofie, la estetiche. Il dut metût dentri di 
un cuadri che il mont moderni ocidentà! al definìs cul tiermin di 
“culture”. Ancjemò dongje, la peraule “art” e jentre aromai in formis, 
espressions e mûts di dî che cu la creativitàt no àn nuie a ce viodi. 
Ma se o vin ché di doprà il metri academic, la art si à di definî — e 
o podin doprà par chest lis peraulis di Erwin Panofsky — tant che 
la produzion di chei “manufats umans che a chei si atribuìs un valòr 
plui alt di chel semplicementri utilitaristic”. Une definizion che, come 

che o viodarin, e je in buine sostance chê stesse creade te metàt 
dal Sietcent di Baumgarten e di Kant e che e rapresente ancjemò 
vué un pont di partence referenziäl, cun dutis lis atualizazions e i 
adataments dal câs. 

Achì o vin invezit ché di calcolà la art daùr e a tacä de sô funzion 
primordiäl, une funzion che, cul finî des societàts tradizionàls e 
tradizionalmentri organizadis, si è a planc a planc sfantade fintremai 
a sparî dal dut. 


La creazion artistiche e je un dai caratars specifics dal om. Si trate 
di savê ce che si intint par creazion artistiche. Dongje dal lengac 
(e de cussience di se) ce che al rint l'om unic e je la sô capacitàt 
di interagjî cul mont che lu cercene, la necessitàt e la bisugne che 
l'om al à di trasformà intun artefat la materie grese che al à tes 
mans. Ma no come i animài che a interagjissin sì cu la nature, ma 
lu fasin simpri inte stesse maniere, daûr di un compuartament detàt 
dal lôr istint biologjic e etologjic, ven a stài in mût passif e ripetitif. 
AI contrari dal animal, l'om lu fâs in maniere ative, al trasforme in 
maniere creative la nature dulintor, al cjape in man une forme par 
trasformâle e disponile intune forme diferente (tension imitative, sul 
plan contingjent, dal at creatîf assolùt: chel che al puarte la idee de 
potence al at, dal mont des pussibilitàts al mont atuàl). Par parafrasà 
il titul di une opare di Ananda K. Coomaraswamy, o sin achì denant 
de “trasformazion de nature in art”. E cheste trasformazion, che pal 
om e je une ativitàt dut intun naturàl e necessarie, di une bande, 
autonome e libare, di chê altre, al è un mieg par cognossi il mont li 
che l'om si cjate e il mont soresensibil che a chel l'om al tint. Cheste 
trasformazion (artistiche) e pues rivà ae realizazion di “obiets” che a 
sumin dentri di lôr plui caratars che si integrin e che si completin: 
un aspiet simbolic cuntune utilitàt pratiche, li che la utilitàt pratiche 
e ven sostignude e rinfuarcide de rapresentazion simboliche che 
l'obiet al ten parentri. Achì il simbul al covente ancje par tignî adun, 
par significa e par motivà la sò dimension pratiche. 

O sin daûr a fevelà di societâts antighis, di un mont ancjemò 
tradizional. L'obiet cussì pensât e realizàt al tignarà dentri di se 

nivei fisics, psichics e noetics, a un tant di rapresentà un mieg di 
realizazion sedi pal creadôr che pal utilizadôr dal obiet stes, o par 
dute la comunitàt, se chest obiet al à une valence sociäl. Une valence 
ancjemò plui alte, se, dongje che individuâl, la funzion e je ancje 
rituàl, terapeutiche, magjiche o religjose par dute la societàt. 


Di li al diven che la art e nas in strente relazion cun ché cussience 
pal trassendent che e caraterize Pom e cu lis tantis formis religjosis 
e cultuâls che a caraterizin la vite dal om intes civiltàts tradizionals. 
La piture, la sculture, la musiche e il bal a son prime di dut supuarts 
che a permetin al ritualist — sacerdot, siaman o terapeute che al sedi 
— di jentrà in contat cu lis “fuarcis sorenaturâls”. 

La art e nas duncje tant che mieg di interazion cul mont soresensibil 
par mieç di chel sensibil. E nas tant che mieç di interazion e puint 
di colegament cuntun mont superiòr, par rindi “visibil” chel mont 
sorenaturàl che si rive dome a intuî. 

La trasformazion de Nature intun artefat no dome e permet al om di 
cognossi il mont fisic, ma, cul artefat, l'om al cree un simbul che lu 
puarte a cognossi il mont là di là de sô nature fisiche. 


Il concet di dharma 


Intal mont primitif e in chel antîc ce che noaltris o clamin art, nol 
vignive calcolît tant che une ativitàt autonome, separade di chés 
altris ativitàts umanis, ma tant che chel element che al indreçave 
ľom, parentri di ogni sò ativitàt, viers de scuvierte o de riscuvierte 
sedi dal mont esistent che dal mont extrasensibil e di ducj i elements 
che a componin chestis dôs realtàts. 

Ars o techné, tiermins che trasponûts intes lenghis modernis a àn 
puartàt a significà ce che nô vuè o clamin, il prin art, il secont 
tecniche, a vevin intal mont grêc e in chel roman dome il valôr dal 
“fa”, dal “creà” daûr di une juste norme, oparis, obiets, architeturis, 
ativitàts e v.i. Ma la art, cussì come che noaltris le intindìn, intal mont 
antîc e in chel primitîf, no esisteve. 

Chel de art, daûr dal nestri mût di intindi, al è un concet dut moderni 
che al cjape forme a tacà de rivoluzion rinassimentäl e umanistiche, 
ma che e sarà puartade ae sôs consecuencis ultimis dome intal XVIII 
secul cu lis teoriis estetichis di un Baumgarten e di un Kant. 


Intal mont primitif e in chel antic, duncje, o par jessi plui precis 
in chel mont che si rezeve su di une vision tradizional, cualsisedi 
ativitàt umane, artesanäl, cultural, politiche o cultual, si cjatave o e 
veve di cjatàsi in cunvigne cu lis legs che a regolin i universài. In 
altris peraulis, la trasformazion de materie e lis formazions creativis 
dal om sot forme simboliche, verbàl, sonore, ritmiche, coreutiche, 
postuäl, dut ce che l'om al concretize parentri e für dal so cuarp, al 
veve di jessi fat daùr des regulis che a rezin l’univiers. Dut al veve di 
jessi fat daùr di ce che in sanscrit al ven definît dharma. 

La art in chest sens e supere i liminärs imponûts de nestre vision 
moderne, li che l'artist al è clamât a produsi oparis che a vedin dome 
la funzion dal biel sensibil, di ché estasi che in Schopenhauer e varà 
la funzion di une sospension momentanie dal domini de volontàt e 
duncje di une sospension dute relative dal torment dal vivi. 
Parantic— là di là e dongje de dimension ludiche, di element funzionîl 
ae coesion social, di strument politic — la rapresentazion artistiche 
e jere strument sapienziàl, un strument che al tocje la dimension 
extrasensibile cun ché di puartà l'om ai nivei plui alts de spiritualitàt. 
Il mont tradizional al è un mont no framentàt, un mont li che lis 
funzions si integrin une cun ché altre: in chest sens la “art”, ven a stài 
ogni azion (karma) umane e cjape sens se coerente cuntun principi 
e se integrade intun principi superiòr. 

Calcolade in cheste maniere e cun chestis carateristichis la art e je un 
fat che al fâs dal om un om fintremai dal so avent. 

“Nissune popolazion primitive” al scrif A.K. Coomaraswamy “antighe 
o atuîì [...] no à mai fat di mancul de art, fintremai de Ete de Piere. 
Dut ce che al è stàt creàt dal om, cun dut des dificoltàts materiâls, 
al è stàt creat cun art, cun ché di soperî a di une dople funzion, dut 
intun utilitarie e ideologjiche." (La philosophie chrétienne et orientale 
de l'art, p. 38) 


LA CRFAZION ARTISTICHE 11 


Sul aspiet libar e volontaristic dal om intai confronts de nature — 
ancje e soredut de azion creative — bisugne diferenzià l'antîc di chel 
moderni. Se di fat la interazion dal om cu la nature e à caratar 
volontari e libar — intant che la interazion dal animal cu la stesse 
nature e je necessarie ma no libare parcè che dominade de nature 
stesse, des lecs naturàls che a rezin lanimâl stes — la espression 
de volontàt e je in sostance diferente tal om de antichitàt rispiet 
a ché dal om moderni. Tal mont moderni la azion volontarie si 
espliche esclusivementri in maniere individualiste intant che tal 
mont antîc e primitif la espression volontarie e risulte soreindividuäl, 
condizionade dai leams particolàrs li che la psicologjie primitive si 
leave e si completave cuntune altre vision dal mont: l'individui al jere 
dutun cul animus coletif dal clan, de tribù e di dute la comunitàt. 
Une prime sclapadure dal subiet cu la anime coletive si espliche 
in mût visibil cu la tragjedie greghe. Ma di chest si fevelarà plui 
indenant. 


Come che o vin dit, intes societàts antighis e primigjeniis in gjenar 
no vin une separazion nete tra aspiets utilitaristics e dimension 
extrasensibile cul so corolari magjic, terapeutic, religjòs, ritualistic; 
ven a stài no je division tra dimension cultuàl e metafisiche € 
dimension culturàl o ricreative (ven a stài la art viodude tant che 
aspiet festif e ludic). Cheste mancjance di separazion dai aspiets al 
fas in mit che un vås al à dut intun valôr utilitaristic e “simbolic”, 
pratic e teoric. Ma parentri dal vàs, propite in virtàt de sò forme 
e carateristiche particolär, cheste forme e varà di vê, par vie dal 
so caratar simbolic, la funzion di trasmeti un segn che al supere 
i liminàrs de materialitàt. Il valôr di ûs, il valor estetic e il valôr 
simbolic a saran ducj i trê insedâts intal manufat, in chel prodot, in 
chel artefat, in chè creazion umane. E l'artist/artesan nol cree chel vâs 
(o chel mobil o ché cjase o ché citàt o chè arme) daûr di un rût sburt 
de “ispirazion” (peraule inventade intal contest dal romanticisim 
moderni), ma lu fàs metint in cunvigne e in cumbinazion la sapience 
dal intelet superiôr, il so talent e la sò esperience tecniche e duncje 
lu fàs par mieg di une operazion mediade. 

Intune comunitàt tradizionàl un manufat al vignive metût adun “a 
regule di art”, li che la opare e intivave dut intun l'aspiet material cun 
chel imateriàl, la tiere cul cîl, l'obiet tant che espression de idee, la 
materie cu la forme e il sensibil cul inteligjibil. Cheste e je la realtàt e 
la idee di art intal mont ocidentäl fintremai ae Ete di Mieg e, o podin 
zontà, cheste e jere la idee di art in dut il mont. 


Intal Orient lontan 


Ancjemò in di di vuê cheste concezion de art, inte sò forme 
simboliche plui sclete, si pues traviodi intal Orient lontan, o 
almancul in chel Orient che nol è ancjemò cjapàt dentri dal 
globalisim materialist. Intal induisim, par esempli, i doi principis 
di fonde, lis dôs formis espressivis li che si svilupe e si displee 
ogni forme artistiche seguitive, a son il mantra e il yantra. Il prin, 
fonde principiäl di li che si svilupe la espression leade al sun e 
ae peraule; il secont, principi di li che si svilupe il segn visibil (e 
duncje piture, sculture, architeture) e il so rapuart cul cuarp intes 
s6s espressions di moviment e di posture (bal e jeraticitàt che a 
vegnin coniugadis cu la dimension mantriche). Di fat “Il lengaç 
sonôr” al scrîf Alain Daniélou “al è di doi gjenars. Se o doprin 
dome i rapuarts numerics tra lis vibrazions sonoris — analighis 
ai rapuarts gjeometrics dai yantras — o otignin il lengaç musicäl. 
Cuant che o doprin lis particolaritàts dal nestri orghin vocal par 
interompi, diferenzià o ritmà i suns, o otignin il lengag fevelât che 
nus permet di plasmà une grande varietàt di simbui sonòrs un 
diferent di chel altri che o podarin doprà par rapresentà obiets, 
nozions e par circoscrivi, in mût plui o mancul ordenari, lis formis 
dal pinsîr. Al è il setôr dai mantras" (Cabiers d'ethnomusicologie, 
4/1991, Mantra, les principes du langage de la musique selon la 
cosmologie bindoue, p. 69-83). 

Chescj rapuarts a segnin juste apont il leam indissolubil dal manifestàt 
cul so corispondent soresensibil. 

Il bal tradizionàl e je une des pussibilis espressions yantrichis. In 
chest câs un yantra fat cul cuarp in moviment che al dissegne intun 
spazi tridimensionàl une forme simboliche che e met in rapuart il 
mont sensibil cun chel ultrasensibil. Nuie a ce viodi cui bai modernis, 
e nancje cun chel classic, bai modernis che a rapresentin rispiet a 
chei tradizionài o une reminissence incussiente o, il plui des voltis, 
dome une parodie trascurabile. In timp di vuê ce che di cheste forme 
artistiche al è restàt di tradizionäl o podìn traviodilu in cierts bai dal 
folclôr, simpri che no sedin stàts contaminâts, ma li che dut câs il lôr 
significât al reste scognossit o tornàt a interpretà. Il bal tradizionäl, 
come ducj i bai, al ven compagnât de musiche par resons di caratar 
ritmic ma, dut intun, l'incuintri al met adun il yantra (la forme, il 
segn) cul mantra (il sunòr, la peraule). 


Lis espressions artistichis 
intal mont primitîf e antîc 


Intal mont primitîf e je dute la societàt che e partecipe, cun variis 
modalitâts e a varis nivei ae espression rituâl che e ven trasmetude 
oralmentri e che dongje di jessi cultuàl si esprim in chè che la 
modernitàt e definis e e interprete tant che “art” ma intun sens 
restritîf. In chest mont e je duncje la ritualitàt che si espliche, massime 
cul cjant e cul bal, par mieg de espression pitoriche e plastiche, cu la 
monumentalitàt architetoniche che e segnale i lûcs sacris e vi. e che 
e cjape di consecuence forme artistiche. Ma si trate alore di un efiet 
che o podaressin definî colateràl. 

Lom al met adun formis che a àn utilitàt pratiche, simboliche e rituàl 
che o clamin art. 

Intal contest primitif no si à e no si pues vê — calcolant lis modalitàts 
dal event “artistic” — une separazion tra lis formis espressivis e chés 
de ordenarie ativitàt umane. Alì, dutis lis ativitàts dal om a son 
imbombadis intune aure misteriche, un misteri sorenaturâl. La vite 
di ogni dì e à di tignî daùr a regulis e a modalitàts che a fasin di 
ogni pratiche, di ogni event, di ogni zûc une “opare artistiche” cun, 

dongje dal valôr pratic un valôr formatif, ludic o propedeutic. Un 
tant, ancje cul assum di trasmeti e di mantignî sot forme di mîts, 
di proverbis che si insedin inte lenghe e te culture di un popul, un 
savê specific. 


Lis arts primitivis e chês prime dal classicisim a palesavin une art 
pitoriche e plastiche une vore lontane dal naturalisim e dal realisim 
contemporani. Lom primitif si esprim prin di dut par mieç di 
simbui li che la figure umane, cuant che e je, e ven stilizade al 
ultin grât. Cheste stilizazion e cheste “semplificazion” arcaiche e je 
stade interpretade in manieris diferentis e, pal plui, daùr dal scheme 
evoluzionistic dominant. Waldemar Deonna al scrif: “Dutis lis arts, 
in ducj i timps e ognidune tai lôr paîs, intal prin stadi, si presentin 
cu lis stessis convenzions [chês dal primitivisim], a un tant che lis 
produzions des origjins de art, che a sedin egjizis, mesopotamichis, 
greghis o cristianis, o che a sedin chés dai ’primitifs’ de Afriche e 
de Oceanie di vuê, a son someantis a chés dai fruts, dai alienâts, dai 
artesans popolaàrs ingjenuis che no àn vit nissune preparazion.” (Du 
Miracle grec' au Miracle chrétien’ classiques et primitifs dans l'art 
antique, 1937, p. 207-208). 

E plui indenant “L'arcaisim al è duncje dome un aspiet dal primitivisim 
istintîf [un che si riferis al stîl, chel altri ae ete] e se pe Grecie l'arcaisim 
al corispuint a di un periodi cronologjic definît, chel dal primitivisim 
fintremai ae fin dal VI secul, in altris bandis, li che chest primitivisim 
al va indenant ancje cuant che la art e je aromai influengade dai 
principis inovadôrs dal elenisim, chest primitivisim nol impliche par 
fuarce une date precise e nancje un leam storic cu la Grecie arcaiche, 
ma dome un stadi mentàl e tecnic universäl.” (ibidem, p. 214-215). 

Il periodi arcaic de art greghe (VII - VI secul prime di Crist) si presente 
cu la produzion di sculturis statichis e cun cuarps gjeometrics 
cuntun puartament jeratic e cuntune espression fisse e stereotipade, 
li che l'aspiet simbolic al domine chel realistic. Il periodi classic (dal 
V al IV secul prime di Crist) al segne invezit chel che al sarà clamît 
il “miracul grêc”, un moment straordenari ancje par jessi comparît 
intun mit esplosîf e pe sò curte durade tal timp. 

Il periodi classic al è caraterizàt di sculturis realistichis, cun cuarps 
ben proporzionâts daûr de regule di aur e li che la armonie si 
intive cul ecuilibri static dai cuarps. Infin il periodi elenistic, che al 
rapresente une continuitàt cun chel precedent, che si svilupe dal IV 
secul al I secul prime di Crist. Chest periodi al pant simpri cuarps di 
un realisim ecezionàl ma li che, in plui, il scultôr al figure il personaç 
o i personags intal at di movisi, dantjur, dongje, une espression dai 
volts in relazion cu la situazion rapresentade. 


Ni 2 


Arcaic Classic Elenistic 

A proposit dal avent dal elenisim, Waldemar Deonna al scrif: “La 
statue a ripôs e romp cu la frontalität e e acuisis snait inte sô pose, 
la statue in moviment no si réc plui sui principis dal dissen, ma e 
je metude adun in maniere corete, i grups a unissin i lôr elements 
dar di ce che e previôt la azion, [..... Une gnove vision, chê de vite 
cussì come che e je, cence preconcets, ma trasfigurade de bielece, 
e elimine la vision primitive e lis convenzions che i vegnin daùr” 
(ibidem, p. 217-218). 

La analisi di Deonna e va duncje daùr di une vision e di une 
interpretazion di çoc evoluzionist li che si prossume un passac 
graduäl dal primitivisim a di un rafinament estetic leàt a di une 
autonomizazion dal artist intai confronts des costrizions sociäls e 
classistis. 

In Zévolution de l'art grec Deonna al scrif: “Dôs concezions 
antagonistis si spartissin la storie de art. La prime e je istintive, 
po dopo universal, e le ai clamade ’primitive’ o ’primitiviste’; a 
cheste concezion si lein in mût incussient o volontari, dutis lis arts 
für de Grecie e für de sô influence classiche. Ché altre concezion, 
la concezion ‘classiche’, e je ché de Grecie, dopo che e veve vüt 
bandonît la concezion precedente. Une e je astrate, no imite la 
realtit come che nus aparis, ma le trasforme par mieç di schemis 
mentài; e somet la art al domini utilitaristic de religjon, tant che une 
scriture, un lengac necessari par esprimi lis dibisugnis sociäls: e 
subordene a chestis nozions la personalitàt dal artist. Ché altre e je 
fondade su la osservazion e la trascrizion simpri plui esate de realtàt, 
par miec di une imitazion ‘otiche’; e libere in mût progressif la art e 
l'individui des imposizions sociàls, par fà in mût che al predomini il 
disinteressament estetic, la forme su la idee che e je daùr a esprimi, 
l'individui su la societàt, chest in non de reson, in non de bielece.” 
(L'évolution de l'art grec, in Revue des Études Grecques, 1937, vol. 50, 
n. 238, p. 496). 

In cheste ultime part dal discors Deonna al fâs un salt cronologjic e 
ideologjic inacetabil. La sò descrizion de art e dal artist dal periodi 
classic e corispuint ai schemis de modernitàt che si formalizin dome 
te seconde metàt dal XVIII secul e che a concepissin la art tant che 

mieg estetic in mût esclusîf e cence nissune funzion utilitaristiche. Di 
fat, li che si dinee la funzion di une art tant che mieg di cognossince, 
si intivisi cu la concezion kantiane e baumgarteniane. Concezion 
moderne, duncje, o riferide ai modei che a nassin cul classicisim 
rinassimentäl. 

E je vere che il classicisim grêc al segne la prime rivoluzion intai 
confronts di une concezion artistiche come che a mostrin lis 
riflessions critichis su la “art” mimetiche esprimudis di Platon e lis 
primis riflessions analitichis su la art de bande di Aristotile. Ma, se la 
critiche de mimesis e met in lûs in maniere evidente un moment di 
roture, la art, e lu viodin massime te tragjedie, e reste dal dut leade a 
di une dimension religjose e cultuàl, di une bande, politiche e sociäl, 
di ché altre. 

Il fat al è che, par ché civiltàt, la sacralizazion e fonde l'univiers e 
lis azions umanis, li che il cult e la divinitàt, che a son leäts inte 
rapresentazion teatràl (o di altri gjenar), a interagjissin cul nivel 
politic e sociäl. La art tant che espression estetiche disinteressade e 
tant che espression individuâl, e je une concezion dal dut moderne 
e no cjate spazi te antichitât. AI è intun percors di continuitàt cu 
la rapresentazion religjose che si fâs divignî la nassite de tragjedie 
greghe, tragjedie leade ae figure e al cult di Dionisos, e che, a tacà dal 
V secul prime di Crist, si insiore cun elements gnùfs, cun personags 
che, aurîts de tradizion mitologjiche e epiche, a tocjin il spirt e lis 
psicologjiis dal civisim de polis. 

Ancje se, par cualchidun, cheste filiazion e reste problematiche. 
Jean-Pierre Vernant, par esempli, le conteste par vie che al viòt inte 
tragjedie pluitost la evidence di une roture e di une discontinuitàt 
“sedi cu lis pratichis religjosis sedi cu lis formis poetichis antighis”. 
Ancjemò dongje: “Si pues dî che la tragjedie e je la citàt che si fâs 
teatri, che si met in sene di bessole denant di ducj i citadins [...]” (viôt 
Mythe et Tragédie en Grèce ancienne, volum II, cjap. 1, p. 22). 

“Inte culture greghe la tragjedie e vierç cussì un gnûf spazi, chel dal 
imagjinari, sintût e capît tant che imagjinari, ven a stài tant che une 
opare umane che e diven di un artifici sclet.” (ibidem, p. 23). 

Une interpretazion cheste, su la inventive e la origjinalitàt, che e 
contraste cul mût di pensà dal mont tradizionàl, un mont che, sedi 
sul plan filosofic che sul plan artistic, al aurìs dal passât il material 
pe rapresentazion e pe interpretazion dal mont e no di une supueste 
e anacronistiche invenzion ex novo. Dut câs, Vernant al amet la 
centralitàt de religjon, di une religjon che “[...] pai Antîcs no à il stes 
sens e il stes puest che e à par nô. No je separade pardabon dal sociäl 
e dal politic. Ogni manifestazion impuartante a nivel coletîf, inte 
suaze de citàt e de famee, inte suaze publiche e privade, e compuarte 
un aspiet di fieste religjose. AI sucêt cuant che un magjistrât al cjape 
sù une funzion, cuant che si riunis une assemblee, cuant che si 
firme un tratàt di pis e un at di nassite, compagn che par un gustà 
cui amîs, di une partence par un viag. E je vere ancjemò di plui pal 
teatri.”. (ibidem, p. 22-23). 

LA ART È LIS SOS FUNZIONS 


Estetiche e art 
intal mont antîc 


Intal mont primitîf e in chel classic no si pues fevelà di une estetiche 

tal sens che e à cjapàt cheste peraule in dì di vuè. Come che o vin 

dit, cu lis peraulis fechné e ars si calcolave e si intindeve dut ce che 

l'om al prodiìs e che al veve di produsi daûr di regulis che, dongje di 

chés fisichis, si riclamavin a chés dal mont soresensibil. No vin inte 

antichitàt une peraule che e ves il stes significât che e à par nô la 

peraule art. Ven a stài no esisteve la concezion di une ativitàt che e 

ves tant che unic assum la produzion dal biel cence nissune “utilitàt” 

pratiche o morâl o cence nissun rapuart cul sorenaturäl. 

Pal om moderni di fat la art e à la uniche funzion di produsi intal 

destinatari (e intal artist) une sensazion di plasè sul plan sensibil, une 
emozion psichiche. Pai grêcs ogni produzion, ogni at di produzion e 
di trasformazion de materie, e jere definide cu la peraule techné, un 
tiermin che al puarte dentri di se il significàt pratic dal meti adun, 

de abilitàt tecniche dal creà (chel che i francês a clamin “savoir faire” 
che dentri al ten adun doi concets, il savê e il fà, il pinsîr e la azion). 
Compagn che il latin ars che la sô lidrîs ar e puarte al significat di 
un compassà une direzion (par estension, tune juste direzion), ven a 
stài daùr di une juste regule. 

Si à di precisà che se o stazin il contest dal mont classic, in particolàr 
chel gréc e chel latin, caraterizàt di une élite dominante cuntune 
fuarte valence aristocratiche e une fuarte aversion par ogni sorte di 
ativitàt manuâl, i demiourgoi, artesans/artiscj, cun dut che al vignive 
preset il risultàt des lôr ativitàts, a jerin stimâts di un ordin inferiòr. 
“La disposizion dai grècs intai confronts di chei che a esercitavin 
lis arts” e scrîf Roberta Musolesi [dongje dal fat che pai grècs 
no esisteve distinzion tra chés che noaltris o clamìn bielis arts e 
l’artesanàt] “e jere caraterizade di une rude ambivalence: di une 
bande [i demiourgoi] a jerin stimàts pes lôr cognossincis, ma di chê 
altre a jerin dispreseàts par vie che a esercitavin une ativitàt manuñâl 
che ur dave sostentament.” (p. 6 dal articul Estetica antica). Achì si 
note a colp chest aspiet aristocratic: il vivi par mieg di une ativitàt 
al jere calcolàt vil, dispreseabil, par vie che al rindeve l'om scläf, 
dipendent dal so lavér, e il prodot di chest lavôr al sporcjave in 
cualchi maniere il so autòr. 

Ma no si podeve fevelà di une division tra chês che noaltris o clamin 
art e chel che o clamin artesanàt. AI jere dut techné. Dut câs, propit 
par vie dal preconcet intai confronts de manualitàt, il mont classic al 
operave une diferenziazion tra lis arts libaris (par esempli la musiche) 
e lis arts servils (tant che la sculture e la piture). La poesie, par 
vie che no previôt ativitàt pratiche, e jere catalogade für de techné, 
no logade tra lis arts, ma insedade tra lis pratichis divinatoriis e 
imbombade intune ale di misteri. 

AI è il mont moderni, massime a tacä de seconde metàt dal XVIII 
secul (dongje di une nete separazion tra la art e un artesanàt calcolât 
pal plui tant che une art puare o popolär), che al assegne ae art la 
funzion, autonome e dispeade di ogni praticitàt, dal dut estetiche, 
avodade al biel, a un tant che il concet di biel e di art a son leäts a 
strent in maniere definitive. 

Intal mont antic, la part estetiche di une produzion no je separade 
di une funzion publiche: cultuäl o civil che e sedi. Ven a stài che 
lis oparis di art a son insedadis inte polis in ponts funzionài pe 
vite de comunitàt sot dal aspiet religjôs, politic e sociàl. No esist 
division, separazion, tra i nivei civics, psicologjics e spirituài dal om. 
E inte polis, monuments, statuis o un cualsisei manufat a àn forme e 
funzion di coesion e di elevazion civiche. Alì i trê aspiets si integrin 
e la operazion di interazion e ven puartade a bon de “art” a ducj i 
nivei. In altris peraulis e come che al scrîf Giovanni Lombardo: “La 
estetiche antighe impen e assum la art tra lis competencis tecnichis, 
artesanâls e (massime tal câs de poesie) a destinin i prodots di cheste 
art a di une fruizion dal dut publiche dentri di spazis istituzionài 
tant che, par esempli, il simposi, la fieste, i rits religjôs. I antics a 
mantegnin separade la sfere dal biel cun ché de art e a tribuissin ae 
bielece une fonde ontologjiche, a cirin la manifestazion de bielece 
li de nature e, massime, li dal cuarp uman.” (Estetica antica, p. 12). 
AI è evident achì che la definizion di “estetiche antighe” e je une 
sfuarçadure par vie che la definizion e il so significàt a intervegnin, 
come che o viodarin plui indenant, dome a tacà de seconde metàt 
dal Sietcent. O sin ancjemò lontans dal concet di “bielis arts” e di “art 
museàl", di une fruizion autistiche de opare di art. 

Ma cul svilupâsi de art classiche, in Grecie, in chel moment che 
i storics a àn definît il “miracul grêc”, li che sculture e piture “si 
liberin” dai modei arcaics cu la lôr jeraticitàt, la lôr fissitàt ireäl, e 
a tachin a rapresentà in maniere realistiche e plastiche la nature 
in dut il so sflandér, ve che si vierç une sclapadure: la art tant che 
imitazion de nature e puarte l'om a interogâsi sul significât de art 
stesse, su la sô funzion. Si vierç alore un intîf critic cun chest obiet, 
cu la rapresentazion, e la riflession par frontà la gnove maniere di 
esprimisi e fâs intervignî la filosofie. 


Platon 


Platon al sarà il prin a contestà la art tant che imitazion de realtàt (la 
mimesi artistiche) parcè che e slontane l'om di un grât ulteriôr rispiet 
ae veretàt logade tal mont des Ideis. “La tecniche de imitazion e je 
lontane dal vêr” (La Republiche / Politeia, p. 1105). 


Par Platon ce che il demiourgôs al prodùs cu la piture o cu la 
sculture al è un simulacri, une fantasime, une aparence de aparence, 
stant che i obiets naturài a son za lôr une aparence de Idee, une 
espression inferiôr de Idee. 1 demiourgoi, in chest câs, a son duncje 
dai imitadôrs che invezit di puartà i oms viers de contemplazion de 
uniche veretàt che si loghe intal mont superiòr des Ideis (e duncje 
de perfezion) e ae cognossince dai inteligjibii, ju sbasse a cjalà e a 
amirà lis aparencis, la ilusorietàt che lis lôr imagjins a rapresentin, 
rapresentazion di une rapresentazion, sbassant di un altri gràt la 
distance che e separe l'om de perfezion, tant che in ché caverne li 
che i oms a cjapin lis ombris par realtàt. Par Platon, duncje, “l’autòr 
dal simulacri, l'imitadôr [...] nol cognòs nuie de realtàt, ma dome la 
aparence [...]” (La Republiche, p. 1115). 

Ma la contestazion di Platon no si ferme dome ae imitazion par 
mieg des arts figurativis. Cheste critiche e tocje ancje la art poetiche, 
“parcè che no si à di ameti in nissune maniere ce che te creazion 
poetiche e je imitazion”. 

La art e je par Platon une tecniche di simulazion che par mieç dai 
suns, dai segns e dai discors e cree un mont di fantasie. Par lui l’artist 
al sarès un strion e un garlatan che al met in confusion l'om e la sò 
reson a un tant che chest nol rive plui a capî li che al è, e a diferenzià 
il vêr dal fals, la veretàt dal ingjan. 

Ma dongje di cheste rude condane de operazion mimetiche operade 
dal demiourgés, o scuvierzin che in altris câs la condane no je cussì 
assolude. Di fat, come che al scrîf Nicolas Grimaldi “No ducj i artiscj a 
son esiliâts de citàt platoniche. A son lôr a jessi clamâts par organizà 
lis cerimoniis, a componi imnis, cjants e bai, pes variis circostancis 
e etàts de vite [...]. Par fini, se la art no fos nuie altri che une fuarce 
ilusorie no risultarès cussì naturàl ae anime filosofiche, Socrat no i 
consacrarès i siei ultins moments de vite e nol disarès che la filosofie 
e je la grande art [...]" (Le statut de l'art chez Platon, p. 31). 

Gianni Carchia, de bande sé, al note: “[...] Platon al condane la 
poietike no cuant che cheste e je ispirade e cuant che e puarte ae 
vision dal biel, ma cuant che cheste si servis de imitazion tant che 
une /ecbné in stàt di fà concorence ae filosofie, une /echné, ven a 
stài, che e simule un savê e une competence che in realtàt no à. Il 
scandul nol è chel di imità, ma chel di un imità che al fäs fente di 
no jessi imitatîf, che al simule di jessi par vêr produtif” (L'estetica 
antica, p. 97). 

Inte Republiche, Platon si preocupe di preservà la virtùt dai citadins 
e duncje di slontanàju di ducj chei aspiets che a so parè a podaressin 
corompiju: “...] si à di fà acet dome a chel tant di poesie che e ten 
dentri i imnis ai dius e i encomis ai oms bogns. Se invezit tu fasessis 
acet ae Muse indolcide e plasevule de liriche o de epiche, il plasè e 
il dolôr a tacaressin a regnîì te tô citàt al puest de leg e dal principi 
razionâl che la comunitàt e varà calcolàt che e sedi la miòr in ogni 
circostance." (La Republiche, p. 1135). 

Come che al à vût notât Gianni Carchia, la “ostilitât” intai confronts 
de art dal Platon filosof de polis e je relative e e rivuarde dome chei 
aspiets che daùr de sô vision a puedin puartà ae degjenerazion dal 
om inte citàt, e al rimarche a chest proposit “la discordie antighe tra 
filosofie e poesie." (ibidem, p. 1137). 

“Disin, dut câs, par chel che nus rivuarde, che se la poesie imitative 
che e je indreçade al plasé e podès tirà für cualchi argoment di chei 
che, su la sò fonde, si podès meti adun un Stàt cun buinis lecs, o 
saressin ben contents di tornà a acetàle, parcè che o sin inmagâts 
di cheste poesie: ma, magari cussì no, no podin dismenteà ce che o 
calcolin che e sedi la veretàt [...]" (La Republiche, p. 1137). 

Duncje Platon nol refude dal dut la poesie, la sò e je une riflession 
politiche su ce che al è bon e su ce che al è danòs par une comunitàt 
ideâl daûr di chès che a son lis normis di une societàt ordenade 
in maniere jerarchiche dar de funzion di ogni citadin. Di ché 
altre bande la riflession su la art pitoriche e plastiche e palese une 
sclapadure provocade de evoluzion classiciste, di chel che al è stàt 
clamât il “miracul grêc” cu la sò perfezion mimetiche che e met 
in pericul la concezion platoniche dal mont des Ideis, intant che 
la critiche poetiche e ten plui di viste la produzion di goc omeric. 
Cun di plui, il discors si insede intun dibatit e intun confront cu la 
filosofie e cul /ogos di une bande e, di chê altre, cu la poesie e cu la 
“imagjinazion”, confront che al nasseve za a tacà dal VII secul prime 
di Crist (viôt Esiodi, VII secul p.d.C. e Parmenit, VI secul p.d.C.). 

La aversion che Platon al mostre tai confronts de art imitative si 
capis miòr se insedade tal discors educatif, inte atenzion che 
il filosof al à pe formazion dai citadins. “Il sfuarg teoric svilupàt 
di Platon inte Republiche” — al scrîf Claude Obadia — “al ponte 
prin di dut a fermà il procès di disintegrazion che in chei timps e 
subive Atenis, cun ché di protezile de grande crisi che il procès a 
Socrat al rifleteve.” (L'éducation dans la “République” de Platon: une 
antinomie politique?, p. 1). 

La educazion si loghe duncje al centri dal discors platonic, propit 
cun chê di meti adun une citàt ideàl cuntune gnove umanitàt. Ma 
la finalitàt dal so discors e je achì dople: di une bande e je “I...] 
metafisiche [...]. Ma intal stes timp e à un altri obietîf [...] corezi e 
infuartî il regjim ateniés cul rindi pussibil il mantigniment [...] de 
justizie.” (ibidem, p. 2-3). 

La prime sclapadure e il prin contrast tra arte filosofie si manifeste tant 
che tentatîf di superà il mît che al caraterizave une fase specifiche de 

umanitàt, li che la rapresentazion e il mieç di cognossince dal mont si 
fondavin sul simbul, sul segn astrat. La art narative e poetiche e nas 
su chel substràt e si svilupe sot forme di mît, une mitologjie li che si 
incuintrin dius e erois e che e devente ancje un mieç di trasmission e 
di conservazion dal savê, AI è cuant che chest mieç al tache a pierdi 
la fuarce rapresentative, cuant che i simbui che a vegnin trasmetüts 
a pierdin di significât, che al covente un so superament. Al è a tacà 
dal VII secul prime di Crist che la filosofie e indete une gnove forme 
di ricercje de veretàt, là di là dal mît, cul resonament discorsîf: de 
narazion simboliche, li che il simbul al devente masse involuçit, si 
passe ae dialetiche, al discors resonât. 


Il prin filosof che al supere la tradizion mitologjiche al è Talét di 
Milét (VI secul prime di Crist) che par lui ce che al unifiche dutis lis 
robis, ven a stài l'archè, di li che dut al diven e li che dut al è destinàt 
a tornà, e je la “aghe”, aghe intindude intun sens metafenomenic, 
un dai cuatri elements soresensibii (aghe, fùc, tiere e aiar) che a 
prestabilissin chel sensibil. Al sarà Anassimandri dopo di lui a stabili, 
tant che orizont dal soresensibil, l'aperion (il cence limit, ven a stài 
l'element che al unifiche ducj i cuatri elements che o vin citàt disore). 


Ma il mît nol sparis dal dut cu la filosofie. AI reste ancjemò platàt tes 
pleis dal resonament filosofic e ancjemò di plui in ché tragjedie che e 
rapresente, stant ae interpretazion di Nietzsche, l'incuintri spetacolàr 
tra la razionalitàt apolinie e la irazionalitàt dionisiache. 


Ce che al lee la art ae mitologjie e je la centralitàt de figure di 
Prometeu. Prometeu, il titan che cuintri de volontàt di Zeus al robe 
il fûc e la art par regalâju ai umans par che a puedin salvàsi di chel 
stât degjeneràt li che a son colìts. 

Chel di Prometeu al è juste apont un dai mîts che a tacà di Esiodi 
par mieç de sò 7eogonie al sarà trasmettit e citàt fintremai di Platon 
(intal Protagoras). Intal mît di cheste figure o cjatin une schirie di 
elements di caratar cosmologjic: il teme de ciclicitàt dal cosmi, la 
aparizion dal om e figuris mitichis tant che Pandora, Herma e v.i. 

Cun Talêt si passe di chè mitologjie — che Esiodi al è l’ultin cjantôr, un 
cjantér che cul so cjant al torne a organizà l'Olimp par rindilu coerent 
— ae riflession filosofiche che si liberave di simbui e di personags 
metaforics par esprimisi intune forme razionäl e dialetiche. Ma no 
si à di dismenteà che la narazion mitologjiche e je stade une des 
formis di trasmission dal savé, une forme che e à cuviert dute une 
fase de civiltàt. Chê sience, par superà i limits dal lengac uman, 
si esprimeve par mieç di concets personificâts e par mieç di une 
narazion alegoriche, di une alegorie che e veve di jessi interpretade. 
AI è cuant che il nivel interpretatîf si sbasse a un tant di no jessi 
plui comprensibil o li che il so significât al ven savoltàt, che alore al 
covente un altri lengac e une gnove forme di trasmission. Al è tor 
dal VII secul prime di Crist che la mitologjie no rispuint plui e dal 
dut al assum di une trasmission corete dal savê. Al è li che la gnove 
umanitàt e à bisugne di cjatà altris formis di ricercje e altris mieçs 
par jessi capide. Dal mît si passe al /ogos cussì come che, intune ete 
precedente, il simbul al veve precedût il mît. 

Ma cul avent de filosofie il mît nol sparis dal dut, cussì come che 
nol jere sparît e che nol sparis il simbul. E sarà la art a riproponi 
i personags e la narazion mitologjiche: Il teatri, ben lontan di 
jessi dome un “spetacul" inte polis, massime a Atenis, al jere part 
integrant de vite civiche e religjose di dute la comunitàt e li che il 
rît al integrave la religjon cu la dimension civiche, la tradizion cu la 
coesion social. Par mieç dal teatri e di ogni altre forme artistiche, la 
dimension ludiche, i aspiets civics e chei cultuài, no jerin separâts. 
Il teatri stes, ancje pal posizionament che al veve te polis, (si cjatave 
dongje dal templi), al jere un spazi viert li che si davuelzevin dut 
intun e un daûr di chel altri i rîts, i concors e lis rapresentazions. Lûc 
central de vite citadine prime in Grecie e po dopo ancje a Rome e 
tes citàts romanizadis o elenizadis. 


Che il passac dal mît ae filosofie nol rapresenti une sclapadure nete tra 
dôs civiltàts ma che i doi aspiets sapienziài si integrin e si completin, 
e sarà une tesi che e cjate i siei sostignidôrs za a tacà dal '900 cun 
studiòs tant che Francis Macdonald Cornford. Cun From religion to 

philosophy (1912) chest grecist al contindarà che no esist soluzion 
di continuitàt tra il pinsîr e lis pratichis cultuàls (religjosis) e l'avent 
de filosofie. In pratiche, stant che i doi aspiets no son incompatibii 
parcè che no son in contradizion ma dome miegs diferents cuntun 
stes assum, in dute la storie de filosofie classiche, a tacà dai ionics di 
Milét, si larà indenant a fà riferiment ancje ae mitologjie. Cornford, 
intun scrit dal 1952, al sosten che la nassite de filosofie greghe e 
cjape la sò origjin propit dal miît. 

AI è Jean-Pierre Vernant che, fevelant di cheste tesi al precisarà: 
“Cuintri di Burnet, Cornford al mostre che la fisiche’ ioniche no à 
nuie a ce viodi cun ché che noaltris o clamin sience; e ignore dut de 
sperimentazion; no je nancje il prodot de inteligjence che e je daùr 
a osservà la nature. Cheste ’fisiche' e traspon, intune forme laicizade 
e su di un plan plui astrat dal pinsîr, il sisteme di rapresentazion 
claborât de religjon. Lis cosmologjiis dai filosofs a tornin a cjapà 
in man e a dà continuitàt ai mîts cosmogonics.” (Du mythe à la 
raison. La formation de la pensée positive dans la Grèce archaïque 
in Annales, Économies, Sociétés, Civilisations, 1957, p. 184). 

E plui indenant: “Tra la filosofie di un Anassimandri e la Teogonie 
di un poete tant che Esiodi, Cornford al mostre che lis struturis si 
corispuindin fintremai tai detais.” (ibidem, p. 184). 

Plui indenant ancjemò: “Lis nozions fondamentäls che su di lôr si 
fonde cheste costruzion dai ionics [...] a disvelin la fonde dal pinsîr 
mitic li che si inlidrise la lôr cosmologjie. I filosofs no àn vüt di 
inventà un sisteme di sclariment dal mont; lu àn cjatàt za fat” 
(ibidem, p. 186). 

Ma se © vin une continuitàt formål tra mît e /ogos, dut câs di cualchi 
bande si pues notà une conflitualitàt su funzion e cjamp di ativitàt. 


L'aspiet religjôs, ae fonde de societàt greghe, si nudris dal mît. Ma 
ancje la psicologjie dal om gréc e je indreçade par mieç des storiis 
mitologjichis che il teatri, strument dut intun catartic, politic e cultuîl, 
al ripropon. La vite de polis e je ritmade dal mît e in chel mît la polis 
e cjate il so riferiment plui impuartant e lis sôs lidrîs. 

I dius e i erois no muerin cul /ogos, ma a tornin a cjatà la lôr fuarce 

e il lôr sens plui profont intes rapresentazions tragjichis che no son 
mai semplicis “manifestazions spetacolàrs” ma che a àn di jessi 
insuazadis intun dut che nol viôt soluzion di continuitàt tra il sacri e 
il profan. O vin za viodût cemût che il teatri grêc — cussì come plui 
tart chel roman — nol è un lûc di “divertiment” ma un spazi di cult e 
di esperience civiche (cuasi) obligatori par ducj i citadins. La poesie, 
la musiche, il bal, la tragjedie a nassin duncje in chel contest e in ché 
suaze, cun chest significât e cun chestis motivazions. 

Logàt intun complès di templis e di percors sacris, il teatri, dongje di 
jessi spazi di rapresentazion tragjiche, di esecuzion dai cjants e dai 
bai, dai zûcs e dai concors, al è, no dome il lic che al ritme la vite de 
polis e che al da un sens ae vite dai siei abitants, ma ancje il moment 
propedeutic par un percors iniziatic par chei che a son avodäts a di 
une cognossince superiòr. Iniziazion che il filosof al compassave par 
prin. E duncje calcolä il filosof gréc cuntun metri moderni, tant che 
un libar pensadòr dai nestris timps, al sarès un stravià chel mont e 
ché figure. Ce che di “razionäl” si pues intivà te filosofie antighe si 
cjate te capacitàt di astrazion, inte formulazion dal pinsîr par mieç di 
concets, intal sisteme di riflession che dongje di no jessi esclusîf, nol 
limite, tant che la razionalitàt moderne, il so spazi di ricercje al mont 
sensibil e nol calcole incognossibil dut il rest. Dut il contrari. 


Al è in particolàr inte art poetiche che o vin compenetrazion tra 
elements arcaics e gnûfs, tra art e filosofie. 

“L'induvin, il poete e il savi” — al scrîf Vernant — “a àn in comun 
une facoltàt di divinazion ecezionäl che e va là di là des aparencis 
sensibilis; a àn une sorte di extrasens che ur vierg lis puartis che a 
dan su di un mont, di norme, improibît ai mortài.” (ibidem, p. 193). 

L'induvin al viôt là di là dal visibil, ma ancje il filosof al cîr di viodi 
— ancje se cun altris mieçs — là di là des aparencis, là di là dal mont 
fenomenic. Salacor, ancje lui, nol disdegne miegs e formis che no 
son simpri chés discorsivis. 

Induvin, poete e savi a son trê figuris che tal mont arcaic a fasevin 
part dal om superiôr, trê aspiets che tal mont dai filosofs de classicitàt 
a tindin a separàsi simpri di plui, ma mai dal dut. 

“AI è ancjemò sot forme di poeme che Parmenit al trasmet une 
dotrine astrate come la sò, une dotrine che e trasmet chel valòr di 
disvelament religjôs ancjemò vivarés inte filosofie che e je daùr a 
nassi. Compagn dal induvin e dal poete, il savi, ancjemò calcolàt 
un di lôr, si definis sul imprin tant che il jessi ecezionäâl che al à il 
podé di viodi e di fà viodi l'invisibil. Cuant che il filosof al cîr di 
precisà il so procediment, la nature de sô ativitàt spiritual, l'obiet de 
sô ricercje, al dopre un vocabolari religjôs des setis e des fradaiis: si 
presente ancje lui tant che un elet, un Oe1oc évip [om diul, beneficiari 
di une gracie divine [...]" (ibidem, p. 193) 

Che il mont dai filosofs antîcs nol vedi nuie in comun cul mont 
filosofic di çoc cartesian, lu mostre il percors iniziatic che l'ami de 
veretàt al veve di fà par jessi calcolàt un elet meritevul di jessi scoltàt. 
Lis fradaiis pitagorichis a previodevin une schirie di scjalins che i 
afiliàts a vevin di compassà par rivà ae epopieia (la vision finäl li che 
l'iniziàt al rivave a intivà i misteris di Eleusi). 

Par Eraclit la umanitàt e jere di trê gjenars, chei che a capissin il 
logos, ven a stài che a àn vût la epopreia, chei che no lu capissin 
ancjemò ma che a àn sintùt a fevelà di lui e, par fini, chei che no 
san nuie di lui. Achì par /ogos si à di intindi no la semplice reson, il 
discors, il pinsîr, ma plui di precîs, la reson divine. 

Cheste strente relazion tra poete, induvin e savi, e tradûs la relazion 
che o vin tra lis funzions e ce che chescj protagoniscj a son clamäts 
a meti in vore, duncje la relazion tra art, religjon e savé, trê aspiets 
che tal mont antîc no son separâts. 

A un tant che il filosof, come che o vin viodüt, dongje di frontà la 
ricercje de veretàt stazant la realtàt in maniere dialetiche e logjiche 
e argomentant par miec di concets astrats, al è ancje un iniziât a 
un rît misteric, tant che i misteris di Eleusi o i misteris orfics. Ancje 
se Vernant al contint che “[...] la filosofie tal so progrès e romp cul 
cuadri de fradaie che in chè e je nassude. Il so messaç [chel dal 
filosof] no si limite plui a un grup, a une sete. Par mieç de peraule 
e de scriture, il filosof si indrece a dute la citàt, a dutis lis citàts. AI 
disvele lis sòs scuviertis intune forme dal dut publiche. Al puarte 
il misteri’ in place, in plene agorà, al indi fs l'obiet di un dibatit 

public e contraditori, li che la argomentazion dialetiche e finirà par 
cjapà il puest de iluminazion sorenaturàl.” (ibidem, p. 197). 
Cheste ultime part e sune tant che une interpretazion dal mont antîc 
daür dal nestri mût di sinti. Il filosof grêc al trasmeteve dome in 
forme oràl e dome ai iniziâts come lui la part esoteriche di ché 
dotrine che al veve ricevût cui misteris. Par scrit o “in plene agorà” al 
trasmetarà dome la part essoteriche, ven a stài ce che si pues disvelî 
a ducj, cence vignî acusâts di empietàt. 
Duncje ancje pal “filosof” lis arts dal cjant, dal bal, contornîts dai 
elements architetonics e plastics che lu cercenin, a son formis o parts 
propedeutichis par un percors di une cognossince ative e la bataie dal 
platonisim cuintri de art mimetiche e va lete te suaze di une filosofie 
che, a tacà di Parmenit, e leve cuintri dut ce che al podeve rapresentà 
une baridure pe cognossince des Ideis e dal mont sorenaturàl. 
Tal mont antîc, al contrari di chel moderni, la espression artistiche, 
lis espressions de art in gjeneràl, a àn une posizion centrâl parcè che 
a imbombin la vite de comunitàt in ducj i siei aspiets e, daûr dal nivel 
di comprension di ognidun. 
Sul plan urbanistic si pues dî che i doi monuments plui rapresentatifs 
a saran il teatri e il templi, leàts a strent ancje sul plan topografic. “I 
santuaris grêcs, li che si organizavin i cults misterics, li che i fedèi a 
assistevin o a partecipavin ai rîts di goc iniziatic, a jerin tancj. [Chescj 
cults] a son mâl cognossûts par dôs resons. Parcè che la divulgazion 
dai misteris e je improibide e par chest a son une vore pòc evocits 
intai tescj antics [.... Ce che al vàl pai rituài, al vàl ancje pal so 
furniment. Chest al varie di un santuari a chel altri [...] [e al è] dificil 
di diferenzià lis instalazions destinadis ae celebrazion dai misteris 
vérs di chés che a servivin dome al public pai rîts spetacolàrs.” (Les 
lieux de culte dans les théâtres grecs di Jean-Charles Moretti, p. 24). E 
al è juste apont in chescj “rîts spetacolàrs” che si insede e si svilupe 
la dimension artistiche. Bai, musiche, cjants e recitazion a jentrin ad 
in plen inte ritualitàt e tai onôrs ai dius de citàt, e cheste ritualitàt si 
palese in “forme artistiche”. 
Il lic destinât ai rîts spetacolàrs (dutun cui concors e cui zûcs) al 
jere propit il teatri. Cun di plui, il teatri al veve ancje une funzion 

politiche, no dome par miec di ce che al vignive rapresentàt, ma 
ancje tant che lic di incuintri public, par vie che li si davuelzevin 
ancje lis assembleis de polis. 

“O cognossin la impuartance dal teatri cui locài pes assembleis 
[...] — par esempli, ciertis riunions dai Cinccent li che si discuteve 
dai afàrs religjôs segrets (Eleusi) a vignivin des voltis trasferidis dal 
Bouleuterion al Eleusinion che si cjatave li dongje; ve che al pues 
sclarî i rapuarts tangjibii che, fintremai dai timps dal classicisim 
elenic, si son stabilîts tra i teatris in associazion cui templis di une 
bande e cun cierts edificis aministratîfs di chê altre, disvelant cussì 
i lor aspiets cultuài." (Sur le rôle religieux des théâtres antiques: de 
la Grèce à Rome di Charles Picard, in Journal des savants, p. 57-58). 
La art e compagne l'om de antichitàt in ducj i aspiets de vite: de 
dimension religjose a ché civiche, de dimension essoteriche a ché 
misteriche e segrete. Al è intal aspiet public e a viert che la art si 
svilupe e si slargje intun spazi che dongje di jessi religjôs al tache a 
frontà i aspiets plui bas de vite politiche. 

Intant la rapresentazion teatràl, dopo e dongje de dimension 
mitologjiche, e tache a frontà il drame dal om e la sò dimension 
psicologjiche cuntun assum che vuè o podaressin definî didatic, 
propedeutic e terapeutic. 


Art e bielece 


Intal mont gréc, art e bielece a son doi aspiets separâts: intant che 
la art, techné, al è il mieç di produzion dai obiets daùr di regulis li 
che l'universàl si spiegle tal particolar e li che il particolar al rispiete 
lis regulis dal universàl; la bielece, il biel si intive e si complete cul 
concet di ben. La bielece fenomeniche, par altri, al è un riflès smamît 
de Bielece vere e sflandorose che si cjate dome tal mont des Ideis. Ce 
che o calcolin biel su cheste Tiere nus ripuarte e nus ricuarde (daûr 
de concezion platoniche) ce che di Biel o vin lassât intal Iperurani, 
intal mont des potenzialitàts di li che o sin vignûts. Duncje biel al è 
sinonim di ben. 

“Intes imitazions terenis no ven fùr nancje un barlum di justizie, di 
temperance e di altris bens preseabii pe anime ma dome pôcs a son 
chei che a rivin, e cun fadie, a traviodi — di trop che a son sturnîts 
— la nature di ce che al ven rapresentàt cun chestis imagjins. [Intal 
Iperurani] la bielece e slusive in dut il so sflandér, cuant che o jerin 
in ché schirie beade, noaltris daûr di Zeus, altris ancjemò daùr di 
altris dius, o gjoldevin di chè vision beade, e o jerin iniziîits a chê 
iniziazion che o podìn ben clamà la plui beade di dutis [...]” (Platon, 
Fedri, p. 55). 


Par Platon il classicisim, a cause de riproduzion mimetiche de realtàt 
e cun ché di volé fissà il biel cul brong des statuis e cui colòrs, al è 
motif di ambiguitàt, par vie che al puarte a confondi bielece terene 
e ilusorie cun chê reàl che si cjate dome tal Iperurani. Il “miracul 
grêc” al met in pericul chel che al varès di jessi il percors normäl dal 
om par liberäsi de ilusion e de preson terene. Al met in crisi, simpri 
daûr de tesi platoniche, il percors che l'om al à di compassà pe sò 
realizazion, par scuvierzi e intivàsi cu la realtàt imutabile e eterne 
insedade tal mont des Ideis. Al è par chest che Platon al combat la 
art mimetiche, cussì come che al combatarà altris formis artistichis 
che a metin in pericul la formazion dal citadin de republiche ideäl. 
Ma, cun chest, Platon nol è cuintri la espression artistiche in se. Al 
è cuintri dut ce che al puarte a di un straviament dal om, dal so rùl 
specific inte suaze de vite politiche de citàt e, di consecuence, dal 
so destin, de so realizazion ontologjiche e sorenaturâl, a tacà de 
funzion che i ven assegnade inte citàt. 
E je la separazion tra art e bielece, tra art mimetiche e Idee che a 
risultin a di un ciert pont conflituài. La art in se e je necessarie te vite 
de polis, par esempli: musiche, coreutiche o poesie a son elements 
che a vegnin doprîts par rivà ae contemplazion de Idee. 
Duncje, di une bande Platon al condane la art cuant che cheste e 
puarte a contemplà il mont ilusori dai sens, il mont fenomenic, fasint 
passà par realtàt ce che al è dome une ombre che si riflet su la parét 
di une caverne ma, di ché altre, la art e je di preseà cuant che e 
risulte un jutori par riscuvierzi il mont des Ideis. 

La condane de art de bande di Platon e je duncje relative. Par Marcel 
Guicheteau, Platon al diferenzie il creadôr (di une piture) dal sofist. 
“E je la art dal sofist che e je une art de ilusion [...]. Il sofist tant che 
sofist, al cree dai simulacris che al cîr di fà passà par realtàt. Il pitòr, 
il poete no crein simulacris. In efiets, a tacà dal moment li che la 
magjie de aparence si confont cu la realtàt, la opare di art e sparis.” 
(Marcel Guicheteau, Lart et l'illusion chez Platon, p. 222). 


Aristotile 


La posizion di Aristotile tai confronts de produzion artistiche e je 
diferente di ché di Platon. 

Aristotile al calcole la invenzion poetiche tant che une maniere par 
sonda il mont des pussibilitàts, tant che spieli di une azion reàl o 
pussibile. 

Giovanni Lombardo cussi al interprete la vision poetiche aristoteliche: 
“[...] la poesie nus disvele i universalia in re e [...] e fâs in mùt che 
i events, dispès caotics € contraditoris de vite real, a deventin 
significatifs e comprensibii.” (L'estetica antica, p. 18-19). 

Aristotile, al contrari di Platon, al rivalute la mimesi calcolantle tant 
che une ativitât naturàl e specifiche dal om, e che l'om al à vût 
praticät in dutis lis etis: “Dut cås, la poetiche al pâr che e vedi vot 
origjin a tacà di dôs causis, dutis lis dôs naturäls: la imitazion che 
e risulte congjenite tal om di piçul in sù. Di fat l'om si diferenzie di 
chei altris animài propit par vie che al è chel plui puartàt a imità 
e cu la imitazion si procure lis primis cognossincis, e parcè che la 
imitazion e procure plasè a ducj." (Aristotile, Poetiche, p. 7, cjap. 5, 
1448bh). 

De imitazion duncje si tire fûr cognossince e plasé. 

Pal stagjirite la art e imite la Nature e intune cierte maniere “e finis di 
meti adun ce che la Nature no je rivade adore a completà.” (Fisiche, 
II, 8, 199). 

AI scrîf Jacques Darriulat: “Al contrari [di Platon] la mimesi par 
Aristotile e je plui dal ordin de azion che de passion, la mimesi e 

je une potence che e prodûs oparis efetivis, duncje 'poietichis’, e no 
dome une aparence inmagante che e podarès ancje jessi un alc di 
strassomeàt.” (Aristote. La poétique, p. 2). 

La mimesi par Aristotile e sburte duncje a agjî, e sburte, sedi l'om 
che la sô azion, a rivà ae perfezion. “In chest sens, la imitazion e 
je par Aristotile il principi dal univiers materiâl inte sô totalitàt, il 
principi che al fàis movi dut l'esistent, un esistent che al patis se al 
ven lassât cence la perfezion.” (ibidem, p. 2). 

Ma simpri a proposit de mimesi aristoteliche Francesco Adorno nus 
ufris une altre clâf di leture. Mimesi par Aristotile “[...] nol vol dî par 
nuie che lis imagjins dai pitôrs a vedin di jessi un calc di ce che a son 
dar a rapresentà, par vie che la veretàt e je dentri di lôr (i prodots de 
art a àn valor dentri di lôr, al baste che a vedin une lôr costituzion 
determinade in Etiche Nicomachee, ii, 1105 a, 26-28), ven a stài e 
je te maniere li che a rivin a significa, par mieç di proporzions, di 
colôrs e di simetrie des formis, lis afezions de anime, intun just 
discors di imagjins.” (Francesco Adorno, Platone e Aristotele). 

Par altri, platonisim e aristotelisim si confrontin, no su la finalitàt ma 
sui miegs, par rivà a ché perfezion che in gjeneràl l'om al brame: il 
prin al è di ordin contemplatîf, li che il secont al è dal ordin de azion. 
Duncje par Aristotile la art, inte sò dimension mimetiche, e à une 
funzion dute positive. Tant che la tragjedie, par esempli, tragjedie 
che la sò rapresentazion e à ancje une altre funzion: chè catartiche. 
l'artist al cree storiis che al auris dal mont des pussibilitàts e lis 
rapresente in forme poetiche a tacà de materie e dai materiài di 
chest mont. “[...] la tragjedie e je la imitazion di une azion serie che e 
rive fin insom, azion di une cierte grandece, che e dopre une lenghe 
insiorade cun diviers elements, li che ogni element al è funzionäl a 
ogni part de opare, li che i personags a son rapresentàts no par mieç 
de narazion, ma mostrâts inte lôr azion, une azion che e je in stàt di 
produsi la purificazion [catarsi] doprant sintiments di pietàt e di pòre 
che la rapresentazion e provoche dentri di nô.” (Aristotile, Poetiche, 
p. 13, cjap. 6, 1449b). 
La partecipazion al spetacul tragjic al jeve il citadin de polis a di un 
nivel spirituàl superiòr. 

AI scrîf Karl Jaspers: “Stant a Aristotile, la contemplazion tragjiche 
e opere une catarsi. Il spetatôr si cjate jemplaàt di compassion pal 
eroi e di timôr par se stes, e al è propit par vie che al prove chescj 
sintiments che al ven liberât di ché pôre. De comozion e nas la 
elevazion spiritual [...]. Intal tragjic [...] o aurìn il fonts stes des robis.” 
(Uber das Tragische, a p. 61 de edizion taliane Del tragico). Ma prime 
ancjemò, Jaspers al veve declaràt che “[...] nancje par Aristotile al 
risulte clär ce che e sedi cheste catarsi.” (ibidem, p. 22). 


Dongje dal cjant e de musiche, Aristotile al evoche un altri sintiment 
fondamentàl: l'entusiasim. Cjant, musiche e entusiasim a son tré 
sintiments che a tocjin i moviments de anime. Melodiis sacris che a 
àn tant che efiet chel di morestà lis passions violentis e di purificà 
lis animis. 

Intal otàf cjapitul de Politiche o podin lei: “O fasin bon la diference 
tra lis melodiis, fate di cualchi filosof: chés che a àn un contignût 
morîl, chés che a sticin la azion e chés che a provochin l'entusiasim.” 
(Politiche, p. 651). Cheste tripartizion si riferis cun ogni probabilitàt 
a trê nivei diferents pe realizazion dal jessi uman li che il nivel plui 
alt, riferît al entusiasim, al è chel iniziatic, intant che la azion e tocje 
la nobiltàt vueririe, e chel morì, il sintiment civic di dute la societàt. 
“[...] Noaltris però o disin che la musiche e à di jessi praticade no 
dome par un benefici unic, ma par un ûs multipli, parcè che e pues 
servî pe educazion, par procurà la catarsi (ce che o intindin par 
catarsi, cumò lu motivin a pene, ma cuant che o tratarin la poetiche 
lu disarin in maniere plui clare) e par tierç pe ricreazion, pal soléf e 
pe polse dopo dal sfuarç.” (Politiche, p. 651 - 653). 

Educazion, catarsi, ricreazion di une bande, moràl, azion, entusiasim 
di ché altre, triadis che a mostrin la complessitàt di un stes 
miec, diversitâts che si integrin une cun chè altre cence jentrà in 
competizion o in conflit. Une rapresentazion, une musiche, un bal 
a puedin risultà dut intun e intal stes moment un miec par svariàsi, 
par divertisi e vê une funzion didatiche, religjose, catartiche. 

Là di là dal discors aristotelic e leantsi ai aspiets che o vin stazàt 
disore, o podaressin zontà ancjemò un altri nivel: jessi un miec par 

vierzisi là di là dal visibil, foropà il vêl dal misteri, jessi imprest 
iniziatic par inviâsi intune cognossince superiôr. 

Intal mont classic e in chel primitif la art e veve di vê cheste dimension 
e chescj caratars. 


Il teatri classic: nassite 
e funzion inte Grecie antighe 


“Chestis oparis [teatràls intal mont democratic ateniès] a son stadis 
elaboradis [...] juste cuant che a Atenis il teatri al incjarnave un regjim 
particolär, la democrazie. Intal V secul teatri, citàt, democrazie a 
son trê tiermins inseparabii. La tragjedie — che la sô struture e je 
imparintade cul dibatit dialetic, come che a testemonein lis senis 
de agôn — no je nuie altri che une ’art politiche' (daùr de formule 
sugjestive di Christian Meier). Cul spieli dal mît par rifleti i problemis 
e lis istituzions di chel moment — istituzions tant che la justizie, il 
funzionament des assembleis, i tribunài — la tragjedie ju somet a di 
une critiche meticolose. Intun câs e permet di oponi regjim autoritari 
cun democrazie, intun altri di condanà in maniere implicite la 
brutalitàt de politiche beliciste de citàt, o di interogäsi sui pericui 
relatifs al esercizi dal podé... Cence par chel få alusion a events 
politics contemporanis, la tragjedie e met in sene cuistions politichis 
in mût particolar.” (Brigitte Le Guen-Pollet, Théâtre et cités à l'époque 
bellénistique, pp. 75-76 in Revue des études Grecques, volum 108, 
Zenîr - Jugn 1995, pp. 59-90). 


La analisi, cussì come che si pues interpretà te leture di chestis riis, 
e limite un pòc il sens e la aree di intervent dal teatri grêc, come se 
la tragjedie, lassant in bande dut il corolari e lis implicazions che o 
vin viodüt, e fos stade, in chel moment di sfloridure “democratiche”, 
dome un mieç “propagandistic” juste funzionàl a pro di une situazion 
politiche. Il teatri al nas e si svilupe intun spazi temporäl une vore 
plui grant, e se lis oparis de tragjedie che o cognossin si presentin 
concentradis intun moment storic “limitàt", no si à par chel di 

dismenteà che la aparizion scrite e je precedude di une trasmission 
che, vie pai secui, si presentave sot forme oràl. Par dî che, là di 
là di une influence politiche contingjente, l’aspiet fondamentàl de 
tragjedie e tocje caratars di nature universäl. 


Di fat la nassite de rapresentazion teaträl classiche, cussi come che 
si presente te antighe Grecie, in chel curt moment storic e artistic 
definît il “miracul grêc”, al pues jessi imagjinât tant che il risultàt 
di une evoluzion e di une integrazion de ritualistiche precedente, 
massime ché leade al diu Dionisos, ven a stài imagjinade dentri di 
une evoluzion dal rît che, a tacà de narazion di un diu, al devente 
rapresentazion di spetacui educatîfs in onòr dal diu stes dentri de 
tradizion mitologjiche e religjose di un popul. 

Cussì, di ce che e jere une rapresentazion ritualistiche “tribal” 
primitive che si davuelç cuntun moviment circolär in forme di cjants 
e di bai e che e cjape dentri dute la comunitàt, o podin suponi une 
seconde fase li che la part atoriàl (interpretative, coreutiche e coràl) 
si sedi dividude dai “spetatòrs”, no ancjemò passifs, ma comunitàt, 
simpri e ancjemò partecipe, protagoniste di une funzion dut intun 
religjose e sociàl. Il cercli primitif, duncje, cun dute la fuarce di 
implicazion e di union che al podeve vê (e che o podin viodi ancjemò 
in dì di vué li di societàts primigjeniis) al paidis une sclapadure, une 
roture, trasformant il cercli in chel semicercli che si concretizarà 
intune forme monumentàl visibile ancjemò in dì di vuè cui rescj 
archeologjics dal anfiteatri grêc e di chel roman. 


Il teatri classic grêc al va indenant a trasmeti la tradizion mitologjiche 
juste tal moment li che la scuele di Milèt, e la filosofie che li si svilupe, 
a metin adun une “gnove” modalitàt di pinsîr: la ricercje de sophia 
in forme speculative. La mitologjie — al contrari de filosofie — e 
dopre une modalitàt di scandai e di trasmission dal savè sot forme di 
personags simbolics e emblematics e di une narazion di events e di 
storiis che, sot vie, a disvelin un sens scuindût, visibil par cui che al 
è in stàt di interpretàlu. La tragjedie greghe, come che o vin viodüt, 
dongje di rapresentà l'om in rapuart cu lis fuarcis soresensibilis 

GI destin, ananke) che a condizionin e a voltis a determinin la sô 
volontàt, compassant la tradizion, e segne ancje il prin scjalin par 
puartà i proselits ae iniziazion. 


Che il teatri tal mont classic e elenistic, par vie de sò cjarie di coesion 
sul plan politic e ineludibil sul plan cultuîil e religjôs, al sedi ståt une 
istituzion universal e une des fondis par dutis lis citàts e coloniis 
greghis, nus puarte a misurà dute la diference tra cheste concezion 
e ché dal teatri moderni, teatri li che la funzion si limite a di une 
dimension culturäl cuant che no je dome spetacolär e ricreative. 
Intal mont moderni, di fat, la forme stesse dal teatri, ancje sul 
plan simbolic, nol è plui chel semicercli che a vin viodût e li che 
rapresentazion e public di fat no jerin separâts dal dut. Il public di 
fat al jere cjapàt dentri dal event tragjic che si davuelzeve sot dai siei 
voi e che al jere vivût tant che un rituàl dut intun catartic e cultuîl. 
Di chel semicercli o sin passâts a di un retangul' li che il spetatôr al 
à dome di subî in maniere passive une formazion mentàl sul plan 
culturàl, che e pues trasformàsi intune manipolazion politiche e 
social (panem el circenses) daùr de ideologjie dominante di chel 
moment e di chel lic. Un condizionament mentàl che, propit parcè 
che travistît di culture, al à di someà neutri e apolitic. 


Tornant al mont grêc, Nietzsche al fâs nassi la tragjedie dal incuintri 
e dal intîf di dôs fuarcis: ché apolinie, fuarce solàr, “razionäl”, o 
podaressin dî “filosofiche”, dominade dal insium, de bielece scultorie 
e dal ecuilibri, e di chè dionisiache, fuarce infogade e sorerazionäl 
dominade dal sturniment. Al è di chest incuintri che te Atenis dal V 
secul prime di Crist e sarès nassude la tragjedie. Un gjenar che, prime 
dal so aspiet finît, al è passât par diviersis fasis, al scomençament 
inte forme “dome coràl e no drame [ven a stài azion]. Plui indenant 
si tente di mostrà il diu sot di un aspiet reâl e di presentà tant che 
visibil a ducj la figure visionarie intune maniere trasfigurade: al 
tache cussì il ‘drame’ striciu senso.” (Die Geburt der Tragödie, p. 62 
de version taliane, La nascita della tragedia). 

Duncje sul imprin il diu di riferiment dal teatri ateniês al jere 

Dionisos. Al è in so onér che si fasin i sacrificis e inte suaze di 
cheste cerimonie si procét al agôn, ae rapresentazion spetacolàr dal 
mît che e cjape dentri dute la comunitàt cence distinzions. L'aspiet 
religjòs e cultuâl si intive ad in plen cun chel civic e educatîf de 
polis: di une bande la dimension emoziona] dal event cul so corolari 
purificadôr, di devozion e di nichiliment des passions, di ché altre, 
par chei cuntune cussience plui alte, si displate il mont dai misteris 
dar dal vêl de rapresentazion. Ma prin di dut e intun prin moment, 
o varìn Dionisos. “[...] e je tradizion no contestabile che la tragjedie 
greghe, te sò forme plui antighe, e veve tant che obiet dome i dolôrs 
di Dionisos, e che par tant timp l'unic eroi presint su la sene al è stàt 
juste apont Dionisos. Si pues duncje afermà, cu la stesse sigurece, 
che, fin a Euripit, Dionisos nol à mai dismettùt di jessi l'eroi tragjic e 
che dutis lis figuris famosis de sene greghe, Prometeu, Edip, e v.i., a 
son dome mascaris di chel diu origjinari.” (ibidem, p. 71). 

Stant ae tesi di Nietzsche, tal procès evolutîf che al puarte al comparî 
di cheste gnove forme di rapresentazion dal mît — la tragjedie —, 
al sx fondamenta! l'apuart dal element apolini. Di Apol “diu de 
inci:="uazion”. “Apol al sta denant di me tant che gjeni trasfiguradôr 
dal 1-icipium individuationis, che in gracie di chel si rive a otignî 
pa: vr la liberazion, ma dome inte ilusion; al contrari, cul berli 
ni": © gaiôs di Dionisos, la cjadene de individuazion e ven crevade 
a x% tant di vierzi la strade che e puarte li des Maris dal jessi, li de 
es==* = intime des robis.” (ibidem, p. 105). 

Chuz: procès formatîf de tragjedie al pues jessi ancje rapresentàt 
imaginant un incuintri de narazion epiche (l'epos omeric, precursòr 
de mitologjie romanzade) cu la poesie liriche che e ten dentri la 
metriche e duncje il cjant e il bal. 

Ancje par Nietzsche la dimension de musiche e cjape un puest centràl 
intal teatri classic. “La storie de nassite de tragjedie greghe nus dîs 
[...] cemût che la opare de art tragjiche dai grêcs e sedi pardabon 
vignude fùr dal spirt de musiche [...]” (ibidem, p. 112). Musiche che 
duncje, achì, e à la funzion di rigjenerà il mît. Cun di fat si pues pensà 
che tor dal VI secul p.d.C. la mitologjie, tant che mieç di trasmission 
dal savé, e vedi concludiît il so cicli di esistence. Il mît, inte sò forme 

arcaiche, al jere rapresentatîf di une societàt fondade sul scheme 
dal eroi divinizât inte suaze di une societàt monocratiche, intant 
che inte ete seguitive, che e viôt la sò massime rapresentazion inte 
polis ateniese, si sviluparà une forma mentis “democratiche” cuntun 
mudament di sostance tai rapuarts tra autoritàt, societàt e mont de 
cognossince. In cheste suaze, la ricercje de veretàt e cjape une altre 
strade, ché de astrazion che e supere, cence par altri mai dineàle dal 
dut, la narazion mitologjiche ancjetant che la figurazion simboliche. 
Si passe de “art” mitologjiche ae filosofie, ma par, subite dopo, cirî di 
tradusi in art ce che l’intelet nol rive a interpretà e a trasmeti intune 
maniere razionâl. 


Note: 


1) Cul passag a di une società industriîl, il svilup dai mieçs tecnics 
al pararà a tocs ancje il model de rapresentazion spetacolär dentri di 
chel “retangul”. Dongje dal spetacul e de rapresentazion publiche, la 
moderne tecnologjie e permet simpri di plui une fruizion spetacolar, 
cultural, artistiche e ricreative a distance e in maniere individual, in 
sintonie cul individualisim imperant de nestre socictàt. 


À 


è 4 


Vas di Pronomos UV secul p.d.Co Dionisos, Ariane € Eros alar 

De ete classiche 
ae Ete di Miec 


De ete classiche a Plotin 


In dutis lis societàts tradizionäls, e in Ocident fintremai ae Ete di 
Mieg, nol esisteve il concet de art tant che ativitàt autonome, tant 
che espression estetiche autonome, separade di chés altris ativitàts 
umanis. Ce che invezit si è cirût di definî, almancul a tacà de ete di 
aur dal classicisim grêc al è stàt il concet di biel, ancje se no intune 
maniere sistematiche, e li che, dut câs, il concet di biel al jere imbinît 
cun chel di ben. In Platon e in Aristotile la sole descrizion che si pues 
stratignî a proposit de art, ven a stài de ativitàt umane fate a regule 
di art, e je ché di ordin, di armonie, di simetrie. Cheste formulazion 
descritive e je ché che par secui e sarà l'unic pont di riferiment e li 
che, par altri, il biel al jentre in acuardi cul concet di ben. 
AI sarà Plotin e, plui in gjenerâl, il neoplatonisim, par altri in sintonie 
ea tacà dai aspiets fondamentài de filosofie di Platon, a insiorà cheste 
formulazion frontant il biel sot di une altre prospetive. 
Plotin al romp cul biel leàt esclusivementri cui aspiets di ordin, 
armonie e simetrie par fondì il biel su la idee (o forme) e duncje la 
bielece in relazion e in sintonie cu la anime, La armonie tra lis parts 
no son avonde par fà di un obiet un alc di biel, al covente par chest 
che ancje la singule part e sedi biele. Ve che “[...] se une robe tal so 
complès e je biele, ancje lis parts che le componin a scuegnin jessi 
bielis; cun di fat, il biel nol pues vignî für di un assemblament di 
robis brutis” (Enneades 1, libri sest). 
In realtàt no son i sens che a ricognossin ce che al è biel, ancje se al 
è par mieç dai sens che il subiet al jentre in relazion cul mont des 
formis sensibilis, ma e je la anime che e ricognòs, parentri dal mont 
sensibil, la bielece, e chest disvelament e je opare di une intuizion li 
che la anime e traviôt chel alc che al corispuint ae sò essence e che 
cun ché essence la anime stesse e jentre in simpatie. 
AI è te prime des Enneades, libri sest, che Plotin al svilupe il concet 
di biel. 
“La bielece e je alc che e tocje la sensibilitàt fin de prime impression; 
la anime le ricognòs tant che une robe intime e in simpatie cu la sô 
essence, a un tant di dai acet e di cjapà la sò stesse forme. Ma cuant 

che e incuintre un obiet deformi si tire subit indaùr e lu refude tant 
che un alc di forest che nol pues là in cunvigne cu la sô nature.” 
(ibidem, par. 2). 

La anime duncje e intuïs la presince de idec/forme dentri di un obiet 
par vie che cheste e aparis sot di une forme biele di viodi. E je la 
idee che e à dat forme biele ae materie che cence di jé e sarès brute. 
Il biel al parten duncje al mont des ideis e la materie cence forme, 
ven a stài cence la idee, e je leteralmentri “deforme”, In altris peraulis 
une materie no ancjemò “informade" e je sinonim di brutece. 

Il biel si pues duncje dividi in biel inteligjibil che al è chel de idee 
pure, ancjemò tal mont des ideis, e in biel sensibil, che al è il biel 
che al aparis te materie, ma intune materie che, par mieç de idee, e 
à cjapat une biele forme. Tra il biel inteligjibil e chel sensibil o varin 
duncje un rapuart di similitudin, di simpatie “parcè che [in chest cäs] 
i obiets sensibii a partecipin a di une forme/idee.” (ibidem, par. 2). 
O percepìn duncje te materie, intai cuarps, une idee che e impastane 
e che e domine la nature. Cussì la bielece sensibile e je il risultàt de 
idee che, insedantsi te materie, i conferìs chel ordin, chel aspiet e 
ché armonie che nus va al cûr. 

Ma là di là de bielece sensibile o vin une bielece di un nivel plui alt. 
“Lassant i sens inte sfere inferiôr, anin cumò a contempla lis bielecis 
di un ordin superiòr che di chés i sens no àn pussibilitàt di intuizion, 
ma che la anime e rive a viodi e a nomen cence il jutori dai orghins 
di sens.”. 

Si trate achì di bielecis che no son corporiis e par podélis contemplà 
o vin di jevà il nestri spirt a di un stàt di contemplazion, dopo di vé 
bandonît il mont des sensazions. Si trate di bielecis interiors tant 
che la temperance, la grandece de anime, che si cjatin intune psiche 
calme e serene. “No si trate ni di une imagjin ni di un colòr, ni di 
une cualsisedi altre grandece; si trate di cheste anime invisibile che e 
possêt une savietàt ancje chê invisibile. Chê anime che, dentri di jê, o 
viodìn lusî il sflandôr di dutis lis virtüts. Al è cuant che o scuvierzin 
dentri di nô o che o contemplin li di chei altris la grandece dal caratar, 
la justizie dal cûr, la pure temperance, la gravitàt intal puartament, 
la dignitàt e il pudôr cuntune ande salde, calme, imperturbabile, e 


DE ETE CLASSICHE AE ETE DI MiEg 45 


sore di dut la inteligjence che e somee a Diu e che e je plene di lûs 
[al è li che o provin la emozion de bielece interiòr].” (ibidem, par. 5). 
AI è intai jessis di cheste fate che o scuvierzin la bielece. A son lôr, 
al scrîf Plotin, a jessi biei. 

Cussì, cuant che i sens a incuintrin un obiet che al à dentri di se 
un element che “al unis e che al parone une sostance cence forme” 
(ibidem, par 3) al vùl dî che in chel obiet sensibil al è un alc che, a 
diference di altris obiets, lu fàs risaltà. Chest alc e je la forme/idee. 
L’om al à in se il concet di biel. Se nol fos cussì “no saressin bogns 
di dî nuie su la bielece artistiche, su la bielece des siencis e su chés 
altris robis di chest gjenar se no fossin za i parons di chest gjenar di 
bielece [...].” (ibidem, par. 4). 

La bielece si cjate duncje te anime e il so principi al è Diu; il jessi 
sovran. Il Jessi al è la Bielece, il no jessi, la materie, al è la brutece. E 
dal moment che la Bielece e ven di Diu e che chest al è ancje il Ben 
sovran, O varin identitàt di Ben e di Biel. Une identitàt, cheste, che e 
je ché stesse che e caraterize la tradizion dal mont classic. 

Par Plotin, dut câs, e cheste e je la specificitàt de sô vision estetiche, 
a conferî la bielece a di un cuarp materiàl nol è e nol pues jessi un 
alc di esteriòr, ma e je la anime e la nature de anime che si cjate 
intun cuarp sensibil che a conferissin a chel cuarp une aure di 
bielece. La anime “dal moment che e je une essence divine e che 
e partecipe ae Bielece, cuant che e parone un obiet e lu somet al 
so domini, i conferis dute la bielece che la nature di chel obiet e 
je in stàt di ricevi.” (ibidem, par. 6). Ma disore des bielecis che o 
podin traviodi sul plan sensibil, e esist une Bielece inefabile che 
par podéle contemplà al covente distacäsi des realtâts materiäls, 
des bielecis corporiis che “a son dome imagjins, vanzums, ombris 
di un principi superiòr” (ibidem, par. 8) e duncje, cui che al à ché 
di viodi la Bielece sovrane, al varà di dispueäsi des realtâts ilusoriis 
dal mont sensibil cussì come che intai misteris di Eleusi, i aspirants 
ae iniziazion, ven a stài "chei che a son ametüts a penetrà fin insom 
dal santuari, dopo di jessisi purificâts, si gjavin ducj i vistîts, e a 
procedin nûts.” (ibidem, par. 7). 
Cui che al vûl viodi la vere Bielece, nol à di lassàsi stravià des 

aparencis par no fà la stesse fin di Narcîs inamoràt de sô stesse 
imagjin rifletude tal spieli de aghe. 

Il percors dal om che al vùl cognossi la bielece là di là de ilusion, al 
sarà chel che, de bielece sensibile, al puarte ae Bielece inefabile par 
mieg de bielece inteligjibile. 

Duncje, par podê contemplà cheste Bielece sovrane, la uniche e vere 
bielece, ancje la anime e scugne jessi biele ven a stài libare di ogni 
socarie. Parcè che “la anime no sarès in stât di viodi la Bielece se 
prime no devente biele ancje jê.” (ibidem, par. 9). 


Par Plotin, l’artist al è chel che al da ae materie grese la forme de 
imagjin che al à pensàt, ven a stài che al rint visibile e sensibile la 
bielece che al veve aurît dentri di se. Chest procès al è assimilabil e 
someant a chel de emanazion divine che par so mieg la bielece dal 
univiers e je vignude ae lûs. 

Par Plotin, la bielece no je duncje il risultàt de justece des proporzions 
che a rindin armonic un cuarp, come che al veve calcolàt Aristotile, 
parcè che la proporzion e je un aspiet che al rivuarde dome i cuarps 
sensibii intant che la bielece vere e tocje il nivel spirituàl. L'intif cu 
la bielece dal spirt si le à par mieg di un procès intuitif, par mieç 
de contemplazion li che obiet e subiet si identifichin, al contrari dal 
resonament li che il procès riflessîf e dialetic al è par fuarce duäl. 
La reson no rive a tocjà chè bielece che e fuìs il mont sensibil. Al 
è dome cu la contemplazion che il contempladôr al tocje la bielece 
fintremai ac estasi. 

Nol è par miec di un procès razionäl che l’artist al rive a rindi visibile 
la bielece, ma, par mieg de intuizion, li che la imagjinazion e zuie 
une funzion primarie. Une imagjinazion però che e ven für, no di 
une fantasmagorie discjadenade, ma di une imagjinazion metude 
adun par rivà ai nivei plui alts dal mont spirituäl. 

La cuistion de fantasie, de imagjinazion e jere za stade frontade di 
filosofs neoplatonics tant che Sinesi di Cirene che al assegnave ae 
fantasie la funzion de cognossince de realtàt soresensibile par mieç 
de esperience dal mont sensibil. Austin di Ipone al fevele di une 
imagjinazion creative leade cu la libertàt dal volé, ma, dut intun, al 

met in vuardie sul fat che la imagjinazion, dongje di jessi un miec pe 
salvece, e pues ancje puartà ae danazion. 


La art inte Ete di Mieç 


Il passag de ete classiche a ché di Mieç, al contrari di ce che si pues 
pensò, si palese cence salts o soluzions di continuitàt sul plan artistic 
e stilistic. Il stîl cussì clamàt “barbaric”, lis formis di astrazion, in 
contrast cul naturalisim classic, a son caratars che a comparissin 
progressivementri inte art sul fini de ete “imperiàl” cuntun procès 
evolutîf “naturàl”. In chel passag si constate une fusion di dôs 
tindincis, une in linie di continuitàt cul classicisim e chè altre che 
e intive l'astratisim e i elements ornamentài di çoc barbaric. Intes 
zonis periferichis di chel che cumò o clamìn Imperi, il “barbaric” e il 
popolär si incrosin cu la art uficiàl dai palags imperiâi. 

Cul avent dal pinsîr e dal cult cristian chestis dôs liniis evolutivis si 
unissin cu la vision trassendentäl che e segnarà la art fintremai des 
sôs fondis e, intai secui seguitîfs, in maniere radicäl. 

Duncje, nol è il cristianisim che al romp cul classicisim. Il cristianisim 
sul plan artistic no si scuintre nancje cul paganisim a un tant che al 
rive a adotà formis estetichis paganis e simbui dal paganisim là di là 
di considerazions di fede religjose. Cussì, intai sarcofacs cristians © 
podin viodi rapresentàts, come che al note Ernst Kitzinger, Tritons e 
Nereidis. La evoluzion intune direzion astratiste e simboliste si jere 
inviade prime ancjemò che il cristianisim al fos toleràt e integràt inte 
societàt romane. 

“Il stîl grêc e roman” — al scrif Kitzinger — “al jere za dal dut degjeneràt 
cuant che al è stàt assumît dai cristians [...] la bielece de miôr art 
classiche e jere za dal dut sparide” (Arte altomedievale, p. 9-10). 
Il tiermin “degjeneràt” o podaressin intindilu achi no tal so valôr 
assolùt, ma tant che une interpretazion a tacà dai parametris di un 
naturalisim precedent. 

La art paleocristiane e à duncje une dople divignince ché classiche 
e ché anticlassiche. “Lis dòs componentis si incuintrin di fat vie par 

dute la ete alt medieval." (ibidem, p. 23). 

E ancjemò “Cuant che, tal 313, il cristianisim al otignì il ricognossiment 
uficiäl, lis oparis plui rapresentativis de art romane a vignivin fatis 
intun stîl dal dut astrat e primitif: (ibidem, p. 25). 

Sul plan architetonic, cuant che la comunitàt dai fedéi e varà di 
creà i spazis pal cult, calcolant che il model dal templi pagan nol 
rispuindeve ai caratars dal cristianisim par vie che e veve une part 
sierade destinade dome ae divinitàt, i cristians a adotarin il model de 
basiliche. Cussì, la basiliche romane, di lûc profan e pagan, destinàt 
a riunions publichis, ae justizie e al cumierg e deventarà il lùc di cult 
cristian che o cognossin. 


Lis gnovis tindincis artistichis a comparissin inte art romane (e di 
consecuence in ché paleocristiane) za tor dal II secul. Dongje di une 
pussibile evoluzion interne e je indubitabile la influence dai popui 
gnùfs che si presentin inte storie europeane e, se di une bande chei 
popui a assumin ùs e concezions de societàt e de civiltàt romane e 
greghe, di ché altre chestis concezions a vegnin filtradis dal tamés 
formål di une gnove civiltàt. 

Sul fini de ete classiche il mont artistic si svilupe te capitäl dal 
Imperi di Orient, Bizanzi, citàt che e conserve lis tipologjiis de art 
elenistiche ma, stant la gnove sensibilitât, cun figuris che a cjapin un 
gnûf aspiet: posture jeratiche cun ché di rapresentà la sacralitàt e la 
posizion politiche, e no plui rapresentazion di caratars naturài ma 
chei de funzion sacre o istituzionäl. 


La cuistion des imagjins 


AI è tor dal VIII secul che Bizanzi al paidis une parentesi critiche 
sul plan artistic par colpe di chel moviment iconoclastic che al 
contestave la riproduzion e la esposizion de figure umane cun 
consecuente sparizion des relativis oparis pitorichis e musivis. Crisi 
che e puartarà tancj artesans a emigrà, cul risultàt di puartà la lor art 
e il lôr stîl in dut l'Ocident. 

Il moviment iconoclastic al tache a fasi sintî tor dal 762 cuant che 
l'imperadôr Leon II al decît di gjavà la imagjin di Crist de puarte dal 
palaç imperiâl par meti al so puest une nude cròs. La idiosincrasie 
pes imagjins, massime pes statuis, li dai prins cristians si pues capî 
se o tignin in cont la influence e la origjin semitiche dal cristianisim e 
dal test biblic, ma ancje se o tignìn cont dai elements e des pratichis 
popolàrs superstiziosis che a assegnavin aes imagjins, e aes iconis in 
particolär, podés magjics e teurgjics. 

Di li indenant e, cun fasis alternis, fintremai al 843, i lûcs di cult de 
Glesie di orient a saran ornàts dome cun simbui astrats. 


In sostance o podìn dî che la forme umane e à vùt di combati 
resistencis par podê imponi la sò figure inte art dal prin cristianisim. 
AI coventarès intardâsi un moment su la cuistion des imagjins intal 
mont cristian, cuistion che e à provocît intai prins secui une lote, in 
cierts moments, une vore dure. 


Cun di fat il contrast su la cuistion, come che o vi dit, si fondave sul 
Vieri Testament e in particolàr sul pas li che si improibis la creazion 
di imagjins che a rapresentin robis “che a son intal alt dai Cîi” e li che 
si ordene di no inzenoglâsi pe adorazion di chestis imagjins. Al è il 
test biblic che al da slas aes tesis iconoclastichis. Ma, e scrîf Carole 
Talon-Hugon ‘“[...] la nozion di imagjin e cjape inte ere cristiane une 
cjarie semantiche dal dut gnove par vie che il Gnùf Testament al 
aferme che il Crist al è a imagjin di Diu.” (Moyen Age et Renaissance, 
p. 47). 

A contrastà lis tesis iconoclastichis al sarà Zuan il Damaschin (VII- 
VIII secul) cul Discors cuintri dai caluniadôrs des iconis santis li 
che al doprarà l'argoment de incarnazion di Diu, incarnazion che 
e autorize di consecuence la rapresentazion figurade. E, cun chè di 
contrastà la acuse di idolatrie (che te Biblie e je ilustrade cul episodi 
de adorazion dal Vidiel di Aur) il teolic al fasarà la distinzion tra “cult” 
de rapresentazion iconiche e “adorazion” di ché stesse, Precisant che 
la adorazion e pues jessi fate dome a Diu in maniere direte. 
Il concili di Nicee dal 787 al decretarà la vitorie dai iconofiliscj. Par 

evità ogni tindince idolatre intai confronts des iconis e cun ché di 
difindi il cult e la creazion di imagjins, teolics tant che Nicefar e 
Teodôr il Studite a metaran in clàr il fat che la imagjin dal Crist no 
je rapresentative de sò nature umane ma che cheste imagjin e à cul 
Crist om dome un rapuart di “someance”. In cheste maniere il fedél 
nol cor il risi di “adorä”, in ché figure dal Crist, un om. 

Daûr de formule di Basili di Cesaree, la imagjin e servis dome di 
miec. E scrîf Carole Talon-Hugon: “La imagjin e je dome un mieg di 
li che e passe la adorazion. E je cheste traslazion che e permet di fà 
la diference tra l’idul e la icone. L'idul, che su di lui si ferme la vision, 
al devente il sôl obiet dal cult, la icone, semplic supuart material, e 
favoris un procès spiritual.” (ibidem, p.53). 

La vitorie iconofile e sarà fondamentàl par dute la storie seguitive de 
art e no dome in Orient. Se il nestri mont al à vùt il svilup artistic 
che o cognossin al è ancje par vie des lotis sanganosis e des sieltis 
teologjichis di chei secui. 

Ma i argoments dal dibatit tra i favorevui e i contraris aes imagjins 
a stabiliran, ancje e di consecuence, i principis stilistics e formài de 
rapresentazion pitoriche e scultorie di dute la Ete di Mieç. Principis 
che a vevin ché di evità il pericul de idolatrie. Forme e stîl che a 
cjataran une altre strade espressive dome cul Rinassiment. 


La rinassite carolingje 


Intant, in Ocident, vie pai secui VIII e IX, dopo de influence 
“barbariche”, che si svilupe tal nord de Europe, o vin une rinassite 
artistiche sostignude de politiche di Carli il Grant. Une art che si 
impàr, massime intal setôr de oresinarie e cu la produzion di oparis 
minudis, inte vite di ogni di. 

AI è cul adotà i modei mediteranis che l'Imperadôr dal Sacri Roman 
Imperi al darà lustri ae sò mission. Come che al scrîf Kitzinger “Carli 
il Grant al voleve jevà la sô int de oscuritàt barbariche par che e 
deventàs la vuide de Europe." (ibidem, p. 59). 

Al è ancje un altri aspiet che al contribuirà al bandon des formis 

nordichis e celtichis: chel religjòs e la necessitàt di assumi formis 
in stàt di dà innomine e fuarce al messag cristian inte maniere plui 
comprensibile che al fos pussibil. Stant ae constatazion che lis formis 
masse astratis no jerin adatis par chel assum, i artiscj a saran sburtàts 
a adotà une rapresentazion “realistiche” cence par chel bandonà dal 
dut la ornamentazion astrate, a un tant che o tornarin a cjatâle in 
elements architetonics e tes miniaturis cu la funzion di inricjî il test 
dai episodis biblics. 
In cheste maniere la “art carolingje” si palese tant che une sintesi 
tra un ciert naturalisim di divignince mediteranie e bizantine e 
l'astratisim de tradizion nordiche. Une tindince viers di “une art 
espressive cuntune enfatizazion medievâl dal significât e dal contignût 
emozionâl [...]" intant che, di ché altre bande, intune sorte di ecuilibri 
formal, “l'ornament al tindeve a escludi la rapresentazion.” (ibidem, 
p. 76). 
Dopo de crisi dal VIII secul, dut câs, Bizanzi, che, di simpri, al à 
tignût a ments la art classiche, al cognossarà, intal diesim secul, une 
gnove floridure artistiche. 
Intant, in chel stes secul, la Gjermanie e viòt une fase cognossude 
cul non di “art otoniane”, e in Ingletiere si svilupe la produzion di 
manuscrits miniâts sul model des oparis carolingjis. 
La part a pro dal naturalisim e varà duncje di misuràsi cu la part 
vieretestamentarie de gnove religjon, cui moviments iconoclastics 
ma ancje cun chei stîi barbarics che i popui dal Nord a jerin usâts 
a doprà e che si esprimevin cun formis astratis. Cun dut di chestis 
fuarcis contraris, la art figurative, sedi pitoriche sedi statuarie, sedi 
ancjemò musive o miniaturiste, e rapresentarà la cifre stilistiche 
maioritarie de art medieval. AI è su chel troi che l’Ocident al 
deventarà il protagonist di chè impressionante evoluzion artistiche 
che o cognossìn. Ma inte Ete di Mieç, come che al scrif Julius von 
Schlosser: “l'interès figuratîf al è passât dal individuò] al tipic e il fat 
che la imagjin si ridusi a ornament nus puarte ancjemò une volte 
inte direzion des componentis barbarichis e orientäls.” (Larte del 
Medioevo, p. 54). 

Funzion de art inte Ete di Miec 


La funzion di dute la art medieval, a diference di ché classiche, si 
fonde su di une concezion trassendentäl che e nas e si svilupe no 
dome in gracie dal cristianisim ma ancje a di une sintesi di chest cu 
la filosofie classiche, in particolàr e paradossalmentri cun Platon e 
cul neoplatonisim. 


Il procès creatîf medieval al nas duncje dal incuintri de concezion 
“estetiche” e filosofiche di çoc classic cui valòrs cristians. Intal 
procès creatîf ce che al impuarte nol è l’artist/artesan ma ce che al 
cree, ce che al prodûs, ven a stài, la sô opare. L'individualisim e la 
autoreferenzialitàt che a caraterizin l'artist moderni a son aspiets che 
inte Ete di Miec a jerin dal dut inconcepibii. 

“Lom moderni” — al scrîf Olivier Boulnois (in Za création, l'art et 
l'original in Communications 64, 1997) — “nol vûl modei, al vol jessi 
libar di ogni tradizion, al à ché di jessi viert a dutis lis inovazions. Intal 
cjamp estetic cheste esigjence si palese par miec dal pathos dal artist 
solitari o dal poete maledet che al refude lis regulis e i classicisims, 
che al ironize sui stereotips, separât dai siei contemporanis par vie 
de singolaritàt dal so lavor e de novitàt no capide de sé ricercje, 
une ricercje firmade cui scandui e segnalade al public par mieg dai 
mudaments seguitifs des avanvuardiis. Pal artist moderni, la opare e 
je individual, inesplicabile e inevitabile.” (op. cit., p. 55-56). 

L'artist” medievàl impen al à caratar e mentalitàt incompatibilis 
cun chel moderni che la sô ossession e je di jessi origjinäl, autôr di 
oparis mai creadis prime, unichis, ven a stài, apont, “origjinàls”. Une 
ossession che e puarte l'artist a vê cu la opare un rapuart sentimentàl. 
Chés oparis a tocjin dome la part sensibile dal spetatôr/fruitôr, dome 
la lôr dimension psichiche e a àn dome valôr estetic. Come che o 
viodarin plui in detai, il mudament de prospetive artistiche che al 
tache dal Rinassiment, al savoltarà dal dut funzion e vision de art tor 
de metàt dal Sietcent. 

Dongje dal fat che inte Ete di Mieç la concezion de art no veve la 
dimension “autoriàl” e individualiste che o vin cumò dal artist, il 

procès creatîf al vignive alore calcolât intun rapuart di someance cu la 
creazion divine a nivel cosmic. Creazion che, sul plan filosofic, e palese 
l'incuintri di doi significâts e di dôs concezions: chê judaicocristiane 
(creazion a tacà dal “nuie”) e ché platoniche/aristoteliche li che la 
materie e ven informade di une idee preesistente, “Al è in chest 
sens” — al scrîf Olivier Boulnois (op. cit., p. 58) — “che la art e je une 
imitazion de nature”. L'artist “al fàs nassi sul plan sensibil ce che al 
jere za presint sul plan inteligjibil. Imità la nature al vôl dî imità la 
idee, ven a stài fâle esisti tal sensibil. L'artist o l'artesan nol è duncje 
in nissun câs un creadôr. Al fâs 'vignî jù’ lis formis intal sensibil; no 
lis cree.” (ibidem). 

Par Platon un alc di banâl tant che un jet al servis di esempli par 
descrivi il rapuart tra un obiet de realtàt sensibile e la idee preesistente 
in ché soresensibile. Cussì come che te nature la idee di jet e ven 
prime di chê dal jet reâl, cussì l'artesan al met adun la sò opare daùr 
di un procès che al tache di une idee preesistente. Il jet al “esist" za 
intal Iperurani, l'artesan de potence lu trasforme in at. 

Ma cui creial la idee di jet? 

Intun passag de Republiche, Platon al sclaris chest aspiet cuant che 
al scrîf: “O pensi che al sedi stàt Diu il vêr artesan di un jet dabon 
jet, e no un cualsisedi marangon che al à dome metüt adun un jet 
particolar, al è stàt Diu a fà nassi par nature chest esemplir unic.” 
(libri X, 587d). 

Intal esempli e inte concezion di Platon — al schematize Boulnois — o 
varin cussì trê formis di jet: chel naturâl fat di Diu, chel artificiàl fat 
dal artesan/marangon e la aparence dal jet stes. Cheste ultime forme 
e je la opare, par esempli, dal pitôr che al riprodûs cun colôrs e cun 
pinei la imagjin di un artefat. Chest caratar lu vevin za viodit inte 
critiche platoniche dal procès mimetic. 

Achì nus interesse ricuardilu par vie che la presince de filosofie 
platoniche e, plui ancjemò, dal neoplatonisim o tornìn a cjatäle cun 
fuarce intal mont medieväl. 

Simpri a proposit de “creazion”, il Diu di Platon e, plui in gjeneräl, il 
Diu de Philosophia perennis, al è un Diu che nol cree dal nuie, ma 
che al informe l’esistent, la sostance, sul stamp des ideis e daûr di 

legs stabilidis di simpri, al contrari dal Diu biblic che al crearès dal 
nuie (il condiziona! nol è a cas, par vie che la interpretazion e reste 
discutude). 


AI sarà il pinsîr agostinian a proponi une sintesi tra lis dôs concezions, 
contindint che l'assolût divin al è compatibil cu lis ideis eternis: “Chel 
che al dinee lis ideis divinis nol è cristian" — al scrif Austin di Ipone. 
Nol è il teme che achì o sin daùr a frontà ma, in relazion e di 
consecuence a chest concet — li che la influence dal neoplatonisim 
al risulte evident — la art medieval e je dute concentrade tal intivà la 
idee, il trassendent, che si traviôt là di là de pure aparence material. 
La art figurative no à di jessi il risultàt di une imitazion de nature, 
ma il so assum al è chel di traviodi intal subiet l'aspiet universal, no 
chel di rapresentà l'individui, ma la sò funzion. Cussì la art no varà 
di produsi “[...] ritrats dal individuàl ma de idee, dal universal, e cun 
chest o sin za jentrats inte Ete di Mieç.” (Julius von Schlosser, Larte 
del Medioevo, p. 56). 

AI è intal ritrat ripuartàt su lis monedis che sul imprin si traviôt chest 
mudament a pet de ete classiche, ma, za a Bizanzi, lis monedis “no 
presentin plui il ritrat di un individui, ma chel di un concet." (ibidem, 
p. 55-56). Pe mentalitàt medieval un ritrat naturalistic al sarès stàt 
incompatibil cul gnòf mit di sintî e al sarès stàt calcolât tant che un 
at di idolatrie. 

Max Verworn (citàt ibidem, p. 59) al definis “fisioplastiche” la 
rapresentazion de figure umane in maniere realiste, intant che te 
Ete di Miec, cheste rapresentazion e ven refudade a pro di ché 
“ideoplastiche”, ven a stài une rapresentazion in stàt di trasmeti une 
idee. Cussì come che al sarà refudàt il rût simbolisim ornamentäl, 
par vie che la gnove religjon e sint la necessitàt di esplicitàsi par miec 
de figurazion, che une astrazion masse fuarte no varès permetùt 
la comprension dal messaç evangjelic. AI è ancje par chest che “il 
cristianisim al acetà e al conservà [...] il lengaç figuratîf de art romane 
[...]” (ibidem, p. 65). 

La stesse continuitàt no le vin invezit in mit cussì palès pe architeture. 
L'Orient e l’Ocident prin di dut a adotin formis architetonichis 

diferentis: l'Orient cun basilichis a plante centràl e cu la cupule, 
intant che in Ocident o varin la costruzion di glesiis e di basilichis a 
plante retangolàr (viôt ibidem p. 66-67). 


AI è intai secui X e XI che in dute la Europe si verifiche chel 
moviment che si concretizarà intal XII secul cu la art romaniche. 
Di fat, al è fintremai dal XI secul che architeture, piture, figuris 
sculpidis a tachin a vê un aspiet monumentäl. Chel che si svilupe a 
tacà dal IX al XII secul al pues jessi sintetizât “in mût schematic tant 
che la trasformazion gjeneràl dal naturalisim classic in regolaritàt 
astrate, cul risultàt finàl dal stîl romanic primitif” (Ernst Kitzinger, 
Arte altomedievale, p. 119). 


La art dai secui X e XI e je duncje caraterizade di une ricercje 
stilistiche cence precedents, dute impegnade a cirî la forme miòr par 
esprimi il trassendent. Chest assum si lu viôt intal sfuarç indurant 
par superà i limits dal naturalisim, sfuarç che al veve caraterizät la 
tradizion classiche e elenistiche. Al è chest “cuintrimoviment” che al 
puartarà par finî ae art romaniche. 

Hegel al viodarà in chest passag la espression dal Spirt inte dialetiche 
tra simbolisim e classicisim. Dialetiche che e puarte, tant che sintesi, 
ae art romantiche. 

Ma plui che di un contrast si pues fevelà di une fusion di stîi, une 
fusion che vie pai secui e à vût trasformît il naturalisim mimetic 
classic intune gnove forme di rapresentazion de realtàt che e supere 
la dimension individualiste par intivà l’universàl. 

Kitzinger, inte sò analisi de art alt medieval, al viôt parentri dal 
romanic un gnûf naturalisim che “al esist dome in virtût de astrazion 
[...) Cuant che e sparis la ultime olme di imitazion servîl dai modei 
classics [sparizion che e caraterize la art paleocristiane] [...] i artiscj 
medievài a podaran frontà di gnùf il mont [...]. L'artist romanic, dut 
câs, nol jere plui leât [ai modei classics] [...]” (ibidem, p. 129). 

La art romaniche (te sò forme arcaiche) e rapresente duncje il travuart 
di un lunc procès e il pont plui alt de specifiche art medieval. Cun 
di plui, cul romanic, la art si internazionalize, chel stîl al devente 

rapresentatîf di dute la Europe, cence par chel jessi omologant: cun 
dut che al jere unitari al lassave trasparî a clàr la espression des 
diferencis teritoriàls. 


Superament dal classicisim bizantin 


Un altri element che al influìs su la evoluzion pitoriche dal XIII secul 
e sarà la influence de sculture gotiche su la art di stamp bizantin. 
Giunta Pisano (1190-1260), autôr di diviersis crôs pituradis, al sarà 
un dai protagoniscj di cheste evoluzion. La art bizantine di fat e 
veve creàt une tipologjie di cròs li che il Crist al aparive vif, cuntune 
espression austere e jeratiche che no lassave trasparî nissune 
emozion. La tipologjie che e sarà definide cul tiermin di crôs dal 
Crist trionfant (Christus triumphans) e ven für in Ocident intal XII 
secul. Cheste tradizion che, dongje di jessi di divignince bizantine si 
le cjace ancje in ché carolingje e in ché otoniane, e marche, par mieç 
dal a=-..=t aulic de figure, la nature divine dal Crist. In Italie, li che 
la tra-**‘on e la tecniche bizantine e influencarà la piture e lis arts 
in gje..-ràl, un esempli ben determinât (di Crist trionfant) sul plan 
crons : ‘ic al è palesât dal crucifis di Sarzana mett adun dal mestri 
Vielr: ‘:uillielmus) intal 1138. Un altri esempli significatif di cheste 
tipolo: “= si lu à cun Berlinghero Berligheri che al veve mett adun, 
tor cì.- «ans che a van dal 1210 al 1220, une altre crôs piturade, ma 
cun c.v.*eristichis figurativis che a rapresentin une evoluzion par vie 
che i ¿ontrascj di lûs a rindin miòr la plasticitàt dal cuarp. 

Il mudament tipologjic di chest gjenar di crés si lu à tal XIII secul 
cu la trasformazion dal Christus triumphans in Christus patiens (il 
Crist muart o duliòs). 

Intant che la prime tipologjie e marcave la divinitàt dal Crist, cheste 
seconde e met in lùs la sò umanitàt. Un mudament di sensibilitàt 
volût soredut dal ordin francescan. Il prin esempli di cheste gnove 
tipologjie al è chel di Giunta Pisano che o vin citàt e che al opere 
dai agns vincj ai agns cincuante dal XIII secul. Un altri pitôr di chest 
gienar al sarà Coppo di Marcovaldo (1225-1276) autôr de cròs di 

San Giminiano (1264). La tipologjie dal Crist duliòs e larà indenant 
fintremai aes realizazions di Cimabue e di Giotto. 

Chestis crôs a vevin un valôr devozionàl paragonabil a chel des 
iconis. 


Cimabue, Christus Patiens, Cròs di Sarzana. 112, 
1272-1280, Santa Croce, Florence cuntun Christus Trion; hans 


Dal romanic al gotic, 
dal bizantin ae piture naturaliste 


Tor dal XIII secul la piture in Italie, cun Rome e Assisi tant che centris 
di riferiment a nivel european, si invie a di une gnove dimension li che 
la monumentalitàt si unis cuntun gnûf realisim. La gnove figurazion 
e presente personaçs e ambients inte lôr forme naturalistiche 
inserîts intun ambient che al met in evidence la tridimensionalitàt. 
Al è il moment li che in France e nas e si svilupe une gnove forme 
architetoniche, il gotic, che al rispuint a di une sensibilitàt religjose 
indregade al trassendent e a di une vision celestiàl marcade di chè 
luminositàt che lis ramadis altis e coloradis a permetin di intivà. 

In Italie cheste gnove architeture si maride cu la maniere di sintî 
local a nivel plastic e pitoric. Cussì “I scultôrs, e in particolàr i scultôrs 
senés, a rimarchin lis oparis dai pitôrs e a metin adun ce che i pitôrs 
no jerin ancjemò rivâts a fà cui lôr ritrats funeraris [...]. Intai agns dîs 
e vincj dal Tresinte il dialic tra lis dôs tecnichis [pitorichis e scultoriis] 
al è dar a fasi in misure largje [...]” (Enrico Castelnuovo, Arte delle 
città, arte delle corti, p. 46). 

Chest rinovament pitoric al jere stàt tribuît, fin a no tant timp indaür, 
cuasi in esclusive al pitòr e architet Giotto di Bondone (1267-1337). Ma 
aromai i storics a tindin a assegnà la atribuzion di chest mudament 
epocal a di un procès che al à cjapat dentri plui autôrs, plui scuelis 
e plui causis che insiemi a puartaran a di un gnove fase de piture e 
de art in gjencräl a nivel european. 

Cheste evoluzion, che dal stîl bizantin al puartarà a di un model 
naturalist, e cjape pit in chel centri de Italie che e viôt protagoniscj 
in particolàr i comuns toscans, chei de Umbrie e Rome. Ma inte Ete 
di Miec e intai secui a pene seguitîfs, il concet di autôr nol veve chê 
impuartance che o viodin inte nestre societàt, a un tant che al è 
dificil di assegnà a pitôrs e scultôrs specifics lis oparis che a mostrin 
i caratars di chest mudament. 

Cussi, lis atribuzions des oparis ai artiscj dal XIII e dal XIV secul a 
son dispès ipotetichis se no dal dut scognossudis. AI è dome intal 
tart Rinassiment che i protagoniscj a vegnin nomenîts e che a vegnin 
individuâts autôrs e oparis intun moment li che a son metudis lis fondis 
de art rinassimentàl e che si realize il superament dal stil bizantin. 
Test di riferiment di chest disvelament autoriäl e sarà la opare di 
Giorgio Vasari, aretin di nassite ma florentin di adozion, intitulade 
Le vite de' più eccellenti architetti, pittori et scultori italiani, da 
Cimabue insino a' tempi nostri (1550). 

Il test al è impuartant no dome par vie che al rapresente une des 
fonts pai studis seguitîfs de storie de art, ma ancje parcè che al sarà 
un test di fonde intal atribuî a Giotto chè evoluzion che, bandonäât 
il stil di scuele bizantine, e puartarà a rivalutà la rapresentazion 
pitoriche daùr nature. 

La ricercje dal Vasari al è precedût dal De Pictura (1435-36) di Leon 

Battista Alberti (1404-1472), che al rapresente il prin test teoric su 
la piture intant che Vasari si fermave sul aspiet biografic; dal Libro 
dell'Arte di Cennino Cennini (1370-1427) scrit intai prins dal 400 e 
che al fronte i aspiets tecnics de piture e, par finî, dai Commentari 
(1452-55) di Lorenzo Ghiberti (1378-1455). 

A Giotto, Vasari al da il merit di vê riscuviert la “buine piture”, ché 
piture che e jere stade soterade par tancj agns par colpe “de ruvine 
des vueris”. 

“E al è stàt dabon un miracul grandonon” — al scrîf Vasari — “che, in 
ché ete cussì ordenarie e cence inzen, si sedi podût viodi operà un 
Giotto intune maniere cussì savinte, a un tant che il dissen — che i 
oms di chei agns a vevin pocje o nissune cognossince — al fos tornît 
dal dut in vite in gracie di lui”. 

Vasari al met a clâr i caratars di cheste riscuvierte de “buine piture” 
e di cemût che l'arléf no dome al rivarà a metisi a pâr cul so mestri 
Cimabue, ma “al sarà un cussì bon imitadôr de nature di lassà in 
bande dal dut ché maniere grese de art greghe [bizantine] e, cul 
rapresentà al naturàl lis personis vivis, al fasè resurî la buine art de 
piture che cussì no si faseve aromai di plui di dusinte agns incà: e, 
cundut che cualchidun al veve provât a fàlu, come che o vin za dit, 
hol jere rivât a fâlu cuissà ce ben, o almancul no come che al jere 
rivât Giotto”. 

Ce che Giotto al rive a rapresentà, al contrari de piture di scuele 
bizantine, e je la realtàt al naturäl, la espression dai personag, 
la lôr ande e i lôr sintiments, dongje de riproduzion dai paisags 
e des architeturis cu la lôr tridimensionalitàt che, cundut che no 
si presentave ancjemò inte forme de prospetive gjeometriche, e 
prefigurave ce che al vignarà fùr ad in plen cu la piture dal Cuatricent. 
AI è cussì che e nas e che e à difusion la figure di Giotto tant che 
fatôr de gnove piture e Florence tant che pont di riferiment pe sô 
difusion. Une ciertece che si rinfuartìs cu la storie di Giotto, simpri 
sostignude e motivade dal Vasari, tant che autòr dai afrescs de 
basiliche di Assisi, cantîr che al sarà centri e pont di riferiment dal 
gnùf model di piture par dute la Europe. 

Dopo di vê ilustràt lis oparis dal pitôr a Florence e a Arezzo, Vasari 

al va indenant: “Finidis chestis robis, si invià in Ascesi [Assisi] citàt de 
Umbrie li che al jere stât clamât di fra Giovanni di Muro della Marca, 
che in ché volte al jere gjeneràl dai fraris di Sant Francesc, li che, 
inte glesie disore, al piturà a fresc, sot dal coridôr che al travierse i 
barcons, des dôs bandis de glesie, trentedôs storiis de vite e dai fats 
di Sant Francesc, ven a stài sedis par façade, intun mit tant perfet, 
che al indi otigni une innomine grandonone. E, par vêr, in cheste 
opare 0 podin viodi une grande varietàt no dome intai mots e inte 
pose di ogni figure, ma ancje inte composizion di dutis lis storiis; 
che al è une vore biel di viodi la diversitàt dai vistîts di chei timps, 
e ciertis imitazions e osservazions des robis de nature. E, dongje di 
chés altris, e je une vore biele une storie li che si viôt un om plen di 
sêt, bramôs di aghe, che al béf pleît sore di une font, cuntun efiet 
pardabon grant e maraveòs, a un tant che al somee di jessi propit 
denant di une persone vive che e je daùr a bevi”. 

E dongje di cheste descrizion che e met in lûs i caratars de gnove 
piture e il talent dal pitôr, Vasari al va indenant a descrivi cun precision 
i afrescs di Assisi che lui al atribuìs a Giotto: “Finidis lis storiis che o 
vin a pene dit, [Giotto] al piturà intal stes lùc, ma li de glesie disot, lis 
façadis adalt, de bande dal altàr maiòr, e ducj i cuatri cjantons dal volt 
disore, li che si cjate il cuarp di Sant Francesc, e dutis cun invenzions 
estrosis e bielis [...]" (Vasari, Le vite, edizion dal 1568). 


Su cheste fonde e massime su chestis testemoneancis i studiôs de art 
a son lâts indenant par agns a atribuî a Giotto no dome la “invenzion” 
de gnove piture taliane, ma ancje la realizazion di cuasi ducj i afrescs 
de basiliche di Assisi. 

AI è dome ae fin dal Sietcent che Guglielmo Della Valle al metarà in 
discussion ce che fin in chê volte al jere calcolât indiscutibil. Intal 1791 
il Della Valle al scrivarà: “O ai plui di une reson par dubità che dutis 
lis pituris [dal cicli francescan de basiliche di Assisi] achì motivadis 
a sedin di Giotto. E se, un an o chel altri, o varai la pussibilitàt di 
fâlu, o varès chê di metilu in forme scrite intune pigule storie di chê 
basiliche, li che si viodin in maniere clare i prins pas de art taliane”. 
Al è a tacà di li che la cuistion sui autôrs dai afrescs de basiliche di 

Assisi e deventarà un câs. Se la polemiche e larà indenant ancje intal 
XIX secul, o varìn di spietà i agns Trente dal Nùfcent par intopâsi 
te discussion su la atribuzion dai afrescs di Assisi suntun binari 
metodologjic, no plui dome leterari, ma cuntune analisi materiàl. 
Richard Offner, intun articul dal Burlington Magazine dal 1939, 
intitulàt Giotto, Non-Giotto, al contestave la atribuzion dal cicli 
francescan di Assisi al pitôr florentin. Offner al supuartave la sô tesi 
daûr di un confront cui afrescs de capele dai Scrovegni di Padue 
li che la man di Giotto e je documentade. Su la stesse ferade, John 
White in Art and Architecture in Italy 1250-1400 (1966) al declarave: 
“[...] il cicli francescan al date dal 1290 e nol è di Giotto [...]". Millard 
Meiss, arléf di Offner e dongje des posizions di White, di une bande 
al atribuive il cicli di Sant Francesc a di un pitòr di scuele romane, 
ma di ché altre, al contrari di White, al contindeve che il “mestri di 
Isaac” al jere Giotto (Giotto and Assisi, 1967). 

Francine Couillard, intune tesi intitulade Analyse de la polémique 
d'attribution des fresques du cycle franciscain de la basilique 
supérieure d'Assise, a proposit di Meiss e scrîf: “Millard Meiss al è 
convint che il stîl dal 'mestri di Isaac’ al è dal dut compagn a chel 
di Giotto dai afrescs de capele dai Scrovegni di Padue, invezit chei 
dal cicli francescan de basiliche superiòr [di Assisi] a son une vore 
diferents.” (articul citàt, p. 64). 

Altris studiôs che a contestin la atribuzion a Giotto dal cicli francescan 
a saran Alastair Smart in The Assisi Problem and the Art of Giotto 
(1971), Bruce Cole (1996) e massime Bruno Zanardi che, intal 2002 
in Giotto e Pietro Cavallini, al fronte la cuistion sul plan de tecniche 
pitoriche che e vignive doprade in chei agns, poiantsi ancje su la 
fonde di ce che Cennino Cennini al disvelave in M libro dell'arte 
(1390). 
AI è daûr de analisi tecniche (Zanardi al è ancje restauradòr) che 
“Zanardi al rive a proponi la ipotesi che i afrescs de glesie superiôr 
di Assisi a son metûts adun intune maniere che no corispuint a ché 
de capele dai Scrovegni di Padue ma che si svicine pluitost a ché dai 
afrescs romans di Pietro Cavallini." (Francine Couillard, ibidem, p. 68). 
Pietro Cavallini, pitòr contemporani di Giotto, cundut dal so 

straordenari talent pitoric al restarà cuasi scognossùt ancje par vie che 
buine part dai siei lavôrs a son lâts pierdùts. Ma tal 2000, Tommaso 
Strinati al scuvierzarà li de glesie di Santa Maria in Aracoeli a Rome 
un afrescs (La Vergjine e il Frut) che al jere stàt platàt par secui daùr 
di une pale di altàr baroche che lu taponave. Chest afresc, che al sarà 
atribuît a Pietro Cavallini, al mostre motifs e caratars che si cjatin in 
chei dal volt di Assisi. 

AI è cussì che Zanardi al conteste la preminence di Giotto e de 
scuele florentine a Assisi e duncje al conteste che Florence e sedi 
stade la iniziadore de rivoluzion pitoriche dal Dusinte dant invezit 
la palme ae scuele romane. La tesi si base su la analisi dal afresc 
roman di Pietro Cavallini che al risulte vê carateristichis stilistichis e 
formāls che lu imparintin cun chei che si cjatin intal volt de basiliche 
di Assisi. 

La ricercje di Zanardi si fonde massime su la analisi tecniche, ven a 
stài su lis modalitàts pitorichis e su lis diferencis che di chest pont 
di viste a caraterizavin un pitôr o un mestri di opare di une buteghe 
rispiet a di un altri, ma al insist sul fat che “si à di cirî la identitàt dal 
artist inte maniere di lavorà di chel mestri e no in chei dai lavorents 
de sô buteghe.” (ibidem, p. 78) 

Daûr di cheste impostazion metodologjiche, Zanardi al rive ae 
conclusion che in Assisi, li dal cicli francescan, o sin in presince di 
tré metodichis diferentis di colorazion de carnision des musis e des 
parts scuviertis dai cuarps. “Chestis metodichis [...] a corispuindin 
a ancjetancj e seguitîfs moments dal cantîr” (Zanardi, 2002, citàt 
ibidem, p. 79). Di consecuence o saressin denant di trê mestris di 
opare che a àn partecipàt in maniere indipendente ai afrescs di 
chel cantîr. Confrontant seguitivementri i afrescs di Assisi cul /udizi 
Universal de basiliche di Sante Cecilie in Trastevere a Rome (afrescs 
di Pietro Cavallini) e cu la capele dai Scrovegni di Padue (afrescs 
di Giotto), Zanardi al rive ae conclusion che nissun afresc de glesie 
superiôr di Assisi e corispuint ae maniere di colorà di Giotto. 

Di cuintri, a saressin di Giotto dome i afrescs che si cjatin intal transet 
di diestre de basiliche inferiôr di Assisi. “La maniere di esecuzion de 
carnision e je compagne di ché che si viôt li de parêt di jentrade de 

capele di Sant Nicole te glesie inferiòr di Assisi.” (Zanardi 2001, citàt 
ibidem, p. 83). 


Dute cheste polemiche a proposit di Assisi e de primazie florentine e 
di Giotto in particolar su la rivoluzion pitoriche dal Dusinte, e podarès 
someà un probleme di lane di cjavre calcolant che, in dute la storie 
de art, la dispute su la atribuzion des oparis artistichis e je costante 
e cence fin. Ma achì la cuistion e interesse sot di un altri aspiet par 
vie che si trate di capî cemût che e je stade pussibile, a cjaval tra il 
Dusinte e il Tresinte, une mutazion prospetiche e stilistiche di cheste 
dimension. Une rivoluzion pitoriche che e à mudît dal dut la vision 
dal om in fat di rapresentazion artistiche e di percezion de realtàt. 
AI è evident che in chel moment si è incrosade une serie di fatôrs e 
che la cause no pues jessi dome il talent, la imagjinazion e l'estri di 
un artist singul o di une scuele particolàr. 

La influence de vision francescane, cu la rivalutazion de nature tant 
che creazion e manifestazion di Diu al è un dai tancj elements che 
al à podût influençä la vision dal mont di chè fin de ete medieväl. 
Cun di plui, il fat di dà la preminence ae scuele romane pluitost che 
a ché florentine, al è motivàt, a tuart o a reson, de presince a Rome 
di testemoneancis archeologjichis pitorichis e scultoriis de antichitàt. 
Tal mieg di chès ruvinis a vivevin e a operavin lis buteghis romanis 
tant che chè di Cavallini, di Torriti e di Rusuti. AI è un fat che il 
vivi a strent contat cu lis oparis de classicitàt latine a favorivin une 
piture plui naturaliste a pet di ché che e jere ancjemò in voghe in dut 
l'Ocident. Calcolant, sot di un altri aspiet, che il papât di Rome al jere 
il finanziadôr e il mecenat par ecelence di un numar impuartant di 
oparis, cualchidun — tant che il critic Federico Zeri — al à avanzàt une 
ipotesi avonde sugjestive. Zeri di fat al contint che la Glesie e sburtàs 
pitôrs e mosaiciscj viers di une rapresentazion plui naturaliste lontan 
dal simbolisim impersonàl de scuele bizantine propite cun ché di 
contrastà lis dotrinis eretichis dal gnosticisim. 
Par fini, un element indiret, par vie che al à prin di dut influençit 
la architeture e la sculture, al sarà il condizionament e la espansion 
in dute la Europe dal stîl gotic. I modei architetonics a influengaran 

la composizion dal cuadri e la sculture simpri plui realistiche e darà 
slas a di une piture tridimensionäl. 

Sul plan ideologjic, la gnove piture si adate a di une gnove vision 
dal mont che e rispuint ae sensibilitàt di une altre classe, chè dai 
borghesans. O sin denant di un passag epocal che al è daùr a 
segnà la fin de Ete di Mieç e di une societàt che e à ché di frontà, 
dongje dai misteris di chel altri mont, i misteris e i segrets dal mont 
material. E je la ete di une borghesie che e à pierdût il sens di une 
rapresentazion jeratiche (tipiche di ché piture che il Vasari al clame, 
dispreseantle, “maniere grese greghe”) e che e domande alc di plui 
vicin ae sô sensibilitàt pratiche. 

Dal anonimât ae innomine 


Vie par dute la Ete di Miec, a part cualchi ecezion, il mont artistic 
al procedeve in maniere cuasi dal dut anonime, a un tant che la 
assegnazion di tancj lavôrs a puartin il non dal subiet de opare in 
cuistion intant che il so aut6r al è scognossût (cussì o vin il mestri di 
Sant Francesc; il mestri di Isaac autôrs di afrescs li de glesie superiôr 
di Assisi, il mestri di Sante Cecilie afresc li de glesie inferiòr di Assisi, 
il mestri de Cature, il mestri des Velis o il mestri Di Là Des Monts 
(simpri li de basiliche di Assisi), il mestri de Crôs (li dai Uffizi) o il 
mestri dal judizi di Paride li dal Bargello di Florence e tancj altris, 
dongje dai Giotto, Cavallini, Cimabue, Torriti e v.i. ma che di chei 
la atribuzion di une opare precise dispès e rapresente un probleme. 
Il fat al è che la opare pitoriche, scultorie o altri e jere un lavôr 
di buteghe che e cjapave dentri un numar impuartant di artiscj, di 
lavorents e di aprendiscj ognidun cuntun nivel di competence e 
cuntune funzion specifiche. Cun di plui in tancj cantîrs (chsì di Assisi 
al è un esempli storic) si cjatavin e a lavoravin scuelis di “‘vignince 
varie (a podevin jessi di scuele florentine, romane, umbre « senese) e 
a voltis cun sensibilitàts diferentis. La atribuzion autoriäl des pituris, 
ven a stài atribuzion calcolade daùr di un spirt e di une concezion 
modernis, al rapresente un rebus pai studiôs e pai storics i art. Ce 
che al caraterize la mentalitàt e la realtàt dal mont artistic vite Ete di 
Mieç a son l’anonimît, il lavôr di grup, la inesistence dal concet di 
origjinalitàt e di ce che vuè al passe sot dal non di “dirit di autér”. 
Il lavér storic e critic a proposit de primogjeniture e di atriluzion si 
scuintre duncje cun chest spirt e cun cheste realtàt. 


AI è dome cul Rinassiment che si tache a precisà non, vite e 
personalitàt dal pitôr, massime par chel che al rivuarde lis figuris plui 
rapresentativis. La prime publicazion che e opere un disvelament 
biografic e storic sul mont de art e je la Vite de’ più eccellenti 
architetti, pittori et scultori italiani da Cimabue insino a' tempi 
nostri di Giorgio Vasari, ma o sin aromai tal 1550. 

Se za a tacî dal XII secul o vin cualchi segnalazion dai nons di autòr, 
al è intal XIV che l’artesan anonim si trasforme dal dut in artist 
cognossût e preset. La cause di cheste trasformazion antropologjiche 
e psicologjiche dal autér, che e sarà tipiche dal Rinassiment, e cjate lis 
sôs causis intun mudament dal sisteme lavoratif. Intal Rinassiment i 
lavôrs architetonics e pitorics a tachin a rapresentà une font di ricjece 
e di innomine. Ma no par ducj, stant che il sisteme di buteghe e il 
concet di artesanât a restin ancjemò ae fonde dal mistîr. Dut cäs, 
se inte Ete di Mieg l’autôr al jere scognossüt e nancje nol sintive la 
bisugne di fäsi cognossi, cumò, intune societàt li che i rapuarts a son 
daùr a mudà intun sens di valorizazion personäl, l'artist al “cjape 
cussience” de sô funzion, intun contest li che a mudin ducj i rapuarts 
sociài. Al sarès plui just dî che la funzion si sbasse intune direzion, di 
li indenant, simpri plui secolàr e individualiste. Ma par rivà dal dut 
a chel stadi o varin di spietà i timps de modernitàt avanzade. Cussì 
ancje inte art ce che prime al vignive creàt in funzion de coletivitàt 
e di une realizazion personal in sens spiritual e inteletif, là di là di 
une dimension dome terene, cumò si tachisi a invià intun mont li 
che l'individui al tint a vignî für dal anonimît. Un segnâl di cheste 
gnove “percezion autoriàl” si pues notà cuant che il scultôr Giovanni 
Pisano (1248 cirche - 1315) al pense di segnà il pulpit che al veve 
metût adun li de glesie di Sant Andree a Pistoie, cuntune scrite par 
“esprimi in maniere dramatiche la cussience che al veve di se stes” 
(Enrico Castelnuovo, Arte delle città, arte delle corti, p. 38-39). 

E je vere che ancje intal XII secul, li de catedràl di Modene, doi 
scultôrs, Lanfranco e Wiligelmo a son ricuardàts par mieç di une 
scrite in lôr onòr. Ma al è probabil che chestis primis manifestazions 
autoriàls, a sedin un segnâl di une competizion tra buteghis plui che 
di une manifestazion di esibizion individualiste. Dut câs a puedin 
jessi interpretàts tant che un prin scjalin, un prin segnäl di une 
direzion li che si jere daùr a là. 

Sacri e profan 


Stant che la art si svilupave in prevalence su motifs di caratar religjòs, 
subiets, stîl e forme a scugnivin paidî i mudaments teologjics e di 
sensibilitàt che si manifestavin dentri dal mont cristian. Ma se la 
Glesie e jere la protagoniste principäl di chest procès, cu la nassite e 
il rinfuarcîsi dai libars comuns a jentrin in sene, dongje de nobiltàt, 
altris protagoniscj cuntune influence che no sarà par nuie secondarie 
intal svilup artistic. Lis signoriis e la gnove borghesie (il popul gras) a 
puartaran un contribùt fondamentàl al svilup des arts architetonichis, 
pitorichis e plastichis sedi tal cjamp de rapresentazion sacre e, 
massime a tacà dal XIII secul, ancje in ché profane, ancje cul assum 
di celebrà e di dà lustri a personalitàts e a events politics. 
“Resons politichis” — al scrîf Castelnuovo — “a sburtin a doprà la 
piture che, cui siei struments [...] si premure di evocä lis vitoriis, lis 
citâts concuistadis e, par mieç de alegorie politiche, il guvier de citàt 
[...]" (ibidem, p. 72). 
Sul rapuart tra art sacre e art profane, vie par dute la Ete di Mieç 
cussì come che si jere viodùt intes societàts classichis, primitivis e, 
in gjenar, tradizionäls (se si fâs ecezion di moments particolàrs di 
intolerance), no si à contraposizion e nancje une dicotomie nete. 
Sedi tes arts plastichis, pitorichis, musicâls (viôt la tradizion dai 
trovadòrs, dai trovièrs e dai Minnesänger) sedi in leterature, o vin 
esemplis significatîfs di une produzion profane, alegoriche, epiche e 
amorose di une straordenarie fuarce espressive e di grande difusion. 
La leterature profane, massime chê nordiche, nus pant romangs e 
Sfabliaux che a puedin jessi erotics, alegorics o epics tant che La 
Chanson de Roland, romanç cavalaresc scrit intal XI secul che al fås 
part dal cicli carolingji; Le Roman de la Rose (XII secul) di Guillaume 
de Lorris e concludût di Jean de Meun, favolistic e satiric tant che 
il Roman de Renart scrit di autòrs varis intai secui XII e XIII, li 
che i personags a cjapin la aparence di animài (gjenar che si piert 
indaûr intai timps), e infin i fabliaux, contis in rime che la leterature 
francese e à batiât cul tiermin di “contis in viers par ridi” e che a 
vegnin scrits intai secui XIII e XIV. 

AI è dificil diferenziä achì la art sacre di ché profane parcè che dispès 
lis alegoriis e la moràl presentade si integrin e si completin une cun 
ché altre. A voltis une e diven di ché altre, a voltis si misclicin, a un 
tant che elements di divignince profane si cjatin incorporàts intune 
vision cristiane dal mont. 


Lis fradaiis di mistîr 


No dome inte Ete di Mieç ocidentàl ma in dutis lis societàts 
tradizionals, il concet di art al è leât a chel di artesanàt e ducj i doi 
no puedin jessi capîts se no si viodin insedäts inte struture mentäl, 
politiche e cultual di chés comunitàts. La societàt tradizionäl e je di 
fat struturade in ordins e chescj in formis associativis. L'ordin dai 
produtòrs al è chel che al furnis ae societàt dut ce che al covente no 
dome pe vite material ma ancje pe pratiche devozionäl, ricreative, 
terapeutiche e altri ancjem, 

Dute la societàt e je organizade in maniere jerarchiche e, la part 
produtive e jere struturade in chés formis associativis, lis fradaiis, 
definidis tal Sietcent, no cence une intenzion critiche, “Corporazions 
des arts e dai mistîrs”. 

Dongije di vê diviersis funzions, lis fradaiis a esistin in almancul dôs 
formis: chés di mistîr e chès devozionàls. 

La corporazion di mistîr e veve tant che funzion no dome la difese 
dai siei membris, la trasmission professionäl, i assums di protezion 
sociäl, mutualistiche, la trasmission des tecnichis e dai segrets dal 
mistîr, ma ancje cultuàl e etiche. E cun dentri la concezion che 
par miec de ativitàt produtive lat creatîf al tocje ancje nivei di une 
cognossince superiòr. 

Achi si spanis dut il significât de art. 

La corporazion e je une istituzion che o cjatin za vie pe antichitàt 
classiche greghe e in ché romane (collegia) e, ator pal mont, in dutis 
lis societàts struturadis daùr dai valôrs tradizionäi. 

La art, ven a stài la ativitàt che e caraterize l'om in maniere specifiche 
e che si espliche inte trasformazion de materie in forme creative, 

dongje di meti adun artefats che a puedin vê funzion di ûs e/o 
simboliche, e opere une trasmutazion intal om che al prodûs il 
manufat. E, dut intun, e realize une cressite spirituàl dal fruitôr di 
cheste opare. Ven a stài, e realize une evoluzion individual e une 
elevazion spirituàl intal fat e intal at di praticà cheste art. 

Stant ae nature e ae impuartance des oparis produsudis, lis arts 
a jerin dividudis in maiòrs e minôrs. Intal comun di Florence, par 
esempli, lis arts maiôrs a jerin 7 e chés minòrs 14, e a vevin il lôr 
pont di riferiment cultuäl li de glesie Orsanmichele, intune aree che 
sul imprin e veve viodit une glesie langobarde e che, dopo di jessi 
stade sdrumade, e jere deventade lic di marcjât e granàr. 


Intai comuns medievài ogni citadin che al apartignive al ordin 

popolär al veve une sò specifiche colocazion sociäl e par davuelzi 

une ativitàt (produtive, comerciäl, di servizi o ché che vuè o 

clamìn “artistiche”) e fruî dai dirits civics, al veve di jessi iscrit a 

une corporazion. I pitôrs, par esempli, a jerin part de corporazion 
i miedis e dai speziài. Cheste ultime colocazion e jere motivade 
n ogni probabilitàt dal ûs dai materiài che i pitôrs a dopravin pe 
lorazion dai cuadris e dai afrescs. 

ı tratave di vê cognossincis tecnichis une vore sofisticadis, stant che 

ogni colôr al veve di jessi preparàt a tacà di polvars di vegjetài o di 
animài o ancjemò di pieris preziosis tant che il lapislazuli (alumosilicît 
di sodi) o la lazurite (un mineràl de famee dai carbonîts), cussì come 
che al vignive dopràt l'aur o in polvar o in laminis. Par fà lis laminis, 
la incjarie e jere afidade a un lavorent specializât, il battiloro, che di 
norme al bateve une monede di un ducît di aur fintremai a ridusilu 
intune fuee di vot centimetris e mieg par doi. 
Cheste ativitàt e pandeve duncje une comunance no dome cul lavôr 
dal speziàr (li che dut câs il pitòr al jere puestàt intal scjalin plui bas 
de corporazion) ma ancje e intun ciert sens cun chè terapeutiche. 
Inte Ete di Mieg (e no dome) lis pieris duris a vevin une innomine 
sul plan medic (viôt il tratàt sui cristai di Ildegarde von Bingen, 1098- 
1179) e si pensave che la lùs colorade che e passave traviers dai veris 
des catedràls e ves proprietàts curativis. 

Ancje par un pitòr contemporani e astratist tant che Wassily Kandinsky 
(1866-1944) il colòr al à une influence a nivel fisiologjic e animic par 
vie che “[...] al à une fuarce, pôc studiade ma grandonone, che e pues 
influencà il cuarp uman tant che organisim fisic. [...] In gjeneräl il 
colôr al è un mieç par influençä in mût diret la anime. [...] AI è clàr 
che la armonie dai colors e je fondade suntun principi sél: un contat 
eficient cu la anime.”. Un principi chest ultin che Kandinsky al definis 
“principi de necessitàt interiòr.” (in Lo spirituale nell'arte, p. 46). 


In chei timps, stant che il material nol jere separàt dal spirituàl, lis 
corporazions, dongje di jessi fradaiis di mistîr cun dut ce che al 
compuarte pe conservazion e pe trasmission des tecnichis lavorativis, 
de protezion mutue dai siei membris e dai membris des lôr fameis 
in cas di bisugne, a vevin ancje une funzion di caratar religjôs in 
gieneràl e di devozion pal sant protetôr che ur corispuindeve. 

Si à ancje di calcolà che dongje des fradaiis di mistîr a jerin ancje 
fradaiis cuntune funzion dome devozionàl e tra lis dôs tipologjiis 
dispès si stabilive un rapuart di comunance e di comunicazion. 
“Diviers studios a riclamin la impuartance dal fatôr religjôs inte 
esperience corporative [...] fin tant di rivà a enunzià la teorie che 
e faseve rimontà aes fradaiis [devozionäls] la origjin des arts. [...] 
[AI sarà Filippo Carli in Nuovi studi sul problema della continuità 
storica delle corporazioni (citât in note)] a defini lis fraternitates 
lis formis gjeneràls che a cjapin fintremai dai prins timps cristians 
lis associazions laichis [...] . [La /raternitas| e darà forme a doi 
diviers gjenars di associazion: ché li che lis finalitàts economichis, 
prime cuviertis dal aspiet religjòs, a deventarin tant prevalentis che 
a finirin par caraterizà in mùt costitutîf la associazion stesse, e ché 
li che invezit a restarin prioritaris lis finalitàts religjosis [...]” (Marina 
Gazzini intal articul Confraternite/corporazioni: i volti molteplici 
della schola medioevale, p. 5). E ancjemò “Ma al è stàt soredut 
Giovanni Montico a dedicà notis une vore significativis al probleme 
su la base particolàr de situazion veneziane li che lis arts e lis 
scuelis di devozion si davin dongje sul teren des scuelis di art. I 
ponts di plui grant interès che al individuave a son rapresentàts dal 

leam strent che al unive no dome lis scuelis di devozion ma ancje 
chés des arts a di un istitût religjòs [...]” (ibidem, p. 5). 

Ancje Pier Silverio Leicht, in Corporazioni Romane e Arti Medievali, 
al ipotizave, su la fonde di un document ferarès dal XII secul, che 
lis fradaiis cun assums doplis (religjòs e professionals) a vevin di 
jessi stadis il mieç che artesans e piçui comerciants a àn di vê vot 
doprât par meti adun associazions di mistîr, dongje dai officia che 
a jerin intes mans dal podé public. In altris câs lis arts “a aparissin, 
in gjeneràl, come che o vin viodût, o tant che trasformazion de 
organizazion preesistente dai ministeris, o tant che formazions 
gnovis.” (op. cit., p. 129). 

Si note in gjeneràl, e in dute la Ete di Mieç, un rapuart di fuarce 
dialetic tra podè public, cui siei ordenaments e lis sôs proibizions, 
ven a stài une regolamentazion de bande dal podè public, in funzion 
dal interès gjeneràl, e la libare espression associative des arts. “Lis 
vicendis di chest contrast tra il comun e lis arts a dipendin de storie 
particolàr di ogni citàt. Intant che in Lombardie il comun al prevàl 
tant che intes citàts sot di Vignesie e in Toscane, lis arts a tachin 
avonde in curt a prevalè sul comun e a intrometisi intai afârs publics." 
(op. cit., p. 130-131). 


Lis ricercjis storichis sui mistîrs intal Friûl medievàl a varessin 
evidenziàt une sorte di vueit in fat di corporazions di mistîr 
struturadis in forme statutarie. E mancje une documentazion scrite 
in chest setòr, al contrari di ce che al è evidenziàt inte realtàt comunîl 
dal teritori talian e te Europe dal Nord. Ce che invezit al aparis sul 
plan storiografic e je une presince impuartante e documentade di 
fradaiis devozionàls. 

Come che al è stât evidenziât di Marina Gazzini, tra lis dôs formis 
associativis (chés laichis devozionäls e chés corporativis di mistîr), al 
esist dut càs un rapuart: “Dispès no si ten avonde cont che fintremai 
de lôr aparizion lis corporazions [di mistîr] si presentin insedadis 
inte trame di une organizazion complesse, tant che elements di 
un sisteme e no tant che fuarcis estraniis a chest sisteme: al ven 
für che e je ancje la cognossince dal sisteme in gjeneràl e massime 

tai confronts de organizazion corporative/confraternàl che si pues 
capî la evoluzion de lòr storie, a latere dai rapuarts di fuarce che si 
manifestin tra lis singulis associazions." (Confraternite/corporazioni: 
i volti molteplici della schola medioevale, p. 2). 

In Friùl chest rapuart nol è stât ancjemò ben evidenziàt dai studis, 
ma o vin dome une documentazion su lis fradaiis laichis di çoc 
devozionäl intant che e mancje la evidence di corporazions di mistîr 
paragonadis cun chés dai comuns talians. Che a fossin esistudis 
cuntun lôr statüt al è facilmentri imagjinabil se no altri pai rivocs 
rivâts fintremai in dì di vué, par esempli chê des fradaiis dai teracîrs 
e mosaiciscj che la lôr ativitàt e à vot no pocje fortune in dut il mont. 
Dut câs, i studis su la storie medieval furlane a metin in evidence 
plui il rapuart tra i mistîrs cuntune devozion specifiche e la presince 
des fradaiis laichis devozionäls, che la presince di rudis corporazions 
di mistir, 

Ancje achi, Pier Silverio Leicht, inte opare citade disore, al presupon 
che in realtàts li che e jere fuarte la presince feuda! tant che il Friûl 
(ma achì al larès stazàt il rùl di cuintripés dal Patriarcjàt), lis fradaiis 
religjosis a podevin jessi stadis il mieç par “adempî funzions che 
a someavin a chés dal ministerium o dal officium. In Friùl, par 
esempli, al è dome sot forme di fradaie [devozionäl?] che o viodin 
cjapäts dongje i artesans, par esempli a Udin o vin une fradaie di 
cjaliîrs che lis primis memoriis si cjatin intal Tresinte e che e je 
durade fintremai in di di vuê.” (op. cit., p. 124-125). 

Cussì in // Medioevo. Storia della società friulana, P. Cammarosano, 
F. De Vitt, D. Degrassi, a rimarchin cemût che “a Udin i cjaliärs si 
davin dongje li di Sante Marie, i becjàrs li di Sant Tomîîis, i lanarùi 
li di Sant Lin, i peligàrs a Sant Jacum, i faris a Sant Nicolau, ma 
tantis altris categoriis di artesans no daran vite a di une specifiche 
fradaie leade al lôr non [...]. Vie par dut il Tresinte e fintremai ai prins 
decenis dal Cuatricent lis fradaiis furlanis di mistîr a saran des veris 
e rudis associazions laicàls di devozion e no organizazions nassudis 
a pro dai interès corporatîfs, associazions no diferentis [...] di ché dai 
Batùts [...]. Une conferme e ven dai statûts des fradaiis di mistîr che, 
fin ai prins dal XV secul, no vevin normis relativis al ordenament dal 

lavôr artesanàl, ma a partecipavin invezit a oparis devozionàls che 
a chés a jerin clamâts i associâts [...]. Cualchidune des fradaiis, po, — 
tant che chê di Sant Jacum dai pelicàrs — a gjestivin ancje un piçul 
ospedäl o un ospizi li che a jerin curàts e li che a ufrivin assistence 
ancje a int estranie che a "nt veve bisugne.” (op. cit., p. 404). 

Cheste realtàt e je documentade a tacà dal Cuatricent, intant che 
no vin documentazion inte ete precedente (ven a stài te rude Ete 
di Mieg). Il cuadri dut câs nus informe di une realtàt associative 
(includude ché dai “mistîrs”) vierte ae popolazion a un tant che 
intune stesse associazion si podeve contà “une alte percentuäl di 
artesans di mistîrs diferents” duncje li che nol jere par fuarce un 
leam necessari “tra la pratiche di un mistîr e la relative iscrizion a 
di une fradaie.”. Chest almancul fin ae prime metàt dal Cuatricent. 
Che dopo lis robis a sedin cambiadis, il cambiament no si lu varà 
intune direzion di trasmission e di svilup dal mistîr in se (che al è 
il sens profont de corporazion medieval: chel di trasmeti un savê 
a di un garzon di buteghe par che al deventi mestri di une art). 
La evoluzion e va pluitost intune direzion di un ordenament sociâl, 
economic e struturâl, detàt di regulis comunàls esternis al mistîr 
stes: ordenaments che a stabilivin “un plui strent leam tra il mistîr 
esercitàt e la partignince ae relative fradaie.”. O sin aromai in chei 
secui de ete moderne, cun dut ce che chest al compuarte sul plan 
politic e economic, une realtàt che e trasforme, come che o viodarin, 
ancje la percezion de art, la sò funzion e la sé fruizion. 

Cussì intes societàts antighis dal mont ocidentàl e tant che intes altris 
societàts tradizionàls ator pal mont. 


Indie 


In Indie la division des ativitàts in corporazions si integre cu la 
division de societàt in castis. 

La Indie moderne e paidis aromai di secui un procès degjeneratîf 
sedi dal ordenament jerarchic sociäl (lis castis a son stadis abolidis 
par leç però a restin presintis inte mentalitàt, ma plui intune forme e 

cuntune interpretazion classiste che altri), sedi dal sisteme corporatifs 
rimplaçät di chel industriàl che al à sorplantàt cuasi dal dut il savê 
artesanâl e lis arts tradizionals. 

Inte societät indiane antighe i tescj a menzonavin l’insegnament di 
32 siencis e la presince di 64 arts. “L'artesan e l'artist di cariere” — al 
scriveve Alain Daniélou (in Approche de l'Hindouisme) — “a vevin 
[...] une posizion sigurade [...] l'artesan o l’artist a vevin un statùt 
siguràt sot forme di contrat a vite [...]. [l'artesan o l’artist] al jere 
format fintremai de infanzie tant che dissepul dal pari e al assumeve 
la profession paterne in maniere natural. Al jere membri di une 
corporazion € lis corporazions a jerin ricognossudis e protetis dal 
re.” (op. cit., p. 55). 

Il sisteme des corporazions — sisteme organizatîf dal ordin dai 
produtôrs — nol è dome presint in dutis lis societàts struturadis in 
mit tradizional sul plan storic, ma ancje sul plan gjeografic stant che 
si lu cjate compagn in ogni lic dal mont. 

La creazion di cualsisedi opare artistiche, architetoniche e urbanistiche 
o la metude in vore di oparis di servizi, di cumierç o altri, in Indie 
e domandave un savê che al vignive trasmetüt parentri des scuelis 
e praticât intes corporazions di mistîr, un savê che o cjatin scrit in 
oparis tant che il Shilpa Shastra. Intune societàt tradizionäl dut ce 
che al ven creût al à di rispuindi a regulis che a àn di jessi in sintonie 
e in relazion cu lis lecs che a regolin il cosmi. Cussì o vin regulis pe 
piture e pe sculture, regulis che a segnin cemût che ogni cjase, ogni 
palac al veve di jessi metùt adun, al vàl a dî, no dar de fantasie e 
dal estri di un architet origjinàl, ma daùr di regulis precisis detadis 
de tradizion. L'architet al veve di aplicà lis regulis dal Vastu. 

Par esempli, “Il plan de citàt [...] al forme un cuadrit o un retangul 
cun stradons larcs che si incrosin par formà angui drets in mùt di 
dividi la citàt in cuartîrs destinàts aes variis corporazions. O vin cussì 
il cuartîr dai leteràts, chel dai soldàts, chel dai balarins e musiciscj 
e v.i. metùts adun intun ordin stabilît che al ten cont dai cerclis 
concentrics e dal simbolisim des direzions in rapuart cul simbolisim 
dai mistîrs.” (ibidem, p. 69). 

La art no à dome di riprodusi la realtàt daûr di un naturalisim 

semplicistic e banàl, ma di individuà inte realtàt i aspiets simbolics 
e di decodificäju par trasmeti ce che al è là di là e sore dal sensibil. 
Dongje de art sacre, no mancje une art profane cun ché di legrà la 
vite de comunitàt ma simpri intun contest di armonie cosmiche e 
naturàl. 

E Daniélou al va indenant: “Lis stessis lecs cosmichis che la architeture 
e cîr di esprimi par mieg des proporzions, in piture si esprimin 
par mieç des relazions dai colors. Chestis corispondencis [...] no son 
arbitrariis, ma a rapresentin une realtàt, e chest al sclarìs l’efiet che a 
àn i colôrs su la nestre sensibilitàt.” (op. cit., p. 78). 

Cheste proposizion nus torne a puartà su ce che si diseve a proposit 
dal caratar e de funzion relative ai colôrs ancje inte tradizion 
ocidentäl. 

In ché indiane, la funzion dai colôrs si insede intune vision dal om 
plui gjeneràl e metude adun in relazion cui trê guna, i trê principis de 
prakriti, che a struturin la nature umane: Salva, Tamas e Rajas. In 
rapuart cui colôrs o varin cussì: Sava, tant che tindince assendente, 
rapresentade dal colôr blanc; Tamas, tindince dissendente, colòr neri 
o blu scûr, e Rajas, moviment circolàr, in ecuilibri cun chei altris doi 
gunas, colòr ros. 

“Stant al Visbnu Dbarmottara [...] il colôr des robis pituradis al à di 
imità la nature, ma la part de piture che e à di esprimi lis emozions, 
i sintiments, e à di là daùr des regulis di corispondence tra emozion 
e colòr.” (ibidem, p. 79). 

Dal Rinassiment 
e umanisim 
fintremai al Sietcent 


Piture e sculture: 
dal artesan di buteghe ae art liberàl 


Tant che musiche, poesie e leterature, cul Rinassiment ancje pitòrs, 
scultòrs e architets a cuistin il statàt che o vin intes arts liberàls (ancje 
se di un scjalin inferiôr). Ma, intune societàt tradizionäl cui che al 
professe la art liberäl nol ven paiàt, ché ativitàt e je fate pe elevazion 
inteletuàl, morâl o spirituà] di cui che le pratiche. Invezit, al è l’artist 
“mecanic” chel che al vif de sò art. Cussì se l’artist di buteghe al 
lavorave su comission, il “gnôf artist” al va indenant sì a lavorà daùr 
comission ma cuntun statût che cumò lu parifiche a chel di un artist 
liberâl (za ai timps di Dante — tal XIV secul — cheste assimilazion e 
je acetade massime pai artiscj di innomine, di chei che a àn inviât il 
procès stilistic che al vierç lis puartis al Rinassiment). Al è a tacà di 
cheste “liberazion” intai confronts des professions “mecanichis” che 
la figure dal pitòr e dal scultôr si distanzie simpri di plui dal produtôr 
di bens e di obiets di ûs pratic. AI è di li che si invie chel procès che 
al puarte l’artist a viodisi tant che un spirt libar e individualist. Cun 
di plui, intal XVIII secul, dongje dal mecenat e dal comitent, a nassin 
lis figuris dal colezionist e dal galerist e, plui tart, chè dal marcjadant 
di oparis di art. 

Cheste evoluzion e ribalte dal dut il rapuart tra l'artist e il fruitôr de 
opare. Se tradizionalmentri il rapuart al jere tra un comitent che al 
ordenave une opare specifiche par un lûc e une funzion precisis, 
inte ete moderne, al è l'artist libar e liberât che al propon a di un 
galerist o a di un colezionist la sò opare. 


Il Cuatricent 


Il sisteme corporatîf, che al met adun professioniscj e produtòrs des 
arts, si cjate in dutis lis societàts struturadis in maniere tradizioni, 
ven a stài in forme jerarchiche, li che ogni ordin al rapresente un 
univiers di potenzialitàts. In Europe, cu la nassite dai libars comuns, 
lordin dai produtôrs e dai comerciants, dongje di meti la lôr creativitàt 


78 LA ART E LIS SÒS FUNZIONS 


al servizi de societàt intun rapuart strent cui ordins superiòrs e 
fintremai cul ordin sovran, a cuistin simpri di plui posizions a nivel 
sociâl e politic in gracie des ricjecis cumuladis cu la lôr ativitàt. 
Inte fase rinassimentäl il pês politic dal “popul gras” al cres intai 
confronts di une nobiltàt simpri plui dipendente dai banchîrs, a un 
tant di influencà ancje lis arts pitorichis e plastichis e la lôr funzion 
intai libars comuns. 

Chest procès al trasformarà la figure dal “artifex” intun artist di 
innomine che, tant che pitòr, scultôr, architet, miniadér o oresin, 
al cjape cussience di vê un rûl simpri plui determinant fintremai 
a concuistàsi une posizion sociàl plui grande a pet dal artesan 
medievàl. In pratiche, il savoltament dai “normài” rapuarts sociài, 
che si verifiche in mût particolar intai libars comuns, a puartaran a 
di un mudament ideologjic e ideäl in ducj i setôrs de comunitàt e di 
consecuence ancje intes arts. 

Di chest pont di viste, il Cuatricent, secul li che la modernitàt e 
tache a viodi lûs, al è il secul che sul plan artistic al evidenzie une 
sclapadu»: äntropologjiche e culturàl sedi inte cussience dal artist 
che intes zsaris di art, sedi sul plan formäl che su chel dai contignûts 
rapresen: ta 


Se inte = + di Mieç la funzion de art e jere chè di rapresentà la 
divinitàt =- ~i scandaià il mont soresensibil in ducj i siei aspiets, intal 
Cuatrice- : ` infuartis la aparizion, dongje de art sacre, di subiets 


profans «: ii subiets mitologjics che a rispuindin ai guscj e ai interès 
dai gnùf= :crestants e, par vie e parcè che metafore e esaltazion de 
lôr autorità, dai rapresentants dal podê. 

A tacà de seconde metàt dal XV secul si pues fevelà di un svolt de 
art intune direzion “laicizante” ancje pe tindince a volè insedä lis 
figuris dai personags stes des fameis comitentis, intai episodis biblics 
pituràts intes glesiis e duncje intes imagjins sacris. 

Cheste tindince e je palesade di un confront interessant fat dal storic 
de art todesc Martin Wackernagel intal so libri sul mont dai artiscj 
dal Rinassiment florentin, intun passag li che al marche la diference 
tra la 7rinitât dal Masaccio e la Adorazion dai Tré Rés di Botticelli. 
AI scrîf Wackernagel: “Inte 7rinitât, cundut dal realisim dai donadôrs 

e de architeture rapresentade, ce che al predominave intal efiet totàl 
al jere il contignût religjôs e la sô espression” intant che inte opare 
dal Botticelli si notin “rafiguràts in prin plan i Medici e altris cun lôr.” 
(U mondo degli artisti nel Rinascimento fiorentino, p. 67). 


vx 
Sandro Botticelli, Adorazion dai Trè Rés. 1175 Girche 


E a proposit dai afrescs dal Ghirlandaio pe capele maiòr di Santa 
Maria Novella (1485-1490), Wackernagel al met in clâr cemût che in 
cheste opare comissionade e finanziade de famee Tornabuoni “[...] il 
significât e il teme rût e sclet de rapresentazion a son stàts scjafoiàts 
dal dut dal insedament di senaris architetonics e paisagjistics sontuòs 
e dal desideri, dal dut mondan e egocentric, dal comitent di viodi 
rapresentàts, plui che pussibil, int di famee e amîs, a un tant che 
la lôr presince intes senis e plate ad in plen i avigniments biblics 
pituràts. [...] Il cicli di afrescs dal Ghirlandaio al aparis tant che un 

esempli pardabon carateristic dal mudament espressif e forma! che 
al jere daùr a imponisi inte seconde part dal prin Rinassiment, ancje 
te piture destinade aes glesiis.". E, intal confront cu lis precedentis 
rapresentazions pitorichis, al va indenant “I afrescs dal Ghirlandaio, 
[...] inte maniere di rapresentà lis storiis sacris, al rimande a di une 
nete culture laiche, a di un fà edonistic cussient e sodisfat di se tipic 
dal patriziàt florentin dai ultins agns di Lorenzo il Magnifico [...]" 
(ibidem, p. 67). 

Sul plan stilistic, massime te culture taliane, il Cuatricent al presente 
moments inovatîfs e di superament dal gotic, come che si pues viodi 
te opare di Donatello cun chè capacitàt di introspezion che e supere 
ancje la statuarie classiche fondade dute sul ideäl. Intes statuis dal 
artist florentin e traslusis la interioritàt psicologjiche dai personags 
cuntune dramaticitàt che no da spazi a di une idealizazion. Caratar 
che si pues amirà tal crucifis di Santa Croce a Florence (1408). Un 
realisim compagn o podìn amirà li di un altri grant scultôr e architet 
contemporani dal Donatello, Brunelleschi, cul so crucifis di Santa 
Maria Novella (Florence, 1410). Lis dôs oparis citadis a son cause e 
risultàt di une competizion anedotiche tra i doi scultôrs. 

Donatello che nus ufris esemplis di realisim tragjic cu la statue de 
Madalene penitente dal 1453 cirche (che si pues viodi li dal museu 
de Opera del Duomo a Florence) o cul David dal 1440 (museu dal 
Bargello simpri in ché citàt). 


Sul plan filosofic, il Cuatricent al è un moment epocäl par vie di chel 
incuintri e scuintri di dôs scuelis di pinsîr e di dôs visions dal mont. 
Di fat, Umanisim e Rinassiment no si presentin intune forme uniche, 
ma dentri di lôr o vin dôs animis contraditoriis: la prime che e cjale 
a di un avignî fat di scuviertis e di novitàts (i prins sbegacs di ché 
sience empiriche che e sarà il model e la fonde dal mont ocidentäl), 
la seconde che e tente la rinassince di une imprese filosofiche e 
metafisiche che e cjale al passàt plui lontan, che si infonde cul pinsîr 
e cu la ricercje dai misteris dal mont esoteric. 

La art e riflet ad in plen chescj doi aspiets: Pico della Mirandola 
(1463-1494), Marsilio Ficino (1433-1499) o, plui tart, Steuco Eugubinus 

(1497-1548) a sgjavin intal passât lis fondis di une filosofie universäl 
e de metafisiche “perene”, intant che, di chè altre, un Pomponazzi al 
conteste la imortalitàt de anime vierzint lis puartis a di une sience che 
no pues e no vil dà spazi a interpretazions sorenaturâls dal mont. 
Cheste ultime interpretazion de realtàt e rispuint intun mit plui aderent 
ae vision de gnove classe egjemoniche e aes sôs necessitàts pratichis: 
il mont borghés dai marcjadants, dai banchîrs e dai produtôrs. 

La art, la piture e la sculture in particolàr, e vif tal mieg di chestis 
dôs tindincis e e esprim chestis dôs esigjencis: dut câs, naturalisim e 
mimesi a restin al servizi de produzion di oparis sacris che a seguitin, 
a nivel formål e coloristic, cundut de evoluzion e dai adataments, a 
procedi in cunvigne cul simbolisim tradizioni. 

Ma, se fin a chel moment e jere prevalente la dimension sacrâl e 
simboliche, la preminence de perfezion tecniche, la inesistence de 
figure dal artist a pet di chè dal artesan, cul Rinassiment la art si 
precise tant che opare dal gjeni, di une gjenialitàt che no pues jessi 
insegnade par vie che e je un don di Diu; intant che la opare e je la 
espression de personalitàt dal artist. No sin ancjemò ae esaltazion 
dal gjeni romantic che par chel si varà di spietà ancjemò cualchi 
secul. No si è ancjemò al pont li che si presece l'obiet artistic in se. 
Ma, dut câs, la art, di li indenant, no sarà plui viodude dome tant 
che un mieg par rivà a un fin che si cjate là di là e fûr de art stesse. 
Une concezion che si spanirà dal dut intal Sietcent e che e cjaparà il 
non di “biele art”. 

La art tradizional e veve metùt in sene sì, dongje dal sacri ancje figuris 
dal podé temporàl, ma no a nivel personalistic. Ce che si esaltave e 
jere la funzion intune forme plui simboliche che realistiche. 


Cul Rinassiment si tache duncje a esaltà la persone dongje de sò 
personalitàt, come che si pues viodi intal ritrat, un gjenar che al cjate 
la sô espression plui grande intai mestris flamants. 

A fà scuele in chest gjenar a saran Jan van Eyck (1390-1441) cui siei 
ritrats di trê cuarts su fonts neri e a mieze figure, tant che chel dal 
gardenàl Alberganti o chel dal om cul cjapiel blu o, ancjemò, chel dal 
om cul turbant ros. Un dai cuadris plui innomenîits di van Eyck al 

sarà chel de cubie Arnolfini (1434) rapresentàts a figure interie intal 
lôr interni borghés. 

In chel cuadri si viôt ancje un piçul spieli convès che al riflet, 
slargjantle, la vision dal ambient cjapât di daùr. Un element di maniere 
che al tornarà di mode, intal secul seguitîf. Rogier van der Weyden 
(1399-1464), autôr di un ritrat di Francesco D'Este e di une serie di 
ritrats di feminis restadis anonimis li che, dongje dal realisim, si 
note une compostece cuasi religjose, al è un altri dai rapresentants 
di cheste scucle. Ancjemò dongje, o vin Hugo van der Goes (1440- 
1482), pitôr che al contrari di van Eyck al fâs traviodi il paisaç puestàt 
sul fonts, in bande dal protagonist, magari a pene di scuinç traviers 
di un barcon, compagn che in Hans Memling (1436-1494) li che i 
subiets pituràts a son cuasi simpri anonims. Ancje Memling e van 
der Goes a jentrin in cheste scuele che e varà une grande influence 
in dute Europe. 

Se la inventive di chescj pitôrs e je rapresentade soredut de inovazion 
tal cjamp de ritratistiche profane, la lôr produzion no si limite in chel 
gjenar, dut il contrari. La creazion di oparis di çoc sacràl e reste une 
vore numerose € significative sul plan stilistic. Tra l'altri, par fà un 
esempli, di un Geertgen tot Sint Jans (1460-1490) si ricuardin dome 
produzions di caratar biblic e in gjenar religjôs. 

Dut câs la inovazion, la naturalece e la finece de piture ritratistiche 
dal Cuatricent a varan une innomine cussì grande di influengìà no 
dome la art di une buine part dal nord Europe ma ancje di ché 
taliane. L'inflüs o podìn viodilu, ma cun diferencis significativis, par 
esempli, su di un pitòr tant che Antonello da Messina (1430-1479). Di 
fat, li il stîl nordic si intive cun tonalitàts solàrs e i personags, ritrats 
di trê cuarts, al contrari di chei di van Eyck, a cjalin dret inte direzion 
dal spetatòr cuasi a volé instaurà un dialic cun lui. 

Piero della Francesca (1416-1492), il Masaccio (1401-1428), il scultôr 
Mino da Fiesole (1429-1484) autôr di une preseose mieze figure 
in marmul di Piero de’ Medici metude adun tal 1453 (la prime dal 
gjenar in ete rinassimentàl dopo de parentesi medievàl) e esponude 
li dal museu dal Bargello a Florence; Filippo Lippi (1406-1469) e so 
fi Filippino (1457-1504), cence contà il Pollaiolo (1431-1498), calcolât 

l’alter ego dal van Eyck in Italie, cu la diference che intai siei ritrats 
lis figuris a son cjapadis di profil e suntun fonts luminés, a son dome 
cualchidun dai esponents de scuele ritratistiche che si svilupe te 
Toscane e te Umbrie di chel secul. 

Martin Wackernagel al cite Paolo Uccello (1397-1475) tant che un di 
chei pitôrs di Florence che si son misurâts cul ritrat, e li che “cualchi 
cjaf al aparìs figurât di trê cuarts [...] une maniere di piturà che e jere 
za vignude fùr inte prime piture flamande ae fin dal secont deceni 
dal Cuatricent” ma al zonte “a Florence, però, sul imprin, cheste 
deviazion de regule che e viodeve il ritrat dome di profîl, si verifiche 
dome da ràr.” (op. cit., p. 191). 

Interessant, parcè che aspiet inusuâl inte ritratistiche rinassimentàl 
florentine, al è il câs dal ritrat dal vieli cui ricùi dal Ghirlandaio 
(1490) parcè che al rivoche un naturalisim crût che si pues viodi inte 
ritratistiche flamande ma che in gjenar no si cjate in chè “taliane” li 
che il pitòr al tint ae idealizazion classiciste dai trats. 


Dongje dai lavôrs di caratar profan li che la ricercje naturalistiche e 
fâs dal Cuatricent chel moment di svolt artistic che al rispuint no plui 
e no dome aes comitencis publichis e de Glesie, ma ancje a di une 
comitence privade che, planc a planc, si slargje a nivel european. 
La gnove aristocrazie e une borghesie che e cres simpri di plui il 
so podê economic e politic, a tachin a doprà la art par procuräsi 
innomine e onûr a nivel sociàl, ancje par mieg di donazions e formis 
di mecenatisim. Ma, dut intun, in chel secul e nas la passion pal 
colezionisim di obiets di art e di antichitàts che a jemplaran i palags 
e lis cjasis de classe dominante. 
Cheste situazion e influencarà la piture e la sculture intal sens che 
o vin viodût. Di li, la ricercje di gnovis formis e di gnûfs contignûts 
che no dome a puartaran al classicisim e a di une ricercje plastiche 
mimetiche tipiche dal Rinassiment, ma ancje al gust pes tematichis 
mitologjichis e alegorichis auridis dal mont grêc e roman antîc che a 
saran la grande passion dai secui seguitifs. 
No par chest la produzion di art sacre e cale di impuartance e di 
numar. Dut il contrari: cheste art si svilupe invezit intun sens li che 

stil e contignùts des etis precedentis si inricjissin di un naturalisim 
gnûf che al da ai protagoniscj figuràts un trat psicologjic e uman une 
vore marcît. 

Lis dés liniis ideologjichis (une filosofiche ermetiche, chè altre 
empiriche sensibile) che si palesin e si svilupin a tacà dal Cuatricent, 
si incuintrin e si scuintrin inte produzion artistiche: di une bande, 
lu vin za dit, l'interès, dongje dal sacri, pal ermetisim, e di chè altre 
la ricercje stilistiche inte rapresentazion di tematichis profanis. Ma, 
dongje di dôs produzions separadis dentri di un stes autôr o vin 
ancje l'imparësi di une sintesi straordenarie dai doi aspiets. Al è il 
câs de produzion di Hieronymus Bosch (Jeroen Anthonizoon van 
Aeken), ancje lui flamant, vivût dal 1453 al 1516, che, par mieg dai 
siei cuadris, fantasmagorics e enigmatics a un tant che ancjemò 
vuè a son ogjet di interpretazion, al piture un mont simbolic li che 
il realisim de vite di ogni dì, cun cuarps e obiets gjavâts dal lôr 
contest e dal lôr ûs normal, a voltis strassomeâts, a servissin di mieç 
e di ispirazion par un discors etic, ermetic, sorenaturäl, alchemic o 
mistic. O savin, par esempli, che Bosch al jere influengàt de mistiche 
flamande, in particolâr di chè fondade di Jan van Ruysbroeck. 

La vite di ogni dì e i caratars popolàr si misclicin in Bosch cun 
simbui che a disvelin une sensibilitàt medieväl tornade a interpretà 
cuntune fantasie sbrenade e une piture che cualchidun al podarès 
pensà tant che espression di un surealisim avant la lettre. La lezion 
di Bosch no restarà isolade, e darà la brivade a ideis e a motivazions 
estetichis par tancj altris pitôrs che a vignaran dopo di lui. In 
particolàr, Pieter Bruegel (o Brueghel) il Vieli (1525 o 1530-1569) li 
che la rapresentazion de vite e de culture popolär (/ proverbis, La 
bataie tra Carnevâl e Cuaresime) o il messaç evangjelic insedât intai 
fats dramatics dal so timp (Za montade sul Calvari), a servissin di 
supuart par ilustrà un discors morâl. Storiis li che il grotesc al ilustre 
lis debilecis dal om, cuadris semenâts di simbui che a sburtin il 
spetatòr a di une leture alchemiche. 


A cjaval tra il Cuatri e il Cinccent no si à di dismenteà Quentin 
Metsys (1466-1530) pitòr flamant cuntune straordenarie capacitàt di 

rapresentà situazions di vite borghese e popolär di ogni dì, e li che si 
pues traviodi un preludi de caricature, viôt cuadris tant che / amants 
(1520-25), JH contrat di acuist (1515), La duchesse brute (1520) o I 
esatôrs). 


Bosch 


La opare di Bruegel, di Dürer, di Lucas Cranach il Vieli e massime 
di Hieronymus Bosch (1453-1516) a fasaran scuele a un tant che la 
lôr influence si fasarà sintî fintremai ai nestris dîs. Baste pensà ae 
produzion dai autôrs surealiscj. Precisant che la definizion di un 
Bosch surealist e sarès dal dut abusive stant che tra il surealisim 
moderni e la simbologjie di Bosch la diference e je totäl. 

Une opare tant che il tritic intitulàt // zardin des deliziis (ma il titul 
al è dat daûr di une esegjesi seguitive e subietive), e à vùt tantis 
interpretazions — di ché astrologjiche a chê psicanalitiche — che 
nissune di chestis no à mai sodisfat dal dut i studiòs. Salacor, al 
sugjeris cualchidun, al sarès il câs di logà la opare e il so esecutòr 
intal contest de sô epoche e de culture dal so timp. 

Roger H. Marijnissen, intune interessante recension dal libri Jérôme 
Bosch et ses symboles di Jacques Chailley, al met in lûs il fat che il 
cuadri di Bosch, che o vin citàt, al è juste apont un tritic cun dut ce 
che chest al compuarte sul plan dal so significât e de sò funzion, e 
che dome chest al bastarès par decretà pôc seriis lis interpretazions 
modernistis o “soversivis”. “La esaltazion dal artist e dal gjeni” — al 
scrîf Marijnissen — “nus fis dismenteà che in chè volte i tritics a 
jerin obiets di cult. [...] Cognossêso par câs tritics pituràts intai Paîs 
Bas prime de muart di Bosch (1516) che a vessin vût un program 
iconografic che nol sedi stàt religjòs? Da rest, tra il Paradîs terestri 
e l’Infier inte iconografie cristiane o vin, che jo o savedi, une sole e 
uniche relazion, ven a stâi, il pecjàt. Si, chest Zardin malfamàt al è 
stàt concepît di Bosch par furnî un altàr; salacor l’altàr di une capele 
privade, ma dut câs un altâr catolic.” (op. cit., p. 421). 

No si pues di sigùr dineà la presince di une simbologjie alchemiche, 

come che al scrîf Chailley, la alchimie “e rapresente cun ogni evidence 
il fonts principàl dal lessic di Bosch” ma al zonte che la “alchimie nol 
è l'unic element.” (ibidem, p. 421). 

Dut câs, propit cheste clâf di leture simboliche-alchemiche di une 
bande, devozionäl e eterodosse di chê altre nus permet di escludi 
dal dut une sorte di fantasmagorie gratuite e ludiche di çoc surealist 
e/o psicanalitic, di escludi che al sedi un cuadri metût adun intun 
stàt di matie lucide. 

La someance cuntune iconografie presinte in tescj alchemics nus 
mostre che la figurazion boschiane e rispuint a di une tradizion 
antighe, fate daùr di un sens stabilît. 


li nus Bosch. rice dal Zardin des deliziis, 1503 cirbe 


Une altre tradizion, salacor plui antighe, che si lee ae vision dal pitòr 
di ’s-Hertogenbosch, e je chê des drôleries. Cheste tradizion, che o 
cjatin vie par dute la Ete di Miec, e ven dispès lassade in bande de 
critiche di art par vie che e ven calcolade espression margjinàl e un 
pôc scandalose e, ancjemò une volte, dificilmentri interpretabile. Lis 
drôleries, che a rapresentin figuris für dal ordenari, animài fantastics 
e mostruòs, creaturis ibridis, personags stramps e a voltis ancje 
volgàrs, si cjatin dispès sui ôrs dai manuscrits miniâts de ete gotiche. 

Ma no dome, di fat chestis figuris e ornaments si cjatin ancje su mûrs 
e capitei, duncje su elements architetonics. Al è intal Rinassiment che 
par definî chestis figuris a tiraran fùr il tiermin di drélerie (peraule 
francese par bufonade, sflocje, strambolot, strambarie). Ancjemò vuè 
il parcè e il significàt di chestis drôleries a son obiet di discussion e 
di studi. Dut câs al è für di dubi che elements de tradizion pitoriche 
di Bosch, ma ancje in ché di Bruegel o di Cranach, si podaressin 
insedà su cheste ferade e interpretà tant che ultimis olmis di une 
tradizion medievâl che di li a pòc si esaurirà, bandonade, par jentrà 
in ché modernitàt che intal Sietcent e stabilis che la art e à di jessi 
espression autonome di une sensibilitàt estetiche cence finalitàt. 


Par tornà al Cuatricent si pues dî che chest al prefigure i elements 
che si sviluparan ad in plen intal secul seguitîf. Tra chescj elements 
si presente a fuart la mitologjie greghe, doprade tant che alegorie 
morâl, la simbologjie alchemiche e chê emblematiche. Un dai autôrs 
di chest gjenar al sarà Botticelli cun oparis tant che La Vierte (1478) 
o La nassite di Venus (1485) li che si palesin tematichis © divinitàts 
dal mont classic e pagan. Ma prime ancjemò di lui, il Pollaiolo (1431- 
1498) al metarà adun cuadris tant che Eracle e Idre (1475), Apol e 
Dafne (tor dal 1470) o la sculture Eracle e Anteu (1475). Aïcgoriche 
e misteriose e sarà La flagjelazion di Piero della Francesca (1416- 
1492) cuadri che al à dat spazi a dutis lis interpretazions nussibilis 
(ermetichis, storichis, teologjichis...), massime chés di çoc politic che 
si insedin intal clime di conzuris di palaç che a àn caraterizät dute la 
storie dal Cuatricent e dal Cinccent. Il cuadri al sarès un at di acuse 
de bande di Sveva da Montefeltro cuintri di Federico da Montefeltro, 
fi adotîf di Guidantonio. Di fat, achì si pense che Federico al vedi fat 
sassinà il so fradilastri Oddantonio!. 


Une passion pe alegorie che e va indenant intal Cinccent li che un 
Tiziano al metarà adun un cuadri alegoric sul timp guviernàt de 
Prudence (1560-65). Alegoric il cuadri di Giorgione J! burlag (1502) 
che la sé interpretazion e à fat cori flums di ingjustri cence rivà a une 
conclusion condividude.? 

Cheste passion pal simbolisim e soredut cheste viertidure viers di 
elements mitologjics, cundut che o sin dentri di une societàt cristiane 
e duncje nemie dal paganisim, e je rindude pussibile se o calcolin la 
impuartance e la influence de filosofie platoniche e po dopo di ché 
aristoteliche fintremai dal inlidrisament dal cristianisim inte gnove 
societàt. Cun di plui, il Cuatricent, intai ambients de inteletualitàt 
rinassimentàl (o vin za citàt Marsilio Ficino e Pico della Mirandola) 
si nudris di neoplatonisim (dongje dai interès cabalistics e ermetics). 
Linterès pal esoterisim e pal ermetisim e je une costante che 
e compagne ducj i artiscj e ogni procès creatîf, e no dome intal 
Rinassiment. 

AI è duncje par ché fressure che a jentrin e che si inlidrisin passion pe 
mitologjie antighe e gust pe alegorie che a saran elements de culture 
rinassimentàl, subiets di creativitàt pitoriche, plastiche e leterarie, ma 
ancje, e plui tart, architetoniche. Chescj modei a jemplaran l’univiers 
artistic vie pai secui seguitifs e fintremai al "700, modei di un 
classicisim che al superarà ancje il “vieri regjim” e che al darà supuart 
fintremai pal trionf des societàts di stamp jacobin e napoleonic. 


Intal cjamp mitologjic, il prin esempli leterari che al ven a ments al è 
il componiment teaträl dal Poliziano (1454-1494) intitulàt Fabula di 
Orfeo, scrit in volgàr e struturàt tant che une rapresentazion sacre, 
cundut che l’argoment al ripuarte il mît di Orfeu inte sô calade tal 
Ade ae ricercje di Euridice. Il Boiardo (1441-1494) intal stes moment al 
riscuvierzeve cun Orlando innamorato i valôrs cortês di une epoche 
aromai passade; sintiment di pierdite di un mont e dai siei valôrs che 
plui tart Cervantes (1547-1616) al interpretarà cu la figure, dut intun 
dramatiche, comiche e patetiche, di don Quixote de La Mancha. 


Il Cinccent: Il Rinassiment madùr 
AI è tal Cinccent, in cunvigne cu lis tensions religjosis e intune 
situazion social e politiche simpri plui movimentade, che si assist a di 
une rivoluzion pitoriche e, in gjeneräl, artistiche. La prime espression 

di cheste tension si presente sot forme di une reazion cuintri di 
chel classicisim che al jere la cifre stilistiche dal Cuatricent e che 
al viôt in Andrea del Sarto un dai siei ultins rapresentants, reazion 
anticlassiciste interpretade di pitòrs tant che il Pontormo, Rosso 
Fiorentino in Toscane e artiscj di inaltrò tant che Amico Aspertini di 
Bologne, Pelegrin di Sant Denél (Pellegrino di San Daniele, cognossût 
ancje cul non di Martin di Udin) o il Pordenon. Fase che e precêt il rit 
Manierisim che, dopo di jessi nassût in chel di Rome, al viodarà tant 
che protagoniscj Giulio Romano, Giorgio Vasari o il Parmigianino 
(1503-1540), par finî che cul Tintoretto e plui ancjemò cun El Greco 
che a slargjin i liminàrs de Maniere par interpretà la realtàt cuntun 
spirt che, cuatri secui dopo, al animarà la sperimentazion dai Fauve 
e dai Surealiscj. Di une altre bande, cul Caravaggio e cun Annibale 
Carracci si tornarà invezit a di un gnûf naturalisim. 


Dopo di chel nivel di perfezion naturalistiche li che si jere rivàts 
cui mestris dal Cuatricent e sul prin tacà dal Cinccent massime cun 
Leonardo, Michelangelo e Raffaello, al someave che no restàs nuie 
altri che la imitazion. Cheste di fat e sarà la interpretazion de art dal 
Cinccent de bande di une critiche che e viodeve intal manierisim 
dome une art imitative. 

Diviers critics, tant che Federico Zeri, Antonio Pinelli e altris a 
proponaran impen un scheme plui articolât. Par lôr, sul imprin dal 
Cinccent o vin une fase anticlassiciste (sperimentazion anticlassiche 
che Antonio Pinelli al note za i prins sbegacs in Michelangelo), intant 
che plui inlà, tor de metàt dal secul si passe a di une seconde fase 
che e ven definide ancje cul tiermin di “Etàt de Maniere”, 

Par Pinelli, si varessin di separà “dòs fasis ben diferenziadis inte 
vicende artistiche dal Cinccent: chê che salacor al sarès stàt il câs di 
clamà la stagjon dal Sperimentalisim anticlassic, plui che conferîì la 
definizion ambigue di Prin Manierisim, e che al à intal Pontormo 
un dai plui alts e cence altri il plui consecuent dai interpretis, intant 
che chê altre e sarès miòr clamàle “Etàt de Maniere”, e che e à intal 
Vasari se no il plui grant, di sigûr un dai esponents plui tipics e, dut 
intun, il so ideolic plui lucit” (La bella Maniera, p. 28). 

Se duncje la “concuiste" dal Rinassiment e jere stade la prospetive 
sientifiche, la imitazion ilusionistiche de Nature, la riproduzion dal 
cuarp uman tant che metafore de perfezion, l'ecuilibri e la armonie te 
disposizion des figuris intun cuadri, cumò chestis regulis si tratave sì 
di aplicälis ma intune maniere plui ardimentose. Cussì la disposizion 
dai personacs si podeve reinventà intune maniere inusual e zuià 
su lis espressions, marcà i trats. In cualchi pitôr, massime intal 
Parmigianino, ma ancje tal Pontormo o in Rosso Fiorentino, i cuarps 
si slungjin e si stuarzin come che si pues viodi in oparis tant che La 
Madone cul cuel Inne (1534-1540) dal Parmigianino, La deposizion de 
Crôs (1521) di Rosso Fiorentino, La Anunciazion (1545) di Domenico 
Beccafumi, La farie di Vulcan (1564) dal Vasari, JI rapiment di Eline 
(1530-1539) dal Primaticcio, La colade dai zigants (1532-1535) di 
Giulio Romano, 7raspuart di Crist (1528) dal Pontormo, dome par 
cità cualchidune des oparis sedi dal moviment anticlassicist che de 
seguitive Maniere. Un altri element tipic de corint al sarà il colôr, un 
ûs dal colôr che al stranee pal so caratar scjassôs e inaturàl. 

Ma se l'anticlassicisim dai agns dîs e vincj al è toscan e di chei 
pitôrs nordics definîts “vagabonts indurants” (Lorenzo Lotto, Amico 
Aspertini o il furlan Pelegrin di Sant Denél), il manierisim che al 
tache tor de metät dal secul al sarà roman. A saran propit chei 
“vagabonts indurants”, che pe lôr divignince — spes di teritoris di 
frontiere — a saran in stàt di puartà une culture ibride. 

“Une prime indicazion di massime” — al scrîf in proposit Antonio 
Pinelli — “e ven furnide propit di Roberto Longhi, cuant che al fâs 
alusion ae patulie anticlassiciste di ‘venits furlans bressians vicentins 
trentins cremonés par notà in lôr Va subitanie diserzion dal 
classicisim cromatic’ di Giorgione e di Tiziano il Zovin.” (La bella 
Maniera, p. 61). AI è interessant di notà la presince in cheste “patulie” 
dai furlans Pelegrin di Sant Denél (1467-1547), e dal Pordenon (1483- 
1539) che, dongje dal za citàt Zuan di Udin (1487-1561) “inventòr” des 
grotescjis, che a àn vùt une part impuartante inte art rinassimentàl 
e in ché seguitive. 

l'Anticlassicisim di Pontormo e di Rosso Fiorentino si sparniçarà 
planc a planc no dome in altris comuns de Italie, ma ancje in altris 

bandis de Europe, prin di dut in France li che il re Francese I al veve 
clamât Pontormo par decorî la residence reâl di Fontainebleau, Al è 
li, gracie ancje ae presince di altris pitôrs tant che Nicolò dell'Abate, 
di Rosso Fiorentino e di Francesco Primaticcio (il Bologna) che al 
decorarà la cjamare de duchesse d’Estampes, che si formarà une 
vere scuele di piture: L'école de Fontainebleau. Di li a saltaran für i 
mestris francês Jean Cousin il Vieli e Antoine Caron cu la produzion 
di cuadris cun subiets mitologjics. Un dai cuadris di cheste scuele al 
figure Diane de Poitiers, amante dal re Henri II, inte vieste, se cussì 
si pues dî, di Diane, la divinitàt de cjace. 


Il Manierisim stricto sensu al cjatarà il so “teren di incubazion” a 


Rome. Di fat, al nas te citàt eterne intal periodi che al va dal Sac de 
citàt (1527) par là indenant fintremai ae fin dal secul. 

Pontormo, Traspuart di Crist 1520-1528, li de glesie di Santa Felicita. Florence 

Parmigianino, Madone cul cuel lune, 1551-1510 


LA ART E LIS SOS FUNZIONS 


Se a Rome si incuintrin artiscj tant che Giulio Romano, Perin del Vaga 
e il furlan Zuan di Udin (Giovanni da Udine), in Toscane la scuele 
e cjate la adesion di artiscj tant che Benvenuto Cellini, il Vasari © il 
Beccafumi, a Parme il Parmigianino e v.i. 

Piture sofisticade e eteroclite, indregade soredut a di une élite sociàl 
e cultural, la Maniere si môf intun moment di mudaments grancj 
e imburîts sul plan ideologjic e dotrinari e, propit par vie des sòs 
carateristichis stilistichis e formals, pai contignùts che e rive a 
esprimi, e rivarà a di un ciert moment a scuintrâsi cu lis resistencis 
jesuitichis de Glesie post tridentine. 

Calcolant ancje il fat che il Manierisim al jere imbombît di riferiments 
ermetics e esoterics e che dispès intai siei cuadris o cjatin plen di 
simbui astrologjics e di mitologjie pagane, si pues capî la reazion d’ 
un ciert milieu eclesiastic. 

“Dut chest” — al scrîf ancjemò Antonio Pinelli — “nol podeve no jentr 
in conflit cu lis esigjencis de Glesie post tridentine che, pressade de 
ofensive ideologjiche protestante [...] e veve decidùt di ribati propit 
su un dai terens plui contestàts, chel de rapresentazion dal sacri, 
elaborant une strategjie des imagjins interpretadis tant che imprest 
di devozion e di edificazion popolîr.” (La bella Maniera, p. 172-173). 
La estetiche tridentine dongje di morestà i costums e domandave ai 
artiscj rapresentazions che a fossin “claris” e in stàt di sugjestionà e di 
emozionà i fedéi. Ma lis tensions cuintririformistis a puartaran ancje 
a sticà une art e a promovi artiscj in cuintritindince cu la Maniere. E 
in chel fin di secul o notìn la nassite di dôs direzions: une che e viôt 
un tornà a modui classics e chê altre a di un gnûf naturalisim che 
al tint a morestà i aspiets plui rûts dal Manierisim: tant che Santi di 
Tito (1536-1603) e Federico Zuccari (1539-1609). Une riscuvierte dal 
naturalisim che e puartarà ae piture dal Caravaggio (1571-1610). 

Tra lis dôs tindincis o vin ancje un indregament median definît tant 
che “classicisim naturalist” che al viôt intai fradis bolognés Carracci, 
in particolàr in Annibale (1560-1609) “chel che al à savùt puartà 
la pitture al ‘perfetto della bellezza naturale’ come che al veve vit 
declaràt il storic de art Giovan Pietro Bellori [1613-1696]". 

John Shearman, citàt di Antonio Pinelli, al scrivarà: “Tra il Manierisim 

e la Cuintririforme o varin une cierte antipatie naturàl e, in gjenar, 
chest stîl, intes oparis talianis di subiet religjòs, a tacà dai agns 
setante [dal secul] al Jarà simpri di plui al mancul, ma al larà dut câs 
indenant, ancje se cun mancul convinzion, intes oparis profanis e 
decorativis fintremai al XVII secul.” (op. cit., p. 172). 


Par riassumi: 

Il mont de art, dopo di un periodi di transizion, di un passag dal 
classicisim rinassimentäl al baroc, si sint sburtàt a sperimentà alc 
altri di une mimesi perfete de nature. Il classicisim al reste si il 
referent primari ma, su chei modei, l’artist al prove a sperimentà 
alc che al va là di là des normis. Al è cussì che, sedi in piture che in 
leterature, si vierç ché stagjon artistiche che e va sot dal non abusif 
di “Manierisim”, dispès dopràt cuntune conotazion dispreseative. 
Come che o vin viodût, la interpretazion des fasis che a inaugurin 
chest moviment a son interpretadis in mûts diferents daùr dai 
studiòs. Intai agns dîs e vincj dal Cinccent o varessin une prime 
fase di reazion anticlassiciste che e viòt intal Pontormo e in Rosso 
Fiorentino i principài rapresentants. Al è intune seconde tape, tor de 
metàt dal Cinccent che si pues fevelà de Ete de Maniere. O sin achi 
dut câs intun moment li che “o podin ricognossi un tornà anticlassic 
di elements gotics” (come che al scrîf Andrea Battistini intun articul 
intitulât Dal cerchio all'ellissi: dal Rinascimento al Barocco, p. 1) — 
une art che, su la fonde de piture rinassimentài, in particolàr cun 
Raffaello e cun Michelangelo, e introdûs elements insolits, une 
gjestualitât che al rint il cuadri “origjinàl”, un få singolàr di un subiet, 
une ande o une posizion inusuàl dai personags. Elements che, cence 
par chel rompi i schemis gjenerài dal modus rinassimentäl, a puartin 
il lôr segn suntun altri nivel formal. Chestis sieltis stilistichis a disvelin 
une tindince a meti al centri il subiet e la sò cussience, plui che 
l'obiet. Une centralitàt de psicologjie che e disvele dute la malcuietece 
(malcuietece che e saltarà für ad in plen cul baroc) dal om dal 
Cinccent, un secul dominît des vueris di religjon e duncje sburtàt a 
cirî chel ecuilibri che il mont cristian al veve pierdit. Ecuilibri ancje 
sul plan estetic, che lis vicendis storichis a metin in discussion. 

AI scrîf ancjemò Battistini: “A di un ciert pont, sul finî dal Cinccent, 
chestis autoritàts [dal mont classicist] a deventin un pés [...]. La mimesi 
[..] e ven esercitade ma dome cun chê di diferenziàsi des normis dal 
classicisim stes. AI nas cussì il manierisim." (ibidem, p. 1). 

Un manierisim che al sarà superàt prime par mieç de espression 
pitoriche di un Annibale Carracci (1560-1609) e di un Caravaggio 
in Italie, cul academisim di un Lorrain e di un Poussin inte aree 
francese, intun moment li che Rubens, par finî, al romp il domini 
dal dissen dant al colòr la funzion espressive e di fuarce al cuadri. 


Il manierisim e lis particolaritàts di Tintoretto 
e di El Greco 


Nassit a Vignesie tal 1519 (o 1518), Jacopo Robusti, clamât e cognossût 
cul non di Tintoretto par vie de profession dal pari, tentòr di tiessùts, 
stant ae passion che al veve vût dimostrît di picul insù, al vignî metüt 
a buteghe li di Tiziano Vecellio, in ché volte il plui innomenàt pitôr de 
citàt lagunàr. Ma la inclinazion artistiche dal zovin no corispuindeve 
a ché dal Tiziano a un tant che il Tintoretto, cun dut che al veve une 
amirazion totàl pal pitôr cjadovrin, pe sò formazion al decidè di lå 
indenant di bessôl. Dopo lis primis pituris su tele, al ven clamât a 
Modene tal 1541-1542 par meti adun cutuardis otagons su taule pai 
sufits de galarie estense di ché citàt su temis di caratar mitologjic. Di 
li indenant la produzion dal Tintoretto e sarà seguitive e di une rare 
prolificitàt. Di chei agns si ricuarde in particolàr un so autoritrat, ma, 
sore dutis chés altris, une tele di grandis dimensions, il Miracul di 
Sant Marc, comissionade de Schola Grande di San Marco, une des 
tantis fradaiis laichis di Vignesie. In cheste tele si viodin za dutis lis 
carateristichis pitorichis dal autòr. 

A Vignesie, lis fradaiis di mistîr a jerin clamadis scuelis e chès 
patriziàls, clamadis “grandis”, a jerin nùf, dutis avodadis a di un sant 
protetòr. La Scuele Grande di Sant Marc e veve domandit a Tintoretto 
di inmaneà un “telero” su une storie tirade für de Legenda Aurea di 
Jacopo da Varazze li che si contave che il sclàf di un musulman al 

jere cussì devot a Sant Marc di fà un viag par visità la sô tombe cence 
il permès dal so paron. Tornît a cjase, al ven condanàt a muart sot 
torture. In cheste circostance Sant Marc al interven par salvàlu e lu 
salve in mit miracolòs. 

Il cuadri al met adun la storie intune maniere che si pues definî 
teatràl stant che ogni part de tele e rapresente un moment specific 
dant al dut un dinamisim e une fuarce particolàr al event: a man 
çampe si viôt il cuarp dal sclàf nût, distiràt par tiere, cuasi scliçât 
de int tor ator, par tiere e su la sò muse si viodin i imprescj dai 
torturadòrs che l'intervent dal sant al à paràt a tocs. Al centri de sene 
il torturadér al mostre al paron un martiel ancje chel crevàt in doi, 
intant che di adalt dal cuadri, intune posizion di rive in jù, la figure 
dal sant al plombe su la sene, cun ogni evidence no viodüt di nissun, 
par salvà il so devot. 

Rapresentazion teatràl si diseve, e si pues dî che Tintoretto inte 
struturazion dai siei cuadris, al à di jessi stàt influençât di chest miec 
espressif che propit in chel secul al nasseve intune forme gnove, ven 
a stài no plui e no dome tant che mieç di rapresentazion religjose 
ma ancje mieg par rapresentazions di caratar profan. Di fat, al è tal 
Cinccent che si formin compagniis di zovins aristocratics che a metin 
in sene e a interpretin tescj parodistics, al è il secul li che a nassin 
i prins teatris stabii. Alvise Cornaro, par esempli, leterât e mecenat 
— Tintoretto i veve fat un ritrat che cumò si cjate li di Palazzo Pitti a 
Florence — al veve fat costruî a Padue la Loggia e Odeo Cornaro li che 
si davuelzevin rapresentazions teatràls. Ruzante (1496-1542) l'autòr 
plui innomenât dal gnûf teatri, al veve metüt in sene par Alvise 
Cornaro farsis di gjenar realistic e grotesc. Tal 1580 Andrea Palladio 
al progjete a Vicenze il teatri stabil Olimpico, une des architeturis 
teatràls plui straordenaris che si sedin viodudis. 

Dongje de teatralitàt ce che al caraterize la piture dal Tintoretto e je 
la lûs, la sielte des tonalitàts dal colôr e la composizion prospetiche 
dai siei cuadris, cun soluzions ardimentosis che a contrastin cu la 
sensibilitàt dal so timp, massime inte modalitàt di esecuzion. 
Cundut che a Vignesie a dominavin pitôrs tant che Tiziano e 
Veronese, e cundut des critichis pe sô piture, Tintoretto al cjatarà 

simpri comitencis sedi di istituzions laichis che di chés eclesiastichis. 
La economicitàt e la rapiditàt dal so lavôr dal sigùr lu favorissin, ma 
al jere ancje alc altri che al veve di inmagà i siei comitents: la fuarce 
che i siei cuadris a davin fùr. 

Tra i agns li che al met adun une serie di oparis tant che Susane 
e i vielonons (1557) o il lavor di mestri intitulât Sant Zorç al cope 
il drâc (1560) e chei seguitifs, li che al lavore par une altre des 
scuelis venezianis, la Scuele Grande di Sant Roc, juste tal mieç, al 
ven clamât dal gnûf vuardian grant (guardian grando) de Scuele di 
Sant Marc, Tommaso Rangone, che tai agns 1562-1566, i comissione 
tré telis. Si trate di tré cuadris su tré fats miracolôs dal patron di 
Vignesie. Di chestis tré telis, chê che e inmaghe di plui e je la prime: 
la ricercje dal cuarp di Sant Marc, un cuadri che pe sô struture al è 
cence altri chel plui singolär. A viodilu, si à la impression di cjatàsi 
denant di une rele, sì dal Cinccent, ma cun elements che a ricuardin 
l'espressionisim o di jessi denant di ciertis oparis surealistis. 

La storie si cavuele intal IX secul cuant che il dôs di Vignesie, in ché 
volte Giustir:..n0 Partecipazio, calcolant che la citàt e veve bisugne di 
un sant pro! :r, al da a doi marcjadants l'incaric di là a Alessandrie 
in Egjit par » vuperà lis relicuiis di Sant Marc. 


Tal cuadri c.  intoretto, dentri di une stesse imagjin si viodin, une 
dongje di <: © altre, lis diferentis fasis di cheste ricercje e di chest 
recupar, A >: drete, i servidôrs a vierzin lis tombis a câs di li che 
a saltin für ~ +davars. Si trate di individuà il cuarp dal sant. O sin 
intune catacombe, ma che e à un aspiet architetonic rinassimentäl. A 
man çampe dal cuadri al compans in dute la sò fuarce e luminositàt 
Sant Marc stes che, cuntun braç par aiar, al ferme i lavorents che a 
son daûr a distaponà i sarcofacs e, cun ché altre man, al mostre un 
cuarp tombadiç distiràt par tiere. Si trate dal so cuarp. Tal mieç de 
sene, un vieli in zenoglon, vistùt cun viestis sontuosis, al pree. Si 
trate di Tommaso Rangone, il finanziadôr dal cuadri. Di une bande 
e di chè altre dal Rangone un indemoniàt che al ven liberàt dal 
demoni e un strupiât che al spiete di jessi vuarit. Su la tele si viodin 
altris elements ancjemò, misteriôs e probabilmentri simbolics. 

I fats, che si trate di meti in secuence, si soreponin in maniere 
spetacolàr cuntune fuarte cjarie espressive. Ce che al salte fùr al è 
un cuadri di une complessitàt che nol à tancj precedents inte storie 
de piture. 


In chest, come par altri in cuasi ducj i cuadris dal Tintoretto, ce che 
al colpis e je la iluminazion de sene. Di norme, intes sôs oparis, lis 
risultivis di lûs a son plui di une. O vin une lûs interne a imitazion de 
lûs naturàl, une lûs mistiche che e ven mandade für de aureule di un 
sant o di Crist, a chestis e puedin zontàsi risultivis di lûs artificiàls, 
ma ce che al inmaghe sore dut al è che a voltis Tintoretto al zonte 
ancje une lûs esterne al cuadri stes, une lûs “fùr cuadri”. 

La struture cromatiche e je metude adun in mit di produsi “lamps 
di lûs” che a risaltin intal mieç di zonis di ombre a un tant di rivà a 
teorizà che in piture a coventaressin dome doi colòrs: il blanc e il neri. 

Dut al è duncje fondät sui contrascj e su la sielte di colôrs primaris, su 
tintis scuris di li che si distachin tonalitàts vivarosis e fuartis. 

Intal Tintoretto, par finî, a saltin lis regulis de prospetive classiche, 
frontàl, li che invezit si à miòr une roture di simetrie in mût di creà 
ponts di viste diferents. Par esempli inte Ultime cene (1592-94) che 
si viôt li de basiliche di San Zorç Maiòr a Vignesie, la taule e je 
metude in diagonal. Une soluzion che no si viôt dispès intes tantis 
rapresentazions di chest episodi evangjelic. In chel cuadri i agnui a 
son pituràts trasparents tant che bovui di fum, une carateristiche, 
ché dal gust pal trasparent, che si note ancje in altris cuadris. 
Gombrich al scrif che Tintoretto, rispiet ai pitôrs de sò epoche, “al 
voleve mostrà lis robis intune lûs gnove, al voleve tentà mùts gnüûfs 
di rapresentà lis liendis e i mîts dal passât” (La storia dell'arte, p. 
371). Ma propit par chest al cjatarà, sì tancj amiradôrs, ma ancje 
tancj critics, soredut de bande dai patîts de precision e di ché finece 
che si podeve viodi tai cuadris di Tiziano, di Veronese, e in gjenar 
dai manieriscj, ma di chel manierisim che al vignive di Rome e d 
Toscane. Duncje la “imprecision”, cheste piture a pene imbasti: 
cun trats che a someavin ancjemò di completà, a lassavin scaturi 
critics di chei timps. 

Vasari, sore ducj chei altris, che inte Vite dal 1568, li che, par altri, 
nancje no i dediche une schede sò, ma lu cite dentri di ché dal pitòr 
Battista Franco, al scrîf: /nte stesse citàt di Vignesie e cuasi in chei 
stes timps al è viviîit, e al vif ancjemò, un pitôr che si clame Iacopo 
Tintoretto, che si è diletàt in ditis lis virtits [...] ma intes robis de 
piture al è stravagani, estrôs, svelt e determinàt e al à il cerviel plui 
trement che la piture e vedi mai vit, come che si pues viodi in dutis 
lis sôs oparis e inte struture des storiis, fantasiosis e metudis adun 
intun mit diferent, für de usance rispiet a chei altris pitôrs; anzit, 
al à superât la stravagance cu lis sôs gnovis e estrosis invenzions e 
i ghiribigs stramps dal so cerviel fats a cas e cence dissen, come se, 
a moments, al calcolàs cheste art ume gabe. Chest pitôr, un grum di 
voltis nol à nancje finît ce che al veve imbastît e al à viit disgresâts 
cussì malementri i siei cuadris che si viodin lis pineladis fatis a cas e 
cun albasie plui che cun dissen e cun sintiment. Al à piturât di dut, 

pituris a fresc, a vueli, ritrats al natural e di ogni valôr. AI è cun 
cheste sô maniere che al fâs e che al à fat la grande part des pituris 
che si viodin a Vignesie. Cuant che al jere zovin al à dimostràt, cun 
tantis bielis oparis, di vê grant sintiment, a un tant che, se al ves 
tignñt cont de dote che i veve dât la nature e se le ves judade cul studi 
e cun inteligjence, come che a àn vil fat chei che a àn imparât la art 
dai grancj dal passât, invezit di jessi presuntuòs come che al è ståt, 
al sarès un dai plui grancj pitôrs di Vignesie. 


A rivalutàlu dal dut a saran i romantics e i pitôrs de modernitàt. 
Cussì come che a riscuvierzaran un altri pitôr di chel secul che cun 
Tintoretto al à tant in comun: El Greco. 


Nassût intal 1541 inte isule di Crete, in ché volte sot de Serenissime, 
Doménikos Theotoké6pulos, che plui tart cuant che al va in Spagne 
al sarà clamàt El Greco (ma al larà indenant a firmäsi cul so vêr non), 
dopo di jessisi formàt daûr des regulis de iconografie bizantine, intal 
1560 si trasferìs a Vignesie par là a lavorà li de buteghe di Tiziano, 
‘ chei agns il pitôr plui innomenît di ché citàt. Al è in chei trê agns 
ie al passe a Vignesie che al fasarà la cognossince di Tintoretto, di 
«copo da Bassano e dal Parmigianino. Dopo di variis esperiencis 
ator pes citàts talianis — Florence e Rome — tal 1576 al partis pe 
Spagne li de cort di Filip II. Ma il monarcje, passionàt de opare dal 
Tiziano nol somee preseà masse il stîl dal Greco. AI è cussì che ae 
fin dal 1576 al lasse Madrid e si trasferìs a Tolét, citàt che e jere za 
stade capitàl e che e restave dut câs il centri plui impuartant sul plan 
religjôs e culturäl di dute la Spagne. 
EI Greco al ven dispès descrivût sot di une lûs mistiche, come se la 
sô vite e fos chê di un eremite solitari, ossessionât e cjapàt dome a 
lei oparis devozionäâls (cualchidun lu piture tant che astigmatic par 
vie che al piturave figuris strambidis). In realtàt El Greco al jere une 
persone che si contornave di inteletuài, che al veve une biblioteche 
di prin ordin, che al viveve intune maniere sontuose, che al amave 
la musiche, cundut che al veve une profonde spiritualitàr cence che i 
doi aspiets a jentrassin in conflit. La sò piture e risulte di un procès 

mediat, di une riflession, di un studi e di une sielte stilistiche che e 
cjate il sens propit intune ricercje di nature spirituàl. Ce che El Greco 
al cîr di fà cu la sé piture (une art che si esprim par mieg dal visibil) 
al è propit chel di rapresentà ce che par nature al è invisibil, ven a stài 
il sorenaturàl, ce che si scuint daùr des aparencis. Sot di chest aspiet, 
si capìs dute la impuartance che e à vot la sò precedente esperience 
inte creazion di iconis, calcoladis te tradizion orientâl tant che oparis 
fatis di une man divine e li che il pitòr al è dome un medium. 

“L.] il slungjament des silhouettes,” — al scrif Patrick Royannais — 
“cussi carateristiche [intes iconis] e pues jessi interpretade tant che 
un tornà ae scriture codificade de icone che za, se si pues dî, e ignore 
il realisim e e stice a viodi ce che no si viôt, il mont trasfiguràt, abitàt 
de santitàt di Diu, che si cjate tai sants, che a chel mont il fedél al 
partecipe par mieç de contemplazion de imagjin.” (articul Le Greco, 
la peinture de l'impossible, p. 78). 

Ae lùs di chescj aspiets si capissin miôr lis carateristichis pitorichis 
di El Greco e lis sieltis ardimentosis dai siei cuadris tant che la Za 
Resurezion si Crist (1597-1600) li che il Crist al ricuarde lis figuris 
bizantinis «+i Pantocrator, o la Vierzidure dal cuint sigjil de 
Apocalisse {::98), un dai cuadris plui singolàrs di dute la sô vaste 
produzion, < :: Viodude di Tolét (1597-99) li che no dome la citàt e je 
reinterpret- t für des regulis mimetichis ma, salacor pe prime volte, 
intal panor:." € no je presince umane. 

Lis deform“ “ons dai cuarps, la jeraticitàt dai ritrats, i colôrs garps, 
lis piels sn: vidis a son ducj caratars che a puartin intune direzion 
particolàr: chë di une piture che e stice il spetatôr a no confondisi cu 
lis aparencis di une realtàt ilusorie, di no cjapà la ilusion pe realtàt. E 
je cheste la uniche maniere par piturà la “esperience de fede”. 

Se Tintoretto e El Greco, come che si diseve, a vegnin riscuvierts dai 
romantics, a saran soredut i pitòrs modernis a viodi in chei “difiets” 
i presis di une espressivitàt antinaturaliste. Vuè cuant che o cjalin i 
cuadris di El Greco o scuvierzìn une filiazion che, saltant doi secui, 
nus puarte ae visionarietàt di un Goya e plui indenant ai cuadris di 
Soutine, di Georges Rouault e ai Fauve. 

l'intoretto FI Greco Goya Chaim Soutin 
Autoritrnat. 1587 Autoritrat, 10601 FI To Paquete ISTO Zagat, 192% 


Tintoretto — Artoritrat, 1587 


Goya — H Tio Paquete, 1519 
Riforme e Cuintririforme 


Il Cinccent al è stàt il secul par ecelence des vueris di -.!igjon, de 
Riforme e de Cuintririforme, il secul che al à decretàt !: lin di chê 
union dal mont ocidentäl fondât su di un cristianisim condividùt, 
pont di riferiment ideal, etic e politic. Ma al è ancje il s::cul che al 
marche il pont plui alt de art rinassimentàl e che al segne il passag : 
chés gnovis concezions artistichis (anticlassicisim e manierisim) che 
a puartaran al baroc. 


La Riforme protestante, massime il calvinisim, e contrastarà la 
presince des imagjins intai lùcs di cult. Calvin e Zwingli a contindevin 
che lis imagjins a puartin ae idolatrie. Il riformadòr todesc Andreas 
Rudolph Bodenstein von Karlstadt (1480-1541), inte sô opare dal 1522 
Von abtubung der Bylder [Su la abolizion des imagjins], al rivarà a 

sostignî che no dome si veve di tirà vie lis imagjins des glesiis, ma 
che si veve di bandî ancje lis musichis liturgjichis intai lûcs di cult 
par vie che a stiçavin i sens. Bisugnave fintremai elimina cjandelis, 
ramadis coloradis e la cròs stesse ancje par vie che e mostrave il Crist 
muart e no il parcè che si jere sacrificât. 

Di fat, come che al scrîf Guido Checchi, “Zwingli e Calvin, prime a 
Zuric e dopo a Gjinevre, a imagjinavin glesiis dal dut aniconichis, 
cun cuadris e statuis rimplaçadis cun iscrizions tiradis für de Biblie 
che a fasessin prevalé la peraule su la imagjin. I riformadôrs svuizars, 
par legjitimà lis lôr tesis cuintri des imagjins sacris, a fondavin lis 
lôr ideis su la iconoclastie bizantine dal VIII secul che a calcolavin 
tant che il precedent storic plui impuartant, dutun cui Libri Carolini, 
opare scrite li de cort carolingje che e veve puartàt in Ocident lis 
ideis bizantinis cuintri de idolatrie des pituris e des statuis.” (articul 
L'iconoclastia delle stampe tedesche del primo Cinquecento, p. 67). 

Il risultàt al sarà un paisac dai lücs di cult dopli li che, tes tieris 
riformadis si viodin i templis protestants dispucîts di ogni 
ornament, di ogni imagjin, in sintonie cu la sobrietàt e la moralitàt 
dal mont borghés, intant che lis glesiis catolichis a fasin mostre di 
opulence e di ridondance iconiche che, cul avent dal baroc, e sarà 
ancjemò plui marcade. 

Von Karlstadt (talianizàt in Carlostadio) al predicjà cussì tant cuintri 
des imagjins, che, ai 3 di Dicembar dal 1521, un grup dai siei 
dissepui al assaltà la glesie parochiàl di Wittemberg, citàt li che si 
jerin insedäts, e a tacarin a distruzi dutis lis pituris che si cjatavin 
dentri. La situazion si jere cussì radicalizade che un an dopo il consei 
comunâl al scugnì autorizà la sopression des imagjins e uficializà la 
liturgjie riformade. Cheste onde iconoclaste e tocjarà lis glesiis e la 
societàt di mieze Europe a un tant che, massime in Olande, la art 
e mudarà i siei subiets di riferiment par meti adun dome oparis di 
caratar profan e borghês o par indreçäsi ae produzion di caricaturis 
anticatolichis. A chest proposit famosis a son lis incisions caricaturàls 
antipapistis e anticlericäls di Lucas Cranach il Vieli. 

Lucas Cranach, Leon X e la rendite des indulgjencis, 1521 


Cuintri des caricaturis protestantis no mancjarà par chel une rispueste 
satiriche de bande catoliche. La plui innomenade e sarà une parodie 
ilustrade cun 52 xilografiis li che si viôt Lutêr cuntun cjapiel cu lis 
orelis di mus. La storie, scrite dal munic Thomas Murner e intitulade 
Von dem grossen Lutberischen Narren [Su chel grant mat di un 
luteran] e je sureàl e cun moments scatologjics come che al jere par 
altri tal spirt di chel secul, baste pensà a oparis tant che La Vie de 
Gargantua et Pantagruel (1542) di François Rabelais, La satire, par 
altri, e leve sì cuintri de eresie luterane e cuintri de iconoclastie, ma 
no sparagnave nancje la glesie romane cui siei ecès e la sô amoralitàt. 
Ma se Calvin, Zwingli o Von Karlstadt a son radicalmentri iconoclastics, 
la stesse robe no si pues dî di Lutêr. Se e je vere che par Lutèr la 
peraule e je plui impuartante de imagjin, pi di mancul al lasse al fedél 

la libertàt di sielzi. Al è propit par vie dal estremisim di Von Karlstadt 
che Lutèr al cjaparà lis distancis des posizions iconoclastichis declarant 
che ancje il radicalisim al jere une forme di idolatrie. 

La Cuintririforme che e ven daùr e che si concretize dopo dal 
concili di Trent (1545-1563) e varà tant che obietîf no dome ché di 
contrastà la eresie protestante ma ancje chè di riforma la Glesie 
catoliche stesse e riscuvierzi sul plan moral i valôrs primordiài dal 
cristianisim. In chest contest la cuistion de art no je indiferente 
stant che e rapresente un dai miecs plui impuartants pe difusion 
de fede e pal supuart liturgjic. Intal 1563, ae fin dal concili, al sarà 
frontàt il teme dal cult des imagjins cuntune serie di istruzions e 
di normis relativis aes figurazions sacris. Prin di dut si stabilis che 
lis imagjins a àn di jessi ae puartade dal popul, che a àn di ilustrà 
figuris popolärs, che a àn di mostrà, par mieç di statuis e di pituris, 
il martueri dai sants. La spetacolaritàt dai episodis, che la Glesie de 
fin dal Cinccent e domande, e segne ancje il passac dal classicisim 
rinassimentàl al baroc. Ce che però e interesse ae Cuintririforme a 
son i contignùts. Si domande di contrastà dut ce che al è superstizion 
e lis rapresentazions che a puedin favori la intemperance e la lussurie. 
Ce che invezit si presee a son lis rapresentazions che a vedin caratar 
pedagogjic daùr de tradizion medieval de Biblia pauperum, 

Il dibatit normatif su lis arts, inviàt de Cuintririforme, al sarà precisät 
in diviersis publicazions tant che il De picturis et imaginibus sacris 
(1570) dal teolic Johannes Molanus li che si stabilis ce che al è lecit e 
ce che al è proibît te rapresentazion artistiche. In pratiche si stabilis 
che ce che al è proibît in forme scrite al à di jessi proibît ancje te 
piture, cussi come che al è proibît di rapresentà imagjins dai eresiarcs 
(für che in forme caricaturàl come che o vin viodüt). Si stabilissin 
limitazions ancje pes ilustrazions profanis e par chel che al inten lis 
pituris licenziosis ancje in forme privade. La atmosfere e je chè di 
une campagne di moralizazion gjeneràl. 

Un altri test cuintririformist su la art al sarà scrit dal gardenàl Gabriele 
Paleotti (1522-1597), il Discorso intorno alle imagini sacre et profane 
(1582) che a chés normis si conformaran i pitôrs bolognés Ludovico, 
Agostino e Annibale Carracci. 

No si à di pensà par chel a di une censure subide in mût passif o 
che de bande dai artiscj e fos vivude simpri tant che une sorte di 
cjace aes striis, che al sarès come resonà cu la mestre mentalitàt 
moderne, In chei timps il rapuart tra il comitent e l'artist al è di une 
nature une vore plui complesse, massime cuant che si tratave di meti 
adun oparis di caratar religjòs che a vevin bisugne di cognossincis 
teologjichis e dotrinariis. Dispès a jerin i artiscj stes che a domandavin 
regulis definidis pe creazion des lôr oparis par jessi corets sul plan 
dogmatic e devozionäl, coretece che dome la Glesie e podeve stabili. 
No mancjin però episodis di contraposizion ancje rude, come intal 
câs dal ultin afresc dal Pontormo, e di resistence: Michelangelo 
intant che al piturave il so /udizi Universali e il Veronese che si difint 
denant dal Tribunal dal Sant Ufici. 

I afrescs dal Pontormo in San Lorenzo (1546-1557) a saran contestàts 
e, par fini, scancelâts dal dut intal Sietcent. 


La vicende dai afrescs de coràl di San Lorenzo a Florence, censure 
passade sot de forme di une critiche estetiche dentri dal mont artistic, 
e disvele une lote interne al mont catolic intune fase problematiche 
e complesse de Cuintririforme li che, dongje de necessitàt di une 
svoltade teologjiche te Glesie stesse, i setôrs plui conservadôrs si 
scuintrin cun altris che, sul plan dotrinari, a somein svicinîsi a tesis 
calcoladis eretichis. Tension interne che, intun contest li che la art 
e je farie di ideis e de lôr difusion, no podeve no vê un riflès intal 
mont e intal mût de creazion artistiche. 
O sin tal 1546 cuant che Cosimo de’ Medici al comissione al 
Pontormo, calcolât alore un dai pitôrs di plui grant talent in Toscane, 
di piturà un cicli di afrescs li de coràl de basiliche di San Lorenzo 
a Florence. Daûr de liende, il Pontormo si sierarà par undis agns 
dentri di chel cantîr, intune “urata” che no permetarà a nissun di 
podé viodi la opare prime che e fos finide. Cheste manie, zontade a 
dute une serie di altris liendis, contis e suposizions, al mandarà fûr la 
descrizion di un artist, aromai indenant cui agns, ipocondriac, malât 
e no tant just cui sintiments. Di chestis descrizions, che di norme a 
pindulavin tra considerazions positivis e entusiastichis pal Pontormo 

“prime maniere" e une critiche a voltis spropositade pal Pontormo 
de “mrata”, la prime che e saltarà für e je chê dal Vasari, che inte sôs 
Vite al varà peraulis une vore critichis pal cicli laurentin. Une critiche 
che, dopo de sò, si disglagnarà vie pai agns cun plui o mancul fuarce 
daûr dal moment e dal autôr. Critichis che, dutun cun considerazions 
di ordin estetic, a platavin un intindiment che al leve plui in là e che 
al tocjave plui il contignùt che no la forme. Di fat tancj croniscj dal 
XVI e XVII secul, il Borghini (1584), il Galletti, il Cinelli (1677), il 
Del Migliore (1684), a esprimin, su la ferade dal Vasari, judizis plui 
o mancul negatifs propit par vie che chê opare e je visibilmentri in 
odôr di eresie. Al è duncje evident che la anedotiche di un Pontormo 
stramp al jere alore funziona! a disvalorà chel afresc dant la colpe a 
un pitòr che, dopo jessi stàt un dai plui grancj talents di chei timps, 
al veve pierdùt in cualchi maniere la sô fuarce creative, par no dî il 
sintiment. A proposit di compuartaments für de norme, tal 1677 il 
Cinelli al scrivarà che il Pontormo par rapresentà cuarps di inneàts 
al veve cjapàt tant che modei cadavars che al tignive sot aghe par 
fâju sglonfà () — (“teneva i cadaveri nei trogoli d'acqua per farli così 
gonfiare, ed appestare del puzzo tutto il vicinato”). Cussì “[...] al vigni 
creît il mît consolant di un om malat, invielît e 'fûr cul cjâf intant 
che al piturave chel afresc, cuasi cun ché di difindi la memorie di 
chel che al jere par altri calcolàt di ducj un grant artist.” (in J ciclo del 
Pontormo nel coro di San Lorenzo a Firenze (1546-1556): un'ipotesi 
interpretativa, Donatella Cialoni, p. 235). 

Come che e scrif ancjemd Donatella Cialoni, il probleme al jere che 
“intai afresc al ven proponût il teme de contraposizion de Lec cu la 
Gracie e il valor salvific che al è rapresentàt dome dal sacrifici di 
Crist.” (ibidem, p. 245). Elements dotrinaris che a son in sintonie 
cul calvinisim e che a metevin in lùs un probabil rapuart tra il 
Pontormo e la dotrine valdesiane (alore in voghe in cierts ambients) 
“de justificazion par fede in gracie dal sacrifici di Crist.". Duncije, 
l'afresc al sarès stàt une sorte di manifest in relazion cu la dotrine 
di Juan de Valdés, dai Spirituali. Plui di precis, cualchi studiôs al 
imbastis un colegament dal afresc cul tratàt religjôs, che al zirave 
intai ambients riformiscj, intitulàt Beneficio di Cristo che une copie 

e jere di proprietàt di Pierfrancesco Riccio, precetôr di Cosimo I de’ 
Medici, chel stes che al veve poiât l'afidament dal lavor a Pontormo. 
Bisugne inserî la cuistion intun contest di mudaments seguitîfs de 
politiche eclesiastiche. “[...] se fin a tac dai agns cincuante [di chel 
secul] si à ancjemò la pussibilitàt [...] di dibati [...] su lis tematichis 
plui spinosis de religjon e di fà cont su di une cierte ’tolerance’, un 
pòc ae volte o viodin vignî denant une strente simpri plui fuarte [...]” 
(ibidem, p. 247). 

Nol è un câs se chel afresc al sarà distruzût dal dut intal 1742. 


Ancje se diferent, par vie che nol tocje cuistions di eresie, ancje il câs 
dal Veronese (Paolo Caliari, 1528-1588) al è emblematic. 
Specializât in sacris cenis, il pitôr al jere usât a rapresentälis intun 
contest sflandoròs, folcjàt di int e intune suaze architetoniche tipiche 
dal so timp. Cussì intune Gnoce di Canaa (dal 1562) li che il Crist 
al tramude la aghe in vin, dentri si viodin rapresentàts, tal mieg di 
une fulugne di int, il Tiziano, il Tintoretto, il Veronese stes e altris 
intant che a sunin, dongje di celebritàts li che si ricognossin nuie di 
mancul che il re di France, Marie I di Ingletiere, Eleonore di Asburc, 
Soliman il Magnific... 
Masse int e masse lussuositàt par un cuadri religjôs a un tant che al 
sarà condanàt intun procès fat dal Sant Ufici tal 1573 par vie che al 
ten dentri imagjins che no corispuindin al test evangijelic. 
Simpri in chel stil, tal 1570 al metarà adun la Cene in cjase di Simon 
che al sarà calcolàt cence rispiet intai confronts dal Crist e duncje 
condanàt intal stes procès. Tal 1572 al met adun la Cene li di Sant 
Gregori il Grant e tal 1573 al piturarà une Ultime cene intune forme 
compagne, cui stes elements architetonics lussuòs che lis autoritàts 
eclesiastichis a decretaran incompatibii cu la descrizion dal Vanzeli. 
Al Veronese i sarà domandât di modifica il cuadri. Ma pluitost che 
mendälu il pitôr al cambià il titul che di Ultime cene al deventarà 
Cene li de cjase di Levi. La Glesie e varès vùt ancjemò miôr 1 laris li 
de cjase di Levi. 
Denant dai acusadôrs, il Veronese si difint cu la famose frase, riferide 
dal Vasari: “Nui pittori si pigliamo licenzia che si pigliano i poeti e i 

matti. Come a dî che i pitôrs a àn di jessi lassàts in pâs par vie che, 
come i mats, a fasin robis cence sintiment. 

Par finî, la sò Ultime cene dal 1585 e rispuint dal dut aes regulis 
indetadis de Cuintririforme. 


veronese, Lime cene. 1585 circhi 


Denant des crisis dai riformadòrs, la Glesie catoliche e scugnarà 
invià un procès ~i autocritiche, mondà regulis di vite e frontà ché crisi 
moràl che, do: di causis dotrinariis, e veve procuràt il moviment 


schismatic. E . : ste riforme interne dal mont catolic e veve di jessi 
evidenziade 2... - e soredut par mieg de art. 

Cussì, se il Ri. --«iment al veve riabilitàt l'om in ducj i siei aspiets, 
esaltàt la mat... itàt, la bielece calcolade sinonim di veretàt, metùt 
in prin plan ` Nature e la vite, rindût visibil il cuarp intun mût 


plui naturàl pissibil e riproponude la classicitàt greghe e latine, 
riesumant fintrersai lis sôs divinitàts paganis, la Glesie post tridentine 
e scugnarà mostràsi contrarie a dute cheste opulence carnàl, a cheste 
mondanitàt e ambiguitàt che fin in chè volte, no dome e veve toleràt, 
ma fintremai caicolàt cun benvolence. 

La prime opare a jessi mondade e sarà chel /udizi Universal di 
Michelangelo li de capele Sistine a Rome che za intant de sô realizazion 
e veve fat vignî cualchi mâl di stomi a plui di cualchi religjôs. 

La Cuintririforme, che e jere a lît a lît di parà a frugons dut chel afresc, 
e ordenà “dome” che a fossin cuviertis lis nuditàts masse esibidis. 

AI sarà Daniele Ricciarelli da Volterra, pitôr stimàt e di talent, za 
colaboradôr di Michelangelo, che al cjaparà la incarghe e par cheste 
sô opare censorie al sarà clamât il Braghettone. Simpri a Ricciarelli, 
la Glesie e domandìà altris lavôrs di ritocjade, in particolàr su pituris 
di Masaccio e di Masolino e su cuadris di Caravaggio. 


Diferencis tra Cinccent nordic 
e Cinccent talian 


Il Rinassiment talian, cu la concuiste de prospetive sientifiche, la 
cognossince di une anatomie studiate intai plui piçui particolàrs 
massime de bande di autòrs tant che Michelangelo e Leonardo, e in 
plui cu la cognossince de tradizion architetoniche dal mont antîc, al 
finarà par influencà la art di dute la Europe. Il nord dal continent 
european al jere leàt ae architeture e ae tradizion gotiche, che li e 
jere calcolade la massime espression de armonie e de hielece. 

La resistence e jere duncje fuarte a bandonà cheste vison estetiche. 
Di ché altre bande la classicitât rinassimentàl taliare e finirà par 
fondisi cul gotic par formå une sintesi cuntun risultàt dut particolar 
sei sul plan architetonic che sul plan figuratîf. Chest: persistence 
gotiche tai paîs nordics e je evidente intai cuadris di Dürer, di 
Cranach, di Grünwald, di Hans Holbein il Zovin e vi. Ma il stîl e 
lis tecnichis rinassimentäls a jentrin simpri di plui curi fuarce ancje 
in chel mont. Un pitôr tant che Jan Gossaert (1478-1532), cognossût 
cul non di Mabuse, al adote ad in plen la prospetive sientifiche, e 
ciertis ambientazions e la impostazion dal cuadri si viôt che a son 
influençadis de estetiche rinassimentàl. Elements che si puedin viodi 
intal cuadri dal 1515 intitulàt Sant Luche che al piture la imagjin de 
Vergjine. 

Rinassiment e mutazion antropologjiche 
dal artist 


Piture e sculture che fint in ché volte a jerin calcoladis, intal sisteme 
corporatif, tant che arts mecanichis, cu la rivoluzion rinassimentäl a 
concuistin il statàt di arts liberàls. E duncje, di li indenant, la figure 
dal pitôr e dal scultôr e sarà viodude e valutade in maniere diferente 
di cemût che e jere valutade inte ete precedente. 

Une di chés iniziativis che a mudaran la percezion dal artist figuratif 
e sarà la creazion di scuelis di formazion e une consecuente mutazion 
antropologjiche de figure dal pitôr e dal scultôr par vie che la lôr 
formazion fin in chè volte, e ancjemò par agns, e vignive fate par 
miec di un garzonît, ven a stài par miec de formazion intune buteghe. 
Cun di fat, al è za a tacà de metàt dal Cuatricent che si à chel 
smolament dai leams de arts figurativis cu lis rispetivis corporazions 
che al puartarà plui indenant ae formazion dal artist intes academiis. 
Ma pe aparizion dal artist libar bisugne spietà il XIX secul. 

Par intant la art e je viodude ancjemò inte suaze dal artesanàt ma, 
pe creazion figurative, si fàs sintî la necessitàt di une formazion plui 
studiade. Al sarà Lorenzo il Magnifico a pensà di meti adun, tal 
1489, une scuele di formazion pes arts dal dissen. “Lorenzo” — al 
scrîf Wackernagel — “al à il merit di vê vût une idee gnove dal dut e 
che, par tant timp dopo di lui, no à vùt une continuitàt: ven a stài la 
creazion di une scuele di formazion par zovins artiscj, une scuele che 
e sarà ativade li dal casino e li dal zardin dongje Sant Marc metude 
sot de direzion di Bertoldo.” (77 mondo degli artisti nel Rinascimento 
fiorentino. Committenti, botteghe e mercato dell'arte, p. 310). 

Di li a saltaran fùr pitôrs tant che Lorenzo di Credi (1459-1537), 
Francesco Granacci (1469-1543), Giuliano Bugiardini (1475- 
1577) e scultôrs tant che Giovan Francesco Rustici (1474-1554), 
Pietro Torrigiano (1472-1528), Baccio da Montelupo (1469-1523) e 
Michelangelo Buonarroti (1475-1564). 

Ma in dute la etàt rinassimentàl, cun dut de aparizion di chestis 
scuelis, no si à ancjemò chel mudament che al puartarà ae nassite 
de figure dal artist libar, espression dal gjeni creatif. Il pitôr e il 

scultôr a restin ancjemò membris di une corporazion, in particolàr, 
e pe grande part dai artiscj, di une buteghe (in pratiche nissun nol 
lavorave di bessôl), dentri di un ordin di ideis. A chest proposit al 
scrif Martin Wackernagel “[...] ducj i tips de art figurative, dal XV 
e fintremai a dut il XVI secul, a restin classificâts, in dute la vite 
economiche gjeneràl, tant che lavòrs manuâi e, a pâr di ducj chei 
altris mistîrs, il lôr esercizi al è sometüt ai regolaments tradizionài 
des corporazions, ancje cuant che si trate di grancj mestris." 
(ibidem, p. 31). 
Dut câs o sin in presince di un cambiament di mentalitàt che si 
sint ancje te produzion de tratatistiche. Prime il De Pictura di Leon 
Battista Alberti (1435-36) dutun cul Libro dell'Arte di Cennino Cennini 
scrit simpri tai prins dal XV secul e che al da dutis lis informazions 
tecnichis su la piture, la preparazion dai colôrs e dai pinei, sul afresc 
e su la miniature, e po dopo i Commentari di Lorenzo Ghiberti (1452- 
55) e ancjemò la opare di nature biografiche dal Vasari intitulade Le 
vite de' più eccellenti pittori, scultori e architetti scrite tor dal 1550 
e cuntune version insiorade dal 1568, intant che tal 1620 Agostino 
Carracci (o Caracci) al scrivarà il tratàt di dissen dal cuarp uman 
Scuola perfetta per imparare a disegnare tutto il corpo bumano. 
Cussì, pas dopo pas, al è juste intal Cinccent, daùr dal sburt dal 
Vasari, che e sarà istituide la prime Academie des Arts dal Dissen. 
Cheste istituzion, nassude a Florence tal 1563 in gracie di Cosimo I 
de’ Medici, e veve chè di dà ai pitôrs e ai scultôrs un statùt che ju 
assimilàs aes professions liberàls. Se za prime di alore a esistevin 
compagniis di artiscj, chestis a vevin une funzion di jutori pai lôr 
membris e se a davin une formazion artistiche cheste e vignive fate 
daûr di une viere impostazion che no rispuindeve plui aes regulis e 
aes esigjencis de art rinassimentäl. La art rinassimentäl e calcolave, 
di fat, che la materie plui impuartante sore dutis e fos il dissen e il 
dissen al veve di jessi fat daûr di un model vér e vif e no a tacà di 
une copie fate di pitòrs precedents. 
“L'artist medieval che al lavorave a tacä dal exemplum invezit che 
a tacà de vite” — al scrîf Panofsky in // significato nelle arti visive — 
“al veve di fà i conts prin di dut cu la tradizion e dome in seconde 

batude cu la realtàt [...] inte Ete di Mieç la osservazion direte de 
realtàt par solit e jere limitade ai particolàrs e e leve a integrà, invezit 
che a sostituî, i schemis tradizionài. Al contrari, il Rinassiment al 
proclamave la "bona sperienza’ tant che fonde de art: ogni artist al 
veve di frontà la realtàt 'cence preconcets’ e paronäâle (in maniere 
diferente secontri de opare) daùr de sô misure.” (Erwin Panofsky, 
op. cit, p. 261-262). 

Cheste rivoluzion pitoriche si fasarà prin di dut in Italie intant che 
intal mont nordic la influence dal gotic, la imprese des atmosferis 
imagjinariis e fantastichis, ancjemò a cjaval tra Cuatri e Cinccent a 
son elements che a puartin a viodi la esperience dal classic tant che 
un model, ma insedît intun altri univiers temporàl. 

E lis Academiis dal Rinassiment talian a saran cussì significativis di 
jessi pont di riferiment pes seguitivis Academiis dal Sietcent. Ma tal 
Sietcent no saran plui e dome pensadis cuntune funzion didatiche 
e protetive tai confronts des arts, ma a varan ancje un valôr politic. 
A saran soredut un imprest di control e di mediazion des istituzions 
dal podè e miecs di celebrazion des élites dal vieri e po dopo dal 
gnùf regjim. 

Par miec de academie si infuartive ancje une gnove concezion dal 
artist e al nasseve il concet di une art autonome a pet dal artesan 
e dal artesanât. Un pas che, tal Sietcent, al puartarà a di une gnove 
concezion de art ancje sul plan teoric, ven a stài, al nasseve il concet 
di “biele art” cence finalitàt utilitaristiche, intant che l’artist si inviave 
a jessi calcolàt espression dal gjeni. 


Une simbologjie che e ven di lontan 


La simbologjie, che a tacà de Ete di Mieç e informe dute la societàt 
sedi a nivel religjôs che a nivel profan — caratar che si cjate par altri 
in dute la art tradizionàl e che al rivoche ancjemò in dì di vuè — e 
auns une linfe che e ven dal passât cence soluzion di continuitàt cun 
chel mont classic che o vin za vût ocasion di stazà. 

Un dai ponts di riferiment dal simbolisim medieval al sarà il 

Physiologus scrit in grêc probabilmentri tor de seconde metât dal 
secont secul dopo di Crist. AI è chest tratât in particolär che al 
ispirarà un grant numar di Bestiaris vignùts für a tacà dal VII secul 
e fintremai tal XII secul de nestre ere. 

“Di chescj Bestiaris” — al scrîf Louis Charbonneau-Lassay — “chei 
che o cognossin di plui a son: chel dal XII secul di Philippe de 
Thaon (Thaün) che, dopo di vê scrit Le Livres des Créatures |Il 
libri des creaturis], al metarà in viers il so Bestiari; chel di Gervais, 
contemporani di Philippe de Thaon; chel dal cleric Vielm di 
Normandie (Guillaume) che nus fâs cognossi i significâts simbolics 
dai animài, juste in chei timps li che si scrivevin i prins tratàts di 
eraldiche [...]" (Le Bestiaire du Christ, p. 19). 

I simbui religjòs e profans che a jemplin ogni setôr de societàt 
medieval, che a sedin eclesiastics, nobiliârs, corporatifs, espressions 
de eraldiche o di altri ancjemò, in di di vuê ur atribuin dome un 
significât “decoratif” o ben simbui che o stimin dopràts dome tant 
che marche di ricognossiment professionäâl, di blason o tant che 
segnacul di proprietàt. 

“Di fat” — al scrîf ancjemò Charbonneau-Lassay — “chescj ideograms 
a puedin jessi ancje dutis chestis robis, che e je la lôr part esterne, la 
lôr part essoteriche, ma che dongje a puedin vê, e lu àn cuasi simpri, 
un significât scuindùt, che e je la lôr part esoteriche, la part sot 
vie, che une volte e jere risiervade a un picul numar di informäâts." 
(ibidem, p. 23). 


Il simbul che o cjatìn in ducj i contescj di une societàt tradizionäl 
e che al rapresente la lidrîs, il movent e il motîf stes de espression 
artistiche, si presente in formis diferentis ma simpri cun ché di 
trasmeti significâts e valôrs che a van là di là dal comunicabil in 
forme razionäl. E je chê la funzion de art: comunicä l'incomunicabil, 
jessi mieç par trasmeti ce che nol è esprimibil cu la peraule, in 
maniere clare, che nol è esprimibil cul argoment dialogjic. Cussì, 0 
podin dividi lis variis formis di simbui in: simbui astrats/gjeometrics 
matematics, simbui animài, simbui vegjetài e simbui in forme umane. 
Il simbolisim astrat si esprim intune forme no mediade e che si 

pues intivà dome in maniere intuitive (cence passà par une imagjin 
naturalistiche, tirade fùr de realtàt visibile), un simbolisim indrecît 
a disveà intal om une cognossince superiòr. Intal mont moderni il 
simbul astrat al è chel che plui di ogni altri al à pierdit il significât 
e che dispès al ven interpretàt tant che une pure decorazion. Cussì 
a vegnin calcoladis, par esempli, lis greghis (svastichis rapresentadis 
intune rie orizontàl). 

La seconde serie simboliche e je ché vegjetäl che o cjatin ancje 
chè sbassade a nivel di ornament (par esempli i capitei corinzis). Il 
simbolisim animal che al cjate la sô espression ancjemò tradizionäl 
inte eraldiche medievàl, di ché eraldiche che, par dîle cu lis peraulis 
di Charbonneau-Lassay, “e jere deventade vie pe Ete di Mieç une di 
chès creazions che il spirt dal om al à realizàt miòr di ogni altre”. 
La simbologjie animäl si cjate in tancj cuadris, sculturis e in elements 
architetonics, ma che o cjatin ancje in leterature, sedi in prose che in 
viers (par esempli te Divine Comedie di Dante). Infin il simbolisim 
mitologjic classic, li che il cuarp uman al ven dopràt tant che supuart 
par trasmeti figuris, storiis o alegoriis che a puartin a di une riflession 
morîl, filosofiche, 0 che al à tant che implicazion elements che a 
coventin par frontà un percors iniziatic. 

Il caratar simbolic (simbolic intun mit diret o indiret) si presente 
te art in formis diferentis e cun funzions diferentis, in moments 
storics diferents e cun caratars mudâts. Il simbul si adate e si 
trasforme duncje dar dal moment e dal nivel di comprension. Ma 
la sò funzion primarie e reste identiche fintremai che la societàt, 
o part di cheste, e reste tradizional e li che la art e ven incargade 
di trasmeti cognossincis e veretàts che no puedin jessi esprimudis 
in forme discorsive. Al sarès ancje di zontà che la stesse opare di 
art e trasmet i aspiets di un savê daùr dai nivei e des pussibilitàts 
inteletivis dal singul (a nivel essoteric o a chel esoteric), daùr des 
pussibilitàts concretis di comprension che al à il destinatari. 

Un tritic suntun altàr calcolàt par cualchidun un obiet devozionäl di 
nature religjose, al pues, par cualchidun altri, jessi un mieç par rivà 
a di un nivel superiòr di cognossince. 

“Il simbolisim” — al scrîf il storic Émile Mâle, citàt in Le Bestiaire 

du Christ — “che al jere stàt la anime stesse de art intal XIII secul, 
cheste biele idee che la realtât e je dome une aparence, che il ritmi, 
il numar e la armonie a son grandis lecs dal univiers, dut il pinsîr di 
chel mont li che a vivevin i viei teolics e i viei artiscj, al somee che 
si sedi sieràt... O sintin che i simbui antîcs si secjin e che a muerin.” 
(citàt ibidem a p. 29). 


Ancjemò su la mitologjie 


La riscuvierte de mitologjie antighe a tacà dal Cuatri e Cinccent che 
si viôt intai palaçs publics e tes vilis privadis, al è un mieç e un 
mût doprât de bande de aristocrazie nobiliàr e de alte borghesie 
(popul gras) di chei timps, par meti in mostre la lôr innomine e la lôr 
glorie, i prins, il lôr sucès e la lôr ricjece, i seconts. No dome. Di fat, 
pituris e sculturis di mîts e di divinitàts, a vevin ancje une funzion 
ornamentàl in cunvigne e in sintonie cui caratars e cun ambients che 
a jerin destinàts ae vite di cort, pes comoditàts e pai divertiments. 
Par meti adun afrescs, ornaments, statuis e pes sieltis architetonichis 
di nature profane, la aristocrazie, i banchîrs e i marcjadants, ma 
ancje papis e gardenài, a clamaran i artiscj plui innomenîìts di chei 
timps. 

Se ancje te Ete di Mieç si pues notà une permanence di subiets 
dal univiers pagan, par studiôs tant che Erwin Panofsky al è cul 
Rinassiment che si assist a di une adesion definitive intai confronts 
des divinitàts classichis sedi sul plan leterari che su plan pitoric e 
plastic. 

“Il mît” — e scrîf Claudia Cieri Via — “al à vût une funzion fondamenta! 
intal fenomen rinassimentàl e intes variis formis de rinassince ancje 
pal valôr alegoric e simbolic assumût vie pe lungje parabule temporàl 
de culture ocidentäl. [...] Lis divinitàts de antichitàt a sorevivaran 
intai manuâi di mitografie vie par dut il XVI secul deventant 
protagonistis des decorazions dai palacs nobiliârs e lant a popolà 
curtîi e zardins des vilis li che i esemplîrs classics a vivevin adun cu 
lis copiis e cu lis elaborazions classicistis dai scultôrs dal moment [...]. 

La trasfigurazion alegoriche de mitologjie vie pal Cinccent si fasarà 
puartadore di significâts filosofics e etics cun ché di celebrà i Siôrs 
di chel moment o a proponisi tant che elaborazions concetuäls [...] 
de culture classiche rielaborade par mieç de tradizion medieval e 
cu la riscuvierte umanistiche de antichitàt.” (Mitologia e allegoria 
nella cultura artistica del Rinascimento, p. 3-4). Cheste adesion ae 
mitologjie cuntune funzion alegoriche no jentre in contradizion cul 
cristianisim ancje in gracie dal evemerisim, dotrine che e atribuïs aes 
divinitàts une origjin umane. 

Lis divinitàts paganis a son duncje integradis cu la gnove religjon 
cuasi a volè rinfuarcî i siei principis dotrinaris o acetadis par vie che 
si presentin tant che alegoriis di moralitàt e di virtût. 

Cussì Prometeu “autor de creazion” al ven identificât, in maniere 
alegoriche, cul Diu cristian, o Orfeu che al ven presentàt tant che 
metafore dal Crist. 

Sorevivencis de etàt classiche che a assumin funzion emblematiche e 
metaforiche. E chest ûs des mitologjiis paganis al interagjis cul mont 
cristian za in tratàts de ete carolingje li che lis divinitàts astrologjichis 
a compagnin la vite di ogni di. 

Ma al è tal Rinassiment che la mitologjie, dongje de filosofie greghe o 
de alchimie, e varà la massime espression e no dome a nivel leterari 
o tratatistic ma massime in piture, in sculture e te art architetoniche. 
“Un rûl fondamentàl pe trasmission de mitologjie, de antichitàt al 
Rinassiment, lu varà Lis Metamorfosis di Ovidi. La sò impuartance 
no si ferme a nivel dal test, ma e cjape dentri ancje e soredut la 
dimension iconografiche, se si ten cont che, a tacà dal XI secul, i 
prins codics manuscrits e po dopo lis edizions stampadis de fin 
dal XV secul a son furnîts di imagjins che a ilustrin lis storiis." 
(ibidem, p. 9). 

AI è propit par mieg di Ovidi che lis divinitàts mitologjichis a saran 
trasmetudis inte Ete di Mieg e di li fintremai al Rinassiment, mitologjie 
che inte prime metàt dal Cuatricent e à une “[...] destinazion pal plui 
privade”. 

Duncje in chei prins decenis dal Cuatricent i mîts classics “a son 
dispès ambientàts in zardins o in curtîi, lùcs legrâts par mieç di 

fontanis frescjis e par mieç dal frascjàr [...] che a deventavin cussì une 
manifestazion ideäl des societàts cortesis sul prin tacà de rinassite.” 
(ibidem, p. 12). 

La riscuvierte dal mont classic sticade dai interès pai studis filosofics 
e filologjics si incrose cu la nassite, propit intai secui XV e XVI, de 
passion pe archeologijie, une passion che e larà indenant intai secui 
seguitîfs. Passion ancje pai studis anticuaris e pal colezionisim di 
obiets antîcs e fintremai ae prime colezion museàl metude adun dal 
pape Sist IV che al veve trasformàt il palac in Campidoglio intun lûc 
di conservazion museàl. Operazion che cualchidun al interpretarà 
plui tant che une mosse politiche che un ideäl di difusion artistiche. 
La curiositàt dai artiscj pes formis architetonichis, plastichis e 
pitorichis dal mont classic e puartarà ancje a cjapà spont, a sticà 
ideis, a invià imitazions. Al è cussì che a nivel decoratîf a tornaran di 
mode lis grotescjis elements li che si incrosin formis umanis, animàls 
e vegjetàls fantastichis, che un pitôr tant che il furlan Zuan di Udin 
(Giovanni da Udine, 1487-1561) arléf e colaboradôr di Raffaello dopo 
di jessi stàt in buteghe, prime li di Zuan Martin (Giovanni Martini, 
1470 o 1475-1535) di Udin e dopo li dal Giorgione a Vignesie, al 
scuvierzarà, cun ogni probabilitàt li de Domus Aurea, chescj elements 
pitorics tipics de Rome antighe. AI sarà lui a proponilis pai afrescs di 
palacs e di vilis a Rome (tant che vile Madama, 1525) ma ancje a Udin 
li che si puedin viodi tal sofit de “sale turchine” dal Palac patriarcjal. 
Martin Wackernagel a proposit di grotescjis al cite invezit il Palazzo 
Vecchio di Florence e il pitôr Morto da Feltre (1480-1527)'. 


Si à di notà che la glesie no dome no censurarà i subiets o i elements 
pagans ma, pes resons che o vin dit disore, ju favorirà, für che in 
cierts moments de sò storie e in câs particolàrs. 

Di fat, ancje se “[...] la mitologjie e sarà metude al Indiç de 
Cuintririforme, li des vilis dal teritori roman, lis divinitàts antighis 
e lis lôr storiis a laran indenant a gjoldi di une grande vitalitàt intes 
decorazions dai secui seguitifs a cause dal caratar di evasion leàt ae 
dimension dal otium che, fintremai de tratatistiche dal Cinccent, e 
veve conotàt la vite in vile.” (ibidem, p- 33). 

Une aparente condane des rafigurazions mitologjichis si le varà de 
bande dal poete e storic Gregorio Comanini (1550-1608) che intal so 
Figino, overo il fine della pittura al declarave che al jere disconvenient 
par un bon cristian di vê in cjase “l'imagine de’ gentili”. Se achì la 
osservazion e sune plui a di une diatribe tra artiscj che a di une rude 
censure, e sarà invezit violente la condane de bande di Girolamo 
Savonarola (1452-1498) cuintri de leture dai poetis de antichitàt 
e in mit particolär cuintri des Metamorfosis di Ovidi che a jerin 
deventadis un pont di riferiment leterari pai umaniscj e un model di 
ispirazion pai artiscj. 

Si trate in ogni mùt di câs singolärs, contignùts intal timp e tal 
spazi. E, ancje se la Cuintririforme (1563) si mostrarà contrarie ae 
poesie pagane, cheste ostilitàt no varà consecuencis pratichis stant 
ae impuartance e al pés che la mitologjie antighe e la leterature 
umanistiche a vevin aromai cjapàt in ducj i setôrs e in ducj i ambients 
de societät. I subiets mitologjics e lis divinitàts paganis e vevin aromai 
invadüt o a jerin daùr a invadi in forme pitoriche e scultorie no dome 
vilis e palacs nobiliàrs e de alte borghesie, ma ancje stanziis dai 
palacs dai vescui e di chei dal pape. 

“La sielte, in particolàr di subiets mitologjics, tant che lis fadiis di 
Eracle pe decorazion dal Palaçut Barbo, comissionade dal pontefig 
Pauli II, no rapresente un unicum inte culture romane. Al è chest 
pape che al à metùt adun une des primis colezions archeologjichis 
ancjemò leadis ae sò famee e ae sô citàt di divignince: Vignesie [...]. 
Il mît al jentre ancje intai Palags Vaticans ae fin dal Cuatricent, cu la 
elezion al suei pontificàl di Alessandri VI Borgia tal 1492, la culture 
albertiane razionäl e lasse il pas a interès filosofics e ermetics in 
gracie ancje de presince, li che cort pontificie, di personags tant che 
Annio da Viterbo, anticuari e falsari innomenûât che al veve dit il so 
contribùt pe difusion, intal ambient culturàl roman, de mode dal 
orientalisim e de egjitologjie [...]. La ricje decorazion dal apartament 
pontifici e testemonie ancje di chel gust pes grofescjis che a jerin 
deventadis di mode dopo che a jerin stadis scuviertis li de Domus 
Aurea cu lis sôs antighis decorazions zoomorfis.” (ibidem, p. 26). 

Rinassiment: tra passât e avignî 


I simbui che la tradizion e veve trasmetàùt intune maniere cussì fedél 
a àn rapresentàt “une sorte di ortodossie artistiche che no permet di 
consideràju dome tant che un prodot de imagjinazion e dal estri [...]". 
Cussì al scriveve il professôr Hippeau citât in Le Bestiaire du Christ. 
“Ma” — al va indenant Charbonneau-Lassay autòr dal libri — “ve che 
al rivà il Rinassiment, che al rapresentarà un ricessà deplorevul 
dal spirt. Lom al bandonarà la atmosfere svoladie di Diu par tornà 
in Tiere a respirà l’om [...]. Il puartament grant e prestigjòs, cussì 
jeratic, che la art medievàl e veve conferît [ai emblemis], nol sarà 
plui preseàt pal so valôr, a un tant che i animài emblematics, par 
esempli, a pierdaran il lôr caratar dut ideal par svicinâsi aes formis 
anatomichis de bestie naturàl [...]”. Ancje la eraldiche “e subis [...] la 
stesse tragjedie: tancj altris aspiets [...] a pierdaran il lôr sens esoteric 
[...]" (op. cit. p. 28-29). 


La licuidazion dal Rinassiment che al fâs Charbonneau-Lassay, cussì 
radica! di no lassà nancje une sfese a di un ripensament critic, se par 
un cont e pues risultà juste, di chel altri e dismentee la complessitàt 
dal moment storic, un moment plen di conflits e di contradizions che 
a laran ancjemò indenant intai secui seguitîfs e che a son palesâts 
midiant de art e de storie dal pinsîr. 

Ce che il teoric e simbolist francês al met in lûs e je la tindince viers 
dal materialisim e viers di un naturalisim di maniere, espression 
che però e tocje dome un aspiet dal mont rinassimentàl. L’autòr nol 
cjape achì in considerazion altris elements, tant che la espression 
passionade di un resurî de ricercje esoteriche (no simpri e no dome 
cristiane) ricercje che si palese sedi in forme di tratàt che in forme 
artistiche. 


Chel dal Cuatri e Cinccent al è un moment critic pe societàt, une crisi 
che la art e la culture in gjenerâl a cirin di superà lant a aurî intal 
passât latin e elenistic chei elements necessaris a di une rifondazion 
cultural, filosofiche e civil. La critiche antirinassimentàl e ricuarde 

intune cierte maniere la critiche di Platon intai confronts de art 
mimetiche. Cun di fat il resurî dal naturalisim che si verifiche cu la 
art rinassimentàl e ripropon chest slontanament dal simbul e duncje 
de realtàt extrasensibile, dal ideàl. 


Calcolant duncje la complessitàt dai secui che a van dal Cuatricent 
al Cinccent, o podìn dî che il Rinassiment nol è di par se e dome la 
puarte par li che e je passade la modernitàt, stant che une part dai 
siei autôrs no bandonin il pinsîr e lis sugjestions di un passât une 
vore lontan. Anzit. Il fat stes di là indaùr intal timp par esplorà la 
antichitàt fintremai ab exordio mundi, al testemonee la presince di 
une impostazion cultuàl e filosofiche che e puarte chei autôrs intune 
direzion contrarie, ven a stài ae riscuvierte di chel mont tradizionäl 
che il spirt “sientific”, aromai daùr a madressi, al lassarà in bande 
tant che superstizion. 

Al è parentri di chel moviment di pinsîr dopli, intes sfesis di une 
crisi sociàl e culturàl che si fâs strade e che e risulte vincidore 
une impostazion che o podin defini, sul plan sientific e filosofic, 
materialiste e sperimenta, e sul plan artistic simpri plui naturalistiche 
e mimetiche. Cheste impostazion e jentre però intune maniere 
necessarie, o podaressin dî, par inerzie, par vie di un savoltament 
epocäl de storie e de societàt, cuasi mai par volontàt dai siei “autôrs”, 
ma che aromai nissun nol podarà plui fermà. E al è ancje par vie 
di cheste doplece che si rivarà, plui indenant, a chè sclapadure 
ireversibile tra art e sience, tra realtàt e fantasie, tra siencis esatis e 
materiis umanistichis, fintremai a chel fruçonament specialistic che 
al caraterize la modernitàt e che al ven rapresentàt des figuris di 
Galilei e di Newton. 

Sclapadure che intal Sietcent e ven palesade, sul plan filosofic, di 
Giambattista Vico intal confront e in oposizion al cartesianisim. 

Par Vico l'om nol è in stàt di cognossi la nature che e je opare di Diu 
ma dome lis azions fatis dal om, ven a stài la storie, impen che par 
Cartesius l'om al è in stàt di cognossi la nature par mieg di un procès 
matematic dedutîf a tacà di une ipotesi. 

O podin duncje dî che rispiet ae art dal mont classic e ae art bizantine 
che si aplicavin a di une rapresentazion dal mont superiôr ideàl o 
divin, la art rinassimentàl e tint a rapresentà Puman cun dutis lis sôs 
implicazions terenis. La vision e passe dal trassendentàl al imanent. 
Dut câs se o volin calcolà il moviment rinassimentäl cjalantlu dal 
versant de modernitàt o podin dî che la sò concezion de art si fonde 
in particolâr su doi pilastris: sul concet dal artist tant che gjeni e su 
la opare che chest al cree tant che rapresentazion de sô personalitàt. 
Come che si pues viodi chescj doi aspiets a introdusin intal mont 
artistic l’individui e la individualitàt, intant che la concezion 
medieval e, plui in gjeneräl, chè tradizionâl a calcolavin l’artist (no 
ancjemò “artist”) tant che un strument pe creazion di une opare 
daùr di normis prestabilidis. Il creadôr de opare nol jere viodit tant 
che individui ma tant che un mestri di buteghe, un om di mistîr 
che al lavorave in cunvigne cun altris, rispietant regulis e stilemis 
prestabilîts e imutabii. La opare finide e jere un strument (devozionäl 
o altri), un mieg e no un fin in se. Cul Rinassiment, impen, la opare 
di art e devente dut intun un obiet di cult e un obiet di preseà sul 
plan estetic. No sin ancjemò al estetisim dal Sietcent ma al è di li, di 
chestis primis concezions, che la idee estetiche, o miôr che la idee di 
estetiche, e saltarà fûr. E di chês semencis e nassarà tal XVIII secul 
une gnove concezion de art. 

Il Rinassiment al rapresente duncje, di chest pont di viste, une tape 
fondamenta! inte trasformazion de art, inte concezion de opare di 
art, pal mudament de sô funzion e de funzion dal artist. 


Il Sîscent in ecuilibri instabil 
tra baroc e classic 


AI sarà il Sîscent a creà chel moviment che al cjaparà il non di 
baroc e che si svilupe in dute la Europe e in ducj i setôr creatîfs, de 
architeture ae musiche, de piture ae sculture, de poesie al teatri. Ce 
che al caraterize cheste scuele e je la ricercje e une moltiplicazion di 
efiets, la sorebondance dai subiets e dai obiets, magari deformâts e 

insuazaAts intune curnîs di struturis intortcadis e spiraladis e di une 
architeture fate di bovui e di incrostaduris. 

Ancje la leterature, massime ché poetiche, e riprodûs cheste 
costruzion, li che a dominà a son lis iperbolis e il grant dî (il 
marinisim). Formis esteriôrs che a disvelin une incuietece interiòr, 
une malcuietece fintremai al malstà. I subiets dai cuadris e des oparis 
scultoriis no son disprivâts di une cjarie di ambiguitàt a un tant di 
puartà a confondi la estasi cul orgasmi (La estasi di Sante Taresie dal 
Bernini), l'extrasensibil cul sensuâl, il sacri cul morbôs. 

Il Siscent al è un moment storic particolàr, epocäl, un moment di 
grandis trasformazions politichis, culturàls e massime sientifichis. 
AI è il secul dal dubi cartesian (1637) che al met in discussion dv 
l'implant filosofic tradizional, che al fâs tabula rasa des ciertec 
aristotelichis e scolastichis e che al torne a fondà sul “jo o pensi 
chel che al sarà di li indenant il gnùf pinsîr, ven a stài un pinsîr che 
al ten cont dal individui e no plui de persone, dal uman e no dal 
extrauman, dal jo prime dal jessi. 

Sul plan politic al è il secul de monarcomachie cromwelliane (1649) 
e de Vuere dai 30 agns (1618-1648), che si pues definî la prime vuere 
mondial par vie che e cjape dentri cuasi ducj i stâts europeans e che 
e segne il passac des vueris di religjon ae vuere politiche, e la nassite 
dal Stàt moderni. 

A saran chei doi dramis epocài a meti adun chel moviment teoric 
che, cu la elaborazion di Hobbes (1588-1679), e darà la brivade pe 
nassite di une gnove concezion politiche. 

I] Siscent al è ancje il secul de sience sperimentäl, di chè sience che 
cun Galileo Galilei (1564-1642) e Newton (1643-1727) e opere un 
mudament antropologjic che al viôt l'om e la Tiere puestàts là di là 
di chel centri li che ju vevin metùts il sisteme tolemaic. E la gnove 
prospetive sientifiche e filosofiche e influirà ancje te art e tai siei 
modei di riferiment. 

Il soreli che al zire ator de Tiere e je une aparence, cussì come che 
la nestre vision des robis al è il risultàt di une percezion ilusorie. 
Teme chest de ilusion che al ven tornât a proponi in forme artistiche 
e architetoniche cul /rompe-l'oeil, cu la prospetive esagjerade, cu 

la mise en abyme leterarie (viôt l’Am/éi di Shakespeare, 1564-1616), 
cuntune architeture li che l'ornament al è puartàt ae massime 
espressivitàt. 

Di ché altre bande, la nassite e il progrès des siencis, dutun cu la 
aversion pes vueris di religjon che a vevin insanganât la Europe dal 
secul precedent, a fasaran nassi intai circui inteletuài sedi borghès 
che aristocratics, massime in France, une gnove figure, ché dal 
libertin, inteletuâl setic e indiferent ai dogmis de Glesie. 


In cheste clime di savoltament di chel mont che al jere fondât su 
la simetrie e su la armonie, l'om dal Sîscent si cjate dal dut pierdùt. 
Dispartàt intun cjanton dal Univiers, in man a fuarcis che nol è in 
câs di controlà. Chest om, relativizât, al sint la bisugne di gnovis 
ciertecis, di un gnùf pont di riferiment, di un altri centri, di un altri 
paradigme. Compagn di ce che al sucêt in di di vuè li che il vueit 
lassàt dal indeterminisim e di un relativisim gjeneralizàt, si cîr di 
jemplä cul concet ambigui e polisemic di “elegance”. 
E sarà la sience sperimentàl che, cjapadis lis lidrîs intal Sîscent, si 
sviluparà intal secul seguitîf, secul iluminist e enciclopedic, intune 
forme simpri plui autonome rispiet a chés altris materiis di studi. 
Disarmonie, duncje, vision di un univiers che al è låt fûr di chel as 
che la tradizion classiche ur veve usâts a incentràsi. Ma, come che o 
vin viodût, il Siscent al è il secul dai contrascj e de complessitàt. Lis 
circonvoluzions e lis iperbolis a sticin une gnove matematiche, ché di 
un Newton e di un Leibniz (1646-1716) cul calcul infinitesimäl, o ché 
di Pascal e di Fermat cul calcul des probabilitàts. Si palpe costante 
cheste tension tra ricercje de perfezion e gust pe sperimentazion, pal 
stravagant, tension in pindul tra razionàl e irazional, par vie che il 
spirt classic dal Rinassiment nol è sparît, al reste tes pleis dal mont 
artistic e leterari. 
Inte art poetiche i gjenars si misclicin e si scjavalgjin, alì si sperimente 
un gnûf lengaç che al covente par marcà intune maniere plui eficace 
la psicologjie tragjicomiche dai personags. 
Cussì tal Sîscent il moviment baroc al vîf adun cul classicisim, e 
cheste polarizazion tra dôs tindincis si viôt intal cjamp leterari e 

teatràl. In France in mit particolàr li che un Pierre Corneille (1606- 
1684), autor che al scomengarà cuntune produzion a mieze strade 
tra il classic e il baroc, al reinvente la tragjedie “[...] slontanantsi, 
dut intun de severità classiche e de libertàt ecessive dal baroc. E, 
par rivà a un tant, lis regulis de unitàt di azion e di lûc a cuistin [in 
Corneille] une gnove concezion, a mieze strade tra lis dôs estetichis: 
corispondence de durade di ogni at e slargjament dal lùc a dute la 
citàt che e je li ator.” (Ana Clara Santos, articul L'Esthétique baroque 
ou le théâtre du jeune Corneille, p. 73). No bisugne dismenteà a chest 
proposit che lis regulis dal teatri “classic” francês (ven a stâi lis trê 
unitàts) a vegnin formuladis a tacà di une impostazion aristoteliche 
(in realtàt insiorade e svilupade de critiche rinassimentäl) propit in 
chest secul, ancjetant che lis regulis de art poetiche francese metudi: 
adun in viers alessandrins di Boileau. 

Il Siscent al è duncje dialetichementri il secul de regolamentazion, 
de normazion (des lenghis prin di dut) e dut intun, sul plan artistic 
e stilistic, il ream de libertàt espressive, doi pòi che si scuintrin e 
che si integrin un cun chel altri. Il teatri corneilleian al rive di fat 
propit a cheste sintesi. Di une bande, al contrari de rapresentazion 
classiche li che la azion e jere simpri “contade” e mai mostrade, 
Corneille le puarte in sene. Sielte che il dramaturc al motivarà cun 
chestis peraulis: “Cheste novitàt e podarà plasè a cualchidun, e 
ducj a podaran calcolà che al è miôr viodi la azion al puest di chés 
narazions lungjis e noiosis.”. 

E se la produzion corneilleiane e ten dentri di doi moviments 
contraris, chel altri zigant dal teatri francês, Racine, al fasarà pesà la 
sò tragjedie dute su chel altri plat de belance, sul plat di un classicisim 
cence concessions, intant che Molière cu lis sôs comediis al mostre 
ducj i caratars e i difiets de societàt dal so timp fintremai a meti in 
ridicul i preziosisims di un lengac che al veve dome chê di marcä la 
apartignince a di un status sociäl. 

Cheste profusion di elements contraris, di messedament dai gjenars, 
di iperbolis e di elissis, se sul plan artistic si confrontave cuntun 
classicisim che al resurirà cun pitôrs tant che Nicolas Poussin (1594- 
1665) e cui paisags di Claude Lorrain (1600-1682) li che il baroc e il 

manierisim a finissin par incrosà la classicitàt — classicitàt che e sarà la 
marche principäl dal secul seguitîf — e viôt in cuintriplan chel svilup 
sientific che o vin za motivât disore e un percors filosofic che, a tacà 
dal dubi cartesian, al rivarà fintremai al materialisim di Hobbes. 

Il Sîscent al sarà il secul di Georges de la Tour (1593-1652) cui siei 
zûcs di lùs, di Vermeer (1632-1675), di Velasquez (1599-1660), di 
Lorrain e di Rembrandt (1606-1669), al sarà il secul de musiche di 
Bach (1685-1750), ancje se al va a fini tal secul seguitif, e de filosofie 
di Leibniz e di Spinoza (1632-1677). 


Dongje dal baroc si fâs duncje vive une scuele che e tint a recuperà 
i valôrs de piture classiche cun artiscj, dongje di chei za citàts, come 
Guido Reni (1575-1642) e il Domenichino (1581-1641). In France cheste 
contraposizion tra baroc e classicisim si evidenzie intal confront tra 
partidants di Rubens (1577-1640) difensòrs dal colòr e dal volum e 
partidants di Poussin difensòrs de linie e dai modei de art classiche 
greghe e romane. Contraposizion che Balzac al evidenzie intun 
romanç curt scrit tal 1845 e intitulât Le chef-d'œuvre inconnu. In 
cheste conte, li che l'autòr al svilupe une vere lezion di storie de art 
di chel secul e li che al mostre la sò asse par Rubens, si incrosin doi 
rapresentants de piture dal XVII secul, Poussin e Porbus, dongje 
di un pitôr imagjinari, un ciert Frenhofer, ossessionât de ricercje 
de perfezion. Balzac al profite di cheste conte par evidenziò lis sôs 
preferencis tra dòs tindincis che in chel secul si contraponevin, ché 
baroche e chê classiche. E lu fàis cu lis peraulis di Frenhofer: “[...] 
cheste tele e val plui des pituris di chel bufon di Rubens cu lis sôs 
montagnis di cjar flamande sbeletade di ravost, cun chés ondis di 
cjavei rossits e cun dute ché confusion di colòrs.”, 


La figure di Galilei 
A tacà de fin de Ete di Mieg, art e culture, il pinsîr filosofic e chel 
sientific a van indenant a combatisi dentri di un om che si cjate a 


mieze strade tra la ricercje di un sclariment razionàl dal mont e 

di une ricercje là di là dal mont sensibil: di Descartes (1596-1650) 
inlà e fintremai al "800, la filosofie e seguite pindulant cence fin tra 
empirisim e idealisim, cence mai rivà a di une soluzion o, cundut dai 
tentatîfs, a di une sintesi. 


Interessante a chest proposit la figure e la vision di Galileo Galilei 
(1564-1642) che al decrete la necessitàt di separà la sience des arts 
e dut ce che al compuarte un intîf mistic, religjôs o magjic che fin 
a ché volte, e ancjemò ai siei timps, a jerin calcolàts inseparabii. Ma 
cun dut achest, Galilei nol dismet di jessi influencat di valôrs e di 
sintiments che a vegnin ancjemò dal “mont de cualität”, de estetiche 
e de filosofie (platoniche e aristoteliche in particolàr), cussì come che 
nol dismet di interessäsi e di valutà in maniere critiche lis produzions 
artistichis: di preferî l'Ariosto al Tasso, la piture ae sculture e plui in 
gieneral il classicisim aes esagjerazions e invenzions manieristichis. 
E chestis sôs sieltis estetichis, come che al fasarà notà Panofsky, a 
influençaran in maniere paradossäl ancje la sé vision sientifiche. 
Cussì, cuintri de scuvierte kepleriane des orbitis elitichis dai planet 
al contindarà — falant — che lis orbitis a puedin jessi dome circolàrs 
stant che dome il cercli al pues rapresentà la perfezion e duncje al è 
dome in cheste perfezion che i cuarps naturài a puedin esprimi il lôr 
moviment. Par Galilei la elissi e rapresente impen une “forme li che 
lordin perfet al è stât conturbât de intrusion dal moviment retilini.” 
(citàt in Galileo critico delle arti di Erwin Panofsky, p. 60). 

Une concezion dal univiers li che i cuarps no àn perfezion spaziäl 
e moviment uniformi, inte vision ancjemò classiche di Galileo, 
no podeve che jessi “refudade cun enfasi intal Rinassiment plen.” 
(ibidem, p. 61,) 


“Sul imprin dal Dialogo, Galilei, intune maniere inecuivocabile, al 
fis sò la fede, une fede comune al platonisim e al aristotelisim (in 
cuintritindince cu la /abula rasa dal cartesianisim), inte perfezion 
[...] dal cercli, no dome di un pont di viste matematic e estetic, ma 
ancje mecanic.” (ibidem, p. 60). 

Dut il contrari de vision manieriste li che la anamorfizazion de 

imagjin e jere une costante e duncje une vision che e calcolave 
acetabil un univiers che si esprimeve par mieç di moviments elitics. 
Cheste contrarietàt pal ecentric si palese ancje in leterature che 
al manifestave cu la asse cuintri dal Tasso a pro dal Ariosto. “Al 
pensave” — al scrîf simpri Panofsky — “che i poemis alegorics (tant che 
la Gerusalemme liberata) dal moment che a oblein il letôr a interpretà 
ogni robe tant che se e fos riferide, in maniere scuindude, a alc altri, a 
somein a chei cuadris che a àn une prospetive ingjanose [...]" (ibidem, 
p. 36). E achì il riferiment ae piture manieriste al è evident. 

In chest secul di transizion e di crisi che al è il Sîscent i scrits di 
Galilei a mostrin ben la complessitàt e lis contradizions dal moment. 
AI è il secul li che, dongje di Galilei o vin il cartesianisim cui tentatifs 
di cjatà un pont median tra res extensa e res cogitans e Newton 
cjapât tra ricercje esoteriche e sience empiriche, o vin un Leibniz 
tra calcul infinitesimäl e Téodicee, al è il secul li che si disglagne la 
Querelle tra i antics e i modernis. Duncje la piture, tra la carnalitàt 
voluminose e vaporose di un Rubens e la classicitàt sutile di un 
Poussin, e spiegle chel moment di passag e di soreposizions. 


Viers di une gnove concezion de art 


AI è, in aparence, singolär che cuant che vuè si fevele di “storie de 
art” ce che i storics a metin in lûs, ce che a stazin, ce che a intindin 
par art e je dome la “art figurative” o, al plui, la architeture. Ma dut 
il rest de espression artistiche, e achì par espression artistiche o 
intindin ce che par art si intint intal mont moderni, almancul a tacà 
dal Sietcent, al ven stazàt, presentàt e studiât a part. 


La storie de leterature, par esempli, al è un argoment par so cont, 
cun dut che la leterature e sedi calcolade art in dut e par dut. Cheste 
aparente singolaritàt si rive a capîle se si calcole la rivoluzion estetiche 
dal '700, rivoluzion che o viodarin plui indenant, li che tant che art 
al ven consideràt dome ce che al stice il biel sensibil: la biele art. Ma 
juste apont la “biele art” e cjate la sô massime espression intal mont 

des arts figurativis e su chestis, di li indenant, e sarà incentrade dute, 
o almancul in grande part, la atenzion dal studiôs di estetiche. Cussì, 
in dì di vuê la storie de art e je cuasi simpri e dome la storie des arts 
figurativis. 


Cheste percezion de art al è il risultàt di un procès storic che si è 
inmanet a tacà de fin de Ete di Miec, procès di division tra art dal 
intelet e art manuâl e dal seguitff fruconament dal savê e division tra 
reson e sintiment che e caraterize la ete moderne. 

E al è propit in cheste separazion, in cheste division tra razionàl 
e sientific di une bande, irazionäl e poetic di ché altre, tra reàl e 
imagjinari, che si insede une gnove interpretazion: la art tant che 
estetiche. E cu la rivoluzion estetiche dal Sietcent, cu la invenzion de 
“filosofie de art”, le espression figurative e disvele la forme che plui 
di ogni altre e je in stât di manifesta il biel in maniere direte, cence 
intermediazion inteletive. 

La leterature e il teatri, par esempli, a àn parentri un implant naratif, 
une trame, un discors, che par fuarce di robis si insede e al “disturbe’ 

la espression dal biel in se. La piture o la sculture no, par vie che a 
fevelin ae psiche dal om cence une baridure interpretative. 

In dì di vuè duncje la art e je par antonomasie la piture, la sculture 
e, salacor, la architeture, e duncje i libris di art al è di chestis oparis 
e de lôr evoluzion storiche che a fevelin. 

AI reste un interogatîf su la musiche. Cundut che, ancje la musiche 
e trasmet la bielece (sonore) de part plui profonde de psiche intune 
maniere simboliche e direte, e ancjemò di plui cence intermediaris 
inteletîfs, al è probabil che i siei caratars sonòrs ritmics e melodics 
le svicini plui ae art poetiche che no a ché figurative. Intant che 
leterature, teatri o cine a son arts che a resonin plui a nivel inteletif 
che a nivel sensibil. 


Fate cheste pigule parentesi, al è cun di fat intal Sietcent, in chel 


secul dai lums, che si inlidrise la concezion de art che o vin dit, ven 
a stài de art tant che espression dal biel. 

Il Sietcent 


Secul dal Iluminisim e dal neoclassicisim, de preziositàt e di une 
concezion jupiteriane dal podé, il Sietcent al rive a produsi e a 
rapresentàsi, sedi intal cjamp de art figurative che in chei altris 
gjenars, cuntune varietàt di stîi e di formis a un tant di rindi chel 
secul dificil di defini cuntune sole peraule., Neoclassic, vedutist, 
baroc e rococò, i stîi si scjavalgjin e si incuintrin intal mont figuratif, 
plastic e architetonic, intant che e nas la filosofie de art (la estetiche) 
che e plante lis sôs lidrîs sul là de reinvenzion di un mont antic. 
O podin ancje dî che, là di là dal subiet rapresentat, l'artist dal "700 
al à ché di riprodusi la realtàt, ma di une realtàt in stàt di esprimi 
la bielece ideal. La art dal Sietcent e va daùr di ché elenistiche e 
romane, ma reinterpretade daùr dai guscj e de filosofie di chel secul. 
Intal Sietcent, la art deventade autonome si esteriorize simpri di 
plui, a un tant che l’obietîf de sò creazion, la sô funzion primarie, 
no sarès plui (achì al covente il condizionäl) la veretàt, la sacralitàt, 
il sorenaturàl e nancje une etiche. L’obiet de sò atenzion al è chel 
di rapresentà il biel par mieg de realtàt mondane, paisagjistiche o 
mitologjiche. Di rapresentà un mont idealizàt, espression dal biel 
e dal sublim. E cul neoclassicisim ancje di reinterpretà la storie dal 
presint cui mîts e cui personags di un passât gloriôs. 
In cheste curnîs, li che la classicitàt riscuvierte e je adatade al ideal, 
si insuaze un sflorî di scuelis, di ideis e di stîi diferents. 
Ma propit par vie di chest butulà di formis, l'assum di partence (il 
dogme kantian e baumgartenian) si piert sot vie. Propit par vie che 
il so rùl si è fermât sul liminâr dal sensibil; ae art no i reste che cirî 
se stesse intal mont, intun mont in plen mudament. 
AI è cussì che in France o podin intivàsi cul estri di Jean-Antoine 
Watteau (1684-1721) che cui siei cuadris al spiegle la vite lussuose 
e i passetimps dai cortesans intune atmosfere bucoliche, intant che 
Jean-Honoré Fragonard (1732-1806) si disvele mestri intal interpretà 
une mistiche erotiche inte suaze di paisaçs luminòs e florizàts. 

A son lis atmosferis rococò, come che o viodarin plui indenant, li che 
divinitàts e amorins si misclicin cui umans intun contest di gjonde 
e di fieste. 

E dongje di chestis fantasiis, il Sietcent al è, in cuintritindince, il 
secul dal iluminisim, de razionalitàt. Une razionalitàt che e cjatarà 
tal neoclassicisim la sô forme espressive plui adate. Cun dut achest, 
no saran bandonàts dal dut mîts e spirts de antichitàt. Se cul rococò 
chescj a vignivin dopràts par ilustrà lis atmosferis sensuàls dal mont 
aristocratic, cul iluminisim a varan une altre funzion. “I philosophes” 
- al scrîf a chest proposit Hugh Honour — “si inacuarzerin che la 
superstizion pagane e podeve jessi doprade tant che cjaval di Troie 
cuintri dal cristianisim [...]. Si podeve butà li il dubi su la idee stesse 
di divinitàt. I dius a saran cussi sometüts a di une critiche razionaliste 
e licuidâts su la fonde de autoritàt dai antîcs, o tant che invenzions 
di sacerdots e tirans o tant che benefatôrs de umanitàt (inventôrs de 
art di fà il pan, di ché di fà il vin e vie indenant) o tant che fuarcis 
elementàrs o simbui de feconditàt.” (in Neoclassicismo, p. 29). 

Cun di plui, intai cuadris si viodaran simpri di plui, tornàts di un 
passât gloriôs, i oms che a vevin fat la storie: i grancj vuerîrs, i 
legjislatôrs e i filosofs. 


Ma in fat de diversitàt di sintiments e di gjenars che al caraterize il 
secul, nol da di maravee scuvierzi un autôr tant che Jean-Baptiste- 
Siméon Chardin (1699-1779) cjapàt a piturà subiets, in ché volte 
calcolats “minôrs”, fintremai popolàrs, li che e je rapresentade la 
vite di ogni clî, cuntune spontaneitàt e une veretàt che no podeve 
fà di mancul di influengà i pitôrs dal secul seguitîf. E po, Jacques- 
Louis David (1748-1825) il pitòr par ecelence de Rivoluzion francese 
cuntun stîl classic par riadatà tematichis storichis: la “riscuvierte” 
de Rome antighe e i protagoniscj dai events contemporanis (Marat 
spadat a muart inte sò vascje di bagn). 


Intant a Vignesie al jere daûr a nassi e a svilupàsi un gjenar particolàr 
che al cjaparà il non di vedutisim. Un dai creadôrs di chest gjenar 
al sarà il furlan Luche Carlevarijs (nassût a Udin intal 1663 e muart 

a Vignesie tal 1730), un di chei che miôr di ogni altri al è stàt mestri 
intal ûs di une tecniche che e cjatarà la sò massime espression cul 
Canaletto (Giovanni Antonio Canal, 1697-1768). 

Il vedutisim al merete di vignî ricuardât parcè che al à une cierte 
atinence cun ce che e sarà la fotografie, ma si trate di une comparazion 
che si ferme sul aspiet tecnic. 

Come che o viodarin, chei pitôrs a dopravin sì la cjamare scure ma 
dome tant che supuart. Ce che in realtàt a volevin otignî a jerin chés 
atmosferis e chês luminositàts che a coventin par aurî il biel. Pal 
rest — lontan di une passive rapresentazion de realtàt — i vedutiscj a 
rivavin, ancje cul manipolà prospetivis e cul insedî architeturis für 
dal reàl, a misclicà imagjin e imagjinari. Dut il contrari di une pure 
riproduzion mecaniche. 

Sul plan storic, la cjamare scure e je une “scuvierte" che e rimonte 
fintremai al V secul prime di Crist (in Cine), intant che Aristotile le 
menzone tal 1V secul prime de nestre ete. 

Presentade pal plui tant che une curiositàt de otiche, cheste tecniche 
e sarà doprade par studis astronomics e prospetics. E je cognossude 
ancje in epoche rinassimentàl (li che di fisse e devente mobile). 

Ma al è dome cu la zonte di une lint otiche e cun altris mioraments 
tecnics, cul contribùt di studiôs tant che Girolamo Cardano (1501- 
1576) che la cjamare scure e ven prospetade e doprade tant che 
jutori pai pitôrs. In curt, cun chel sisteme, il pitôr al pues ricalca 
suntun sfuei mett dentri de cjamare, la proiezion otiche de viodude 
che si riflet sul sfuei stes. 

AI somee che la sò prime aplicazion artistiche e sedi stade fate tai 
Paîs Bas li che a saran i pitòrs flamants tant che Vermeer (1632-1775) 
e Gaspar Adriaensz van Wittel, cognossùt plui tart ancje cul non di 
Vanvitelli (1653-1736). Al sarà chest ultin che, trasferide la sô ativitàt 
in Italie, al puartarà la sò art a Florence, a Bologne, a Ferare, a Milan, 
a Plasince, a Napoli e a Vignesie. E a Vignesie al vignarà in contat cul 
furlan Luche Carlevarijs che “o podaressin definî matematic, topograf, 
Pitôr, incisòr e architet e che al pues jessi calcolât tant che une piere 
miliâr inte fondazion dal vedutisim venezian.” (Dario Camuffo intai ats 
dal seminari // vedulismo veneziano: una nuova visione, p. 72). 

Si dîs che il prin pitòr che a Vignesie al vedi dopràt cheste tecniche 
al sedi stàt Paolo Caliari, clamât il Veronese (1528-1588), intun cuadri 
intitulât La presentazion de famee Coccina ae Vergjine Marie. Il 
palaç che si viôt a diestre dal cuadri, il palaç Coccina, al sarès stàt 
pituràt cul jutori de cjamare scure. Ma si trate di un picul particolar, 
no di dut un cuadri. Al contrari, Carlevarijs “al sarà il prin a doprà in 
maniere sistematiche la cjamare scure pes sôs viodudis venezianis 
L.]" (ibidem, p. 73). E dongje di doprà cheste tecniche, al fasarà in 
mût che e vignis cognossude e doprade ancje di altris. Cussì tal 
1703 al publicarà un libri intitulàt Le Fabriche, e vedute di Venetia 
disegnate, poste in prospetiva et intagliate da Luca Carlevariis con 
privilegii, cun dentri riprodusudis un centenär di viodudis de cität. 
Il prin dissepul dal mestri furlan al sarà Canaletto che al cjaparà 
ispirazion sedi sul plan stilistic che pe sielte dai sîts. 

Il sucès artistic e comerciàl che a varan lis “viodudis” di Vignesie al 
puartarà la citàt lagunàr a jessi une vere farie di “vedutiscj” che, in 
curt, si sparnicaran cu la lôr bravure e la lôr innomine ator pal mont 
Cussì a Vignesie a nassaran mestris dal gjenar tant che Bernardc 
Bellotto (nevéèr žal Canaletto) che dopo di vê lavoràt inte buteghe 
dal barbe, a «i. “siet agns al jentrarà te fraglia (fradaie) dai pitôrs 
rindintsi auto% +72. Bellotto, che al larà indenant a firmà i siei cuadris 
cul non dal b:, -::, al zirarà il mont par là a lavorà a Rome, a Verone, 
a Bressie, a M: : 1, a Dresde, a Viene, a Munic e a Varsavie (li che al 
můr intal 178; 

Cun lui e cur “arlevarijs e Canaletto si puedin nomenà: Michele 
Mareschi, Gabr--le Bella, Giuseppe Barnardino Bison, Gian Battista 
Piranesi e Francesco Guardi (1712-1793). 

Se o lin là di iù di une interpretazion e di une vision ridutive dai 
cuadris vedutiscj (viôt a chest proposit ché dal critic John Ruskin), 
si inacuarzin che chescj no si limitin a “fotografà” une citàt, ma, 
dut il contrari, le reinventin. A operin une sorte di rielaborazion, 
di sintesi, se no adiriture une creazion urbane ex-novo. Dongje dal 
vèr, une part impuartante e je zuiade de imagjinazion, de creazion, 
de fantasie. 

Se o cjapin in esam un cuadri tant che La regate pal re di Danimarcje 
di Carlevarijs e le confrontin cuntune incuadrature dal vêr, o 
scuvierzin che su la bande diestre dal Canàl Grant a vegnin fùr 
palacs che te realtàt no son mai esistùts. A son metàùts li dal pitôr, 
salacor, cun chè di ornà miôr chel scurt de citàt. 

Plui ancjemò intal cuadri intitulàt // puint rot che al met adun un 
capriç (viodude ideade) li che dongje dai rescj dal puint Emilio (Pons 
Aemilius) di Rome (sdrumît pe cuarte volte vie pe sô lungje storie), 
o scrusignin personags che a stan daùr aes lôr ativitàts, dongje di 
elements naturài e di caricaturis. Ma, intune des tantis variantis dal 
cuadri (ché conservade li de academie dai Concordi a Rovigo), si viòt 
il cjâf dal puint che al va a finî intor dal arc di Costantin. Invenzion 
dal dut arbitrarie ma tipiche dal capriç dal Sietcent. 

Canaletto, Caprig cun edificis paladians, 1750-1759 


136 LA ART E LIS SÔS FUNZIONS 


La invenzion e cjape ancjemò di plui pît li dal Canaletto che par dà 
plui fuarce ae part rapresentade no si limite a ilustràle daùr di un 
sôl pont di fughe: di ponts a "nt dopre doi o trê su la stesse diagonäl 
cussì che la visuàl si slargje fintremai a tignî dentri monuments 
e palags che nol sarès “normalmentri” pussibil di viodi stant fers. 
Canaletto al invente, duncje, la “prospetive dinamiche” cussì come 
che si pues viodi intal magjistràl M bacin di Sani Marc (1738) o in 
Place Sant Marc (1730). 

Ma il pitôr al va ancjemò plui inlà. Intun cuadri dal 1756-1759, Capriç 
cun edificis paladians, al met un puint sul Canàl Grant che al jere 
stàt progjetàt dal Palladio (ma mai realizât), intant che su la rive 
diestre al pueste la basiliche paladiane di Vicence e su la rive di man 
çampe il palac Chiericati de stesse citàt. 


In chei timps, al scrif Giandomenico Romanelli “si jere daûr a resonà 
di Vitruvi e di Palladio, soredut di Palladio, ripropontt tant che pont 
di riferiment pe riforme dal lengaç de architeture e, ancje dongje 
par une leture funzionäl moderne e classiche de forme urbar 
(ibidem, p. 47). 


Il vedutisim si insede duncje in maniere perfete tes atmosferis e . 
culture dal Sietcent, une ete e une societàt seneosis di mudaments, 
di trasformazions, di savoltaments epocäi sot dal sburt des gnovis 
scuviertis sientifichis, di modei sociài inovatifs, dal otimisim 
enciclopedic e iluministic che di li a pôc a puartaran a di une vere 
rivoluzion. Ancje i pitôrs a son seneòs di reinventà cuadris e sculturis 
e, par mieg de espression artistiche, la struture stesse dal mont li che 
a vivin, dai ambients architetonics e urbans, par tornà a dissegnà 
palags, glesiis e monuments. 

Pitôrs, tant che Piranesi, a tornin a fà il mont cui progjets di une 
architeture fantastiche e utopistiche, cussì i vedutiscj venezians 
a tindin a abelî o a reinventà la lôr citàt, fintremai a meti dentri 
architeturis e palags di altris citàts, puints dome imagjinàts ma mai 
metùts adun. 

Chel altru stîl tipic dal Sietcent al sarà il rococò, stîl antibaroc che al 
nas e si svilupe massime in France cun pitòrs tant che Jean-Antoine 
Watteau, Jean-Honoré Fragonard, Frangois Boucher (1703-1770). 
In Italie un dai siei rapresentants plui vivaròs al sarà il venezian 
Giambattista Tiepolo (1696-1770). 


Nassût a Vignesie tal 1696, Giambattista Tiepolo al rapresente no 
dome un dai plui grancj interpretis dal rococò venezian ma ancje un 
dai artiscj che plui di chei altris al segne l’ultin at di un mont che al 
è daûr a tramontà, di une sensibilitàt antighe che no aderis ae gnove 
vision iluministe e neoclassiche che si presente su la sene dal Sietcent. 
Formàît inte buteghe dal pitôr baroc Gregorio Lazzarini, il Tiepolo 
dai prins agns al pant une piture che e sint a fuart la influence di 
Giovanni Battista Piazzetta e di Federico Bencovich. Dopo i agns 
di garzonàt, al è tal 1717 che al ven ametüt inte fradaie (/raglia) 
dai pitôrs di Vignesie. Ma intai prins agns de sò ativitàt no si viôt 
ancjemò esprimût ad in plen chel che al sarà il stîl particolàr che al 
caraterize la sò piture. O podin dî che al è a Udin, li che tal 1726 
al ven clamât dal patriarcje di Aquilee Dionisio Dolfin par frescjà il 
Palaç Patriarcjal, il seminari patriarcjal, il palaç Caiselli e l'Oratori de 
Puritàt, dongje di altris lavôrs li dal Cjistiel e li de glesie dai Filipins, 
che il pitôr al cjate chel model espressîf che al caraterizarà dute la sò 
opare seguitive. Di fat, a Udin, li che al lavorarà dal 1726 fintremai 
al 1730 (ma si lu cjate ancje plui indenant. Tal 1759 al è dal sigûr li 
dal Oratori de Puritàt cun so fi Giandomenico), Tiepolo — bandonîts 
i colôrs pastòs e i contrascj di lûs secs — al adote une piture e une 
palete dulà che a predominin lis tonalitàts claris cun trats che a 
risultin lizérs, svoladis. Al è propit achì che al cjate la sò strade e che 
al svilupe ad in plen la sô personalitàt. Tal segnà i caratars dal artist, 
Guido Piovene al scrîf: “[...] liric, sensuñâl, fantastic, favolòs, ilusionistic, 
teaträl, a son chestis lis peraulis che si adatin al Tiepolo. La sô art 
si presse intor di nô, nus fàs violence, par obleânus a sintî un alc: 
esaltazion religjose, amirazion par un princip, par un Stàt, par une 
famee fastose, o, intai câs che jo o preferis, fantasiis o sensazions di 
un gjenar plui privât.” (in L'opera completa di Giambattista Tiepolo). 

Giambattista Tiepolo, nt alte dal domo di Udin viodude dal colm dal Oratori de Puritit, 1756 


ta 


Se si calcole dut. ‘1 opare dal pitôr intune maniere detaiade cheste 
nus impàr plui c< -plesse e plui articolade di ce che si pues suponi a 
di une prime vis. +. Prin di dut, la sò produzion si pues dividi in trê 
moments: il Tien > dai afrescs di palags e di glesiis, chel misteriòs e 
insondabil dai £: --rçs e dai Capriçs e, par finî, chel plui morestàt e 
essenziàl inte c.- . nosizion che si disvele in nùf telis di pigul format 
che al metè adu- : Madrid. 

Cui afrescs su : ::êts e sufits, Tiepolo al jemplarà di lûs glesiis e 
palaçs. Alì, tal ::::2< di une fulugne di personags, cui in pindulon 
intun cîl blàf e vrnat di nui, cui tal mieg di architeturis sontuosis, 
si disglagnin storiis biblichis e profanis, mîts di divinitàts paganis e 
erois de storie antighe. E chescj personags, tant che intun teatri, a 
somein interpretàts di atoris e di atôrs che si tornin a viodi di une 
piture a chê altre. Cumò une Venus nude e pâr dismontà di un sufit 
par cjapà intun altri la mude di Cleopatre intune vieste dal Cinccent, 
par dopo saltà su di une tele li che e interprete une Vignesie che e 
ricéf l'omaç di Netun il diu dal mar. 

AI scrîf Roberto Calasso “[...] i elements indispensabii par svicinàsi a 
Tiepolo [a son] la lûs, il teatri (la mascare, il travistiment). E soredut 
la idolatrie, la riverence naturâl intai confronts de imagjin.” (J rosa 
Tiepolo, p. 22). E ancjemò “I personags dal Tiepolo a formin un mont 
paralél, un mont cui siei ûs e cun siei costums — furniments, tintis, 
cuinçaduris — no rispuindin dome ae storie de piture precedente 
(compendiade dal Veronese) [..] ma a di un codig interiôr [...]" 
(ibidem, p. 36-37). 
Sì, il Veronese, Paolo Caliari, al è un riferiment costant inte opare dal 
Tiepolo. Doi secui a son passàts, ma se si viodin lis ambientazions 
e massime i costums dai personags tiepolescs si à la impression 
che, dopo dut chel timp, chei personags a sedin tornâts a dà vite a 
storiis sacris e profanis, magari cuntun estri plui vaporòs, cun ci 
plui lustris, sui mûrs e su lis telis dal mont rococò. 
Un altri aspiet e je la sveltece che Tiepolo al à te esecuzion, “sveltece 
taoiste” le clame Calasso, salacor par vie che si incalme intal concet 
di “sprezzatura”, un mit di piturà che nol è dome svelt ma fat cence 
une modalitàt pensade, no masse controlade. 
Il tiermin al nas intal Cinccent e, sul imprin, nol à nuie a ce fà cu 
la art. Plui di precis il tiermin al ven für di un tratàt s:rit tal 1528 di 
Baldassarre Castiglione e intitulât // Cortigiano. Il trar::. struturàt sot 
forme di une conversazion che si davuelg tra nobii li «1 palaç ducîl 
di Urbin, al fevele di cemût che al à di compuartàsi ‘nie societàt, di 
ce carateristichis che al à di vê un perfet cortesan (nzssite, culture, 
arts cavalareschis e v.i). Ma tra dutis lis cualitàt a ‘nc è une che il 
Castiglione al met in evidence sore dutis chés altris: la “sprezzatura”, 
ven a stài la disinvolture, la lizerece, che il cortesan ai à di doprä, di 
mût che ogni sò azion e risulti spontanie e naturàl. 
Chest tiermin, passàt intal mont de art, massime in chel pitoric, al 
cjape une conotazion un pôc diferente. Cheste spontaneitàt no je 
plui achì un artifici, ma une maniere di creà che o podaressin clamà 
intuitive (e che si contrapon ae “vaghezza”). 
La spontaneitàt de “sprezzatura” o podaressin interpretàle tant 
che un bandonàsi a un superego, lassà che la man si movi, no plui 
vuidade di une razionalitàt cussiente, ma di une supercussience 

che e trassent la volontàt dal pitôr. E in chest sens, la definizion di 
“sveltece taoiste” che al da Calasso, e je induvinade. 

Duncje, dongje de rapiditàt di esecuzion o vin cheste “sprezzatura”. 
Ma, al pues jessi che lis dôs robis, plui che sumäsi, si integrin une 
cun ché altre. Salacor a son la stesse robe, stant che la “sprezzalura" 
e domande rapiditàt e di cuintri la rapiditàt e domande spontaneitàt. 
Al è, invezit, tra il 1743 e il 1757 che il Tiepolo al elabore chei vincjetré 
Scherçs e chei dis Capriçs che pai storics a rapresentin un enigme. 
Misteriôs, plens di simbui e pençs di alegoriis, si trate achi di 33 
incisions in aghefuarte, no comissionadis di nissun e che par chest 
a risultin ancjemò plui enigmatics. 

Lis interpretazions che a volaressin chescj lavôrs tant che moments 
di evasion e di fantasie rispiet a lavôrs plui impegnatîfs no rêç se o 
cjapin in esam la cure e la complessitàt des oparis. 

“Intai Scherçs no je ombre di schergs" — al scrif Calasso — “Il moment 
al comande une gravitàt specifiche, che a chè ducj si conformin, i 
Satirs tant che i efebis, lis Bacantis tant che i soldats, Pulcinele tant 
che lis pioris.” (ibidem, p. 142). 

Gravitàt che no si le cjate cuasi mai inte piture di Tiepolo. E | 
presince ripetude di simbui specifics (i sarpints, lis civuitis, i orientà 
strions o savis) a rispuindin a di une tradizion che e ven di lontan 
Pansofiste? Teurgjiche? Achi nol è il câs di indaga plui inlà. Dut câs 
no si pues dismenteà il svolt che al rapresente il Rinassiment sul plan 
dai paradigmis gnoseologjics. AI è li che a tachin a diverzi dôs liniis 
di tindince intal mont e intal mût de cognossince: chê speculative 
empiriche fondade su la osservazion de Nature e dai siei mecanisims 
e ché ancjemò leade al pinsîr neoplatonic e, plui in gjeneräl, a chel 
metafisic e esoteric. Pomponazzi di une bande, Marsili Ficin, Pico de 
Mirandole, Steuco Eugubinus di chê altre. Intant che inte Ete di Mieç 
la art “sacre” e tignive, dentri te unitàt de filosofie scolastiche, fisiche 
e metafisiche, la modernitàt e rompeve il cercli in dés parts. Po 
dopo, cu la Riforme, ce che al jere ancjemò in ecuilibri, cundut che 
instabil, si romp dal dut. Di li indenant e fintremai al Sietcent, dut 
ce che nol è a norme cui detams de Glesie cuintririformade al sarà 
calcolât in odôr di eresie, dut ce che si svicine a dotrinis esoterichis, 

ae Prisca Sapientia al sarà calcolàt suspiet. La art, massime chè 
profane, e devente alore il teren e il mieç par trasmeti e par operà 
cun discrezion lis dotrinis esoterichis che nol è plui pussibil di pandi 
cun masse libertàt. Parcè che il risi al è chel di finî sul füc. Si pues 
pensà che i tiermins, prudents e ligriôs, di Scherçs e di Caprigs, a 
coventavin par che no si des masse pés e interpretazions malevulis a 
chei simbui e a chés alegoriis che a infolcjavin chès imagjins. 
I “filosofs” che si viodin intai scherçs dal Tiepolo no àn plui la stesse 
libertàt che a vevin ancjemò sul imprin dal Cinccent. “Rispiet ai 7}é 
filosofs dal Giorgione [1478-1510]" — al scrîf Calasso — “si sint il sofli 
di une altre ete, li che la sapience teurgjiche e jere deventade suspiete 
e clandestine in dutis lis sòs formis. Aromai la vision dal divin e lis 
pratichis di striis a jerin calcoladis malfamadis inte stesse maniere. 
Cussì nol jere plui pussibil di diferenziaàlis in maniere clare.” (ibidem, 
p. 160). 
Dopo de esperience furlane, Tiepolo al sarà clamât in diviersis citàt, a 
Milan, a Berghem e po a Wiirzburg in Baviere, li che il princip vescul 
i da la comission di frescjà la fastose Residenz. Aromai cognossüût e 
preseît in dute la Europe, al sarà clamât dal re di Spagne Carli IN 
par frescjà a Madrid la sale dal tron. O sin tal 1762 cuant che, cui 
fis Giandomenico e Lorenzo, al met adun, tra chei altris, un afresc 
intitulât La glorie di Spagne. Di li nol tornarà plui. Dopo di vê frescjàt 
altris salis dal palag real e pituràt siet palis di altàr pe glesie dal 
convent reâl di San Pascual Bayl6n (a Aranjuez) Tiepolo al mûr. O 
sin ai 27 di Marg dal 1770. 
Al è propit in Spagne, in chê seconde metät dal XVIII secul, che Tiepolo 
si intive cun sensibilitàts contraris al spirt de sô art. I modei de art 
neoclassiche, che si presentin su la sene europeane, a son incompatibii 
cu la fatuitàt, cu la lizerece dal rococò venezian. Un neoclassicisim 
che, a Madrid, juste in chel moment al è rapresentàt di Anton Raphael 
Mengs (1728-1779) un pitôr che al è daùr a lavorà, propit in chei agns, 
in cunvigne cul Tiepolo. Intai confronts dal Tiepolo “[...] il preseament 
al jere daùr a calà biel che al cjapave pit il gust neoclassic.” a scrivin 
Massimo Favilla e Ruggero Rugolo “Une ande preanunziade di Johann 
Joachim Winckelmann tal 1763, intant de esperience madrilene che e 

sierave la vite dal artist: / tant e il bon da rår si cjatin insiemi [...]. Il 
Tiepolo al fâs plui intune di che il Mengs intune selemane, ma il prin, 
a pene viodüt al ven dismenteài, intant che il secont al reste imortäl." 
(La fortuna critica di Giambattista Tiepolo in Tiepolo nero. Opera 
grafica e matrici incise, p. 185). 

Chest par Winckelman. Bisugnarà spietà i romantics e po dopo 
pitôrs tant che Edgar Degas o leteràts tant che Guy de Maupassant o 
Marcel Proust par une rivalutazion de opare dal pitôr venezian. 

Par finî, e simpri in Spagne, la ultime fase de produzion tiepolane, 
une serie di nùf telis di piculis dimensions no comissionadis e 
personäls, si distache di dute la sò precedente produzion: achì 
si respire une atmosfere di essenzialitàt, di pàs, di solitudin e di 
moments di riflession cuasi mistiche. 

“Ce che in chei altris câs si slargjave passant parsore di ogni ostacul, 
achì si condense intal piçul, tant che e fos la uniche dimension 
pussibile. Chés telis li no àn precedents inte opare di Tiepolo, 
ancjemò mancul inte piture dal so secul [...]. Alì no si à plui olme de 
ariditàt dal Sietcent [...]. Cu lis piçulis telis Tiepolo al volte lis spalis 
al so timp. Rivât aromai sui setante agns [...] pe prime volte al decit 
di ignorà ce che i sta ator [...] [In chés telis] e regne pardut une cierte 
sobrietàt concentrade che € da la note ae imagjin." (Roberto Calasso, 
Il rosa Tiepolo, p. 257-258). 


Il rococò, gjenar che al podeve dome nassi in France, al à chê 
di esprimi in forme vaporose, cun colôrs pastel un mont sensuâl 
dominàt de gracie e dal libar svol de fantasie. AI è massime intai 
ambients aristocratics che il gjenar al cjape pît, ma al à cualchi 
dificoltàt a sparniçäsi in Europe, fale che a Vignesie e in Piemont. 
“In Gjermanie e in Svuizare e, intune misure, ancje in Ingletiere e in 
Italie" — al scrîf Hugh Honour — “il refûüt dal rococò al jere causât in 
part tant che reazion cuintri dal gust francês (sedi Winckelmann che 
Lessing a vevin in asse i francès intune maniere cuasi patologjiche).” 
(in Neoclassicismo, p. 17). 

Fûr de France al sarà juste apont intal ambient artistic venezian che 
il rococò al varà i miôr partidants. Al è li che, dongje di Giambattista 

Tiepolo, si incuintrin pitòrs tant che Giovanni Antonio Pellegrini 
(1675-1741), Jacopo Amigoni (1682-1752), Giambattista Piazzetta 
(1683-1754) e Giovanni Battista Pittoni (1687-1767). Rococò tant che 
reazion cuintri dal baroc, dificil a di un ciert pont di separà dal dut 
i gjenars, massime in pitôrs che a evolvin tra un gjenar e chel altri 
che a esplorin lis mil influencis e pussibilitàts pitorichis: tant che un 
Sebastiano Ricci (1659-1734), par esempli, de scuele tarde baroche, 
specializàt inte art decorative. 
Ma se il rococò e je une reazion cuintri dal baroc, il Sietcent al sarà 
il secul che al reagjis ben prest cuintri dal rococò cul neoclassicisim. 
E no dome cuintri dai subiets rococò ma “ancje cuintri ducj chei 
elements sensuài che su di lôr si fondave la art rococò [...] elements 
ven a stài che si rimetin no ae ment, ma aes percezions plui gresis 
dai sens che a son par definizion amorài.” (ibidem, p. 9). Parcè che il 
XVIII secul al è il secul dai lums, de reson, e la reson e varà bisugne 
di une scuele gnove in stàt di favorîle, di ilustrâle, di interpretàle. 
E no si à di pensà che chest savoltament di valôrs al fos in rapuart 
diret cun ché rivoluzion politiche che in curt e scjassarà la France 
fintremai des sôs fondis. Cheste vision, dut intun etiche, politiche e 
artistiche, e nas za inte suaze monarchiche, par esempli, in chê de 
École royale, academie li che tal 1748 si insegne la storie di Titus 
Livius e di Tacit, par insedà tal sintiment dai students la morâl dai 
antîcs. E jere chê moràl che la academie e voleve viodi rapresentade 
intai cuadris e intes statuis, intes formis architetonichis e in chés de 
mobilie. Cul risultàt che a tacà de seconde metàt dal "700 il stîl che al 
leve plui di mode al jere il stîl cussì clamât à la grecque. 
Il neoclassic (tiermin dispreseatîf cugnât dal romanticisim) si svilupe 
massime in France e in Ingletiere. Cheste scuele e varà tant che 
teorics il Winckelmann e il Piranesi e tant che rapresentants, i pitòrs 
Jacques-Louis David (1748-1825), Jean-Auguste-Dominique Ingres 
(1780-1867) e Joseph-Marie Vien (1716-1809) in France, i scultòrs 
Antonio Canova (1757-1822) e Luigi Acquisti (1745-1823) in Italie e 
il danés Bertel Thorvaldsen (1770-1844). Chest ultin, aromai intune 
epoche li che, simpri di plui, al jere l’artist che al proponeve la sò 
opare a di un potenziàl comitent, al veve inventàt il procediment di 

presentà la idee in zes e inte dimension reàl e di sculpîle su marmul 
dome dopo che la comitence i vignive fate buine. Une maniere par 
sparagnà sul material. Cussì, dopo dal secul dai Lums, il neoclassic 
al larà a scuintràsi cui romantics. 


Ma i doi rapresentants paradigmatics dal neoclassicisim a saran il 
pitôr Jacques-Louis David e il scultôr Antonio Canova (1757-1822). 
David al tache la sô cariere intal studi di Joseph-Marie Vien, che al 
ven calcolàt il pari dal neoclassicisim francés par vie di un stîl che 
al modernize in sens neoclassic subiets tipics dal rococò. Un dai 
cuadris plui famés di Vien al è chel che al figure une sene di une 
fantasiose “vendidore di amorins”. 

Intal 1774 David al oten une borse di studi (il prix de Rome), assegnàt 
ai students plui prometents, par là a studià a Rome, calcolade in chei 
agns une des destinazions ineludibilis par ducj i artiscj. A Rome, 
David al fasarà amicizie cun Anton Raphael Mengs (1728-79) e si 
svicinarà aes teoriis di Winckelmann. Al è intun secont viag in Italie, 
tal 1784, che al mietarà adun J zurament dai Orazis, cuadri manifest 
de piture neocla::iche francese. O sin ancjemò une vore lontans de 
Rivoluzion, e al è :iome plui indenant che il cuadri al sarà interpretàt 
in sens politic t:>}? che une sorte di manifest cuintri de tiranide. 
Tal 1784, al rapr: entave in realtàt dome ce che si viôt, ven a stài la 
saldece dal pop... “man antic, il spirt stoic e l'amòr di patrie. Temis 
tipichementri ne -!assics, rapresentàts intune forme dal dut gnove 
a pet dal rococi: “chì no si viodin divinitàts o amorins in svol, i 
personags no si ».«-eponin intun straplen di cuarps, la composizion 
e je stratignude, «ssenzial e clare, la rapresentazion e je frontàl e il 
dissen ben marcàî. 

Simpri a Rome, David al piturarà un altri cuadri di ambientazion 
romane, / litôrs a puartin a Brutus i cuarps dai siei fis. O sin 
tal 1789 e chel cuadri, che il podè monarchic al refude di esponi 
e che al sarà liberalizât e metùt in mostre dai rivoluzionaris, al 
deventarà l'embleme de Rivoluzion stesse. Al è di li che e tache la 
adesion incondizionade di David aes ideis jacobinis, une adesion 
radical che si lei in ducj i siei cuadris, massime intal tritic dedicât 

ai martars de rivoluzion li che, dai tré, al risalte il cuadri La muart 
di Marat. Une adesion aes ideis rivoluzionaris che e scugnarà 
concludisi cu la condane a muart dal so amì Robespierre. Ancje 
David al sarà condanât ma, salvât de so ex femine, al tornarà ae 
creazion pitoriche cuntun spirt mudît des circostancis. Circostancis 
detadis dal avent di Napoleon. 

Il neoclassicisim nol à colòr politic e il stes David, dopo de parentesi 
rivoluzionarie, al darà la s6 adesion, par cualchidun calcolade e 
interessade, al regjim napoleonic a un tant che la sò opare si plee 
aes esigjencis de politiche imperiäl. 

“[...] l'imperi” — al scrîf simpri Honour — “al segne il rapit declin [dal 
neoclassicisim] (...)”. Di li indenant la creazion artistiche si sbasse a un 
gust e a un stil decoratîf tornant a chel goût grec che al veve lassât inte 
metàt dal secul, cun elements dai plui svariâts tant che figurazions 
egjiziis dongje di elements simbolics tipics dal bonapartisim: âfs, 
grandis N e buscj dal imperadòr. 

David al sarà nomenît premier peintre, intant che Canova al devente 
il scultôr preferît de famee imperiäl. Cussì la art, decretade mieç 
educatîf inte seconde metàt dal Sietcent, e devente ae fin dal secul, 
un mieç di propagande politiche. Un destin che al sarà ripiàt plui e 
plui voltis intes etis seguitivis cui risultàts che o savin. 

Bisugne però precisà che no ducj i neoclassiciscj a jerin fautôrs de 
Rivoluzion, cualchidun di lôr al jere monarchic, tant che Pierre- 
Narcisse Guérin autòr di Henri de la Rochejacquelein e di La tornade 
di Marcus Sextus. O sin tal 1799 e “I emigrés che propit in chel 
moment a tornavin in France a interpretaran ché opare tant che une 
alegorie di chê cundizion [...]" (ibidem, p. 56). 


Un gnûf rapuart tra artist e destinatari 


Viodudis di citàts, paisaçs naturäi, naturis muartis, scurts di 
vite bucoliche, di amôrs cortês o pastori, ritrats e caprics, senis 
mitologjichis a jemplin palags, esposizions e marcjâts de art. 

No che la art no produsi ancjemò oparis devozionals, ma, a tacà dal 
Rinassiment, dongje de piture religjose si è svilupade e si svilupe 
simpri di plui la piture e la sculture profane. 

Ce che invezit al è cambiât rispiet ai secui precedents al è il rapuart 
tra comitent e artist. Un rapuart savoltàt parcè che se un timp pitòr 
e scultôr a lavoravin su ordenazion par glesiis e palaçs, cumò al è 
l’artist che al scugne proponisi sul marcjât par vendi il so “prodot”, un 

prodot finît. L'artesan, deventàt artist, “liberàt” in part des “cjadenis” 
corporativis al è cumò libar di scugnî vendi il sô prodot a int facoltose 
(aristocrazie nobiliàr e borghese) passionade dal biel, cun chè di 
rompi la monotonie, di furnî i lôr palags e i lôr zardins, cun ché di 
ornà e di ornîsi in ocasion di fiestis, di spetacui e di zûcs, sot dal voli 
atent e dal consei dai “intindidôrs” de art. 

I sorestants a scuvierzin ancje il plasé pal colezionisim e l'interès pe 
esposizion museîì, praticâts simpri di plui tant che miegs di esibizion 
e di gjoldiment sociäl. 

Il museu e la esposizion, dongje des oparis pes glesiis e pai palaçs 
dai sorestants, a deventaran, di li indenant e simpri di plui, i lûcs di 
destinazion de art. 

AI scrif Gombrich: “Vuè o sin cussì abituâts ae idee che i pitôrs e i 
scultôrs a crein lis lôr oparis massime cun chê di mosträlis intune 
esposizion li che a riclamaran la atenzion dai critics e li che a cjataran 
i acuirents, che dificilmentri o podin imagjinà ce sorte di ribaltament 
e vedi provocat une novitàt dal gjenar, [...] Invezit di lavorà pai 
mecenats individuâi che di chei a podevin capî i desiderata o par un 
public gjeneric che il lôr gust al jere facil di identificà, i artiscj cumò 
a vevin di cirî il sucès intune mostre, li che al jere simpri il pericul 
che lis oparis spetacolàrs e pretensionosis a metessin in ombre chés 
semplicis e sinciris.” (La storia dell'arte, p. 481). 


Academiis 


Il Sietcent al è caraterizàt des Academiis di art, istituzions che a 
rapresentin, massime tai grancj paîs monarchics, la art uficiàl o che 
a uficializin lis tindincis dal moment. No che lis corporazions a sedin 
sparidis, ma cumò la academie e rapresente, intal stes timp, il pês 
dal podé e la sô uficialitàt e un cuarp pai artiscj che a viodin in chès 
istituzions une ale protetive. 

Une storie, ché des academiis, che e ven di lontan. 

Se e je vere che la prime academie de art (Accademia delle arti del 
disegno) e nas a Florence tal 1563 cuntune vision umanistiche e di 

“emancipazion” rispiet acs fradaiis di mistîr e des lôr regulis, si à di 
ricuardà che za tal 1489 Lorenzo il Magnifico al veve metùt adun 
une scuele di formazion pai artiscj, ancje se no si tratave ancjemò di 
une academie cu lis stessis carateristichis di chê fondade plui di 70 
agns dopo. Chê dal 1563 e jere stade metude adun di Cosimo I de' 
Medici daùr dal sugjeriment dal Vasari cuntune funzion e une nature 
ancjemò dal dut diferentis des academiis dal Sietcent. In ché volte 
si tratave di jevà a di un nivel superiòr chestis arts che a jerin daùr 
a cuistà impuartance sociäl e cultural e di dà a chei “artiscj” il statût 
che a vevin chei che a praticavin lis arts liberàls. Lis corporazions di 
mistîrs a restaran ancjemò un pont di riferiment fintremai a dut il 
"700 e in cierts cas ancje plui inlà. Ma il procès di “autonomizazion” 
des arts pitorichis, scultoriis e architetonichis al jere aromai inviàt. 
In France al è tal 1648 che e ven creade la Academie reàl di piture 
e di sculture, une istituzion che e veve chê di “academizà lis arts” 
cuntune “funzion primordiäl di trasformazion intal cjamp artistic 
dai secui XVII e XVIII, prin di dut cun ché di meti adun il statùt dal 
artist” in chel “grant moviment di emancipazion lineàr e necessari 
dal artist [?]" che al jere tacât cul Rinassiment e che al finis “intal 
XIX secul cul avent dal artist margjinàl, ecentric, bohème [...]” (cuss 
Nathalie Heinich citade di Charlotte Guichard in Arts libéraux et arts 
libres à Paris au XVIII siècle, p.54). 


Achi il contrast tra corporazions e academie, ma ancje parentri des 
corporazions stessis, che in France al larà indenant fintremai al 1776, 
cuant che il podé, par mieç di un decret, “[...] di fat al fàs nassi une 
gnove corporazion, cun logjichis professionals diferentis, che si 
fondin su di une altre definizion dal mistîr. Di cumò indenant cheste 
[corporazion] € varà dirit juridic (viôt articul 34) dome su la part 
mecaniche”. Ven a stài, lis corporazions a varan dirit juridic dome 
su “sblancjadòrs, scultôrs di palags, pitôrs di carocis & di mobilie, 
vernisadòrs, indoradôrs su len, scullôrs marmiscj: il cumierg dai 
cuadris, in concorence cul vendidôr di mercarie & cul tapecîr; & chel 
dai colors in concorence cul droghîr”. Impen “La piture e la sculture,la 
saran calcoladis] tant che Art, [e duncje] libaris'” (in Arts libéraux et 

Arts libres à Paris au XVIII siècle di Charlotte Guichard, p. 64). 
Decret che nol faseve nuie altri che constatà une situazion di fat, 
ven a stài che la corporazion dai pitòrs e ché dai scultòrs “e tirave 
dongje, in efiets, une popolazion dal dut eteroclite li che si cjatavin 
sblancjadôrs di palacs e pitôrs di carocis, di vernisadôrs, di pitòrs 
su cavalet, di coloridôrs di vintulinis, di scultôrs su len e su marmul 
e vi” (ibidem, p. 63) e che duncje al coventave stabilî cuntun edit 
che la piture e la sculture a son “Arts libaris” e no plui subietis 
ai statûts de corporazion. Chestis lis conclusions: “Cul deventà arts 
libaris, piture e sculture a vegnin legjitimadis e confermadis tant che 
arts liberàls [compagn di cemût che a jerin insuazadis intal Trivium 
e intal Quadrivium medieval, e duncje no plui insedadis intune 
corporazion di mistîr], intant che, di chê altre bande, la corporazion 
e sarà, di li indenant, ridusude a di une popolazion di artesans, 
ispirade a di une logjiche professional che e dopre pratichis manuàls 
e comerciâls, cuintri di une logjiche di distinzion simboliche che 
fin a cumò e prevaleve li di une part dai membris de corporazion.” 
(ibidem, p. 64). 

Cussì, a tacà dal Sietcent, si complete chel procès di division tra art 
e artesanàt, che al jere tacât intal Rinassiment ancje se cun altris 
intenzions. Il procès al è, tra l'altri, coerent cu la gnove percezion dal 
artist e cu la estetizazion de opare di art. 


Ma l'aprendiment academic nol à simpri ducj i presis e dutis lis 
cualitàts che si puedin suponi. Cualchidun al met in evidence il fat 
che intant che il garzonât in buteghe si faseve fintremai di piçui, 
in academie si jentrave za in etàt, cence ae spalis une esperience 
pratiche. L'academisim al finive cussì par taià lis alis ae fuarce 
creative. 

Une altre funzion che a varan lis academiis intal "700 e je leade ae 
trasformazion intal mont artistic dal rapuart tra comitent e autôr. 


Duncje in chel secul si assist a di une altre trasformazion de art intal 
so significàt e intes sôs funzions. Une part, deventade autonome 


rispiet a dutis chés altris espressions de ativitàt umane, si esteriorize 


150 LA ART E LIS SOS FUNZIONS 


dal dut, intal sens che e tocje e e staze il mont sensibil calcolàt in se, 
là di là di ogni pussibile adeguazion simboliche o metafisiche. No 
che il simbolic o il soresensibil nol sedi presint intal imagjinari dal 
secul, ma chest mont al è calcolàt incognossibil (concet che al cjatarà 
in Kant la sô espression filosofiche e che al sarà definît cul tiermin 
di noumen). A tacà di li, une part dal mont artistic e apliche la sô 
fuarce espressive o intune rapresentazion realistiche e naturalistiche 
dal mont des aparencis o in creazions fantastichis e fantasmagorichis 
cun ché di esprimi, in ducj i câs, il biel e il sublim in se. 

La prime (la rapresentazion realistiche) e cjate il so riferiment 
espressîf intal neoclassic, teren li che si ricognòs la inteletualitàt 
iluministe setiche e critiche. Une inteletualitàt libertine che e tint a 
refudà ogni forme di crodince calcolade di li indenant superstizion 
cence costrut. Intant che la seconde (la creazion fantastiche) e staze il 
teren dal sintiment, dal ornament, dut ce che al covente par insuazi 
e esaltà l’amòr, lis senis bucolichis, la vite dal biel mont, la amenitàt 
dai lûcs. AI è il mont dal rococò. Il sacri si esprim aspart. 


Une des carateristichis dal Sietcent al è l’otimisim, massime rispiet ai 
secui precedents, un otimisim sticàt e causât di chés atmosferis che 
a viodin adun la passion pes scuviertis sientifichis, l'amôr pai viacs 
(le Grand Tour) e la curiositàt che e sburte inteletuài e passionâts 
ae cognossince di popui e di culturis lontanis, un otimisim detàt di 
une vision proietade intal avignî (economic, politic e sociâl) piturât a 
grandis pineladis dai iluminiscj e dai enciclopediscj. Iluminisim che, 
ancje se il so svilup si viôt in France, al nas in Ingletiere massime cul 
empirisim radical di filosofs tant che George Berkeley (1685-1753) e 
David Hume (1711-1776), si ben che chest ultin al sedi stàt contrastàt 
di un altri iluminist, ma di çoc todesc, Immanuel Kant (1724-1804). 
Une filosofie che e cjate lis sòs fondis intai secui precedents cun 
Hobbes (1588-1679) e cun Locke (1632-1704) che a vevin metüt lis 
semencis di une plante che e butarà i siei flòrs intal secul seguitîf. 

Scrituris 


La leterature si svilupe su ducj i plans: de tratatistiche al romanç, 
romanç che par altri al nas propit in chel scurt dal secul diesim 
otàf. La produzion e viôt, un dongje di chel altri, il pamphlet, la 
conte ironiche, il romang epistolär, lis confessions tant che mieg di 
introspezion, la riflession o il discors filosofic travistît o misclicàt cu 
la finzion o cun altris gjenars leteraris. In particolàr, a son dôs lis 
carateristichis che in cheste produzion a spichin sore chés altris: il 
gust pe introspezion, tant che lis confessions di Rousseau, e il romanç 
epistolàr tant che Lettres Persannes [Letaris persianis] di Montesquieu, 
La Nouvelle Héloise [La gnove Eloise] dal 1761, intitulàt sul imprin (e 
scrit cu la grafie di chei timps) Lettres de deux amans, Habitans 
d'une petite ville au pied des Alpes di Jean-Jacques Rousseau, Die 
Leiden des jungen Werthers [I dolôrs dal zovin Werther] dal 1774 di 
Goethe (1749-1832) — chescj ultins doi che a anticipin il romanticisim 
— © ancjemò Les liaisons dangereuses [Lis relazions pericolosis] di 
Pierre Choderlos de Laclos (1782) li che dongje de trame amorose 
l'autôr al delinee, cun grande finece, la psicologjie dai personags in 
dute la lôr diversitàt. 
Il sac, dispès ironic, dutun cu la narative, si insede intes atmosferis 
libertinis e iluministis dal timp cun ché di cjapà in asse la societàt, i 
costums e la mentalitàt des classis altis. 
In Italie lu fasarà il Parini cul Giorno; intal mont anglofon, l’irlandés 
Jonathan Swift (1667-1745) cun Gulliver's Travels [i viaçs di Gulliver] 
o cul pseudosaç paradossàl e provocatori Directions to Servants 
[Istruzions pe servitùt]; in France, Voltaire e Diderot cu lis contis 
filosofichis, la critiche dal ambient monastic e altri ancjemò. 
Goldoni al riformarà il teatri trasformant la tradizion de Commedia 
dell'Arte intune comedie li che e ven rapresentade in maniere 
realistiche la societàt de sô ete e li che i protagoniscj no son plui 
(dome) mascaris archetipichis di un caratar o di une tipologjie, ma 
subiets cjapàts de realtàt di ogni dì li che si misclicin nobii, borghés, 
popolans e popolanis. Esemplâr in chest sens, La locandiera. 
Goldoni al fronte ancje il rapuart lenghe/dialets e lenghe fevelade/ 

lenghe scrite intun teatri li che, massime cuant che si cjate infondît 
inte realtàt dialetàl veneziane, la sò, — / rusteghi (1760), Le baruffe 
chiozzotte (1762) — al met in sene une operazion di reinvenzion dal 
fevelât e, come che al scrîf Pietro Trifone, “in part al ’scuviero’ e 
in par al ‘invente’ un talian de conversazion di ogni dì [...]" (articul 
Lingua e dialetto in Goldoni, p. 199) e, precisant lis carateristichis 
linguistic dal teatri goldonian, plui indenant al zonte: “Il sincretisim 
de lenghe goldoniane, li che a coesistin calcs dal venezian, formis 
leterariis, verzeladuris aulichis, formis toscanis, periodà colocuiàl e 
frecuents francesisims, al riflet la nature sperimentäl di un imprest 
che al volarès sodisfà dut intun esigjencis di ancorament realistic e 
di gjeneralizazion comunicative.” (ibidem, p. 199). 


Intal mont leterari di chel secul, ce che al aparis sore dut (dongje 
dal gust pal mît e pal fantastic, intindût tant che divertissement e 
ornament) al è il realisim, un realisim modelât dal spirt sientific, di 
chel spirt sientific nassût intal Sîscent. Duncje si slargje il plasè des 
scuviertis di monts gnùfs o di societàts proictadis intal futùr. 

Il “Mont Gnûf” al sarà un dai leitmotive dal Sietcent, dutun cu la 
esperience dal Grand Tour: insume lis grandis scuviertis e i viacs. 


Notis: 


1) Chest cuadri, calcolät tant che un dai plui misteriôs, al à vůt tantis 
interpretazions. Par esempli, Pier Gabriele Molari (in £a soluzione 
dell'enigma di Piero della Francesca, 2005) al propon la ipotesi che il 
cuadri al fasi part di un insiemi di oparis cun funzion sacràl e che al 
sedi ståt fat pai Siôrs di Montefeltro pe lôr meditazion, Invezit par Silvia 
Ronchey (in L'enigma di Piero. L'ultimo bizantino e la crociata fantasma 
nella rivelazione di un grande quadro), il cuadri al sarès une alegorie 
che e rapresente la fin dal Imperi di Orient dopo de colade di Bizanzi 
par opare dai tures intal 1453. Il cuadri — alegoric — si riferissarès a di 
un progjet par salvà l'Imperi de ocupazion musulmane. 

2) Sul Burlaç dal Giorgione, Paolo Maurensig al à vot scrit il romanç 
La tempesta, Il mistero del Giorgione (2009) li che l'autôr al misclice la 
finzion cu la realtàt de storie de art, daûr di un gjenar che o viodarin 
ancje in altris ocasions. 

3) Intal procès, il Veronese al cirarà di difindisi come che si viôt in chest 
estrat li che al cjape a testemoni Michelangelo (un dai “mici maggiori”) e il 
Judizi Universal li che si viodin pituràts crots il Crist, la Madone e i sants. 
Straordenarie ancje la obiezion dal judig. 
Ei dictum: /n questa cena che avete fatto in San Giovanni Paolo, che 
significa la pittura di colni che li esce il sangne dal naso? 
Respondit: Lpo fatto per un servo, che per qualche accidente li possa esser 
venuto il sangne dal naso, 
Fi dictum: Che significa quelli armati alla Todesca vestiti, con una 
lambarda per uno in mano? 
Respondit: £i fa bisogno che dica qui vinti parole! 
Fi dictum: Chei dica. 
Respondit: Noi pittori si pigliamo licenza che si pigliano i pocti e i matti, e 
bo fatto quelli dui Alabardieri, uno che beve et l'altro che magna appresso 
una scala moria, i quali sono messi là, che possino far qualche officio, 
parendomi conveniente che patron della casa, che era grande e richo, 
secondo che mi è stato detto, dovesse aver tal servitori. 
Ei dictum: Quel vestito da buffon con il pappagallo in pugno, a che effetto 
l'avete depento in quel telaro? 
Respondit: Per ornamento, come si fa. [...] 
Fi dictum: Chi credete voi veramente che si trovasse in quella cena? 
Respondit: Credo che si trovassero Cristo con li suoi Apostoli; ma se nel 
quadro li avanza spazio, io l'adorno di figure, sì come vien commesso, € 
secondo le invenzioni. 
Ei dictum: Se da alcuna persona vi è stato commesso che Voi dipingeste in 
quel quadro ‘Todeschi et buffoni et simili cose. 
Respondit: Signor no. Ma la commission fu di ornare il quadro secondo mi 
paresse, il quale è grande et capace di molte figure, sì come a me pareva. [...] 
Ei dictum: Se li par conveniente che alla Cena ultima del Signore si 
convenga dipingere buffoni, imbriaghi, Todeschi, nani et simili scurrilità. 
Respondit: Signori no. 
Fi dictum: Non sapete voi che in Alemagna et altri luoghi infetti di eresia 
sogliono con le pitture diverse et piene di scurrilità et simili invenzioni 
dileggiare, vituperar et fare scherno delle cose della Santissima Chiesa 
Cattolica per insegnar mala dottrina alle genti idiote et ignoranti? 
Respondit: Signorsi, che l'è male. Ma perciò tornerò ancora a quel che bo 
ditto, che bo obbligo di seguir quel che banno fatto i miei maggiori. 
Ei dictum: Che banno fatto i vostri maggiori? Hanno fatto forse cosa simile? 
Respondit: Michel Agnolo in Roma drento la Cappella Pontifical, vi è 
depento il nostro signor Gesù Cristo, la sua Madre el San Zuane, San Piero, 
e la Corte Celeste, le quali sono fatte nude, dalla Vergine Maria in poi, con 
atti diversi, con poca riverenzia. 
Ei dictum: Non sapete voi che depengendo il Giudizio Universale, nel quale 
non si presume vestiti, o simil cose, non occorrea dipigner vesta, et in quelle 

figure non vi è cosa se non di spirito, non vi sono buffoni, né cani, né arme, 
né simil buffoncriez Et se li pare per questo o per qualunque altro esempio 
di aver fatto bene ad aver dipinto questo quadro in quel modo che sta, et 
sel vol defendere che il quadro sta bene et condecentemente? 

Respondit Signor Mistrissimo, che non lo voglio defender: ma pensava 
di far bene. Et che non bo considerato tante cose. Pensando di non far 
disordine nisuno, tanto più che quelle figure di Buffoni sono di fuora del 
luogo dove è il nostro Signore. 


4) In // mondo degli artisti nel Rinascimento Fiorentino, Wackernagel al 
scrif: “Il confenonir, che al cjapà la iniziative de imprese [ché di frescjà 
la sale dal consci di Palazzo Vecchio]. poc dopo de sô jentrade in cjarie 
(ae fin dal 1502) al veve za fat eseguî intal so ufici di Palazzo Vecchio une 
decorazion cun grotesciis, gjenar di ornament che si jere difondüt di pôc e 
che Morto da Feltre al jere un specialist." (p. 176). 


5) In gracie di Carlevarijÿs ancje Udin, intal 1718, al varà dirit a di une 
viodude, ché de piace dal Vin (place Contarena). 


6) Amans inte calice arcaiche in vore fin al 1835. Vuè amants. Compagn 
par babitans. x «© habitants. 


Veronese, Ultime cene o Cene li de cjase di Levi 1573 

La filosofie 
de art 


Nassite de estetiche 


Se fin a chel moment la art e jere un mieç par interpretà il mont, 
a tacà dal Sietcent o vin un altri mudament epocâl inte funzion 
artistiche. Cumò e je la filosofie che e à cjapàt l’assum di interpretà 
la art e la art e je clamade a interpretà il mont dome sul plan estetic. 
La prime sclapadure si le à vude intal mont classic cul “miracul grêc” 
li che la art mimetiche e meteve in crisi la funzion simboliche te 
creazion artistiche. La seconde si le à vude cul Rinassiment; la tierce 
si le à tal Sietcent cu la rivoluzion estetiche. 


BAUMGARTEN 


“Al è propit ator dal 1750 che la nozion di biel e passe de metafisiche 
ae estetiche. Larticul Beau di Diderot inte Encyclopédie (1751) al è 
ancjemò insedat inte rubriche ’metafisiche’, come che, par tradizion, 
al jere il câs fintremai di Descartes e di Wolff. Al è juste apont il 
pinsîr baumgartenian dal biel che al incjarne miòr di dut il passag de 
metafisiche ae estetiche: Baumgarten al trate la cuistion dal biel une 
prime volte te part psicologjiche de sò Metaphysica tal 1740 (lant daùr 
a Wolff) e une seconde volte te Aesthetica dal 1750. Chest passac, che 
al ven duncje fat tra il 1740 e il 1750, no je une semplice cuistion 
terminologjiche, ma la testemoneance di un mudament radical di 
sensibilitàt.” (Herman Parret, De Baumgarten à Kant: sur la beauté, 
p.327 in Revue Philosophique de Louvain, 1992, vol. 90, n. 87) 
Par Baumgarten la estetiche e je une forme di cognossince ma 
calcolade di “nivel inferiôr”. Cheste definizion no va interpretade 
intun sens dispreseatîf. Di fat la inferioritàt si riferìs plui al cjamp 
de indagjin che sul mieç doprât par stazàlu. Par Baumgarten la 
cognossince estetiche no je une cognossince inteletive, ma sensibile, 
precisant che cun sensibile no si intint dome une cognossince par 
mieç dai sens, ma ancje par mieg di chês facoltàts dal om che a 
modelin il pinsîr in sens creatîf e subietîf. “...] la cognossince sensibile 
e je une cognossince in rapuart no dome cu la sensazion a tacà dai 

cinc sens ma ancje cuntune largje serie di facoltàts che a modelin la 
sensibilitàt: la imagjinazion, la memorie, la fantasie, la afezion, dutis 
inlidrisadis inte struture erotetiche dal subiet (la sô volontàt, viôt i siei 
desideris)." (ibidem, p. 328). 

La estetiche, che Baumgarten al definis “scientia cognitionis 
sensitivae" o ancje art dal pinsîr elegant, e à l'assum di rivà ae 
perfezion cli cheste cognossince, ven a stài di tocjà la bielece, e par 
contrast, di evità la brutece. Duncje perfezion e bielece, biel e perfet, 
a deventin sinonims. Definizion che e sarà refudade di Kant che par 
lui il judizi dal gust al è dal dut indipendent dal concet di perfezion. 
Lis dôs formis cognossitivis a àn di integràsi ma no di soreponisi. 
L'implant baumgartenian al marche a fuart la diferenziazion tra la 
cognossince inteletive e ché sensitive, ven a stài estetiche. Doprant 
ancje une terminologjie leibniziane, che e definis cognossince 
inteletive chè pandude intune forme clare e nete, e chê sensibile, 
intune forme scure e confusionade — Baumgarten al met in lûs lz 
autonomie dal sensibil a pet de inteletualitàt, de estetiche a pet de 
logjiche, li che la cognossince sensibile e fronte argoments e realtàts 
che no puedin jessi frontàts dal intelet. Logjiche e sensibilitàt a àn sì 
un rapuart di analogjie (ars analogi rationis) ma i cjamps di intervent 
a son separâts: la logjiche e staze i aspiets de realtàt inte lôr astratece, 
la estetiche la realtàt concrete te sò varietàt e individualitàt. Al è un 
cjamp, chel de estetiche, li che lis robis a son, te lòr aparence, scuris 
e confusionadis, e chest al è l'aspiet che la art e à di jessi in stàt di 
superà par rivà ae perfezion, ven a stài ae bielece. 

Propit par vie che l'intif estetic nol è di nature inteletive ma sensitive, 
cirî di ridusi la varietàt cualitative des sensazions (cromatichis, sonoris 
o altri) daür di concets sientifics al volarès dî distruzi la realtàt e la 
complessitàt di une esperience estetiche, ven a stâi inibî la pussibilitàt 
di penetrà la dimension estetiche di une opare di art o de nature. Une 
intuizion artistiche no puces jessi trasmetude doprant concets razionâi, 
inteletifs, sientifics. In altris peraulis la espression artistiche si pues 
trasmeti dome cun espression artistichis. La art, di fat, e contemple la 
realtàt tant che un dut indivisibil e sul plan des aparencis, al contrari dal 
intelet che al staze ce che al compon il dut, che al cîr di capî il particolär. 

Une altre definizion baumgarteniane de art e je chê di une forme di 
cognossince analighe a ché razionäl, une forme di cognossince che 
no si fonde su la logjiche e su la sience dimostrative, ma che dut câs 
e reste une cognossince a ducj i efiets: la veretàt estetiche “e je la 
veretàt a un tant che e à di jessi cognossude in mit sensibil.”. Lis dôs 
veretàts a son paralelis, no si tocjin ma no si escludin par chel, a son 
analighis, analogon veritatis. 

La veretàt estetiche, cun di plui, si fonde su trê criteris: chel de 
pussibilitàt (ipotetiche o assolude); chel de reson, ven a stâi che la 
opare e sedi coerente cul principi di cause e efiet, che e vedi une 
logjiche interne; e par finî, chel de unitàt. E duncje: pussibilitàt, 
principi di reson e unitàt. 


KANT 


“Par decidi se une robe e je biele o no, no vin di fà riferiment al 
so obiet doprant l'intelet cul assum di cognossilu, ma o vin di fà 
riferiment al subiet e al sintiment di plasè o di displasê, par mieç 
de imagjinazion (salacor zontade cul intelet). Il judizi dal gust nol è 
duncje un judizi pe cognossince; e di consecuence nol è un judizi 
logjic ma estetic, ven a stài che il principi che lu determine al è un 
judizi dut subietîf”. 

Cun chestis peraulis e tache la Critiche de facoltà? di judicà (Kritik 
der Urteilskrafi) di Immanuel Kant. 

Par Kant l’om al à trê facoltàts: l’intelet, la reson e il judizi. L'intelet (o 
reson pure) al inten ae facoltàt de cognossince fenomeniche, ven a 
stài de cognossince dal mont esteriôr par mieç di categoriis internis 
(cun esclusion di chê noumeniche, la robe in se, che par Kant no 
si pues cognossi), e cheste facoltàt e ven frontade te prime critiche 
Critiche de reson pure (Kritik der reinen Vernunfi). La reson (tal 
vêr sens dal tiermin)' e je impen la facoltàt che l'om al dopre par 
operà lis sieltis, par sielzi cemût agjî daûr de morâl, une facoltàt 
specifiche dal om che Kant al fronte te seconde critiche Critiche de 
reson pratiche (Kritik der praktischen Vernunfi) e, par finî, la tierce 

critiche Critiche de facoltà di judica o Critiche de facoltàt dal judizi 
(Kritik der Urteilskraft) li che Kant al trate dal judizi estetic, judizi 
che, come che o viodarin, al varès di permeti, daûr des intenzions 
dal filosof di Königsberg, di superà la aparente contradizion tra lis 
legs de nature e la libertàt di sielte dal om, tra necessitàt e libertàt. 
Di fat “cheste opare e à ché di butà un puint sul abis che al separe 
il domini de reson speculative cun chel de reson pratiche, al è 
dome un tentatif di sclarî cemût che un jessi finît e condizionît, 
inlidrisàt inte sensibilitàt e duncje destinàt ae temporalitàt, come 
che al è l'om, al puedi fà esperience in se di valôrs che a scjampin 
a condizionaments dal spazi e dal timp e si presentin cul segn de 
assolutece e de incondizionatece.” (Francesca Menegoni, La critica 
del giudizio. Introduzione alla lettura, p. 27). 


Te Critiche de facoltàt di judica, la prime division che Kant a 

opere e je chè tra judizi determinant e judizi rifletent. Cul judizi 
determinant o tornin a ce che Kant al veve sostignût inte critiche 
de reson pure e in ché de reson pratiche. Ven a stài, di une bande 
o vin la cognossince determinade dal intelet par mieç des categoriis 
aprioristichis proietadis dai sens sul mont esteriòr, di ché altre i 
judizis pratics che a viodin la azion su la fonde de lec moräl. La 
diference tra judizi determinant e il procès di cognossince operàt 
dal intelet e de reson, cussì come che al è stàt disanimàt des dôs 
critichis precedentis, al è dome lessicäl e prospetic e al evidenzie 
il fat che chest judizi (determinant) al consist intune determinazion 
reciproche tra categoriis (aprioristichis) e realtàt. Duncje, sedi i 
judizis des siencis esatis (reson pure) sedi i judizis pratics (reson 
pratiche) a son determinants. 


Il judizi rifletent al è invezit specific de tierce critiche, ven a stài 
specific de facoltàt di judicà (Urteilskraft). Il tiermin di “judizi 
rifletent” al mostre ben la direzion di chest procès: si partis dal obiet 
osservât par rivà a determinà la categorie che si à di aplicà a chest 
obiet (dal particolàr al universal). E a cheste categorie si à di rivà 
cuntune riflession. 

Ma e je ancje une altre reson par clamâle rifletente: parcè che la 
osservazion, il viodi un obiet naturàl o artistic — un biel obiet, une 
biele imagjin — nus puarte a viodi rifletude la finalitàt che o vin 
dentri di nò. Par mieg dal obiet estetic o scuvierzin rifletude dentri 
di nô la finalitàt che nus sburte a fà une sielte morâl, o scuvierzin la 
morâl che e je dentri di né, chê libare sielte morâl che o vin viodit 
operà te Critiche de reson pratiche. 

Di chi la famose frase dal test: “Dôs robis a jemplin il spirt di maravee 
e di venerazion che a van indenanit a rinoväsi e a cressi, biel che 
simpri cun plui cure si riflet: il cîl stelàt disore di me e la leg morâl 
dentri di me”. 

Cheste operazion rifletente mi fäs viodi la bielece dai obiets artistics 
o de nature (“il cîl stelät”), intant che la reson pratiche mi veve 
fat scuvierzi la libertàt di azion, libertàt morestade dal sens morîl 
(“dentri di me”). 

Ma cheste polaritàt e cheste riflession su ce che o viôt cun venerazion 
(“il cîl stelât”) mi fâs scuvierzi un altri mont. Nol è plui un mont che 
o cjali dome sul plan de intelezion fisiche matematiche, ma sul plan 
dal sintiment. E chest mi puarte a considerà che l'om al à une sô 
finalitàt. 

AI è chest ultin aspiet che al puarte a di une altre sudivision. Di fat, 
Kant al scompartìs il judizi rifletent in dôs categoriis: il judizi estetic 
e il judizi teleologjic. 

Il juidizi estetic al è chel che al stice dentri di nò un sintiment, une 
emozion, un sens di armonie, par esempli cuant che o contemplin 
une opare di art. Chest judizi al ven definît judizi rifletent di finalitàt 
subietive. 

Il judizi teleologjic invezit al cjape in considerazion i organisims 
vivents e la nature tal so complès. 

Chest al puarte a di une altre considerazion su la diversitàt dai doi 
judizis par vie che chel teleologjic, dal moment che al riflet su la 
nature, al tocje ancje la part teoretiche de filosofie, dal moment che 
si intive cun obiets de realtàt fisiche, intant che chel estetic al opere 
dome a nivel subietîf. 

La estetiche kantiane 


Par Kant — e al è ce che nus interesse achì — la sfere estetiche e je 
autonome, € à une sô specifiche facoltàt che e permet di scuvierzi, 
intal obiet artistic creàt dal om e inte nature, il fat che chescj obiets e 
chestis bielecis naturàls a son fatis par sticà tal subiet une emozion, 

un sintiment, il sintiment dal biel. Chest judizi al è un judizi che al 

va là di là di ogni interès, là di là di une motivazion utilitaristiche, 

parcè che si trate di un judizi trassendentäl. 

Chest judizi, cun di plui, al è subietif. Al è l'om, subiet, che al stabilis 

ce che al è biel. AI è l'om che al cîr e al scuvierc il riflès dal biel intal 

obiet. In cheste operazion l'om al proiete sul obiet un element di 

caratar trassendentäl, element che si cjate tal subiet a priori (juste 

apont trassendent). Ma, cundut che al è il subiet che al opere cheste 

“riflession”, il judizi rifletent al è universal, ven a stài che si cjate 

compagn in ducj i oms, e ducj i oms a provin par chel obiet il stes 

sintiment. 

Par miec di cheste operazion, il subiet denant di une opare artistiche, 

denant de bielece, al prove un sintiment di plasè. 

Ma disi ché il biel al è ce che nus plâs al è limitatif, par vie che a 

puedin plasè individualmentri ancje robis che no dan a ducj la stesse 

sensazion. E chest al sarès in contradizion cu la regule che il judizi 

rifletent al è, dut intun, subietîf e universàl?, 

In realtàt bisugne fà une diference sostanzia] tra il biel e il plasint. Il 
plasint al è subietîf sì, ma nol è universal, intant che il biel, come che 
o vin dit, al è dut intun subietîf e universal. 

La subietivitàt dal plasint e je individuàl e arbitrarie, la subietivitàt 
dal biel e je invezit universal e trassendentäl, ven a stài che e je une 
facoltàt a priori dentri dal subiet. 

Cun di plui “Biel al è ce che al pls cence interès.". Chel che Kant al 
clame gust al è “la facoltàt di judicà un obiet o une rapresentazion 
par mieg di un plasè o di un displasè cence interès. L'obiet di un 
plasè di chest gjenar si clame biel.”. 

Linterès al è simpri indetàt di une motivazion e lis motivazions par 
Kant a son di trè gjenars: motivazion par desideri, par apetizion e 

par volontàt. Il desideri al è let al plasè, la apetizion ae utilitàt e la 
volontàt al fat che e pues puartàmi al ben morâl. E duncje il desideri 
al è leât cun ché facoltàt za frontade te Critiche de reson pratiche. Ma il 
gioldiment estetic, che al è l'assum de facoltàt di judicà, si pues otignî 
dome cuant che no si à nissun interès pal obiet reâl, ni diret ni indiret. 
Kant al jentre cussì intun rapuart diret cul concet de estetiche dal 
Sietcent, in realtàt, adun cun Baumgarten, lu cree. Chest concet al 
savoltarà dal dut la vision de art: vision che, di li indenant, e decrete 
la sô autonomie e che e diferenziarà la art biele di une art utile. 
Il biel al cuiste alore une autonomie totàl rispiet aes altris formis di 
interazion cul mont. La art e devente “biele art”, interazion cui obiets 
intun stàt di pure contemplazion cence altre finalitàt: “Biel al è ce 
che al plàs in mit universal cence concet.”. 
Ma cheste definizion e puarte a di une altre riflession, par vie che 
la finalitàt cussì decretade no mancje di contradizions. Se la pure 
contemplazion no à une finalitàt direte, al è ancje vér che cheste 
contemplazion no pues fà di mancul di intervignî dentri dal om a 
un tant di condizionàlu e di condiziona ancje lis sôs sieltis pratichis. 
O miòr, ribaltant la prospetive, l'om, par mieg de facoltàt dal judizi, 
al jentre in sintonie cu la nature e cu lis oparis de creazion artistiche 
che lu sticin a di une sensibilitàt che nol varès ni cu la facoltàt de 
cognossince inteletive e nancje cun ché reson pratiche che i permet 
di fà lis sieltis tal cjamp de azion e de etiche. Ma cheste gnove 
sensibilitàt no pues fà di mancul di interagjî cu lis sieltis che o vin a 
pene dit. Di fat, par mieç de tierce critiche, l'om al jentre in relazion 
cuntune facoltàt che i da la pussibilitàt di scuvierzi dentri di se un 
altri mont, chel de bielece e dal sintiment che lu sburtin a sintî une 
armonie, un ordin interiôr e, dongje, par mieç de contemplazion de 
nature, a scuvierzi che la sô organizazion e je teleologjiche, ven a stài 
finalizade in se e in funzion dal om. Chest sintiment, stiçât de facoltàt 
di judicä, al è un sintiment trassendentàl che al supere i liminàrs de 
necessitàt e de libertàt palesàts intes dôs critichis precedentis. 
Là di là de libertàt di azion e des contingjencis fisichis dal mont, l'om 
al scuvierç cheste tierce facoltàt che e supere chês dôs precedentis. 
Si à dit che la facoltàt di judicà e je une facoltàt subietive, ma universal, 

ven a stài che la capacitàt di preseà une opare di art e je di ducj, e 
je dentri di ognidun di nô, di ogni om. Ma si trate di une capacitàt 
potenziàl che no simpri e no in ducj e je in at. Par che e sedi in ati 
vůl che cheste potenzialitàt e vegni disveade o che e vegni educade. 


La art, e in gjenar il biel, no jentrin intai mecanisims interpretatifs e 
cognitifs des dôs precedentis critichis che a metevin in vore l'intelet 
e la reson. Di fat, achì o vin scugnût tirà für une altre facoltàt: la 
Urteilskraft. Cun cheste facoltàt “la art e ative tal subiet sintiments di 
plasé e di displasè, sedi che si trati di produzion o di fruizion di obiets 
biei, sedi che la considerazion de nature tant che tecniche e permeti 
di organizà in mit sistematic riflessions sui aspiets contingjents de 
nature stesse.” (Francesca Menegoni, La critica del giudizio di Kant. 
Introduzione alla lettura, p. 32). 

La bielece di une opare di art si rive duncje a capî e a intivà cence 
bisugne di un resonament, “cence concet", ma precisant che, pa! 
intif cu la bielece, al covente jessi inte cundizion juste, ven a stài jess 
preparîts, si à di jessi educats, e dal moment che cheste facoltàt € 
je universal, ducj a son in stàt di capî e di preseà une opare di art. 
Une considerazion cheste che e je in sintonie cu la vision universaliste 
dal iluminisim. 


Kant al definìs il biel tant che finalistic cence finalitàt, cence 
intindiment, une definizion che, dongje di vê un savôr ossimoric, 
e risulte jessi l'element che al lee la critiche de reson pure cu la 
critiche de reson pratiche, pont di incuintri e di superament di chel 
biatus tra nature e om, tra necessitàt e libertàt, tra res extensa e res 
cogitans, che si cjate te filosofie moderne fintremai di Descartes, 
ancje se in formis diferentis. Il biel, la art, a àn achì la funzion di 
ativà tal subiet, tal om, il sens di armonie, sens che al stice la libertàt 
di sielte intune direzion che e pues puartà dome al ben. 

Cheste ultime interpretazion e pues someà in contradizion cu 
la afermazion che o vin viodût disore: biel al è ce che al pläs 
universalmentri cence finalitàt. 

Simpri a proposit de finalitàt, Kant al diferenzie il bie/ libar dal biel 

aderent. Il biel libar al è chê forme di bielece che no rapresente nuie 
di particolàr dal mont o di un concet esteriôr, no va daûr a di un 
obiet determinäât, no lu descrîf, no lu copie. La musiche cence test, 
lis rapresentazions simbolichis tant che lis greghis o i arabescs a son 
esemplis dal biel libar che a van daûr di une forme pure, une forme 
che, in se, no rapresente nissune imagjin cjapade de realtàt. 

Il biel aderent invezit al rapresente alc de realtàt esteriòr, al aderis a 
un ogjet particolàr, a un model e al cîr di riprodusilu cussì come che 
al è. Ma, al dîs Kant, cheste seconde forme di biel e puarte cun se il 
pericul che la emozion estetiche che e ven provocade e puedi jessi 
spie di un interès. 

“[...] la bielece di une forme (che e sedi masculine, feminine o di un 
frut), la bielece di un cjaval, di un edifici (glesie, palac, arsenâl o vile) 
e presupon il concet di une finalitàt che e determine ce che la robe 
e à di jessi e duncje un concet de sò perfezion, e propit par chest e 
je aderente”. 


Ma al è cu la teorie dal gjeni che Kant al supere il liminàr dal 
razionalisim iluminist fintremai a anticipà elements che a saran 
tipics dal romanticisim, 

Cu la teorie dal gjeni Kant al vierç la puarte a chè vision de art 
carateristiche dai romantics: il superament di ogni forme di 
razionalisim e la considerazion dal artist tant che creadér libar tà di 
là di ogni limit concetuîìl. 

Par Kant l’artist al à di vê une personalitàt für norme, une personalitàt 
particolàr che al clamarà gjeni. Il gjeni al è chel che al agjìs für di 
ogni regule. Intant che l'artist classic al rispuindeve a modei precis, 
il gjeni al cree no dome la opare ma ancje i contignûts che cu la sò 
opare a cjaparan forme. 

Il biel e il sublim 


Un altri aspiet che al anticipe la vision romantiche (e che par altri o 
tornarin a cjatà no dome in Hegel ma ancje in Schopenhauer) al è 
chel dal sublim. 

Intant che il biel (das Schöne) si fonde su la armonie des formis e sul 
limit, il sublim (das Erbabene) al romp ogni baridure e ogni armonie 
lassant che la creativitàt si esprimi in maniere libare, cun chê di 
pandi e provà emozions fùr dal ordenari. Il sublim al rimande aes 
ideis di ilimitàt, di informi. Ché dal sublim e je une emozion che e 
atrai e che e slontane dut intun. Denant di un spetacul de nature li 
che i elements a son menaçôs e pericolôs e a dominin lis fuarcis dal 
om (sublim dinamic), il spetatôr al sperimente un sens di pòre ma, 
passât il pericul imediät, l'om al tache alore a provà une sensazion 
di grandece morâl. 

O podin esemplifica sul plan pitoric la diference tra i doi sintiments 
confrontant pitôrs tant che i paisaziscj Claude Lorrain o John 
Constable di une bande; William Turner, Francisco Goya o Caspar 
David Friedrich di chê altre. 1 prins a esprimin il biel, i seconts i 
sublim. 


Dongje dal sublim dinamic, o vin il sublim matematic che al è un 
sintiment provocåt de vision de infinitàt spaziâl (un cîl di stelis, un 
mår là di là dal orizont e v.i.). 

“Il plasè dal sublim al è diferent di chel dal biel; il biel al prodûs 
un sintiment di esaltazion de vite in mût diret, chel dal sublim al è 
invezit un plasè che si forme in mût indiret parcè che al salte für di 
un procès li che lis energjiis vitàls, intun prin moment, si fermin a 
un tant di provocä une esaltazion plui fuarte”, 


La analisi di Kant si intive cun la critiche di Platon a proposit de 
riproduzion mimetiche, ma cun motivazions diferentis stant che 
Platon al critiche la funzion de mimesi che e disnature la veretàt intai 
confronts dal mont des ideis, de copie cuintri dal model. 

Judizi estetic e judizi teleologjic 


Dongje dal judizi estetic, o vin un judizi teleologjic che al torne a 
rifleti su la funzion de nature ma calcolantle tant che risultàt di un 
progjet, progjet necessari sedi pal organisim stes, li che ogni sô part 
e je finalizade al dut, sedi pe nature tal so complès, nature che e 
somee funzionàl pe vite dal om?. 

E dongje di une vision organiciste e di une nature viodude in funzion 
dal om, cheste stesse nature “[...] e somee fate cun ché di favori 
la culture”. Cheste ultime riflession de “tierce critiche” nus torne a 
puartà a chel mont estetic che par un moment o vevin bandonît, 
parcè che la vite dal om e je prin di dut la vite de culture. 

In sintesi, il judizi teleologjic al cjape in esam l'obiet (la Nature) 
intant che il judizi estetic al rivuarde il subiet che al osserve (e che al 
osserve o une opare artistiche o la “opare” natural). 

Il judizi estetic, proietàt sul biel, al met in lûs une finalitàt formal e 
subietive, il judizi teleologjic, proietàt su la nature, al met in lûs une 
finalitàt reâl e obietive. Il judizi teleologjic al tocje la Critiche de reson 
pure par vie che si pee ae lec de nature, intant che il judizi estetic si 
pee ae libertàt dal om creadér e duncje ae Critiche de reson pratiche. 


Lom par mieç de facoltàt di judicà al scuvierg/viòt di une bande 
la nature, no tal so aspiet mecanic come che al veve fat cu la lint 
inteletive, ma tal atrat che la sò bielece organizative e provoche te 
anime umane; di chê altre, l'om al reste inmagât des oparis de libare 
creativitàt artistiche. 

Intant che cul intelet chel stes om al sarès rivàt a viodi te nature 
dome la dimension sientifiche e matematiche e cu la reson dome 
la libertàt des sieltis vuidadis de morâl, achì, la facoltàt dal judizi lu 
puarte a superà intai doi cjamps il limit de necessitàt e de libertàt, 
par rivà a chel apaiament che la scuvierte di une nature finalizade al 
om e la armonie e il plasè dal at creatîf, a rivin a produsi. 


In Kant la opare di art e la opare de nature a son “finalizadis” ancje 
a disvelâ tal om il sintiment di jessi part di un ordin superiòr che 

lu jeve sore des contingjencis fisichis e morâls, intant che, come 
che o viodarin, in Hegel la art e je leade e finalizade al assolût e in 
Schopenhauer al è un mieç momentani par interompi il domini de 
volontàt, par sperimentà la noluntas. 


Notis: 


1) AI puarte a riflession il fat che Kant al dopri il tiermin di reson 
(Vernunft) ancje inte prime critiche e no intelet (Verstand). Si à rimarcàt 
il dopli valôr che e à la peraule “reson” inte prime critiche: il prin al è 
la facoltât che par mieç des trê ideis principàls, anime, mont e Diu, e 
permet al om di intivà ce che nol è sensibil; il secont al è la facoltàt di 
cognossi in gjeneräl. La prime critiche si ocupe de reson intal secont 
significât dal tiermin ven a stài di une cognossince che e je inteletive. 
L'intelet di fat al tint a organizà la cognossince par mieç des categoriis 
a priori, intant che la reson e à la funzion di rifleti, par mieç di ideis 
trassendentäls e universäls (anime, mont, Diu), doprant la organizazion 
inteletive, su ce che al è lå di là dal mont sensibil. Dut cas, in Kant, il 
tiermin reson si preste a di une cierte ambiguitàt interpretative. 


2) E je cheste c:ifsrenziazion che no jentre tes riflessions di un Voltaire, 
autôr rafinàt intzi ciments dialetics e mestri tes replichis ironichis, 
ma no avonds “nest sul plan filosofic. Par lui il biel al è dome e dal 
dut subietîf. C.:.-: al definìs Biel e Bielece, intal so dizionari filosofic: 
“Domandait a x. crot ce che e je la bielece, il grant biel, il fo kalon. Us 
rispuindarà ch > je la sò mascje cun voi grues e taronts che a butin 
infùr tal so pic’ . cjàf, un mustic larc e plac, une panze zale, une schene 
maron. Doma: «tit a un neri de Guinee; par lui il biel al è une piel nere, 
contose, voi ii. . säts, un nås schic. Domandait al diaul; us disarà che il 
biel a son un , è“ di cuars, cuatri sgrifis e une code. Par finî consultait 
i filosofs, us : - >uindaran tirant für nainis; a àn bisugne di vê alc di 
conformi al arc'stip dal biel in essence, a àn bisugne dal fo kalon. [...]" 
(in Dictionnai: philosophique, 1764). 


3) La riflession di Kant e je achì di grande atualitàt e si intive ad in plen 
in chel dibatit sientific che al tocje la biologjie moderne. Par Kant al è 
fùr di dubi che la nature calcolant la sò complessitàt iridusibile e coli sot 
di un progjet. I organisims naturài a son costituîts sì di parts ma a àn 
un sens dome se finalizàts a “funzionà” adun cun altris parts in maniere 
coordenade par formä un dut inseparabil. 

William Turner, The Shipwreck. 1805 — Esemph di sublim 


Esempli di Puel 


170 Wii, LA ART E LIS SÒS FUNZIONS 


HEGEL 


In Hegel, spirt al è sinonim di idee, di assolùt, di Diu e il spirt (idee) 
al è il subiet che si palese vie par dut il so sisteme filosofic dutun cul 
om e cul assum di intivà e il si cussience de idee/spirt par mieç de 
art, de religjon e de filosofie. 

AI è intal procès storic, viodùt tant che progressif, che Hegel al 
contemple il spirt che si fâs assolût. AI è li che al cjape cussience 
di se par miec dal om. La art, in chest sisteme, e rapresente il prin 
passac dal spirt intal so procedi viers l'alt, passag li che al cjape 
forme sensibile. 

Hegel al ribalte la concezion kantiane che e rapresente il rapuart 
tra un subiet pensant e un obiet esteriòr cognossibil dome tant che 
fenomen, ma no cognossibil tant che obiet in se, no cognossibil tant 
che noumen. Pal idealist Hegel, al è il spirt che al à di cognossi se 
stes e che al à di rivà a fàlu par mieg dal om e par mieç di un procès 
dialetic storicizät. 

“La idee, cu lis peraulis di Hegel il spirt, e à di deventà opare; la opare 
di fat e je comprensibile dome inte sô efetive storicitàt e te concretea 
di une figure intuibile.” (Farina e Siani, L'estetica di Hegel, p. 26). Pai 
Hegel la estetiche e je la filosofie de art e la art e je il mieç par esprimi 
la idee in forme sensibile. “Intes lezions hegelianis di estetiche la art 
e ven definide tant che il tentatîf dal om di puartà a espression la sò 
autocomprension storiche par miec di une ativitàt figurative (ven a 
stài par mieç de produzion artistiche).” (ibidem, p. 28). 


La vision estetiche hegeliane si incalme intun sisteme filosofic li che 
la art e ven calcolade tant che il prin scjalin di un percors che al 
puarte il spirt a vê cussience di se. 

Il spirt cun di fat, subiet e obiet de filosofie hegeliane, si manifeste te 
storie par mieç dal om, par mieç de cussience umane, prin di dut sot 
forme di cussience individuîl (spirt subietif) che si obietive a nivel 
social (spirt coletîf), e che al rive par finî a realizäsi tant che spirt 
assolût (spirt che al cjape cussience di se). 

Se l'om, forme superiôr dal mont sensibil, al puarte in se, tant che 
contignût, il spirt (forme interiòr), il procès storic che chest al realize 
par mieç dal om, dongje di prospetàsi in maniere dialetiche (tesi, 
antitesi, sintesi), si manifeste midiant di trê struments: la art, la 
religjon, la filosofie. 
Chestis trê modalitàts si presentin no in maniere cronologjiche, 
pluitost la lôr division e à di jessi viodude sot di un profil logjic 
e jerarchic, ancje se la esposizion dal sisteme si presente dut câs 
sot di un profil storicizàt. La art no ven prime de religjon sul plan 
cronologjic e cheste prime de filosofie, ma lis trê espressions de 
cussience, che a son trê miegs di ricercje dal assolùt, a àn, in rapuart 
al procedi dal Spirt viers de autocussience, un pés diferent: l'assum 
de filosofie, ven a stài il pont plui alt dal procès, al è chel di scuvierzi 
te realtàt la reson, la idee. In altris peraulis , al è par mieç di chestis 
trê formis (art, religjon e filosofie) che l'om al cjape cussience dal 
logos, de reson, de idee, dal assolût inte nature e duncje dentri di se. 
Ma se art, religjon e filosofie dilunc vie de storie no son, di une 
bande, disglagnadis in mût cronologjic e separàt, ma si scjavacin 
e si incrosin une cun ché altre, ognidune di lôr si diferenzie intal 
lôr procedi interni. Cussì, la art, che e je achi la materie che nus 
interesse, par Hegel si è svilupade tal timp, simpri daûr di un procedi 
dialetic, in trê fasis. 
Dopo di un periodi preartistic, la art, intindude achì intal sens 
moderni de peraule, e nas simboliche, une fase li che “la idee e cîr 
ancjemò la sò vere espression artistiche, parcè che e je ancjemò in se 
stesse astrate e indeterminade e duncje no à ancjem in se e dentri 
di se la aparence adeguade, ma si cjate a jessi in oposizion denant 
des robis esternis de nature, che a son esternis ancje a jè e esternis 
ai events umans.” (Est.', p. 340) e “Il nestri obiet [di ricercje] [...] al 
è la bielece artistiche calcolade tant che la sole realtàt conforme ae 
idee dal biel. Fin cumò o vin cjapàt in considerazion il biel naturàl 
tant che prime esistence dal biel, domandinsi alore in ce che il biel 
naturàl si diferenzie dal biel artistic.” (Est., p. 163). A cheste domande 
la rispueste di Hegel no lasse dubis par vie che la nature no va là di 
là des sensazions e duncje no rive a penetrà dute la realtàt, al è il biel 

artistic che al sarà clamât a manifestà esteriormentri la interioritàt, “a 
rindi l'esteriòr conformi al so concet.” (Est., p. 173 - 174). 

Hegel al risolf la diatribe tra biel naturâl e biel artistic fin dal 
scomençament de sô riflession intun mût inecuivocabil: “Cun chest 
tiermin o escludin daurman il biel naturâl [..... La bielece artistiche 
e je la bielece gjenerade e tornade a gjenerà ancjemò une volte dal 
spirt [...}” (Est., p. 6) e propit par vie che il biel artistic al è gjeneràt 
dal spirt che al è superiôr ae nature. Di fat “La opare di art e je opare 
di art dome cuant che, origjinade dal spirt [...] e manifeste dome ce 
che al è origjinàt de risonance dal spirt [...]. Par chest la opare di art e 
je superiòr a ogni prodot de nature par vie che la nature no à operàt 
chest passac par miec dal spirt.” (Est., p. 37). 

Previodint la argomentazion che ancje l'om al è un prodot de nature 
e che la nature e dut ce che la nature e prodûs e je opare di Diu, 
Hegel, in maniere dialogjiche, al amet cheste veretàt ma subite al 
precise che “Diu al è spirt" e dome l'om al è in stàt di penetrà il 
divin, par vie che tal om o vin un spirt cussient, impen che te nature 
si cjate dome intune forme incussiente. 

Intal manuscrit conservât inte biblioteche Victor Cousin di Paris si lei 

“Si à miòr lis oparis de nature pluitost che lis oparis di art cu la idee 
che lis primis a son fatis par man di Diu, come se Diu nol agjis intun 
mit ancjemò plui perfet par mieç dal om. La opare de nature e passe, 
chè de art e dure; la art e je la espression dal spirt.” (MVC?, p. 6/p. 43). 
Di marcà il fat che achì par art si intint une specifiche ativitàt di 
creazion dal biel, la “biele art”, e dome in chè e cun chê o varn 
espression dal spirt. O sin une vore lontans di chè che e je la 
concezion tradizional de art. 


La creativitàt artistiche e je une particolaritàt dal om e si cjate dome 
tal gjenar uman. L'om al è cussience che e pense. E al è di li che 
e ven fùr la dople nature dal om stes: di une bande, in cualitàt di 
nature, l'om al è in se, ma tant che jessi che al pense, l'om al è spirt 
e duncje par se. Intant che la art “e met il divin al centri des sòs 
rafigurazions” (Est., p. 199), la nature, tant che nature, no rapresente 
nuie di spiritual. 

Art simboliche, art classiche, art romantiche 


Par Hegel, la art simboliche e je la prime forme di art, li che la idee 
e cîr di esprimisi par mieg di une maniere che l’artist nol parone 
ancjemò dal dut, un model che al è ancjemò intune fase di ricercje e 
duncje imperfet, no ancjemò adeguât ae sô funzion e che duncje nol 
rint ancjem il so contignût. 1] risultàt de art in cheste fase, Hegel lu 
definìs “forme de art simboliche”. 
La imagjin simboliche e rapresente simpri alc di diferent dal so 
significât imediaàt a un tant che e à di jessi interpretade e cheste 
interpretazion e devente problematiche. “Dute la art simboliche e 
pues [...] jessi concepide tant che un contrast seguitif tra adeguatece 
e inadeguatece di significît e forme [...]" (Est., p. 359). 
Il simbolisim al è duncje il prin pas de art che l'om al dopre tal 
so percors inte direzion dal spirt assolût, “la prime forme dal Spirt 
Assolùt” daùr de definizion di Annemarie Gethmann-Siefert (in 
L'estetica di Hegel, p. 27) dentri di une art che tal so complès e 
rapresente un tentatîf dal om di interpretà il mont.” (ibidem, p. 28). 
Interpretazion che si determine dentri di une prospetive storiche e 
che dentri de storie si svilupe intun sens assendent. 
Se par Kant la carateristiche de art e jere la sò autonomie, par 
Hegel la funzion de art e je ché “di disvelà la veretàt sot forme di 
configurazion sensibile.” (Est., p. 66-67). Altris funzions che a puedin 
jessi presintis, no tocjin dut câs cheste funzion primarie, no àn di 
jessi calcoladis in se tant che funzions artistichis. “Di fat, finalitàts 
diferentis tant che l'amaestrament, la purificazion, il miorament, il 
vuadagn, la aspirazion ae nomee e ai onòrs, no rivuardin la opare di 
art in se e nancje no indi determinin il concet.” (Est., p. 66-67). 
E cheste scuvierte de veretàt sot forme sensibile e jentre tal procedi 
complessif che il spirt, par mieç dal om, al à di compassà pe sô 
incressite fintremai ae cussience di se stes, ae autocussience tant 
che assolüût. 
“La rapresentazion gjeneràl no je ancjemò par se [.... La prime 
maniere di chest panteisim e je la mitologjie dai Persians. Ormuz, la 
lûs, nol è ancjemò il simbul dal ben, ma il ben al è ancjemò la lûs 

stesse” (MVC. p. 41 - 42/p. 78). 

Intal simbolisim, Hegel al ricognòs trê fasis: une prime fase che no 
je ancjemò insuazade e che no je ancjemò calcolade tant che art intal 
sens strent de peraule. Cheste fase si pues traviodi te religjon parsi. 
La seconde fase e segne il passac intun mont plen di invenzions e di 
aspiets inverisimii “cence che si rivedi a intivà oparis di une bielece 
autentiche”. Une forme di art cheste che si traviòt in Indie. E par finî, 
il simbolisim rût e sclet che par Hegel si svilupe intal Egjit antic. 
Intal cjamp de estetiche, la art simboliche e rapresente duncje la tesi, 
la prime forme in assolùt de art. Ma cheste prime forme di art e je 
ancjemò “plui une semplice ricercje de rafigurazion che pussibilitàt 
di une vere rapresentazion [par vie che] la idee no à ancjemò cjatàt 
in se stesse la forme, ma dome e aspire a ché, si sfuarce di intivàsi in 
cheste forme [...]" (Est., p. 89). 

In cheste prime fase o sin duncje denant di un nivel li che la art no 
rive ancjemò a esteriorizà dal dut il so contignüt, ma e palese une 
separazion tra idee e forme. I prodots de art simboliche no àn la 
forme adeguade al Spirt, parcè che, in ché fase, il caratar dal spirt 
nol è ancjemò clär dal dut. 

Il caratar de art simboliche rude “al consist intal fat che cheste art 
no rive ancjemò a concepî i significâts in se e par se, in maniere 
indipendente di ogni esterioritàt [...] i prodots artistics [simbolics] no 
àn une forme adeguade al spirt [...]” (Est., p. 397). 

Cheste prime forme di art, intal so procedi storic, propit par colpe di 
cheste inadeguatece, e jentre in crisi cuant che e viòt inte art classiche 
la sò antitesi, Di fat e sarà te art classiche li che o vin la fusion perfete 
di significat e di forme, che e superarà la art simboliche li che i doi 
elements a risultavin separàts. 

Intal manuscrit de biblioteche “Victor Cousin” a proposit de fase 
simboliche o podin lei: “I popui no àn ancjemò tal lôr spirt la idee 
gieneràl par se, ma a lotin par concuistàle par mieç di costruzions 
monumentàls. Li dentri o sin intal mieç di une infinitàt di enigmis. O 
fevelin de art indiane e egjizie. I grêcs no àn une art simboliche ma 
lis tantis lôr flabis su lis divinitàts a puedin vê une fonde simboliche.” 
(MVC, p. 41/p. 77). 

Il simbolisim (prime calade dal Spirt in se), partît dal Orient (Persie, 
Indie) al cjate in Egjit la sò massime espression: “L'Egjit al è la tiere 
dal simbul” (Est., p. 400), ma chestis oparis “a restin misteriosis e 
mutis, cence rivoc e imobilis, par vie che il spirt nol à ancjemò cjatàt 
achì la sô vite interiôr e parcè che no son ancjemò in stàt di fevelà la 
lenghe clare e vierte dal spirt.” (Est., p. 400). 


Il passac seguitîf al sarà chel che al puarte ae art dai grêcs. Li dai 
egjizis o vin il simbul unît cu la significazion. [...] I egjizis no àn ché di 
fermîisi ae figure naturàl, a vuelin mudäâle, a àn ché di strassomeäle. 
[..... La Sfingje e da für enigmis. Edip al da la soluzion: la soluzion e 
je l'om.” (MVC, p. 43). 

“[...] Il concet di biel, che la art simboliche e à tentàt di otignî cence 
mai podé rivà a bon, al ven für dome cu la art classiche.” (Est. p. 
481). Di fat “[...] l'assum de art classiche al è chel di sfantà la diference 
tra ce che al è semplicementri naturàl cun ce che al è spirituàl e di 
trasformà la spiritualitàt e la corporeitât esteriòr intune figure biele, 
svilupade dal dut, animade e vive sul plan spirituàl,” (Est., p. 489). 
Intal mont classic il spirt si palese dal dut par mieç de rapresentazion 
dal cuarp, ma di un cuarp ideàl, idealizàt, mondât di ogni sorte di 
imperfezion che la realtàt e puarte dongje, metût adun par rapresentà 
il spirt, par fà vivi il spirt par mieg di une esistence materiàl. 

Al è par mieg de rapresentazion corporie che la art e rive a “mostrà” 
il spirt in dut il so sflandér, spirt che nol sarès rapresentabil ma 
dome interpretabil cun concets astrats. Al è cul classicisim che la 
art e rive al sò assum primari: chel di rapresentà la interioritàt, il 
spirt, la idee, l’assolùt, in maniere sensibile. E chest, propit par mieg 
di une sintesi perfete tra interni e esterni, tra contignût e forme, li 
che “il spirt al tire dongje la esistence sensibile e naturâl che al sint 
conforme.” (Est., p. 489). 


Hegel, cundut che al vîf intal secul dal romanticisim, moviment che 
prime al à imbraçât par dopo combatilu, pe sò analisi artistiche al 
fasarà riferiment in mût particolâr a Johann Joachim Winckelmann’, 
come che al veve fat riferiment Kant. 

“La art e je stade in Grecie la plui alte espression dal assolût e la 
religjon greghe e je la religjon stesse de art, intant che la seguitive art 
romantiche, cun dut che e je art, e rimande dut câs a di une forme 
di cussience plui alte di ce che la art e je in stàt di dà.” (Est., p. 493). 
Il gjenar che al rapresente miôr di ogni altri la art classiche al è cence 
dubi chel de sculture, parcè che in chest gjenar il classicisim al pues 
esprimisi inte maniere plui pure. Dut câs, ancje se la art classiche e 
rapresente un superament di chè simboliche, elements di simbolisim 
si tornin a cjatà inte forme classiche, magari in maniere epurade e 
reinterpretade. La stesse robe o varin te fase seguitive al classicisim. 
In ché romantiche, si cjatin elements des formis precedentis. 

Ancje il caratar dal artist al subis une adecuazion: chel simbolic si 
conforme a regulis esternis, intant che l’artist classic al è libar di 
esprimisi. E cheste libertàt e ven dal fat che il contignût che al à di 
rapresentà nol è plui obiet di ricercje. Il contignût al è aromai palés, 
di mùt che l'artist al è libar di concenträsi dome e dal dut su la sô 
art. “[...] Pal artist classic il contignùt de opare al à di jessi za dal du 
esistent [...]. I artiscj a àn tirât für la lôr materie de religjon popolàr [..., 
ancje i artiscj cristians [l'esempli achì nus puarte a considerà la fase 
seguitive, chè romantiche] Dante, Raffaello, a àn dat forme a ce che 
al jere za tes crodincis e tes rapresentazions religjosis.” (Est., p. 494). 
Lartist, liberàt di une ricercje dal contignùt, ven a stài di ce che al 
à di creà, al pues cumò “concentràsi te ativitàt formal, di dà une 
aparence artistiche adeguade, a chel contignùt.” (Est., p. 495). L'artist 
simbolic invezit al scugnive inventà ancje il contignût de sô opare, 
assum che l'artist classic nol à plui. 


Dut câs come che o vin viodùt no ducj i aspiets dal simbolisim a 
sparissin, ma a vegnin mondâts dai aspiets di inadeguatece che a 
caraterizavin la fase precedente. “L'assum dal artist [classic] al è [..] 
sedi chel di eliminà l'informi, il simbolic, il brut e il deformât che si 
cjatin inte materie de tradizion, [sedi] di meti in evidence ce che al è 
dal dut spirituàl [...]” (Est., p. 539). 

A ce che al reste di simbolic, la art classiche e gjave dut ce che al 
è incompatibil cu la espression dal biel. E la bielece e cjate il so 

referent intal cuarp uman, ma un uman che in cualitàt di “centri e 
di contignùt de vere bielece e de art” al ven mostràt “purificât dai 
difiets de finitece.” (Est., p. 487). 
In altris peraulis, dut ce che al è acidentàl, dut ce che al provoche 
dolôr, dut ce che al è muart e malatie e dut ce che si cjate te realtàt, 
l’artist al à di scartà de rapresentazion parcè che “l'acidentäl nol è 
apropriàt.” (Est., p. 539). 
Il procès di trasformazion de art simboliche in chê classiche si 
disvele ancje par mieç de sparizion di divinitàts sot forme animîl 
che si notin massime te art indiane e in ché egjizie. Intune seconde 
fase chestis divinitàts a cjapin un aspiet antropozoomorfic (divinitàts 
miezis umanis e miezis animàls). Cul classicisim la figure animàl no 
ven eliminade ma si le viôt separade de figure umane. La divinitàt in 
cuistion e sarà rapresentade compagnade dal animäl corispondent. 
La sculture “classiche”, al scrîf Hegel, “e je stade dispès acusade di 
antropomorfisim [...] zaromai Senofan al veve vùt criticät la maniere 
che a vignivin rapresentàts i dius e al diseve che, se i leons a fossin 
stàts scultôrs a varessin rapresentàt i lôr dius cu la inficje dai leons,” 
(Est., p. 490). 
“Al è dentri di lôr che i dius classics a àn lis causis dal lôr tramont [...]" 
(Est., p. 564). Di fat, dopo de art simboliche (tesi) e de art classiche 
(antitesi) la sintesi e puartarà ae aparizion de art romantiche li che 
cun chest tiermin no si intint dome ché art esprimude dai artiscj dal 
Votcent, ma ancje ché che e cjate lis sôs fondis, fintremai de Ete di 
Mie, intal cristianisim. 
Se la art simboliche e cirive une forme adeguade al contignòt intant 
che la art classiche e veve cjatât la unitàt perfete tra chestis dôs 
polaritàts, cu la art romantiche il contignût al stramonte la forme. La 
union che si veve vût cu la art classiche intune maniere adeguade, si 
intope cumò intune vision dal spirt che no si ricognòs intal contignût 
de art classiche. La religjon cristiane, une religjon rivelade li che il 
Spirt (Diu) si è fat cjàr, ven a stài si è mostràt tant che om, e à mudât 
dal dut l’aspiet spirituàl e duncje la percezion dal contignît. 
Tal classicisim, lis divinitàts, simpri daûr de interpretazion hegeliane, 
a risultin opare de fantasie umane, a son une astrazion e une 

rapresentazion esclusivementri statuarie. 

Inte art romantiche invezit il spirt si separe di gnûf de rapresentazion 
corporie par cirî une adeguatece no cul mont esteriòr, ma cun 
se stesse, dentri di se, tal mont dal spirt e dal sintiment. “Cheste 
elevazion dal spirt al se [...] e rapresente il principi fondamentäl de 
art romantiche [...]. Di fat, in cheste fase, il spirt al sa che la veretàt no 
consist intal infondàsi te corporalitàt; dut il contrari [...] al calcole la 
realtàt esterne tant che une esistence par lui no adeguade [...] dut câs 
la bielece [...] e devente par lui la bielece spiritual dentri di se, in se e 
par se, tant che subictivitàt spirituàl in se infinide.” (Est., p. 582-583). 
Cu la art romantiche o vin, une altre volte e come inte art simboliche, 
separazion tra forme e contignût, tra forme e idee, ma cuntune 
diference sostanziàl: achì il spirt al à cuistàt un nivel superiòr a pet 
di chel che al veve te art simboliche, intant che l'aspiet esteriôr al 
ven lassât ae acidentalitàt, “al ven bandonàt ae aventure de fantasie.” 
(Est., p. 94). 

Dute concentr::de te interioritât, cheste art “e lasse cum la 
esterioritàt liba:+ di profondisi" lassant che ogni materie e pued 

jessi rapresentaci = “ancje te acidentalitàt material de esistence.” (Est., 
p. 592-593). Di 4, il romanticisim al mostre la realtàt in dute la sô 
crudece, cence : ediazions o idealizazions, e li che la muart, il dolòr, 
la passion, la s- ..-rence a son rapresentàts in maniere sclete e direte. 
Aspiets che te ~.: classiche no si viodevin “o che si viodevin al plui 
tant che sofere: ..- naturâl [...]." (Est., p. 587). 

Une rapresent::.? »n che te art romantiche e je pussibile parcè che, 
intant che il cc :ignùt al è dut concentràt tal spirt, inte interioritàt, 
chest nol è toc:: : des influencis mondanis, si cjate a jessi in cualchi 
maniere “indiferent di cemùt che il mont imediât al ven rapresentàt, 
parcè che la imediatece e je indegne de beatitudin de anime in se. 
Ce che al aparis di für nol rive plui a esprimi la interioritàt [...]” 
(Est., p. 592). 

Intant che il classic si caraterize sul plan de armonie, perfezion, 
idealizazion, pal romantic “[...] la bielece no rivuarde plui la 
idealizazion de forme obietive, ma la forme interiòr de anime in se 
stesse [...]” (Est., p- 596). 


LA FILOSOFIE DE ART 179 


Par chel che al inten ai gjenars, se la architeture e corispuint ae forme 
de art simboliche, la sculture ae forme de art classiche, ce che al 
caraterize plui di ogni altri la art romantiche e je la piture. Al contrari 
de sculture li che o vin identificazion dal spiritual cul corpori, la 
bidimensionalitàt de piture e fâs saltà fûr la interioritàt des figuris 
rapresentadis, intant che la figure tridimensionîl e valorize, cu la sò 
spazialitàt, la esterioritàt di une figure, par la cuàl nol è “un mieg 
espressîf [...] dal dut adegut ae subietivitàt dal spirt.” (Est., p. 887). 


Art simboliche Art classiche va romantiche 
Osiris La Nike ta bussade 
atrese de XIX dinastie Samotracie, H sec, pie. Francesco Hayez, 1859 

Superament dialetic de art 
a pro de religjon e s6 muart 


Par Hegel, il spirt par rivà ae autocussience e duncje ae sô realizazion 
finàl al à di superà la art par riva dialetichementri a di une fase 
superiôr: ae religjon. Ma achì nus interesse di stazà dome la funzion 
che e à la art pal filosof di Stocarde. 

Cuant che e li che Hegel al fevele di “muart de art” nol intint une 
sò sparizion definitive, ma pluitost un riadatament par vie che lis 
cundizions de modernitàt a son dal dut mudadis e no permetin plui 
ché concezion che la art e à vùt intes etis precedentis. Il nestri mont 
nol è plui interpretàt de art, ma dome de sience. Di consecuence, al 
disarà Hegel “Die Kunst, ist und bleibt, nach der Seite ihrer bòchsten 
Bestimmung für uns eine Vergangenbeit" (“La art, in conformitàt cu 
la sò determinazion plui alte, par me e je e e reste un alc dal passât”). 
Duncje la vite de art “inte sô forme plui alte" e vif cumò a nivel 
museàl. Ma si trate di une art, o disin nô, distacade dal so contest, di 
un contest li che, come che o vin viodût, e jere funzionäl, leade cu la 
vite social, politiche, religjose e, o podin zontà, “filosofiche”, intant 
che la interpretazion moderne nus impon une art autonome, la “biele 
art”, disfunzionàl, motivade ae pure contemplazion estetiche, riflès 
de bielece pe bielece. 


Notis: 


1) La sigle Est. si riferìs ac opare intitulade Asthetik atribuide a Hegel 
ma in realtàt trascrizion des lezions di Hegel (fatis dal 1842 al 1843) par 
cure dal so arlèf Heinrich Gustav Hotho. Lis pagjinis citadis si riferissin 
ac traduzion taliane ÆÉstetica (edizion Einaudi). 


2) Cu la sigle MVC o intindin il test dal manuscrit conservit li de 
biblioteche “Victor Cousin” di Paris. Si traite dal materiùl di aponts che 
Hegel al à vot scrit pes sôs lezions, La prime pagjine citade si riferis ac 
edizion taliane, la seconde pagjine e corispuint ae edizion francese. 


3) Viôt lis osservazions di Winckelmann (in Geschischte der Kunst des 


Altertums dal 1764, edizion taliane Storia dell'arte nell'antichità) in 
particolàr su la art parsi, cgjizie e greghe, che a àn influencat Hegel. 

SCHOPENHAUER 


“La art e repliche lis ideis eternis 
che a son percepidis par mieç de contemplazion pure” 


"La sô uniche finalitàt e je la comunicazion 
di cheste cognossince [des ideis]" 

(Die Welt als Wille und Vorstellung) 

[Il Mont tant che volontàt e rapresentazion] 


Par Schopenhauer la art e je chel gjenar di cognossince dal vêr 
contignùt dai fenomens terens che nol subis nissun mudament, ven 
a stài, e je il lûc li che il contignût al corispuint ae idee, ogjetitàt de 
robe in se, volontàt. 

“La art e je opare dal gjeni” al scrîf Schopenhauer in Die Well als Wille 
und Vorstellung (p. 211 de version taliane, edizion Newton Compton) 
e il gjeni al è caraterizat de sé facoltàt di contemplazion. La sò 
gjenialitàt e consist inte “direzion obietive” dal spirt in contraposizion 
cuntune direzion subietive. “La gjenialitàt e je la capacitàt di ponisi 
intun mût juste contemplatîf, di pierdisi te contemplazion e di sotrai 
la cognossince [che fin a chel moment e jere simpri stade al servizi 
de volontàt] [...] par restà subiet fùr de cognossince, voli clär dal 
mont, [...] par fermà in pinsîrs che a durin intal timp ce che intun 
fenomen al vongole su e jù.” (ibidem, p. 212). 


In net antagonisim cun Hegel e cul moviment idealist in gjeneràl, 
Schopenhauer (1788-1860) sul plan filosofic si incuadre intun procès 
di continuitàt cun Kant. Ma, al contrari di Kant che al dinee la 
pussibilitàt di cognossi la robe in se, il noumen, ven a stâi la realtàt 
là di là de aparence fenomeniche, Schopenhauer al contint che l'in 
se o podin cognossilu se o cjalin dentri di nô. Cheste scuvierte al è il 
risultàt di une esperience che o fasin individualmentri, ven a stài par 
mieç de sensazion empiriche dal nestri cuarp che o percepìn prin di 
dut intal so aspiet fenomenic, subiet, come ducj i cuarps, aes legs di 
nature. Ma intun secont timp o percepìn ancje che tal nestri cuarp al 
è logàt un impuls che nus puarte a agjî, un impuls vitàl, une fuarce 
vuarbe e ferbinte che nus sburte a vivi. 

In sintesi, cheste fuarce e je la volontàt e ce che al caraterize il nestri 
cuarp, dominât de volontàt, e je la azion. La azion e je il risultà dal 
procès di obietivazion de volontàt e la volontàt al è l'in se di dutis 
lis robis, di ducj i fenomens che si davuelzin intal timp e tal spazi. 
Ce che Kant al clamave il noumen e lu decretave incognossibil, 
Schopenhauer lu individue te volontàt. 

Dome che il mont produsût de volontät, al è un mont che si disglagne 
intun divignî cence polse e cence fin, partant al è un mont e un 
divignî ilusori. 

Schopenhauer al torne cussì aes fondis de filosofie platoniche/ 
parmenidee li che la realtàt, la nestre, e je fate di ombris, di proiezions 
di chè altre realtàt, vere, rapresentade dal mont des ideis. Anzit dal 
mont de Idee. 

Però, al contrari di Platon e di Kant, par Schopenhauer la idee no je 
l'in se. La robe in se e je la volontät. 

La idee si cjate invezit intune posizion che o podin defini intermedie 
tra la volontàt e la realtàt fenomeniche e che e je destinade a obietivàsi 
intune molteplicitàt di ents. “[...] Par noaltris idee e robe in se no 
son identichis: par noaltris la idee e je dome la imediade e duncje 
adeguade ogjetitàt de robe in se, e cheste ultime e je la volontàt, 
intant che /a idee e je volontat no ancjemò obietivade, no ancjfemò 
deventade rapresentazion." (idem, in edizion Laterza, p. 204-205; in 
edizion N.C., p. 201). 

AI contrari di Platon che par lui la idee e je la robe in se — la uniche 
realtàt che par vie de sô assolutece e pues jessi calcolade veretàt — 
Schopenhauer al met ae fonde di dut la volontàt e la volontàt e je 
chel principi di individuazion che al prodûs il mont fenomenic fat 
di une molteplicitàt di ents separâts. E dal moment che ogni ent al 
à e al viôt dentri di se chè uniche e stesse Volontàt, ogni ent al viôt 
in chel altri un ostacul ae sô stesse realizazion. E je cheste lote che 
e puarte ae soference. 

Ancje il principi di reson che par mieg dal intelet al vùl razionalizà 
il mont de rapresentazion, ven a stài il mont fenomenic creàt de 
obietivazion de volontàt, al è un principi che al puarte soference. 
L'individui, duncje, condizionît de volontàt al fås di dut par dà seont 

ai siei desideris, ma secondant i siei desideris al da fuarce ae volontàt 
che lu domine. AI è cussì che si cree un cicli di desideri e di dolôr che 
no si ferme e che no si rive a controlà. Il desideri o al puarte a di une 
frustrazion se nol ven apaïât 0, se secondât, ae noie, une noie che e 
sburte l'om a cirî altris desideris di apaià in funzion dal so superament. 
In ducj i câs la volontàt no pues fà nuie altri che puartà soference. Lom 
al scugne dà seont ae volontàt e duncje ae voie di possedi l’obiet dal 
so desideri. Se no lu possêt il so desideri si trasforme in soference, se 
lu possét si trasforme in delusion o in noie. E il cicli al è destinât a 
seguità cence fin. La fonde di dut il mâl e je la volontàt. 
“Ma la fonde di ogni volé e je la bisugne, la mancjance, ven a stài 
il dolôr, che a chel om al è leât fintremai des origjins, par nature. 
Invezit, cuant che i mancjin i obiets dal desideri, cuant che chest 
desideri al è sparît parcè che apaïât intune maniere masse facile, ve 
che alore lu tormentin une noie e un vueit trement: ven a stài che la 
sô nature e il so jessi stes a deventin par lui un pés intolerabil. La sò 
vite e pendole tant che un pindul, lant di une bande e di chè altre, 
tra il dolôr e la noie che a son i rûts elements costitutifs de vite.” 
(ibidem, ed. Lat., p. 342) 
Cheste constatazion, ae fonde di dute la etiche schopenhaueriane, 
e puarte a cli une riflession sul superament di cheste cundizion 
esistenziâl. Schopenhauer si rifàs in buine part ae tradizion dal 
Orient lontan, ma no dome, stant che tra i siei autòrs di riferiment o 
cjatin Plotin e il “mistic” medievàl Meister Eckhart. 
Par Schopenhauer il rimiedi cuintri de soference si pues cjatà dome 
tal superament de volontàt, di chè fuarce vitàl viodude tant che la 
risultive dal cicli li che il desideri di possedi ce che si supon che 
al vedi di puartà ae felicitàt al puarte dome a di un altri desideri. 
La soference e je propit te nature stesse dal mont fenomenic, ven 
a stài di un mont in mudament, un mont che al mude cence mai 
jessi realmentri. La uniche maniere di vignî für di chest cicli al è il 
dineament de volontàt stesse. La negazion de volontàt di vivi, che no 
je e no pues jessi il suicidi, parcè che il suicidi al è dut câs e simpri il 
risultàt di un volé e duncje al rispuint, ancje se intun mit paradossäl, 
a di un impuls vitàl. Suicidantsi, al dîs Schopenhauer, il singul al 


184 LA ART E LIS SÒS FUNZIONS 


elimine sì une individualitàt, ma al lasse ative la volontàt di vivi che 
si esprim par mieg di dutis chés altris vitis. 

Intune maniere cuintriintuitive Schopenhauer al fàs un paralelisim 
tra impuls sessuàl e impuls suicidi. “[...] il suicidi [al è] la distruzion 
volontarie di un singul fenomen, li che la robe in se [la volontàt] e 
reste indisturbade [...] al è un at dal dut inutil e insensât” (ibidem, 
ed. N.C., p. 433). 

Ducj i doi a son ats dominâts de volontàt, un par riprodusi la vite 
midiant de molteplicitàt, chel altri par slargjà il spazi vitàl a chei 
altris ents che a son za presints tal mont de rapresentazion. La 
vere soluzion e je la negazion de volontàt, la nofuntas, li che l’ent, 
intune sorte di atarassie o di estraniazion dal mont fenomenic, al 
refude di jessi cjapat intal gorc dai desideris e des passions. Cjapade 
cussience che il mont fenomenic al è il mont de ilusion (il vél di 
Maya dal vedantisim) l'om al decît individualmentri di sbregà chest 
vêl, e viodint ce che al è daùr di cheste mascare, si distache dal 
coinvolziment de vite par restà indiferent. 

La volontàt di vivi “e pues jessi nichilide dome de bande de 
cognossince e di nuie altri”. Cognossince tal sens di cjapà cussience 
dal fat che la essence dai fenomens e je la volontàt. 

“Dome dopo di cheste cognossince la volontàt e pues anulà se stesse 
e meti fin ac soference |...]" (ibidem, ed. N.C., p. 434). 


Achì al covente però fà cualchi precisazion su lis tradizions orientàls 
e su la influence che chestis a àn vit su la filosofie di Schopenhauer, 
A tacà dal Votcent diviers filosofs, massime todescs, a àn vit cjapàt 
in considerazion aspiets de tradizion sapienziàl dal Orient lontan, 
massime ché induiste e ché budiste. 

Schopenhauer, te sò opare J mont tant che volontàt e rapresentazion, 
al cite plui voltis i Puranas, lis Upanishads e il budisim, ma cun 
interpretazions che o podin definî eterodossis. Di fat ancje se si 
podarès traviodi, tra il pinsîr dal filosof di Danzic, une adeguazion 
cun ché dai savis orientài la diference e reste sostanziàl. 
Schopenhauer, par esempli, al met inte linie causäl l'in se e il cicli 
desideri-dolôr, ma intes tradizions orientàls a risultin separàts. 

Par Schopenhauer l'in se, la volontàt, e je la cause prime dal desideri 
e di consecuence de soference, pal induisim l'in se al corispuint al 
spirt (21m), che al è la vere nature dal jessi e che l'om al à di jonzi 
par miec di une assesi spirituâl par liberâsi dal mont fenomenic 
simpri in mudament (samsara). Tra l’altri, se il prin aspiet citàt al ven 
stazât dal induisim, il secont si lu traviôt di plui tal budisim. 

Intal induisim l'in se nol è la cause dal samsara, ma al è il vêr aspiet 
dal om, il spirt imutabil a nivel imanent che e al corispuint, sul 
as trassendent, al Assolùt. Amd, il spirt, al à duncje l'aspiet positif 
par ecelence. Dut il contrari di ce che o podin traviodi te filosofie 
di Schopenhauer, li che l'in se, la volontàt, al è ché fuarce che di 
jê l'om al à di liberàsi. Il prin al libere, il secont al incjadene. Al 
bastarès chest par dî che achì o sin su di un plan antagonist e dal dut 
incompatibil cul insegnament de metafisiche orientàl. 


Là di là des diferencis sostanziàls cul esoterisim orientâl, o vin une 
someance sul teme che al tocje la liberazion dal domini dal mont 
fenomenic. Ma cuntune diversitàt che e je di sostance. 
Schopenhauer al contint che “la sole maniere par om di salväsi dal 
cicli di desideri e di dolòr e je chê di distacàsi dal mont, di liberâsi dal 
domini de volontàt”, ma il so discors si ferme sul plan di une filosofie 
che no je in stàt di prospetà “soluzions” che a sedin für de puartade 
di une inteletualitàt speculative (di chè che Schopenhauer al clame 
“vere cognossince”). “Noaltris o restin salts sul teren de filosofie, o vin 
achì di contentàsi de cognossince negative, sodisfats di jessi rivàts al 
limit massim de cognossince.” (ibidem, ed. Lat., p. 440). 
In cheste “negazion”, cualchidun al viôt la fonde dal supuest pessimisim 
schopenhauerian. Di fat, se interpretàt intune maniere ridutive chest 
contrastà la volontàt, la fuarce vitàl e duncje la vite stesse in dutis 
lis formis pussibilis, al puarte a un nichilisim di fonde. In realtàt, la 
maniere di frontà chest “nuie” che si cjate in ogni pagjine de opare 
schopenhaueriane, al è une vore plui complès di une interpretazion 
che si ferme al pessimisim. “Ogni nuie” — al scrîf Schopenhauer — 
“al è pensât tant che nuie dome in rapuart a un alc, e al presupon 
cheste relazion, e duncje ancje chel alc. Fintremai une contradizion 

logjiche e devente un nuie relatif. Nol è un pinsîr de reson. Ma nol 
vil dî che al sedi un nuie assolût [...]. Ce che universalmentri si amet 
tant che un alc di positif, che o clamin l’ent e che la sò negazion e je 
esprimude cul concet dal nuie tal so significât plui universal, al è juste 
apont il mont de rapresentazion che o ai mostrât tant che ogjetitàt, 
spieli de volontà. [...]. Ma fintremai che noaltris o sin la volontàt di 
vivi, o podin cognossi il nuie dome in forme negative parcè che 
l'antic principi di Empedocles, che dome il simil al pues cognossi il 
simil, nus gjave ogni pussibilitàt di cognossince, come che darest su 
chel stes principi si poie la pussibilitàt di cognossi [...] il mont tant 
che rapresentazion [parcè che o sin fats de sô stesse nature] [...] In 
cis, se si volès insisti tal pretindi une cualchi cognossince positive 
suntune cuistion come cheste, cuistion che la filosofie e pues esprimi 
dome in forme negative, ven a stài tant che negazion de volontàt, o 
podaressin alore ricuardà dome chel stàt di totàl negazion de volontàt 
che si sperimente in forme di estasi, di rapiment, di iluminazion, di 
union cun Diu, e vie indenant. Ma, stàts di chel gjenar no puedin jessi 
definîts vere cognossince, parcè che no si manifestin plui sot forme 
di subiet e di obiet e, cun di plui, si trate di une esperience direte 
che no si pues comunicà a chei altris.” (idem, ed. Lat., p. 439-440; ed 
N.C., p. 143-444). 


Se e je vere che Schopenhauer nol pues jessi calcolât un precursôr 
dal nichilisim esistenzial, nol è nancje par chel l'interprete coerent 
de metafisiche tradizionäl, ni dal induisim ni dal budisim. La 
incomprension ce funzion gnoseologjiche superiòr che il savi 
orientâl al jonc intai stàts di estasi (al val a dî, cuant che al tocje nivei 
di cussience superiòr) al mostre dut il divari tra filosofie speculative e 
metafisiche orientâl. Chê di Schopenhauer e je une reinterpretazion 
ocidentalizade daûr di chés che a jerin lis speculazions romantichis 
de sò ete. 

Dute cheste premetidure su la filosofie di Schopenhauer e coventave 
fate par podê capî il contest li che si insede la sô vision su la art. 

La funzion de art 


Di fat, la funzion de bielece de nature in gjeneràl e di chè artistiche 
in particolàr inte estetiche schopenhaueriane, e je chè di contrastà il 
podé de volontàt. La contemplazion dal biel inte art € inte nature e 
rapresente duncje il prin scjalin par superà il domini de volontàt e il 
cicli de soference che la volontàt e met in moviment. 

Par Schopenhauer la bielece de nature e dal manufat artistic a zuin 
un rûl impuartant intai confronts dal mont fenomenic parcè che a 
permetin, sedi al subiet che al contemple la opare sedi al artist che 
le prodûs, di intivà lis ideis che a son daûr de aparence provocant 
cussì la sospension de azion de voluntas. 

Oclamin biele une robe “cuant che e je obiet de nestre contemplazion 
estetiche [...] e chest al impliche doi fats: di une bande la vite di 
chel obiet nus rint obietîfs [...] ven a stài che tal contemplaàlu no 
vin cussience tant che individuis ma tant che sclets subiets de 
cognossince, cence volontàt, e di ché altre bande no cognossin la 
singule robe di chel obiet ma la idee [...]" (ibidem, ed. N.C., p. 236). 
O vin za dit che la art e je chè forme di cognossince dal vêr contignût 
dai fenomens, ven a stài cognossince des ideis che a son il risultàt 
dal procès di ogjetitàt de robe in se, ven a stài de volontàt. 

La art e met il subiet intun stàt li che la volontàt e je sospindude. O 
sin alore intun stàt di “estasi” causade de contemplazion artistiche. 
Al è intant che o contemplìn une opare di art o la bielece de nature 
che o fasin cheste esperience, une esperience che nus permet di 
contemplà ce che o vin denant dai voi, e si astraîn dal flus de volontät. 
E la esperience estetiche no dome nus fâs cognossi la idee, ma nus 
met ancje intun stàt di cuietece spiritual. La contemplazion de opare 
e je une contemplazion pure, cence la brame di possession, parcè 
che inte opare o intivin la idee che si cjate là di là dal fenomen. La 
art nus puarte a di un superament de volontàt e duncje dal desideri. 
“La gjonde di dut ce che al è biel, la consolazion che la art e pues 
dà, l'entusiasim dal artist che cun chel al dismentee lis aflizions 
de vite, unic privileç dal gjeni che dome chel i da confuart par 
frontà chel dolôr che al cres a man a man che e cres la cussience 

e la solitudin intal mieg di int eterogjenie: dut chest si fonde 
sul fat che [...] l'in se de vite, la volontàt, il jessi stes, a son une 
soference continue, in part miserevule, in part orende [...]. L'artist 
al è inmagàt de contemplazion dal spetacul de volontàt ogjetivade: 
si intarde a amirà cheste ogjetivazion, no le finis di contemplàle e 
di riprodusile, tant e tant che, a voltis, al è lui stes a fânt lis spesis, 
ven a stài che lui stes al devente volontàt, cussì che, in cheste 
maniere, si obietive e al finis par indurà intun dolôr seguitif. Ché 
pure, vere e profonde cognossince dal jessi dal mont, par lui e je 
cumò finalizade a se stesse [...]. [Pal artist] chê cognossince no sarà 
un mieg di pacificazion de volontàt; no lu libere par simpri de vite, 
ma dome par cualchi moment, e no je ancjemò un mût par jessî 
de vite ma dome un confuart momentani dentri de vite stesse [...]. 
Tant che simbul di chest passac [la jessude de vite], si pues cjapà 
in considerazion la Sante Cecilie di Raffaello.” (ibidem, ed. N. C., p. 
296; ed. Lat., p. 296-297). 

La art, duncje, + puarte a di une sospension de volontàt, ma si trate 
di une sospension momentanie, limitade tal timp. 

La art e riproc'i*5 lis ideis eternis che e percepis par mieg di une 
contemplazion sure e al è midiant de opare che e cree, che e 
comuniche, I: . anossince des ideis. In sostance la art e viôt la 
realtàt in mùt: Gipendent dal principi di cause. 

Ma par rivà 2 «2 tant al covente un artist che al sedi in stàt di 
creà une opar: {al gjenar. I vol un jessi ecezionäl che al vedi une 
sensibilitàt e uv»  personalitàt für dal comun e che Schopenhauer al 
clame gjeni. Cr .:! stes gjeni che o vin viodùt prime, evocat di Kant. 
La cognossince dal biel di fat e je une cognossince a priori ma 
diferente di ché che e impliche il principi di cause, principi de 
sience empiriche. Ven a stài che la art e calcole la realtàt intune 
maniere indipendente di cemùt che e ven calcolade dal “principi 
di cause”, 

Achì, o vin une cognossince che si infonde tal contignût, che e tocje 
la idee. E l'artist al ricognòs cheste idee e al ricognòs la bielece des 
robis a di un nivel superiôr rispiet ae Nature. No si limite a imità la 
Nature, parcè che la Nature a chest proposit e je imperfete. 

E duncje il gjeni artistic al rive a esprimi ché bielece che la Nature si 
è sfuarçade di meti adun e che magari no je rivade a fâlu. L'artist “al 
inficje intal marmul dir la bielece de forme che la nature, cundut 
dai mil tentatîfs, no je rivade a esprimi.” (ibidem, ed. N.C., p. 249). 


Mi. 


Raffaello, La estasi di Sante Cecilie. 1514 cirche 

Biel e sublim in Schopenhauer 


Si fevele di biel cuant che la esperience estetiche, denant de 
contemplazion de nature o di une opare artistiche, e ven in maniere 
spontanie, cence resistence par vie che la fuarce de volontàt si è dal 
dut dislidude cence contrast. Par mieg di cheste contemplazion si à la 
cognossince de idee. Ma denant di une manifestazion fenomeniche 
che e mostre ostilitàt intai confronts di cui che le contemple, denant 
di une fuarce o di une grandece für di misure, e che, cundut a 
chest, il spetatôr si manten salt a contemplâle, superant se stes e la 
sô stesse volontat, ve alore che il sintiment che lu jemple al sarà il 
sintiment dal sublim. 


Jerarchie dai gjenars: 
de architeture ae poesie 


Schopenhauer al descrîf la cognossince estetiche dai varis gjenars 
artistics suntune scjale di valôrs che a tacà di chel plui bas, la 
architeture, gråt inferiôr de obietivazion de volontàt, al rive fintremai 
ae poesie. 

De architeture si passe duncje ae sculture, forme ideàl li che la 
bielece e cjate la sò massime espression inte rapresentazion dal 
cuarp uman calcolàt tant che obietivazion massime de volontàt te 
rapresentazion fenomeniche. La piture, cu la sô proprietàt di fermi il 
timp che al fuìs e di rapresentà un moment de storie, de nature o de 
vite intune imagjin bidimensionäl, e je la forme di art che e seguite 
dopo de sculture. Infin la poesie, che la sò massime espression e 
je la tragjedie, cu la sò capacitàt di meti in moviment i personaçs 
intune trame, li che, come te realtàt, il scuintri tra i ents e met in lûs 
la lote de volontàt cun se stesse. Ma, sore dutis chés altris formis, la 
musiche e rapresente la plui alte espression artistiche, parcè che e 
puarte al colm la sopression dal principi di individuazion. 

“La musiche e esprim simpri e dome la cuintessence de vite e dai 
siei procès [...]" (ibidem, p. 290 N.C) e “[...] a diference di dutis chès 

altris arts [...] e je imagjin imediade de volontàt stesse, e e rapresente 
l'aspiet metafisic di ogni ent fisic dal mont, la robe in se di ogni 
fenomen.” (ibidem, ed. N.C., p. 291-292,). 


Notis: 


1) A tacî dai prins dal Votcent al ven für in Gjermanie un interès 
simpri plui marcat pe culture e pes “filosofiis” dal Orient lontan. Tra i 
inteletuài che si fasin interpretis di chest interès o vin Georg Friedrich 
Creuzer (1771-1858) che al sosten la divignince orientàl dai mîts grècs 
o di August Wilhelm Schlegel o Franz Bopp e fintremai Wilhelm von 
Humboldt (1767-1835) che, deventäât ministri de culture, al istituìs a 
Berlin la prime catedre di indologjic. 

Su di un versant antagonist si movin invezit chei che a calcolin la 
classicitàt dal mont grèc separade e autonome de art oriental. 

Tra chescj, Hegel che no dome nol viôt une filiazion de culture ocidentäl 
cun ché orientâl, ma al contint la superioritàt dal classicisim grêc rispiet 
al simbolisim indian € al insist su la inferioritàt de tradizion indiane par 
vie che li “il pinsîr no si palese in maniere filosofiche,”. 


2) Achì si note une altre incompatibilitàt cu la tradizion metafisiche 
orientàl. In pratiche, ancje par Schopenhauer, come in dute la tradizion 
gnostologjiche ocidentäl, la cognossince e puces stabilisi dome in forme 
duîîl, Dut il contrari de metafisiche induiste li che la Realtàt ultime e 
je no duäl (advaita) e che par cognossile si à di superi la division tra 
subiet e obict. 


HEIDEGGER 


“L'artist al è ae origjin de opare. La opare e je la origjin dal artist. Nissun dai 
doi al è cence chel altri. Pûr, nissun dai doi, di bessôl, al rég chel altri. Artist e 
opare a son ogni volle - in se e intal rapuart che a àn un cun chel altri, par vie 
di un lierç element che in veretài al è il prin — ché robe di li che, sedi l'artist che 


la opare di art, a tirin fûr il lôr non. Chest tierç element al è la art.” 
(Martin Heidegger, Der Ursprung des Kunstiwerkes, p. 2) 
[La origjin de opare di art] 


"O vin duncje di seguità cheste ande circolàr, chest cercli," 
(Martin Heidegger, Der Ursprung des Kunstwerkes, p. 6) 

Lintif di Martin Heidegger intai confronts de opare di art al va 
insedât parentri de sô critiche radical de filosofie ocidentäl (a tacä di 
Platon e di Aristotile). Critiche radical che e tocje e che e conteste doi 
aspiets di dut il pinsîr ocidentäl: il vê bandonît la cuistion dal jessi, 
jessi che al finis par deventà un ent (ancje se superiôr) e la logjiche 
metafisiche normade e funzional a di un pinsîr proietàt sui ents. 
Heidegger cun di fat al propon un pensa che si fonde e che si 
forme a tacà di un rapuart reâl, fatuàl, cui ents stes che si concretize 
simbolichementri cuntune dialetiche tra “tiere” e “mont” e che e 
prodûs une sclapadure de “tiere” di li che si cree un “mont”. 


Heidegger al traviôt, là di là di Platon e di Aristotile, là di là de 
metafisiche greghe, un mont prefilosofic e prelogjic, cuintri di ché 
logjiche strente, razionalizante e universalizade, che par finî e à 

puartât l'om a calcolà dome i ents in dute la lôr aparence. 

Cheste dimension logjiche filosofante, che no à nuie a ce fà cu la 

logjiche di tip “metafisic" si le cjate za inte lenghe e intai lengacs. 

Parcè che al è a tacà de lenghe, a tacà dai mudaments des peraulis, 

che e nas une gnove ete. Al è par miec dal mudament dal lengaç 
che lis robis dal mont si mostrin al om intune altre maniere: “Il 

lengac al è la cjase dal jessi. Inte sò cjase al è a stà l'om.” (Lettera 
sull‘uimanesimo” / Brief über den “Humanismus”, citàt in Die 
Heimreise: Heidegger e Hebel di Francesca Brencio). 

“Il lengac al è l'avent che al sraris e che al scuint il jessi stes.” (ibidem, 
p. 2) e par rivà al jessi si trate di mudä il rapuart che lu lee cul lengac. 
Cussì come che, di chè altre bande, no si à di tacà dal pinsîr ma des 
Stimmungen, dai stàts de anime, dai sintiments. 

Si sa la impuartance che al à vit, pe sô filosofie, l'incuintri di 
Heidegger cu la poesie, in particolàt cun Hölderlin. 

Calcolant cheste dimension si rive a capî la funzion de opare di art 
intal disvelament dal jessi, jessi che par Heidegger al è stàt dismenteàt 
de filosofie tradizionäl. 

Intal secont Heidegger, e sarà la peraule inte sò dimension poetiche 
e cun jé e dongje di jè, e sarà la art a vê la funzion di disvelament 
(aletbeia) de veretàt. Se il prin Heidegger al fronte la cuistion dal 

jessi dal ent, il secont al fronte la cuistion dal disvelament dal ent 
a tacâ de angosse, intant che si scuvierc, lui om (Dasein), butàt in 
chest mont tant che un “no-ent” tal mieg dai ents di chest mont. 


Par Heidegger la art, tant che ent creàt dal om, e à une funzion 
primarie intal procès de ricercje dal jessi. La riflession e ven fùr cul 
constatà che la opare di art e je creazion dal om a tacà de materie. “La 
opare di art e je sì une robe (das Kunstwerk über das Dinghafte...), 
ma e mostre ancje alc, là di là dal jessi dome une robe (Ding): allo 
Ado Gopedet. La opare e fâs cognossi in maniere publiche alc Altri, 
e rint palés alc Altri; e je alegoriche. Inte opare di art, adun cu la 
robe, al ven metût adun alc Altri. Meti adun in gréc si dîs ouuféAeiv. 
La opare e je simbul.” (in Der Ursprung des Kunstwerkes, a p. 9 de 
version taliane La origine dell'opera d'arte). 
Cheste specificazion su la “cjosseitàt" (Dinghafie) de opare di art, 
ven a stài sul fat di jessi si une robe ma une robe particolär, e tache 
de carateristiche specifiche dal om (une carateristiche, par dîle cui 
grécs, di technitès, di artesan e di artist) inte sò interazion cu la 
nature. L’om, come che o vin za dit in altris ocasions, al trasforme la 
nature, la materie, in manufats. 
Ma i manufats che al prodùs a son di dôs naturis diferentis: a puedin 
jessi imprescj cuntune lôr utilitàt, une lôr servibilitàt (l'imprest al 
servis a alc) o, juste apont, oparis di art. 
Cussì come che e esist une diference fondamentàl tra prontà imprescj 
e creà oparis, tra artesanàt e art. Ma inte civiltàt greghe antighe si 
doprarà la stesse peraule (fecbné) pes dôs operazions, intant che 
l’artist e l'artesan a saran ducj i doi clamîts /echnitès. 
Cun di plui, al fàs notà Heidegger, techné nol vil dî ni art ni artesanît 
e ancjemò di mancul “tecnic”. Pluitost il tiermin al rimande a di un 
mût dal savé, ven a stài a di une operazion che e à tant che assum 
“il puartà ae lûs lent”. “L'artist nol è un teyviteg pal fat di jessi ancje 
un artesan, ma parcè che, sedi il pro-dusi oparis, sedi il pro-dusi 
imprescj a colin dentri di ce che al ven puartàt ae lûs [...]” (ibidem, p. 
95) e ce che al ven puartàt ae lûs al è l’ent. 
L'imprest al à sì une afinitàt cu la opare di art ma di fat al è “une 

mieze opare di art” par vie che “i mancje la autosuficience de opare”, 
al è “a mieze strade tra la ’robe' (Ding) e la opare di art (Kunstwerk)”. 
E, al contrari dal imprest, la opare di art e à cheste funzion: cirî la 
essence dal ent. 


In cheste disanime de funzion de opare, Heidegger al tache di un 
esempli concret, chel di un cuadri, un cuadri di van Gogh li che al è 
rapresentàt un pàr di scarpis contadinis. 

“Intal cuadri di van Gogh al è in vore il fà vignî fùr ce che l'imprest 
- achi il pâr di scarpis contadinis — al è in realtàt. Chest ent 

[rapresentàt tal cuadri] al rive a disvelà (aXf0ew) che al è scuindût 

(die Unverborgenbeit) tal so jessi. I grêcs a clamavin il disvelament 

dal ent 

aXifew. Noaltris o disin “veretàt" — ma cuant che o disin cheste 

peraule, no i fasin cuasi par nuie câs. Se inte opare al ven für l’ent 

intal ce e intal cemût dal so jessi, al vùl dî che in cheste opare e je in 

vore il vignî für de veretàt.” (L'origine dell'opera d'arte, p. 43). 

Il filosof di Messkirch al supere la vision estetiche de opare di art 

tant che espres.ion dal biel, ven a stài, la vision baumgarteniane 

e kantiane di ur: art autonome e cence finalitàt. Si trate simpri di 

“biele art” ma li : x, dongje, e à l'assum di meti in vore, di disvelà la 

veretàt. L'assum? .. - art al è chel di fà vignî für il jessi dal ent e duncje 

di produsi l'eve:. . Feschebnis) de veretàt. 

“La opare di art, intun mit che al è il so, e fâs vignî für il jessi dal 
ent”, al ven a sti. la art e displate, e disvele la veretàt dal ent. “Inte 
opare di art si © metude in vore la veretàt dal ent [...]. La art e je il 
metisi in vore ci. ant." (L'origine dell'opera d'arte, p. 51). 

Ma il lavòr artistic si fonde ancje su la facoltàt tipiche dal om, la 
facoltàt di anticipazion. Facoltàt che e permet al om di viodi la essence 
des robis cuntun procediment che si pues definì di imagjinazion 
trassendentäl. Cheste facoltàt imagjinative o anticipative, inte Origjin 
de opare di art e ven clamade la “tiere”. 

“Ma parcè ise dome cheste anticipazion a priori de materie, ven a 
stài ché stesse che Heidegger al clame la tiere inte Origjin de opare 
di art, chè che e permet il disvelament dal ent?” si domande Joél 

Balazut in La thèse de Heidegger sur l'art (cit. p. 148). La rispueste e 
je, parcè che “al è inte misure li che o imagjinìn, in mût implicit, un 
lûc ritirât e cence forme des aparencis, un interni de Nature, e li che 
o assegnìn [...] un spessôr di presince al ent [...] che, dome cussì, nus 
aparis tant che ent, in dute la sô consistence e in dute la sô alteritât, 
inte percezion.”. (ibidem, p. 148). 


7 Re AN 
Vincent van Gogh. Un par di scarpis. 


Heidegger al procét intune maniere circolàr, par tentatîfs, par 
domandis e rispuestis mai definitivis, un procedi che al è chel stes 
de veretàt intal so scuindisi e disvelàsi, intal so jessi platàt intal ent 
che si disvele par un lamp par scuindisi di gnûf e disvelâsi in formis 
simpri parziàls e mai conclusivis. 

Par esemplificà chest procès di disvelament e di scuindiment, 
Heidegger al tache di un altri esempli ancjemò. Di un esempli 
architetonic e no casuâl: chel dal templi grêc. No casuàl, parcè che 
il templi al è il lûc de divinitàt e la suaze misteriche nus puarte là 
di là di une filosofie dal /ogos, nus puarte intune fase prefilosofiche, 
prelogjiche. Ancje il templi al è une produzion dal om e cheste 

costruzion € je inlidrisade su la tiere di li che al ven fûr un mont. 

“Il templi, stant ali tant che opare, al fâs vignî adun un mont (We/f) 
e, dut intun, lu inlidrise, al vàl a dî, lu torne a implantà te tiere 
(Erde) che, par chest, si disvele, ae fin, tant che tiere dai paris (der 
beimatliche Grund herauskommel)” (ibidem, p. 57). 


La essence de art 


E ce che al vàl pal templi al val pes oparis de “peraule”, pe poesie e 

pe tragjedie. 

La opare di art e fâs duncje vignî für un mont. Un mont che nol 

è un adun di ents stabilit une volte par dutis ma al è “un fàsi 

mont”, un mont in divignî seguitîf. “La opare, tant che opare, e 

instale e e ferme un mont" par mieg di doi caratars costitutîfs: “meti 

adun (Aufstellen) un mont e instalà (Herstellen) la tiere” (L'origine 

dell'opera d'arte, p. 69). 

Tra mont e tiere si instaure duncje une lote, une contese, a un tant 
che la opare stesse al è il risultàt di cheste contese: “Il jessi opare al 

è il supuart de contese.” (ibidem, p. 73). 

“La essence de art, cheste e je la tesi di Heidegger, e je chè di esibî 
une contese fondamentäl tra fiere e mont, lote che e ven de tiere 
stesse. La tiere e à duncje te sò essence ché di fà aparî il jessi dal 
ent: la tiere, tant che dimension insondabile, cence distinzion e 
slambrade par vie di une contradizion fondamentäl, stant che e 
disvoluce fùr il ream dal ent (il ream des robis determinadis). La 
tiere e à chel fonts, informi e scuindût, che nol dismet di produsi 
für di se stes, di simpri e par simpri, lis robis determinadis, 
individuadis, prime di tornî a cjolilis dentri di se.” (Joël Balazut, 
La thèse de Heidegger sur l'art, p. 144). 

Heidegger al met adun un savoltament prospetic de metafisiche 
classiche. Cun di fat par Platon e Aristotile si tratave di scuvierzi il 
significât dal mont dai ents, de realtàt là di là dal mont sensibil. 


Intune seconde fase — chè clamade dal svolt — Heidegger al contint 

che si trate di disvelà la veretàt dal ent in chè dimension che e 
viôt cheste veretàt platade parentri de fiere. AI è par mieg di une 
viertidure insot de tiere — une viertidure che la art e je clamade a 
produsi — che si pues disvelà la veretàt dal ent, dai ents tant che ents. 
“Di fat” — al scrîf ancjemò Joël Balazut — “al è a tacà dal 1939 che 
Heidegger al pense la physis inte maniere di Esiodi e che al clamarà 
Chaos ce che al veve clamât tiere inte Origjin de opare di art. 

Si capis dome cumò parcè che al pues cjapà tant che esempli la 
opare di art dal templi, templi che al ten dentri la statue dal diu: no 
si à di viodi il templi tant che une opare isolade ma tant che uhe 
creazion artistiche che e jentre intal cjamp viert de poesie greghe 
(ché di Esiodi par esempli), cun ché di disvelä il mont aurint parentri 
di un fonts caotic.” (ibidem, p. 144). 

Disvelament, Aletheia (Unverborgenbeit) duncje, parentri di une 
dinamiche complesse li che a zuin intune maniere simultanie 
scuindiment e disvelament, dinamiche che e permet di traviodi la 
veretàt dal ent. 


Il saç/conference di Heidegger su la origjin de opare di art si struture 
intune forme cicliche li che si scjavalgjin domandis e rispuestis che a 
procedin par intîfs e tentatîfs travanant ché largjure (Lichtung), ché 
viertidure insot de “tiere” che e varès di disvelà la veretàt de opare. 
La art puedie jessi une origjin? Ce ise une opare di art? Cemût podino 
Jondä une indagjin su la art se no savìn ce che e je la art? E vie 
indenant fintremai a concludi che “E reste dut câs la domande: la art 
ise ancjemò une maniere costitutive e necessarie li che si disvele la 
veretàt decisive pal nestri jessi-chi (Dasein) storic? O ben la art no ise 
plui nuie di dut achest?” (ibidem, p. 137). 

Za intes primis pagjinis dal sac, Heidegger al veve preanunziât il so 
procedi, un procedi che al imitave il rapuart tra opare (produzion pal 
ùs) e art (cun funzion di cirî la essence dal ent). Cussì “Il pas principàl 
de opare viers de art, stant che al è un pas de art viers de opare, al è 
par chest un cercli; ma no dome: ogni pas che o cirarin di fà al è za, 
in se, un zirà intal cercli di un di chescj cerclis.” (ibidem, p. 7). 

VICO 


Prime ancjemò di Vico. 

Il Sietcent al è il secul che al mude la percezion de art, che al invente 
la estetiche tant che materie filosofiche. Di fat chel secul al inaugure 
un percors che, dopo di vê dat ae art un assum emozionäl, le à 
privade di cualsisei funzion gnoscologjiche. Al è un risultàt che al nas 
de impostazion stesse dal kantisim che al à provocit une division, 
une sclapadure tra fenomen cognossibil di une bande e noumen 
incognossibli di chè altre. 

Ma, cui idealiscj, prin di dut cun Schelling e cun Hegel, la cuistion 
gnoseologjiche de art si torne a proponi ma in formis diferentis. 

Par Schelling la art e je il mieç plui elevàt pe comprension dal 
Assolùt intant che par Hegel al è dome un prin scjalin di un lunc 
percors che al puarte il Spirt assolùt a vè cussience di se stes. Se 
Schelling al individue te art la forme massime de comprension dal 
Spirt, par Hegel, al contrari, chest mieç al è individuàt inte filosofie. 
Par Schopenhauer la art e je il mieç che al riprodûs lis ideis eternis 
e partant e je un mieç di contemplazion pure, unic in stàt di produsi 
une sospension de volontât e duncje sospension dal dolôr, si ben che 
sospension momentanie. 

Infin Heidegger che al torne a meti in relazion la art cu la cognossince 
dal jessi tant che jessi e no dal jessi tant che ent. 


Giambattista Vico, un precursòr 


Nassût a Napoli tal 1668, Giambattista Vico' al propon, par mieg 
di un implant filosofic complès — complès ancje sul plan espositif 
e linguistic — une teorie dal dut inedite par frontà la cuistion 
gnoseologjiche su di une gnove fonde che e cjate la sò antitesi tal 
cartesianisim. Cun di fat, intun moment li che il pinsîr si indrece inte 
direzion dal razionalisim, Vico al conteste la filosofie che e viòt inte 
reson il mieç par cognossi la Nature intune maniere clare e distinte. 

Par Vico si pues cognossi dome ce che si cree e stant che la Nature e 
je une creazion divine, dome Diu al è in stàt di cognossile ad in plen, 
e di cognossile biel che le cree. 
AI cogito ergo sum cartesian, Vico al contrapon il verum ipsum 
factum, contindint che il cogito al pues puartà dome ae cussience di 
se ma no ae verett. La realtàt astrate, tant che la matematiche o la 
gjeometrie, e pues sì jessi cognossude dal om, ma parcè che chestis 
materiis a son convenzions inventadis dal om stes. Chestis realtàts 
no àn, di fat, une corispondence direte te Nature. Al è su cheste 
“scuvierte” che Vico al base la sô filosofie. 
“Dopo di vê fat de matematiche ‘il santuari de veretàt” — e scrif 
Baldine Saint Girons — “al somee che Vico si sedi rindùt cont simpri di 
plui de ambiguitàt dal model matematic tant che sience. Se la fuarce 
de matematiche e ven di sigùr für de sô autonomie operative, si 
scugne constatà che ce che la matematiche e vuadagne in autonomie 
e in autoreferenzialitàt, e piert sul plan dal reùl.” (Les universaux 
d'imagination: une invention de Vico, p. 5). 
Di cheste contestazion su la nature dai principis matematics astrats 
di Descartes, Vico al tire lis consecuencis dal so pinsîr: se l'om al 
pues cognossi dome ce che al cree, la gnove sience (Scienza nuova) 
e pues fondàsi dome su la Storie, ven a stài che la Storie e sarà il 
teren di li che l'om al pues aurî la cognossince. Par vie che al è l'om 
che al cree i fats storics. Storie achì intindude tant che la sume di 
dutis lis ativitàts umanis e dutis lis creazions che cheste ativitàt e 
compuarte (dai sistemis juridics, a chei filosofics, des religjons aes 
oparis di art). E Scienza nuova al sarà il titul? de sò opare plui 
impuartante, scrite e publicade in trê edizions seguitivis, la prime 
tal 1725, a sòs spesis, la seconde tal 1730, intant che la tierce e sarà 
publicade postume, tal 1744 . 
In chest percors riflessîf su la Storie, Vico al elabore une sò vision 
une vore particolàr de evoluzion de civiltàt. 
Par Vico no je la reson che e stice par prin il procès de civiltàt, ma 
la “fantasie”: “[...] sul imprin de civiltàt o vin la fantasie primitive 
che, biel che e je daûr a imagjinà (in maniere antropomorfiche) un 
mont di divinitàts, e fonde il mont uman: la nassite di chés religjons 

(obietivementri falsis) e je anzit stigade de providence dal vér Diu 
di mot che e nassi e che si conservi la civiltàt ancje li dai pagans.” 
(Leonardo Amoroso, Introduzione alla Scienza Nuova di Vico, p. 22). 


Il pinsîr vichian si sintetize inte frase: verum ipsum factum, ven a stài 
al è cul fà, cul meti adun, cul procès creatif che l'om al rive a cognossi, 
e ce che l'om al pues cognossi al pues jessi dome ce che al fås. 

Intal procès evolutif segnät de Storie la prime forme creative e je 
stade chè fantastiche. Flabis e mîts creàts de imagjinazion poetiche 
di chê prime umanitàt che, cundut che false parcè che pagane, e à 
dat la pussibilitàt di meti adun une struture sociäl tant che prin pas 
viers de civiltàt. Par Vico cheste mitologjie fantastiche e à duncje un 
sens parcè che e indrece la umanitàt su di un percors che nol à nuie 
di casuàl. La Storie al è un procès cuntune sô logjiche, une logjiche 
storiche di fat rezude de divine Providence. Un procès positif parcè 
che al conserve e al puarte l'om viers de civiltàt. 


Chel altri aspiet dal pinsîr vichian, al ven formulât midiant dal 
incuintri de filosofie cu la filologjie, incuintri dal vér cul ciert. Dongje 
de filosofie che e à tant che assum la ricercje dal vêr, dal universäl, 
de cognossince clare e distinte, dal ideal (evident il riferiment a 
Platon che Vico al calcole un dai siei cuatri mestris) Vico al ten cont 
prime ancjemò de filologjie (in riferiment ae Storie, a Tacit) che cun 
ché l'om, stazant lenghis e fats dai popui, al intive il ciert. 

Par Vico i filosofs a varessin di aciertà lis lôr resons cui risultàts dai 
filolics e i filolics di confrontàsi cu la reson dai filosofs. Cun cheste 
riflession Vico si rifàs, a Platon (l'ideäl, il vê di jessi), a Tacit (la 
Storie, la realtàt dai fats), a Bacon (di li che al auris la cognossince de 
Nature) e a Grotius (il dirit). 


L'universal fantastic 


“Par mieç dal universål fantastic [...| Vico al realize ad in plen l'ideàl 
teoric dal verum-factum o dal verum-certum, par vie che l'universàl 

fantastic al rapresente la manifestazion de corporeitàt dal certum che 
si concretize cul jevîsi a di une dimension universàl, no par mieç di 
une ment che e dopre la astrazion, ma stiçât di une ment che e aderis 
ad in plen al cuarp. L'universâl fantastic al è la estrinsecazion dal 
superament di ogni distinzion dualistiche tra ment e cuarp e l'esempli 
significatif di une sorte di ’sincronie cognossitive' [...]" (G. A. Gualtieri 
in [..] La fondazione antropologica dell'estetica di Vico, p. 15). 

E ancje in chest si pues notà une posizion opueste ae filosofie 
cartesiane, li che al puest de dicotomie res cogilans — res extensa, o 
vin une integrazion tra mentàl e spirituâl. 


Ché altre maniere di intivà la realtàt e je chê par mieç de reson che 
e je carateristiche de ete moderne (la ete dai oms). 


Dongje di cheste interazion tra filosofie e filologjie, Vico al met in 
evidence ancje une altre dialetiche intal procès de cognossince, ché 
tra metafisiche e poesie. 

La Scienza nuova e contint che: “I studis de metafisiche [duncje de 
filosofie] e chei de poesie a son naturalmentri opuescj tra di lôr: 
parcè che chê [la metafisiche] e purifiche la ment dai prejudizis 
infantîi, cheste [la poesie] si infonde e si rodole intai prejudizis; la 
prime e resist al judizi dai sens, la seconde e ’ndi fås la sô regule 
principal [...]" (citàt in ibidem, p. 7). 

Cun chest, Vico nol à chê di sminuî la impuartance de poesie e 
de imagjinazion (ars inveniendi) che, cundut che no tocjin i nivei 
dal intelet e de metafisiche, une sfere che ancje se e tocje un nivel 
di realtàt “rispiet al vêr [...] plui sfumade, dut câs e je ancje plui 
concrete, parcè che e cjape dentri di se i sintiments e lis passions dai 
oms.” (ibidem, p. 7-8). 

Vico duncje al da une impuartance fondamentäl ae sfere poetiche 
(che al calcole tant che une metafisiche), AI contrari de sfere razionîl, 
che e ven descrivude dal razionalisim tant che compagne e universäl 
in dutis lis eris, intant che chê poetiche e ven presentade intun 
mudament continui: dai oms primitîfs a chei seguitîfs, fintremai a 
chei de modernität. 

La filologjie (intindude intun sens slargjât, ven a stài tant che 
testemoneance cli fats) e devente duncje il strument pal studi de 
Storie, presentade intune forme tripartide sedi sul plan cronologjic 
che in ducj i siei aspiets € a ducj i nivei. Vico al viôt la storie tant 
che un procès evolutîf e ciclic che, a tacà di une ete dominade dal 
fantastic e dal imagjinari, al rive fintremai ae ete moderne dominade 
de reson. 

Sulimprin o vin une umanitàt fate di “bestioni insensati”, une umanitàt 
bestiäl cence sintiment, che, par vignî für di cheste cundizion, e scugne 
passà par trê fasis storichis. La prime di chestis fasis e sarà la Età! 
dai dius, li che i oms si afidin ai sens e li che si sintin dominâts des 

fuarcis sorenaturäls. A cheste ete e ven daùr ché dai erois, dominade 

de fantasie e guviernade di une aristocrazie vueririe e, par finî, o vin 

la Ete dai oms, une etàt dominade e guviernade de reson. 

“La etàt dai dius e je ché li che i oms zentii a crodin di vivi sot di 

guviers divins (sorte di teocrazie fondade sui auspicis e sui oracui), 

la etàt dai erois e je ché li che i erois a metin adun lis republichis 

aristocratichis, calcolant che lôr a son di une nature superior ai 

plebeus, la etàt dai oms e je ché li che ducj a ricognossin di jessi 

compagns in nature umane" |...) (Leonardo Amoroso, Introduzione 
alla Scienza nuova di Vico, p. 44). 

Ce che al caraterize lis dôs primis etis e je la fantasie, la imagjinazion, 
ven a stài chel che Vico al clame i universâi fantastics. Ancje se 
formis diferentis di imagjinazion, a son dutis lis dôs “imagjins pal 
plui di sostancis animadis o di dius o di erois, metudis adun [...] 
de fantasie.”. Cun cheste frase Vico al met sul stes plan i “gjenars 
fantastics” de ete dai dius cun chei de ete dai erois. A un tant che si 
pues dî, come che al scrif Leonardo Amoroso che “[...] lis tripartizions 
vichianis a rimandaressin a di une bipartizion plui radical, ven a stäi, 
di une bande, a chê de fantasie [ete dai dius e ete dai erois] e, di chê 
altre, a ché de reson [ete dai omsl." (ibidem, p. 46). 


Dut câs “I prins popui dal mont pagan — par vie di une necessitàt di 
nature che e je dimostrade — a jerin poetis e a fevelavin par mieç di 
caratars poetics.” (Scienza Nuova, cit. ib., p. 46). 

Il salt si lu à duncje cuant che la umanitàt e passe di un rimà in 
maniere fantastiche, un rimà li che no covente cirî une “sapience 
platade” (una sapienza riposta) come che a pretindin di fà i erudits 
razionaliscj, ma li che il mont e il so sens a vegnin disvelâts e ricreâts 
par mieg de poesie. E, cundut che poesie e metafisiche a son dôs 
manieris di intindi opuestis, Vico al fevele di une “metafisiche 
poetiche”, di no confondi cuntune “metafisiche razionàl.”, 

Ce che i filosofs, inte Ete dal om, a esprimin par mieç de reson, inte 
Ete dai erois al ven intuît dai poetis in maniere fantastiche. 

I poetis, inte Ete dai erois, a àn une sapience platade, che, intant de 
Ete dal om, si esprim par mieç di une sapience resonade. 


Par Vico l’universàl fantastic (ven a stài ladun di mîts, di flabis, di 
liendis) nol à di jessi calcolàt tant che un mont ilusori, ma tant che 
une maniere di intivà la realtàt, o miòr di dà al mont un sens. 

A chest proposit al insist sul fat che “la nestre nature civilizade e 
rint dal dut impussibil il fat di podè imagjinà e cun dificoltàt nus è 
a pene permetùt di capî (intendere) la nature poetiche di chei oms 
primitifs.”, AI è par mieg dal intindiment che o sin in stàt di ricostruî 
ce che i oms primitîfs a podevin imagjinà. 

Un esempli di universäl fantastic si lu à in Omér — che par Vico al è 
une figure inventade e li che, daùr dal non, si platin autôrs anonims. 
I personags omerics a son l'esempli dai universâi fantastics par vie 
che ognidun di lôr al è rapresentatîf di un caratar specific (Achil, 
la virtàt eroiche; Odisseu la sapience; e v.i.). Intant che la comedie 
gnove e propon ritrats idealizâts di tips umans. 


Ma Vico al contint che chei personags a jerin wniversâi fantastics 
prime dai timps di Omér. Par lui Omêr al vif inte tierce etàt dai 
“poetis eroics”, li che chés contis no son stadis creadis, ma dome 
racueltis e, tra l’altri, racueltis intune forme che e jere za alterade. 
In sintesi o varessin une prime etàt dai poetis eroics inventôrs di 
chés contis, une seconde etàt li che lis contis a vegnin corotis e une 
tierce e ultime fase di coletôrs e di trasmetidôrs di chés stessis. 

Ce che al ven produsût par mieg dai universâi fantastics a son i 

caratars poetics creâts dal om primitif e che no àn nuie in comun 
cu lis carateristichis creativis dal om moderni. “[...] Lis figurazions 
alegorichis intenzionâls dai timps cults” a son il prodot di une 
“fantasie erudide” che “e tache dal concet, e par mieg di chel concet 
e invente une imagjin.” (ibidem, p. 101). Dut il contrari de poetiche 
primitive che “e pense par mieg di imagjins ma in maniere direte”. 
Ven a stài cence mediazions. La imagjin e je il mieg e il fin in se. 


Vico al insede l'intîf dal om viers de sensibilitàt produtore dai 
universài fantastics inte suaze de sò vision storiche progressive e 
cicliche, par la cuàl: “Gli uomini prima sentono senziavvertire, 
dappoi avvertiscono con animo perturbato e commosso, finalmente 
riflettono con mente pura”. (Scienza nuova, 1744, paragraf 218): “I 
oms prime a sintin cence capî, po dopo a capissin cun sintiment 
conturbàt e comot, par finî a rifletin cun ment pure.”. Ven a stài in 
mût razionàl. Al è inte seconde fase che i oms a imagjinin lis fuarcis 
de nature in forme di divinitàts e che a metin adun rituài e pratichis 
divinatoriis, cult e magjie. 


Vico duncje al da ae fantasie, al imagjinari, une funzion gnoseologjiche 
primarie. Al contrari di chei erudîts che, di Cartesius incà, a àn dat 
la prioritàt, se no adiriture la esclusivitàt de cognossince, ae reson 
(intant che ai sens si assegne dome une pussibilitàt di cognossince 
limitade, ven a stài une cognossince scure e imprecise). Intai mîts e 
intes liendis si à duncje di viodi une veretàt, come che si à di viodi 
une veretàt inte vision e inte imagjinazion dal frut. Parcè che al è par 
miec dai mîts e des liendis (ven a stài dal imagjinari) che l'om al à 
podût meti adun un mont in stàt di dà ae nestre realtàt e ae Nature 
un sens, e par mieg di chel sens al à podût segnà chel troi che al 
puarte ae civiltàt. 

Cors e ricors 


Vico al è il grant teoric di une vision cicliche de evoluzion storiche, 
ven a stài il teoric dai cors e dai ricors, par la cuâl, cuant che un popul 
al è rivât al colm de sé civiltàt, al nas il pericul che al torni a colà te 
barbarie. Il parcè di cheste cjadude, Vico le sclaris cuntune osservazion 
pertinente. I popui che a son rivâts ae ete de reson a tachin a doprà 
cheste reson par meti in dubi e in crisi ducj i valôrs precedents, par 
vie che chei valôrs e chés crodincis, no son il risultàt di un procès che 
e viôt coinvolte la reson. A tacî di li, ducj i valôrs, dutis lis tradizions, 
ducj i mîts e dutis lis crodincis a vegnin criticadis de reson. 

Rivâts ae ete de reson i popui a doprin cheste reson par criticà 
dut. Ma la reson, al osserve Vico, e à dome une funzion distrutive, 
no costrutive. Se si gjave la poie de Tradizion, la societàt e tint a 
sdrumäsi. Achì Vico si riferis a Descartes Renato Delle Carte come 
che lu clame), che al fasarà fabula rasa de filosofie precedente par 
tornà a interpretà il mont par miec de reson. 


Parafrasant Vico e proietant il so pinsîr ai nestris dîs, si podarès 
dî che l'om borghés, intal mont moderni, no dome al cognòs ce 
che al cree, ven a stài il mont industrial, la tecniche, la machine, 
ma intal at di cognossi il mont dulintor e la Nature, al trasferìs la 
vision di ché machine che al à creît sul univiers naturàl e al finis 
cussì par interpretà la Nature daûr di un scheme mecanicist. Al 
interprete duncje la Nature e i siei mecanisims proietant lis lecs e la 
funzionalitàt dai obiets che lui stes al à creât, su ché Nature che al à 
ché di cognossi. Cussì, propit par vie di cheste clàf interpretative, al 
viôt la Nature funziona tant che une machine, di chè machine che 
lui stes al à creût. 

Si podarès obietà che l'om al à metùt adun lis machinis daûr di legs 
naturàls, doprant chés fuarcis e chés lecs che a son in Nature. Chest 
al è vêr dome in part, in realtàt, al à doprât sì lis legs di nature (e nol 
podeve jessi diferent), ma dome chès che a favorivin e che a jerin 
funzionàls pal so progjet e duncje par creî chel mont daûr di une sô 
vision dal mont cun dutis lis imperfezions dal câs. 

La estetiche vichiane 


La origjinalitàt (se chest tiermin nol fos abusàt) principàl di Vico e 
consist principalmentri tal so vê metùt in evidence l'aspiet di une 
cognossince leade al få, al at creatîf, in oposizion al predomini di 
une struture cognossitive di esclusive competence de logjiche formäl. 
Ven a stài al fat di vê dât impuartance, par mieç dal at, ae dimension 
sensoriäl, ae percezion e a di une autonomie conferide ae dimension 
corporie. 

“Propit cheste autonomie conferide ae dimension sensibile e svicine 

Vico a Baumgarten” — al scrif Gaetano Antonio Gualtieri — “cu la 

diference che [citant Pietro Montani] '[...] Vico al proiete la oposizion 

tra il sensibil-poetic e il logjic-razionäl dilunc vie di dut l'arc de storie 


umane, segnant in cheste oposizion, dut intun, la gjenesi e il destin 
de civiltà" (op. cit., p. 11). 


Lom, che al è une vie di miec tra l'animàl e la divinitàt, al pues 
cognossi dome ce che al cree. E chest lu fàs simil a Diu. Ven a stài 
l'om al è la part plui perfete dal Creât, cundut che al è stàt corot 
dal pecjàt origjinàl. Duncje l'om, part integrant de Nature, al è part 
integrant de creazion divine stesse, ma dal moment che ancje lui 
al imite l'at creatîf, cheste sô carateristiche e chest so agjî lu svicine 
simpri di plui a Diu. Vico al calcole ancje che la Nature al è il risultàt 
di un procès providenzial, duncje ancje om e ce che al prodûs intal 
e pal procès storic no puedin scjampà ae logjiche de Providence. 
Tra dutis lis ativitàts che l'om al à metût adun dilunc vie de storie, o 
vin di calcolà ancje lis oparis di art. 

La creativitàt imagjinative, fantastiche, mitologjiche dal om (lis flabis 
par dîle cun Vico) e jentre dentri dal dissen de Providence divine e 
duncje de Storie. Il f@rastic poelic al ten dentri une veretàt. La art, 
duncie, e je dut intun creadore di sens e miec di cognossince, stant 
che l'om al pues cognossi dome ce che al cree. 


AI scrif Gaetano Antonio Gualtieri: “Intune ete li che si jere daùr 
a defini lis carateristichis di tantis dissiplinis e li che, di li a pòc, 

Baumgarten al varès stabilît ancje a nivel terminologjic la nassite 
de estetiche, Vico al met lis fondis pe afermazion di cheste gnove 
dissipline.”. Ma al contrari di Baumgarten “Vico nol pense di fà di 
dutis lis componentis de estetiche une sorte di gnoseologjie inferiòr, 
ma al pense che dutis a sedin fondamentàls intune determinade fase 
di svilup e che, dut câs, a sedin impuartantis ancje in ché fase li che 
e domine incontrastade la ’reson astrate’” (ibidem, p. 28). 


Notis: 


1) Giovanni Artico di Porcìa, cont di Porcie (1682-1743) al è stät un 
leteràt furlan che dongje di vê scrit dôs tragjediis, al à vot pensit intal 
1728 di meti adun il progjet di racuci lis biografiis di ducj i leterits 
talians dal so timp (Progelto ai letterati d'Italia per iscrivere le loro vite). 
A chest progjet al veve aderit ancje Vico, ma par une serie di dificoltäts 
la idee no larà in puart. 


2) Il titul complet de opare al è: Principi di una scienza nuova intorno 
alla natura delle nazioni per la quale si ritruovano i principi di altro 
sistema del diritto naturale delle genti (1725). 

La art moderne 
ocidentaAl 


Tant che reazion cuintri di une art cence concet, intal Votcent si fås 
indenant la opzion realiste, a un tant che cul tornà dal naturalisim, 
dongje dal biel al jentre ancje il brut. Ce che si vûl al è mostrà la 
realtàt cussì come che si presente, no dome par sielte formäl ma 
ancje cu la idee di une art al servizi dal social, une art didascaliche, 
educative e sul tacâ dai prins dal Nüfcent une art impegnade ancje sul 
plan politic. Politiche in dòs direzions: une art (rivoluzionarie) che si 
fàs propagande e une art (sperimentàl), che e cîr là di là de aparence 
formäl. Une strade che e puarte su di un troi contrari al paradigme 
kantian. Ma, intune societàt dominade dal liberisim, une part de 
ricercje artistiche e devente funzionäl al mont dai afärs, al mont de 
publicitàt comerciàl e industrial, une art che si misclice cul design. Si 
contint cussì che ancje i obiets di marcjât a puedin aspirà al status di 
obiets di art. E duncje “lis Arts” a fuarce di rivoltis e di provocazions 
a finissin par deventà conformistis, funzionâls e conformadis a di 
un sisteme: chel dal capitàl. Lis interpretazions critichis a puedin 
ancje contindi che l’intîf de Pop art, cu la sô riproduzion seriàl dai 
obiets dal mont moderni, al podarès vignî let tant che contestazion 
de ideologjie produtiviste e consumiste. In realtàt la ambiguitàt e 
reste dute e fin insom. Al è il càs di Andy Warhol cun, par esempli, 
la riproduzion des scjatulis di Brillo, une marche di paietis di açäl 
par lavà, che achi e vignive trasformade intun prodot artistic li che 
“J'assum [...] al jere chel di eliminà lis diferencis percetibilis tra art e 
realtàt.” (Arthur C. Danto in Che cosè l'arte, p. 39). 
Duncje no sin denant di une critiche dal mont moderni, dut il 
contrari. “A Andy [Warhol] i plaseve la superficie de vite di ogni 
dì, il podé nutritîf e la prevedibilitàt dai prodots in scjatule, la 
poetiche dal lûc comun.” (ibidem, p. 42). E il discors al somee 
evident ancje intun altri rapresentant de Pop art, Roy Lichtenstein 
che “une volte al disè denant di me "No isal chest un mont 
maraveòs?’ frase che ancje Andy al ripeteve di un continui [...]. 
Cheste jentradure e mostre un sbrissament filosofic che dal refût 
de societàt industrial — disposizion tipiche di William Morris e dai 
prerafaelîts — al rive ae sô aprovazion assolude, cuasi normîl par 
un che al jere nassùt in miserie e duncje inmagât dal calôr di une 

cusine plene di prodots gnûfs.” (ibidem, p. 43). 

Inte art moderne (sperimentäl, di avanvuardie o altri) o podin notà 
doi moviments: il prin che nus ripuarte, sot de forme dal astratisim, a 
di un simbolisim origjinari e primitîf, il secont che al torne a scuvierzi 
ce che il Sietcent, neoclassic e razional, al veve metùt in bande in 
maniere definitive. Par càs o par sielte, la art moderne, obleade a 
riferîsi al concet de autonomie de art, dal moment che no cjatave 
plui in cheste autonomie riferiments salts e motivazions espressivis, 
e tache a sgjavà insot des lidrîs de art stesse. E scuvierzarà cussì chel 
imprin, li che ducj i artefats a jerin art o li che la funzion cultuàl e 
teurgjiche e jere esprimude dal om par mieg di simbui astrats. Chei 
artefats a puartavin dentri di lôr une fuarce reàl che si esprimeve a 
nivel rituàl, devozionäl, psicologjic e sociàl. Une fuarce dramatiche, 
magjiche e religjose. E chest element simbolic al jere, juste apont, 
integrât intal artefat, ancje in chel banàl, di ogni dì. Integràt inte 
materie e te forme di ogni obiet. 


La art (ocidentäl), separade (tragjichementri) dal artesanàt par 

deventà une robe biele, di contemplà dome sul plan estetic, dopo di 

jessisi autonomizade dal dut (il disingjan weberian), dopo di jessisi 

esprimude in dutis lis formis pussibilis, dopo di jessisi infondade in 

dutis lis profonditàts psicologjichis amissibilis, dopo di vè sperimentàt 

la mimesi in dutis lis manieris sperimentabilis, ve che, rot il vél di 

dutis lis ilusions, € torne, la art, a scuvierzi intal fonts di se stesse, 

intai ricets des stelazis antropologjichis, intai sgjàfs archeologjics, i 

simbui e i segnài di un passât misteriòs. 

Ma, cumò, chei sbegacs, chés maglis coloradis, chei esperiments 
gieometrics, dispès, plui che significa, a cirin un significât pierdût, a 
voltis no son nuie altri che une parodie o un bluff, une provocazion, 
un colp strategjic sul marcjàt de art. Pal plui un astratisim cence chê 
finalitàt cultuâl 0 teurgjiche (mancjarès altri) che e caraterizave chel 
mont primigjeni di li che la art moderne e cîr di aurî la linfe. Ce che 
al reste al è duncje un spetacul ilusionistic cence magjie. Fale cualchi 
câs (Kandinsky, Gaudí e cualchidun altri). In ogni mût, o sin denant 
di une riscuvierte dal simbul, une riscuvierte de spiritualitàt. 

Intant, un Marcel Duchamp, inventôr dal ready-made cun Roue de 
bicyclette o Bicycle Wheel, 1913, al riscuvierç l'art intal artefat, ven 
a stài in obiets che si cjatin za in cumierç e che l'artist al savolte, al 
disvie dal so sens primari e dal ûs che par chel al è ståt produsût, 
lu gjave dal so lûc naturâl e funzioni. L'urinàl (acessori banàl e 
volgâr di un public cabôt, plaçât intun spazi espositîf, al devente, 
sic et sempliciter... une fontane (Fontaine) cence che l’artist al operi 
un so intervent. 

Se Duchamp, par dîle cu lis peraulis di Danto, cul ready-made 
al invente il concet di une “art anestetiche” ven a stài une art 
indipendente de estetiche, Jean Tinguely al doprarà tocs di argagns 
mecanics, di obiets industriài dismontàts e metûts adun sot forme di 
sculturis cinetichis, obiets tecnics straordenaris e inutii. 

Parodie e critiche dal machinisim fordian o rapresentazion di un 
mont li che necessariementri dut si distrüç e dut si torne a crea? 
Chest ultin concet al introdùs la art svoladie, la instalazion e la 
performance. 

Tinguely intal 1960 al metarà adun, li dai zardins dal MoMa di 
New York, une sculture cinetiche intitulade //omage to New York 
che, dopo di jessi stade ativade, ae fin dal sô cicli performant, si 
autodistruzarà, cun grant scjas, sot dai voi di un public... estasiât. Si 
podarès dî di un public “anestetizàt”. 

Ancje achi o sin denant di un procès storic, incussient e ciclic, chel de 
riproposizion di formisartistichis tradizionäls ma che paradossalmentri 
a son insedadis intal caos produtivist e materialist moderni. Intant 
che la creazion e distruzion di dissens yantrics suntun supuart 
svoladi, formis e dissens simbolics (mandala, yantra), che a vegnin 
distruzûts dopo di jessi stâts creâts, a son di supuart ae concentrazion 
yoghiche e ae meditazion cun ché di jonzi stàts superiòrs di cussience, 
la art svoladie dal mont moderni e à dome une “mission” estetiche, 
anestetiche o provocatorie e péc altri ancjemò. 

Il mandala scancelât al rapresente la impermanence dal nestri mont, 
al riflet e al fâs di supuart meditatîf su la ilusorietàt di cheste realtàt, 
intant che la performance artistiche moderne, al contrari, si intive 
intal cicli produtîf e distrutîf dal marcjàt capitalist. Se al à ché di 

criticàlu, in realtàt lu imite. O podaressin ancje suspietà che cun ché 
di imitàlu lu esalti. Suspiet plausibil calcolant il sucès comerciàl di 
chestis creazions. Calcolant ancje che achì la art e je sponsorizade dal 
marcjàt (cun logos di bancjis e di multinazionals), che al fås di cheste 
“rapresentazion critiche” ogjet e spetacul di vendi e di comprà... 
Simbul si diseve, ma e esist une diference di fonde tra il simbul 
intal mont tradizionäl e i valôrs che i simbui a àn cjapàt intal mont 
moderni. Se il prin al jere esprimût intune maniere cussiente e 
condividude parcè che cognossude di dute la comunitàt, intal secont 
il simbul al à dome valôr estetic. In cualchi càs o sin denant di un 
artist che al cîr un sens pierdût par valorizà se stes. Un al è l'opuest 
di chel altri: il prin al ripropon ce che al è cognossût par realizà la sô 
personalitàt, il secont al cîr ce che nol rive a cjatà cun ché di realizàsi 
tant che individui. 

La art moderne e je in cualchi câs la version parodistiche di chê 
tradizional. AI è un savoltament de tradizion. Une tradizion savoltade. 
Ma a voltis, inte ricercje dal superament di une riproduzion 
mimetiche e strache de realtàt, dongje di un savoltament volontari « 
provocatori, si insede in tancj artiscj une tension emotive cun ché d 
scuvierzi, sot dal vêl materiäl di Maya, la vere nature des robis, une 
veretàt scuindude. 

In cheste ricercje, si viôt l'artist moderni che, in maniere involontarie e 
magari cence savè e cence inacuarzisi, al ripropon formis (riviodudis 
e reinterpretadis) de piture e de art prenaturalistiche. AI è il câs 
di un Modigliani e dai sici ritrats feminins li che si pues scuarzi la 
forme pitoriche dai “primitifs senès”. E je la forme che e torne a flôr, 
no ancjemò il spirt, la funzion e il segret. 

La art ocidentäl si sint atrate in maniere incussiente e involontarie, 
intun mût naturâl e istintif viers di chestis formis di creazion, ma e 
savolte la lôr funzion origjinarie. Il rituâl, ce che al jere di trassendentäl 
si indrece cumò intal sfondaron des divinitàts plutonichis. 11 lüc di 
cult e je la industrie no plui il templi o il bosc, i miegs creatîfs no son 
plui flòrs, essencis o prodots naturâi di presi, ma moleculis chimichis 
artificiàls o i refudons de produzion manifaturiere. 

La art (moderne) e tente di tornò a di une origjin simboliche astrate, 

di une bande, e artesanàl, di ché altre. Ma di un simbolisim dal dut 
ribaltàt, parodie di se stes, provocazion. 
Al scrîf Baudrillard “la art contemporanie e lavore [...] cun chê 
di imparonäsi de banalitàt, dal refudon, de mediocritàt tant che 
valôr, tant che ideologjie. In chel numar infinît di instalazions, di 
performancis, o vin dome di stabilî un compromès cu la situazion 
cussì come che e je, e intal stes timp cun dutis lis formis che o vin 
viodôût inte storie de art. Une amission di origjinalitàt, di banalitàt e 
di nulitàt, jevadis a valòr, o fintremai a gjonde estetiche perverse. O 
savin, dute cheste mediocritàt e pretint di sublimäsi passant a di un 
nivel di art secont e ironic.” (Le complot de l'art, p. 85). 
Cheste situazion si le sint in tancj esponents de culture e de art 
moderne, un posizion in belance tra doi sintiments: un proietàt 
viers de novitàt, viers de sperimentazion, chel altri leàt a tradizions 
pierdudis o intune posizion di roture cu la tradizion stesse. 
“Fintremai di Courbet” — al dîs Duchamp — “si jere convinçüts che 
la piture e fos metude adun pe retine; e chest al è stàt un fal che a 
àn fat un pòc ducj. Il sgrisul retinic! Une volte la piture e veve altris 
funzions, e veve chê di jessi religjose, filosofiche, morâl... Se o ai vût 
la fortune di podé tignî un trat antiretinic chest, magari cussì no, nol 
à cambiàt cuissà ce; dut il secul al è dal dut retinic, fale i surcaliscj 
che a àn cirût di saltà für di dute cheste situazion. E, dut câs, no son 
lats fin insom! Breton al à un biel ce dî che al cròt di judicä di un 
pont di viste surealist, ma insom ce che lu interesse e je simpri la 
piture intal sens retinic. E je une robe dal dut ridicule. Bisugnarès 
che la robe e cambiàs, che no fos simpri cussì.” (Marcel Duchamp. 
Entretien avec Pierre Cabanne, p. 45). 
Cun chest no si à di concludi che dute la produzion artistiche 
contemporanie e sedi in sintonie cu la ideologjie autodistrutive e 
ludiche dai timps di vué. 
Se intal mont tradizionàl il simbul al jere par ducj e cence distinzion 
rapresentazion di une veretàt, inte art contemporanie al devente 
problematic par ducj il procediment di diferenzià, di scuvierzi, di 
scuarzi ce che al è simbul significatîf a pet di un rût zûc inteletualistic, 
di un arbitri, di une provocazion, di un ornament. 

Vuë la art si presente a tocs, risultums di chê esplosion che la 
tradizion dal mont ocidentäl e à paidît a tacà dal Rinassiment, tocs 
di ché totalitàt creative che e dave un sens al percors esistenziäl dal 
jessi. Di chè esplosion a restin vuè slambris e fruçons che a fasin de 
“art” une galassie di moviments e di realtàts che o clamìn in tantis 
manieris: spetacul, culture, event, manifestazion, leture, performance 
e v.i., ognidun e ognidune par so cont. Ognidun che par so cont al 
fâs espression artistiche a se e par se. Ats individuài o coletîfs di une 
percezion che si ferme al sensoriäl, a di une sensazion che si intive 
cu la part sentimental, esperiencis vivudis tant che psicodramis, 
sensazions finalizadis ae sensazion. 


La riproduzion tecniche de opare di art 


Intal Votcent e jentre in sene une tecniche che e rivoluzionarà dal dut 
la produzion des imagjins de realtàt: la fotografie. Se ancje prime di 
cheste invenzion a esistevin tecnichis mecanichis par produsi copiis 
di un origjinal, tant che la xilografie e la litografie, chestis si fermavin 
a riprodusi un origjinàl fat de man dal om. Cu la fotografie no si trate 
plui e dome de riproduzion di un origjinàl cun mieçs mecanics, ma 
al è l'origjinàl stes che al ven produsût mecanichementri. La copie 
che e vignive fate cu lis tecnichis xilo o litografichis a tacavin di 
un origjinäl creàt de man di un artist, cu la fotografie al è invezit 
l'origjinäl che al ven fat doprant lis legs fisichis e chimichis. Il salt 
tecnologjic al è epocäl stant che l'om al è cumò in stàt di doprà la 
nature, in chest cas la lûs, par meti adun une imagjin che e je la 
copie precise de realtàt. AI puest dal pitòr e je la lûs stesse che e 
lavore su di une lastre o su di une pelicule sensibile par piturà la 
realtàt (fotografie) e adiriture di riprodusi une sene in moviment par 
mieç di une serie di fotografiis in secuence temporîì (il cine). 

Ma, prin di dut, o vin di diferenzià la produzion tecniche di une 
opare di art de sò riproduzion. La produzion cun miegs tecnics e 
je une carateristiche de societàt industrial e, come che o vin dit, e 
consist inte creazion di une opare artistiche cun mieçs mecanics, 

tant che par esempli la fotografie o il cine. La riproduzion e consist 
invezit intal doprà i mieçs mecanics (cumò industriài) par meti adun 
copiis perfetis dal origjinî. 

Ma li che o vin riproduzion di une opare che e je stade metude 
adun cun miegs tecnics, no varin, par fuarce di robis, nissune 
diference tra l’origjinàl e la copie. AI contrari di une copie di une 
opare che l’origjinàl al è stàt creàt de man dal om o, tal câs de 
musiche, sunt dal om. 

Dut câs une opare (pitoriche, plastiche, musical) esistente, riprodusude 
e difondude cun miegs tecnics, e favorìs la fruizion e i studis des 
oparis, ma il mieg di difusion tecnic noi rive a rindi dal dut ché che 
Walter Benjamin al definis cul tiermin di “aure” (o podaressin clamà 
sensazions o emozions se chescj tiermins no fossin ambiguis) aure 
che e je dade für dome dal origjinäl. 

O podin zontà ancje une altre considerazion: la diference si misure 
ancje in tiermins di localizazion calcolant la diference chè si pues 
misurà tra une opare logade intal so sît origjinari rispiet a chel 
museäl, logade, ven a stài, intun sît che nol è il so. La opare e à 
un sens par vie che e trasmet sens in mùt diret e concret dome /i e 
dome pe funzion che e je stade pensade. 

A chest proposit e vàl la osservazion di Walter Benjamin cuant che 
al dîs: “Ae riproduzion tecniche di une opare di art, ancje di chê 
vignude miôr, e mancjarà in ogni câs simpri une robe: l'hic et nunc 
de opare di art — la so esistence uniche intal lûc li che si cjate.” 
(L'opera d'arte nell'epoca della sua riproducibilità tecnica, p. 15) 


La riproduzion tecniche di une opare di art e rapresente duncije, di 
chest pont di viste, un scjalin ulteriôr di slontanament dal fruitôr de 
opare che al è clamât a fruî. In chest câs o fevelin di oparis nassudis 
intun contest tradizionàl, intune societàt tradizionäl. 

Diferent al è il càs de art moderne li che, a colp, la opare artistiche 
(in buine part) e nas za tant che obiet di fruizion espositive, 
comerciàl, par ûs privatistic e/o individual. In chest ultin câs, la 
riproduzion tecniche e slontane dome di un scjalin il fruitôr de 
opare in cuistion. 

Une robe diferente e je la produzion di une opare di art cun miegs 
tecnics (fotografics, cinematografics o altri), fat dal dut moderni che 
al supere la fase preindustriäl des tecnichis lito e xilografichis, li che 
tra l'origjinäl e la copie no si viôt la diference. Ma la fruizion di une 
opare di caratar tecnologjic e je specifiche de modernitàt. Achì il 
concet e la funzion de art no je plui la stesse di ce che e je o che e 
jere intun contest tradizionäl. 

Al esist un interessant e singolàr paralelisim che si à tra il passag dal 
artesanàt ae industrie e la evoluzion de art tant che espression dal 
vêr (e/o dal ben) intune art tant che espression dal biel cence concet. 
I doi mudaments a aparissin intal stes moment, ven a stài inte 
seconde metàt dal Sietcent. 

Cu la invenzion de machine a vapôr introdusude te industrie tessile, si 
à l'avent de rivoluzion industrial; in chel stes moment li che la art e ven 
calcolade art dome se...”biele art”, là di là di ogni funzion utilitaristiche. 
Di une bande il lavôr, l'utilitarisim e il profit, di chè altre lozi, il 
disinterès, la gratuitàt. Di une bande l'artesan deventàt operari di 
fabriche, di chè altre il borghés avonde libar par contemplà il biel. Di 
une bielece in sintonie cul gnùf dat antropologjic espression di une 
art in plene autonomie, une art che no à di vê nissune altre funzion 
se no estetiche. 


AI è propit par vie de concezion moderne de art (art tant che 
estetiche), concezion che a tacà de seconde metàt dal Sietcent e à 
mudit ancje sul plan teoric il significât dal obiet artistic, che l'om di 
vuè nol rive a sintî dal dut une diference sostanzia tra lis dôs formis 
di fruizion, ché direte cun ché mediade. E a proposit di mediazion, 
si à ancje di calcolà il cors di dislidrisament e di decontestualizazion 
che la opare e subis cul procès di museizazion (a ecezion des oparis 
sacris no ancjemò gjavadis dai lùcs di cult): cum la art si “consume” 
in chel lûc neutri clamât museu. 

E ancje in chest câs, cun dut che denant dai nestris voi si presente 
l'origjinäl (ma no simpri), si gjave ae opare chel bic et nunc citàt di 
Benjamin. Für dal so contest, cence chel bic et nunc, la opare e piert 
la sò aure, la sò fuarce primigjenie. 

Il concet di aure in Benjamin al è left ae fruizion tradizionäl dal 
obiet artistic origjinäl e li che i mudaments dal medium de percezion 
a puartin di consecuence a di un so decjadiment. 

“In origjin, l'inlidrisament de opare di art intal contest de tradizion 
e cjate espression intal cult. Come che o savin, lis oparis di art plui 
antighis a vignivin fatis par servi a di un rituäl, prime magjic, dopo 
religjòs. AI è di une impuartance decisive il fat che cheste maniere 
di esistence auretiche de opare di art no si separe mai dal dut de sô 
funzion rituàl. In altris peraulis, il valôr de unicitàt de opare di art 
‘autentiche’ al à il so fondament intal rituâl, li che la opare e à vût il 
so prin e origjinàl valôr di ûs.” (ibidem, p. 20-21). 


Intal procès di creazion l’artist al fâs di medium, di miec, plui passif 
che atîf. Estri, contignût e forme che a jemplin il cuadri, che a 
modelin il marmul, che a disponin lis notis par miec dai sens e dai 
sintiments dal artist, a dipendin di un alc che al è fùr di lui. Par dî 
che al è, là di là de volontàt egotiche dal autôr, che il moviment — 
dal pinsîr, dal brac, dal cûr — al ven puartàt a esprimi cun fuarce la 
bielece che e je sul fonts de realtàt, a trasmeti une realtàt (veretät) 
che no je esprimibile par mieg di une riflession razionàl. Ma e je une 
diference sostanziäl tra l'artist tradizional e l’artist moderni. 

Il prin al cree e al creave la sò opare daùr di regulis stabilidis e, intun 
mt coletif, al meteve adun un subiet che al jere e che al è acetàt inte 
stesse maniere di dute la coletivitàt. AI contrari, l'artist moderni al cîr 
un stîl e une forme origjinäl (tiermin tipic de modernitàt), al cîr un 
sens gnûf daùr di normis che al fâs sôs cuintri di altris normis che 
al à ché di superà e che al met in discussion in maniere seguitive. 
Ce che al sburte indenant l’artist tradizionäl e je la ricercje di une 
perfezion e al è propit in cheste ricercje di perfezion che si puedin vê 
chei mudaments di stîl cence tradî la essenzialitàt dal assum primari. 
L’artist moderni al cîr invezit la novitàt, il mudament, la rivoluzion, 
il superament. Il percors dal pitôr, dal scultôr, dal architet, intune 
peraule dal creatîf moderni al è ràr che al ciri la realizazion de 
persone, plui di spes ce che al cîr e je la realizazion professioni, 
individuäl, egotiche. 

Ma, cjatantsi a vê di lotà di bessôl cu la materie grive che al è clamàt 
a trasformà, l'artist moderni si riscuvierç artesan, tant che a jerin 
artesans i mestris de antichitàt. Artesan moderni, si capis, cence plui 
lis normis e i spazis creatîfs de tradizion, e li che la produzion si fâs 
aromai cu lis machinis de industrie, di ché industrie che nancje la art 
no pues plui fà di mancul. 

Il cicli si è sieràt, se al à di tornà a vierzisi, al scugnarà fâlu suntun 
altri paradigme. 


Ma tornant ae riproduzion mecaniche, o podin domandäsi: ce isal 
che midiant de riproduzion “artistiche” no rivin plui a sintî? Par 
capîlu bisugnarès tacà dal concet che la “opare di art” tradizional e 
nas cuntune funzion dut intun civiche e cultuàl, e duncje, che si trati 
di une realizazion architetoniche, urbanistiche, statuarie, pitoriche, 
teatrâl, ornamentäl o simboliche, e nas cuntune sò colocazion 
stabilide, colocazion che e pues jessi dut für che museäl. 

La vere art, se o vin ché di fermä il nestri discors su chest tiermin, in 
altris peraulis la art che si cree in dutis lis societàts tradizionàls, e je 
produtore di savé, ven a stài, e je dut fùr che “art pe art”. 


Il cine 


Il lengac dal cine nol sarès stàt pussibil cence la sclapadure spetacolàr 
tra rapresentazion € fruizion de tragjedie, sclapadure che e à puartàt 
ae unidirezionalitàt dal teatri moderni. 

La art cinematografiche, dongje de riproduzion mecaniche e in gracie 
des tecnichis che le caraterizin (fissazion fotografiche dal moviment 
e de azion e consecuente manipolazion dal timp e dal spazi par mieç 
dal montac) e à podût reinventà il lengaç dramatic. 

Il teatri al ven cussì liberàt dai vincui spaziài e temporài. 

O podin dî che il cine nol è une art gnove, ma une art rinovade, 
dongje di jessi une tecniche (e une industrie) che il so ûs al riscuvierç 
no dome la espression teatràl ma e jentre, ad in plen, in dutis lis 
formis di art za esistentis (cjant, bal, musiche, leterature e v.i.) par 

riprodusilis, interferî cun lôr, contaminàlis e influençâlis. Il cine 
duncje al è un “parassite simbiontic” de “art”. 

La semplice riproduzion mecaniche e fotografiche in plui copiis di 
une opare al è invezit chel altri aspiet dal intervent tecnologjic e che 
al tocje la pussibilitàt di une fruizion massive, vie pal timp e in ducj 
i lûcs, un moltiplicadòr cence fin di ogni sorte di opare che e sedi 
musiche, piture, sculture o bal e duncje ancje cine. Fruizion che vué, 
cu la rêt, e je deventade ancjemò plui cjariade. Une “democratizazion" 
de fruizion artistiche che e je stade metude in evidence pe prime 
volte di Walter Benjamin. 

Ma, al scrîf Benjamin: “Lis circostancis li che si cjate cumò il prodot 
de riproduzion tecniche de opare di art a puedin lassà integre la 
consistence de opare stesse; dut câs a gjavin valôr al so bic et nunc" 
(op. cit., p. 17). 

La riproduzion par mieç de tecniche di une opare o di un paisaç 
e gjave la lôr autenticitàt e duncje la lôr aure che al è pussibil di 
sintî dome li che, di chés, si à une fruizion concrete, ven a stài intal 
contest spaziàl e temporàl di une realtàt vivude. 

“L'element che al discomparis al pues jessi riassumût intal concet di 
aure, e duncje si pues dî: ce che inte ere de riprodusibilitàt de opare 
di art e deperis e je la sô aure. [...] Si podarès gjeneralizà cul disi che 
la tecniche de riproduzion e gjave l'obiet riprodusût dal cjamp de 
tradizion.” (ibidem, p. 17). 

I doi procediments ven a stài la produzion tecniche e la sò 
riproduzion serial a puartin a di “un savoltament de tradizion che al 
rapresente chel altri aspiet de presinte crisi e dal presint rinovament 
de umanitàt.” (ibidem, p. 18). 

Su la licuidazion de tradizion, Benjamin al pant une posizion positive, 
colegant l’aspiet tecnologjic cui procès sociài e politics che e jerin 
daûr a svilupàsi intai agns Trente juste tal moment che al scriveve la 
sô opare, li che al scrîf “Il lòr agjent plui vivarôs [di chel procès] al è 
il cine che il so significàt social, ancje inte sô forme plui positive, [...] 
nol è concepibil cence chest aspiet distrutîf, catartic: la licuidazion, 
inte ereditàt culturäl, dal valôr tradizionäl.” (ibidem, p. 18). 
Posizion di insuazà intun moment di fuartis azions iconoclastichis 

(futurisim, dadaisim) in sintonie cui moviments sociài e politics 
di chei agns e che vué a puedin jessi riesaminàts cuntune leture 
critiche diferente. 


Benjamin al divît in maniere schematiche la storie de art in cuatri 
moments fondamentài. 

Il prin li che “l'inlidrisament de opare di art intal contest de tradizion 
al cjate espression intal cult” e duncje la art e cjate il so valòr di ûs 
intal rituäl. 

Vie pal Rinassiment chest rituàl al ven secolarizàt ancje tes formis 
profanis cul cult de Bielece. Ma in chest cult il valôr auretic al reste 
intat. 

AI è cul avent de fotografie che la art e percepis il pericul di une crisi 
e a chest pericul e reagjis cu la teorie de “l'art pour l'art”, ven a stài 
cuntune teologjie de art. 

Di li, intun cuart moment, si passarà a di une “teologjie negative” cu 
la idee de “art pure" “che e refude no dome ogni funzion sociàl, ma 
ancje ogni condizionament de bande di un model ogjetif. (In poesie il 
prin a disponisi su cheste posizion al sarà Mallarmé)” (ibidem, p. 21). 


Partint de premesse che si à di diferenzià la riproduzion di une opare 
di art cun mieçs mecanics de produzion ex-novo di une opare cui 
stes miecs (fotografie, cine), se o stazin lis dôs modalitàts daùr des 
categoriis benjaminianis o podin dî che intal prin câs (riproduzion) 
al sparis cence altri l'hic et nunc de fruizion stant che no sin denant 
di un origjinäl, ma, intal secont câs (produzion), la diferenziazion 
tra origjinäl e copie e devente problematiche. Tal câs dal cine no sin 
denant di une copie dal origjinàl ma denant di un alc che e je, dut 
intun, copie e origjinäl. Duncje il cine al à in se l’hic et nunc e nol 
è mai un bic et nunc. In altris peraulis, propit pe sò nature, il cine 
nol pues emanà une aure, se par aure o intindin une sorte di fuarce 
magjiche o di cognossince par mieç di une espression simboliche 
relative a di une creazion artistiche. 

Espression e rapresentazion moderne, art nassude inte ete industriäl 
e intun contest artistic li che la opare e je reinterpretade par mieç 

dal tamés de categorie estetiche, il cine nol podeve fà nuie altri 
che jessi fi dal so timp, forme e contignût di chestis categoriis e 
di chest contest. Ce che il cine al da fùr e je sì une “aure”, ma che 
la sò nature si ferme sul liminàr dal condizionament psicologjic, 
dal coinvolziment sociologjic e politic (di prassi politiche, daùr de 
interpretazion benjaminiane). Aspiets no secondaris, ma dal dut 
diferents de funzion de art tradizionäl li che l’obiet artistic al à 
valence simboliche di une nature dal dut diferente. Il cine al è un 
medium che al fås i conts cun altris media che a son espression, lôr, 
di chel bic et nunc, discomodît di Benjamin. In plui, al è di zontà 
che la art tradizionâl e je simbul cun valôr cultuàl, religjôs, “magjic”, 
gnoseologjic. Dimensions che la art moderne (fale cualchi raritàt 
particolàr) no à e no intint di vé. 

Cussì come che al è sintesi di dutis lis formis artistichis e che dutis 
lis trassent, il cine al è forme creative de modernitàt che al interprete 
ducj i gjenars, dal spetacul di intratigniment ae sperimentazion, 
passant pal documentari o pal reportage di informazion, fintremai 
ae finzion dramatiche, tragjiche o comiche. Tant che espression 
de modernitàt si plee aes esigjencis e ai condizionaments di une 
societàt behavioriste e utilitariste, ae pluralitàt des esigjencis dal 
om contemporani. La dutilitàt dal miec cinematografic al permet 
une espression che e va de rude e basse spetacolaritàt (assimilabile 
ai circenses de romanitàt decjadente) a di une ricercje sperimenta! 
sofisticade. 

Se sul plan de funzion tradizionàl de art, daùr dal paradigme 
platonic, il cine al rapresente un slontanament ulteriòr rispiet al 
mont des ideis, sul plan de fuarce espressive e dramatiche al pant, 
al grât plui alt, la capacitàt de rapresentazion mimetiche, ven a stài 
la rapresentazion dal mont des aparencis, stant che e je la aparence 
stesse a esprimisi par mieç de sò lûs. 

Nol è che, de bande di diviers autòrs, nol sedi un sfuarç par puartà 
il cine a di une rapresentazion che e ledi là di là dal mont aparent 
(in formis diferentis Bresson, Pasolini, Tarkovskji), doprant cuarps e 
lûs in funzion simboliche, fintremai a sperimentazions tant che chés 
di Ejzenstejn cu la teorie dal cine ideogramatic?. Ma e je une ricercje 
che e cjape dentri dut il mont de art moderne, une art che ancjemò e 
cîr il so troi. In particolar pal cine che al domande un discors a part. 


Notis: 


D Publicät par talian cul titul Marcel Duchamp. Ingegnere del tempo 
perduto. Citazion a p. 59-60. 


2) Intun articul scrit intal 1929, intitulät // principi cinematografic 
e l'ideogram, Sergej Fjzenstcjn al confronte il procès “copulatif” 
dai idcograms inte scriture cinese, li che ogni segn al rapresente 
c al pant un concet, cul procès dal montac cinematografic. 
"AL è nn fat" al scrif il regjist “che la copulazion (salacor al sarès 
miôr di cumbinazion) di doi jeroglifics de serie plui semplice no à di 
jessi calcolade tant che la lôr sume ma tant che il lôr prodot [...] i doi 
jeroglifics] se in maniere separade ognidun di lôr al corispuint a di un 
obiet, a un fat, la lôr comparazion e corispuint a di un concet, [...] Fasin 
nn esempli: 

la rafignrazion di une orele e di un voli a vuelin di “vai” 

la rafignrazion di une orele dongje di une puarte = “scoltà" 

un cjan e une bocje = "baia" 

une bocje e un [riut = “ciulà" 

une bocje e nn nciel = “cjantà" 

un curtis e un cûr = “dolor” 

e cussi ric, 

Ma chest al è montaç! 

Si al è propit ce che o fasin tal cine li che o comparin plans figuratifs 
noutris e univocs di un pont di viste semantic, dentri di contescj e di 
seriis metudis adun su la fonde di un significat, Chest al è un mieç e un 
metodi inevitabil in cualsisedi esposizion cinematografiche. E, in forme 
condensade e purificade, al è il pont di partence dal cine inteletual”. 
Stant a chescj principis e cun chè di meti adun un “cine inteletuàl”, 
Fizenstejn al voleve realizà in forme “ideogramatiche” un film su // 
Capitàl di Marx li che il lengaç filmic al veve di esprimisi là di là di ogni 
forme “naturalistiche”, ven a stâi intune forme li che li che lis imagjins 
a jerin dopradis tant che ideograms. 

Un mont artistic 
tra spiritualitàt 
e materialisim 


La lente trasformazion dai concets e de funzion de art che si è vude 
in Europe, e plui in gjeneràl intal mont ocidentàl, massime a tacà de 
fin de Ete di Mieg, al è il risultàt dai mudaments e des rivoluzions 
economichis, tecnologjichis e politichis che l'Ocident al à subît. 

La art — ven a stài l'intervent dal om su la nature e il consecuent 
intervent de nature (trasformade) sul om — e je stade un dai mieç dal 
om par cognossi la realtàt sensibile e chê soresensibile, il mieç che 
al meteve l'om in rapuart cui misteris e lu faseve informît sui segrets 
dal univiers. 


Cheste forme di interazion cul ambient e subì une prime division 
funzionäl parentri di une societàt che si struturave in forme tripartide, 
li che sacerdots e vuerîrs a intervegnin par miec de art poetiche; 
vuerîrs e produtôrs a crein par mieç de art manuîl. 

O sin za in ché suaze de storie li che la art de peraule, de formule, 
dai sunòrs, duncje de poesie inte sô forme plui misteriche, e je 
paronade de caste sacerdotàl, mieç di cognossince dal sorenaturäl 
e duncje di chês fuarcis che a interagjissin cun lui. La sô funzion 
si distache de azion dal vuerîr di une bande e dal produtôr di chê 
altre, cuntune consecuente e seguitive division tra arts liberàls e arts 
manuâls. Division che ancjemò no si olme inte ete pre-storiche, o 
almancul al è dificil di individuà par mancjance di testemoneancis. 
I antropolics, in chest câs, a fasin un paralél tra i popui primitifs di 
vué (li che ancje il costrutôr di mascaris e di tambürs rituâi al è in 
cualchi sorte màc e sacerdot), e i primitifs di une volte. Ma jentrà tal 
merit dal pitòr des grotis di Altamira e dal so statàt, al è jentrà intun 
labirint speculatîf di li che no si rivarès a saltà für. 


Il paleontolic al tint dut càs a misurà cul metri e cul argoment che 
al cjate lis fondis inte impostazion evoluzioniste. Chel paradigme 
al puarte a calcolà la aparizion de art, simboliche o figurative, tant 
che espression de cussience di se e dal mont dulintor. Ancjemò, 
l’evoluzionist al calcole la art tant che “fenomen adatatîf biologjic 
cuntune funzion sociäl.”. In pratiche, cun chest metri si staze chel 
pôc o tant che al è restàt sui mûrs di cualchi grote o di cualchi piere 

a viert, cul nestri filtri interpretatîf. Ma di chel “artist” che al à pituràt 
chês imagjins o vin dome la sò presince scheletriche fossilizade. 


Ce che invezit o cognossin a son i caratars di une art che e cjate la 
s6 motivazion in tradizions che o vin la pussibilitàt di cognossi e di 
misurà parcè che ancjemò vivis e praticadis. Al è in chei contescj che 
si puedin osservà trop che la art no je dome il risultàt di un procès 
creatîf autonom, empiric e autoreferenziàl. Il moviment dal artist/ 
artesan, l'imprest che al dopre, il lûc che al sielç, parfin la direzion 
cardinäl, il moment, dutun cui rituài che a compagnin e che a àn di 
compagnà il so lavôr, a son part integrant de art. Il dut al à di jessi 
coordenàt, armonic, funziona! par che la opare e ledi a bon, a un 
tant di meti adun no dome la opare stesse ma, e di consecuence, la 
realizazion plene de personalitàt di cui che cheste opare al met adun. 
Persone, personalitàt e lavôr a son alore in cunvigne, si cumbinin e 
si completin. Cence chest, il lavôr al è dome fadie e alienazion e il 
risultât un prodot mecanic cence anime e cence valér. No art, ma 
industrie. 

O viodarin plui indenant cemût che, par esempli, l'action-painting, 
cence savé, al jentre in chest concet, ma lu fâs intun contest sclopit, 
no coordenît cuntun complès sociàl armonic, e là di là di une 
cussience dal fâ, e duncje cence risultàt... 


La art, tant che rût e crût plasè estetic, e je une art compe: si podarès 
dî cun Schopenhauer che e je une forme funzionäl dome a di une 
sospension dal patiment de vite par un moment limitàt. Une funzion 
che si ferme a di un nivel psichic e momentani, a di un moment 
diversif, di “divertiment” intal sens etimologjic de peraule, ven a stài 
opare cun ché di svarià il fruitôr puartantlu intune altre direzion für 
de realtàt cuotidiane. Un fà dismenteà al om la situazion tragjiche de 
sò vite ordenarie. 

Dut il contrari de art tradizionàl che e à tant che “mission” chel di 
dà ae vite il so sens plen e al om la direzion pe realizazion de sò 
personalitàt. Dòs funzions contrariis. E achì o podaressin zontà lûs 
che vuê si fis de facoltàt creative dal om sbassade aes esigjencis 

dal marcjât e lûs de “art” in funzion propagandistiche, publicitarie, 
fintremai manipoladore. 

Se e je vere che ancje intal mont classic la art e à vût une dimension 
publiche funzionàl ae politiche, cheste si indreçave plui al sens 
civic dal citadin o, massime inte etât decjadente, ac figure dal podé 
par mieç di personalitàts eroicizadis, mitizadis fintremai ae lôr 
divinizazion. 

Ma, ancje te ete terminäl de classicitàt, li che si à pierdite de funzion 
trassendente de civis, chel procès nol rive mai aes estremizazions 
modernis li che lis operazions totalizantis de politiche e de ideologjie 
a cjatin dispès inte art un mieç straordenari di condizionament des 
massis. 


Intal mont tradizionâl, la art dongje di jessi un miec di realizazion 
dal om e je ancje un mieg di cognossince, di une cognossince che 
e tocje la realtàt là di là dal sensibil e che e coadiuve la sience dal 
mont sensibil. Propite par vie che la art, par mieç di chel che al ven 
definît il “biel” (tiermin limitatîf e che nol à di jessi interpretàt achì 
su di un rût plan sensibil) al puarte lom ae cognossince di ce che si 
cjate aes lidrîs de realtàt, al mont des Ideis. Par miec de art o rivin 
ae cognossince dal mont ultrasensibil che si pues intivà dome cun 
miegs diferents di chei de razionalitàt e dal empirisim. Lis dôs stradis 
no si escludin ma si integrin e si completin une cun ché altre dant a 
une e a ché altre elements di riflession e moments di intuizion. 

In sintesi o podin schematizà cul disi che la art e à, di une bande la 
funzion de realizazion gnoseologjiche dal jessi uman ancje par mieç 
de produzion di obiets cultuâi, terapeutics o magjics, e di ché altre, 
la funzion di creà obiets di ùs comun utilitaristics e funzionäi ae 
vite di ogni dì, ma che ancje chei e puartin parentri un sens che al 
supere la rude valence strumentäl. 


La concezion moderne de art tant che creazion di obiets finalizàts 
dome ae contemplazion estatiche; intant che la industie e cree 
formis, imagjins, obiets e manufats di üs ordenari in cunvigne cu 
lis esigjencis di un mont avodât ae materialitàt e al marcjât, e je une 

concezion che e cjape origjin in Ocident. Dut chest al à condizionàt 
e alè daür a imponisi a nivel mondial. 


“La ricercje di un rùt plasè estetic” — al scrîf Michel Lorblanchet 
- “che e caraterize la art contemporanie, no pues jessi aplicade in 
maniere spontanie aes produzions di un passàt lontan... La nozion 
di ‘art’ e à cence dubi une storie: al sarès miôr difidà di un discors 
estetic moderni e di viodi intes figuris des paréts alc altri di une 
semplice bielece e di une lôr cualitàt formal. Il studi de art rupestre 
e à di sfuarçäsi di ricreà la percezion e l'ûs des imagjins de bande dai 
popui dal passat." (L'origine de l'art, p. 10). 


La art e je part dai mieçs che l'om al à par jentrà in relazion cul mont 

extrasensibil. Vie pe storie de umanitàt, di interiôrs chescj miegs si 

esteriorizaran simpri di plui cun chê di recuperà chê fuarce morestade 

dal impenziment material e dal ingriviament mentàl, provocät dal 

procès di “civilizazion". Esteriorizazion, ven a stài necessitàt d' 

evocà lis fuarcis scuindudis de ment e dal spirt, de anima mundi, 

par miegs di segns e di simbui misterics simpri plui evidenziàts 

fintremai a rapresentà imagjins mimetichis naturalistichis dal mont 

dulintor, fintremai ai grafemis adatàts a fissà e trasmeti savês e 

dotrinis sapienziäls. Par rivà fintremai ae scriture, ideogramatiche, 

jeroglifiche, alfabetiche. 

Dut chest al è art: de produzion dal obiet ae creazion di mieçs 
sostitutîfs des capacitàts naturàls. Sprolungjis par jentrà in relazion 

cul univiers, par interagjî cul mont, par riativà cognossincis pierdudis. 
Si trate di une vision, cheste, in contrast, in oposizion cu la vision 
evoluzioniste che e volarès l'om il prodot de speciazion graduâl e 
cence soluzion di continuitàt a tacà di un primate inferiòr. Dificil di 
sclarî daùr di cheste concezion, la presince contemporanie, fintremai 
dai esordis dal om, dal prodot artistic. “[...] art e religjon a son, 
dutun cu la capacitàt tecnologjiche, formis di simbolizazion che i 
animài no àn mai otignùt, cundut dai sfuargs dai biolics, cun pretesis 
antropologjichis, par dimostrà il contrari.” (Salvador Juan, Critique 
de la déraison évolutionniste, p. 213). 

Lis tindincis de art moderne 


Vuê o vin un mont artistic sclopàt, sclapät, fruçonât in mil spissui, 
denant de potence dal capitàl, ma li che lis carateristichis principàls 
si puedin individuà in dôs tindincis: chè che € viôt intal assum de 
art l’obietîf di superà il materialisim imperant, intant che chè altre 
tindince le calcole spieli de modernitàt, dal machinisim, dal mont de 
marcjanzie o, indiferente, une tindince che in chel mont e vif e a chel 
model si riferis e e interprete. 

Di une bande la ricercje dal extrasensibil, dal simbolic, dal spirituàl, 
o inte direzion trassendentàl o jentrant (la psicanalisi e jude) intai 
meandris de psiche fintremai ai scuròrs e ai misteris dal subcussient. 
Di ché altre, la volontàt di metisi in relazion cul mont moderni, di 
volé partecipà cuntune adesion convinte fin ae estremizazion, ae 
aventure dal progrès tecnologjic interpretàt in maniere artistiche. 


Inte prime scuele di pinsîr si individue a colp il pitôr di divignince 
russe Vassily Kandinsky (1866-1944) che la sô piture, dopo i prins 
agns di ricercje, al cjate tal astratisim la strade pe espression di chê 
spiritualitàt che e sarà la carateristiche di fonde dal so lavòr. 

Autôr dal sac Über das Geistige in der Kunst; Insbesondere in der 
Malerei (publicît in Italie cul titul di Lo spirituale nell'arte) Kandinsky 
al pant la sé filosofie e la motivazion des sôs sieltis pitorichis cun 
chestis osservazions sul mont de sô ete: “La nestre anime e je daùr 
a sveâsi di un lunc periodi di materialisim e e siere dentri di se lis 
semencis di chê disperazion che e nas de mancjance di une fede, di 
une finalitàt, di un obietif.” (p. 7). 

Ce che Kandinsky al vôl contrastà e je la art moderne finalizade 
a se stesse, une art esteriòr. Denant dai tentatîfs di recupar de art 
primitive de bande dai artiscj dal so timp, Kandinsky al calcole 
la diference di intîf tra art dal passât (espression de interioritàt) e 
ché moderne (espression de esterioritàt) e la impussibilitàt di rivà a 
colmà cheste diference. Il materialisim al ven rapresentàt intai siei 
cuadris sot forme di un cercli neri, ancjemà une vore grant, ma li che 
tal mieg si traviôt une pigule lûs spirituâl. Formis astratis par trasmeti 

ideis e concets che no puedin jessi rapresentàts intune maniere 
naturalistiche parcè che il mont no manifestàt nol è rapresentabil 
in mit formal. Kandinsky si rint cont che il spetatôr abituàl al cîr 
inte opare di art “une sclete imitazion de nature cuntune finalitàt 
pratiche (ritrats e simii), o une interpretazion, ven a stài une piture 
impressioniste, o, par fini, stàts de anime vistîts cun formis naturâls, 
al ven a dî, une atmosfere, une Stimmung.”. 

Ma, cundut che la sò piture e je informàl, Kandinsky nol refude lis 
oparis naturalistichis che “no son par chest negativis in se”, ma a àn 
di jessi “dabon oparis di art [...]” (ibidem, p. 18). Ce che al conteste e 
je “la art pe art" li che ce che al conte e ce che al ven esprimùt a son 
dome formis di virtuosisim che il spetatôr, par fini, al cjale cun voi 
“frêts e indiferents.” (ibidem, p. 19). 

Il pont centràl che su chel e zire dute la critiche kandinskyane e je 
“la vite s;xirituàl” [...] “une componente fondamentäl, un moviment 
assender:: e progressif, ancjetant complès che clàr e precîs. Si trate 
dal movi. ant de cognossince.” (ibidem, p. 20-21). 

Denant ` une societàt simpri plui tecnicizade e materialiste, il 
pitôr al «..t la bisugne di une ribelion che si concretize inte art 
Kandine:. al cîr di contrastà cun fuarce e cun determinazion chesti 
tindincis. °n chestis etis cidinis” — al scrif — “i oms a dan impuartance 
dome aì -1cès esteriòr, si preocupin dome dai bens materiài e a 
saludin £. ‘rogrès tecnic tant che al fos une grande imprese, cuant 
che in re-tràt chel progrès al zove e al pues zovà dome al cuarp. 
Lis eme: ¿encis spirituàls, intant, a vegnin savoltadis o, fintremai, 
ignoradis.” (ibidem, 24). 

Par lui, duncje, la art e à di percepî e di rapresentà la realtàt là 
di là de forme o, ancje par mieç di une forme che però e à di 
jessi rapresentade intun mùt che si puedi viodi la sò anime, la sô 
interioritàt. 

=- + “Vassily Kandinsky, Composizion su blans 920 

Chest interès pe spiritualitât che e tocje setôrs impuartants dal 
mont artistic a tacà de fin dal Votcent in partico::r, scritôrs, pitôrs 
o musiciscj tant che Schönberg, a saran inm;.wyàts des teoriis 
spiritualistis e antipositivistis che in chei agns a vignivin pandudis 
par mieg di circui e di societàts esoterichis o pseudcesoterichis. Une 
di chestis, la plui cognossude, e je la Societàt Teosofiche (par altri 
ancjemò ative) di Helena Blavatsky (cognossude cul non di Madame 
Blavatsky, 1831-1891): un circul pseudometafisic che al praticave e al 
pratiche un esoterisim sincretic, li che principis de tradizion orientàl 
si confondin e si misclicin cun teoriis modernis dal mont ocidentäl. 
La atrazion e la innomine de Societàt Teosofiche e plui in gjeneràl 
la passion pal esoterisim intal mont inteletuàl dai prins dal Nùfcent, 
al mostre la presince in chei agns di dòs visions a confront: une in 
contrast cul materialisim imperant, ché altre in fase cu la societàt 

positiviste e interessade ae sfidis tecnologjichis. Cussì, intant che 
futuriscj e costrutiviscj, plui tart la Pop art, a aderissin, in formis 
diferentis, ae modernitàt; une altre part de inteletualitàt e pant la 
volontàt di recuperà i valôrs de tradizion. Ma une altre part ancjemò 
si impegne intune dure critiche sociàl e politiche. 

I artiscj impegnâts intune art di denunzie e di lote sociàl e politiche 
si ju cjate in Gjermanie tal grup Die Briicke e cu la Neue Sachlichkeit 
(la “gnove ogjetivitàt”). Une serie di altris esemplis si ju viôt in 
leterature e tal cine e no dome tai paîs di lenghe todescje. 


Lis corints dal Nifcent 


Ae fin dal Nùfcent, al impressionisim dal secul precedent, a vegnin 

daùr une serie di corints, di stîi, di tindincis che si soreponin, che si 

sucedin e che a cjapin i nons di neoimpressionisim, espressionisim, 

simbolisim, surealisim, dadaisim,  futurisim, gnòf-realisim, 

minimalisim e altri ancjemò. Cun di plui, dongje di cheste division, si 

viôt il singul artist — caraterizàt dal individualisim imperant e aromai 

bandonât a se stes — passà di une corint a chè altre o dal formäl al 
astrat, intant che dentri des stessis corints, si viodin il formàsi di 
tindincis, di concezions e di interpretazions dispès contrariis. 

Se il procès storic de art al è ståt fintremai al Sietcent avonde lineär, 
inte metät dal secul XVIII la art si intope inte concezion estetiche 
par fini cuintri dal mûr de sience empiriche. Plui indenant, la art e 
scugnarà fâ i conts cu la riproduzion tecniche. 

AI è li, intant de modernitàt, che piture e sculture, che musiche e 
leterature a subissin chel sclop che al pare la art in mil sclesis, sclesis 
che, ancjemò in dì di vuè, a van indenant a frugonàsi. 


Par semplificà o podin meti adun un scheme che al divît il mont de 
art in cuatri sezions: art concrete e art astrate, che si scompartissin, 
une e chê altre, in rapresentazion dal mont materiàl e in ricercje de 
spiritualitàt. 

Division che o fasarin citant lis corints che a àn traviersàt chel secul. 

Espressionisim 


Lespressionisim si interesse di ce che al è là di là dal visibil, si apliche 
a scuvierzi i misteris dle psiche, al jentre tes pleis de anime umane. 
L'espressionisim si sfrancje de rapresentazion impressioniste de 
Nature o, come che al à vit scrit Herwarth Walden tal 1917: “l'artist 
espressionist nol riprodùs la ‘impression che al ricéf dal esteriòr', 
ma al à ché di proponi la sô ‘espression interiôr’ [...]” (citàt in Arte 
moderna, p. 150). 

Sul plan dai contigniits si evidenziin dôs tindincis: une realiste che 
e à ché di denunzia la cundizion social di un mont in crisi, li che 
l'individui, logàt intun contest urban, al ven rapresentàt tibiât sul 
plan psicologjic, material e politic (George Grosz e Otto Dix). 
Intant che ché altre e je impegnade inte ricercje de spiritualitàt sedi 
intune forme astrate (Kandinsky) che plui concrete. 

Ancje achi, tant che tal simbolisim che o viodarin plui indenant, 
l'espressionisim si esprim ancje midiant de leterature, dal cine, de 
architeture, dal teatri e de musiche. 

Se la France al è il paîs dal impressionisim cul assum di intivà l'istant, 
il moment che al fuìs, la Gjermanie al sarà chel dal espressionisim, li 
che l'artist al proiete sul mont un so sintiment subietîf, une emozion 
interne, Ma pidimacul a saran i pitôrs francês, clamàats i Fauve (Henri 
Matisse, Georges Rouault, Maurice de Vlaminck e André Derain), a 
influençä intun prin moment i pitôrs espressioniscj todescs. 

Il prin moviment espressionist todesc si formarà a Dresde tal 1905 
cul grup Die Brücke [il puint], non ispiràt a Also Sprach Zarathustra 
di Nietzsche e format su imprin di Ernst L. Kirchner, Erich Heckel, 
Karl Schmidt-Rottluff, Fritz Bleyl. A lôr si zontaran plui tart Hermann 
Max Pechstein e Emil Nolde, Otto Muller, Kees Van Dongen e Edvard 
Munch. Die Brücke al varà une fuarte valence critiche intai confronts 
dal podé, de moràl borghese e des injustizis sociäls, duncje une clare 
conotazion politiche. 

Sul plan stilistic Die Brücke al opere une riscuvierte dal mont medievàl 
e des culturis “primitivis” tant che ché africane e polinesiane. Une 
riscuvierte che e segnarà ancje altris artiscj dai prins dal Nùfcent tant 


236 LA ANT K LIS SÒS FUNZIONS 


che Braque e Picasso. 

Se a Dresde al jere nassût Die Brücke, a Munic tal 1909, siet artiscj 
(Vassily Kandinsky, Alexei von Jawlensky, Gabriele Miinter, Adolf 
Erbsl6h, Alexander Kanoldt, Alfred Kubin e Marianne von Werefkin) 
a fondaran la NKVM, Neue Kiinstlervereinigung München (la gnove 
associazion di artiscj di Munic) cul assum avonde gjeneric di meti 
adun e organizà sedi in Gjermanie che tal forest conferencis e mostris 
par promovi la lôr art. Ma tal 1911 Kandinsky al bandone la piture 
formal par sperimentà ché forme astrate che e sarà carateristiche di 
dute la sò produzion seguitive e al fonde cun altris pitôrs, Der Blaue 
Reiter [Il cavalîr blu]. A chel grup a aderissin ancje Paul Klee, August 
Macke, Alexei von Jawlensky e Marianne von Werefkin. 


In chei agns l’espressionisim al travanave dute la societàt artistiche e 
culturàl todescje: espressioniste e sarà la architeture, la leterature, il 
teatri e in particolar il cine che, massime intai agns Vincj, al mandarà 
für films tant che Das Cabinet der Dr Caligari di Robert Wiene, Der 
Golem di Paul W. Wegener, ducj i doi dal 1920, Nosferatu di Friedrich 
W. Murnau (1922) e Metropolis di Fritz Lang (1927). Un cine che al 
impon a nivel mondiàl une gnove maniere di intindi la Setime art. 


Ac fin de seconde vuere mondiäl, ancje par vie de emigrazion 
l'espressionisim si instale in Americhe e, a New York, al da vite ae 
New York School. Ali, ce che al jere cognossût tant che espressionisim 
astrat al cjaparà altris nons tant che action painting o dripping e al è 
alì che a nassaran artiscj tant che Jackson Pollock, Robert Motherwell 
e Willem de Kooning. 


Ma l'espressionisim astrat si dividarà ancje chel in doi brancs: l'astrat 
liric e l'astrat gjeometric. Il prin al viôt in Gauguin prime e intal 
Fauvisim dopo i siei precursôrs e in Kandinsky il so rapresentant 
plui innomenîit ancje sul plan teoric. Lastrat gjeometric invezit al viôt 
tant che prins pitòrs di riferiment Seurat e Cézanne, cence dismenteà 
la influence dal cubisim. In cheste forme di astratisim si inlidrise 
ancje la corint dal costrutivisim. 

La art americane fin ae fin dai agns Vincj, e scrîf Barbara Hess, “e 
presentave dôs scuelis figurativis: il regjonalisim, che al tirave fùr i 
siei subiets de vite intal mont rurâl, e il realisim sociài, che al cjalave 
in mit critic i aspiets nereòs de esistence tes grandis metropolis 
tant che la disocupazion o la solitudin. Intai agns Trente, ancje i 
esponents dal espressionisim astrat, Rothko e Pollock, a operaran 
sot de influence di chestis dôs tindincis.” (in Arte moderna, p. 407). 


L'espressionisim al è ståt cence altri la suaze pitoriche li che l'informäl 
al à podùt esprimisi ad in plen, pi di mancul ancje il simbolisim al 
à dat lûc a cheste tindince. Odilon Redon, par esempli, al è rivât a 
sfantà la imagjin, a un tant di rindi la figure a pene ricognossibile, 
cuasi a fàle corispuindi a di un trat simbolic. 


Il simbolisim 


Achì il simbul nol è plui chel mieç di comunicazion tra l'om e il 
sorenaturâl che al jere inte societàt tradizionâl, ma “al deventave un 
mieç par rindi di gnûf percetibilis lis fuarcis mitichis ‘precipitadis’ 
intai abìs incussients de esistence umane” come che al scrîf Norbert 
Wolf (in Arte moderna, p. 82). In cheste piture si avertis l'interès pai 
misteris dal subcussient, par chel infondament intes scuretàts de 
ment umane che e segne l’avent inte culture ocidentàl di une gnove 
sience, la psicoanalisi. 


Il simbolisim al nas sul imprin intal cjamp de leterature cun chel 
“Manifest” scrit di Charles Baudelaire e che al inaugure la poesie 
moderne tant che une art “pure”, no convenzionäl, mondade 
di interès e di coinvolziments sociài. Baudelaire al viôt il poete 
trasformäâsi intune sorte di “visionari”, di induvin, ispiràt des sôs 
stessis peraulis. Il simbolisim propit pes sôs carateristichis esotichis 
al rapresente un prin pas viers dal decadentisim che al varà fortune 
intal secul seguitif. 

Dongje di poetis tant che Mallarmé e Rilke, la leterature simboliste e 

prodûs oparis di autôrs tant che Edgar Allan Poe o Arthur Schnitzler, 
intant che il francês (di divignince olandese) Joris-Karl Huysmans cul 
romanç À rebours al descrîf ben chel spirt par mieç dal protagonist 
Des Esseintes un inteletuàl che al vif di rendite e che al finis par 
pierdisi intun sensualisim radica! tipic dal decadentisim Fin de siècle. 
Intal cjamp musical l'incuintri cun elements poetics e leteraris, e 
mande für lis sonoritàts di Claude Debussy, di Alexander Scriabin 
(calcolât il plui grant musicist simbolist rus) e dal lituan Mikalojus 
Konstantinas Čiurlionis (dut intun musicist e pitôr). 

Il moviment simbolist al à ché di volé jevà la art a di une sorte 
di mistiche religjose. Al è cun chest spirt che diviers dai siei 
rapresentants si svicinin a moviments neospiritualiscj o si impegnin 
par resuri, in mûts plui o mancul fantasiôs, moviments esoterics 
dal passat. O vin l'esempli dal pitôr Alexandre Séon che al jentre in 
contat cui Rosecrôs estetics, un grup metùt adun dal scritôr e esoterist 
Joséphin Péladan. 

Péladan, che cu la sé ativitàt e il so program al veve inmagàt Paul 
Gauguin, Émile Bernard e il grup dai Nabis, al fonde tal 1888, cul 
marchés Stanislas de Guaïta (scrit ancje de Guaita) l'ordin cabalistic 
dai Rosecròs. Let ae scuele simboliste, Péladan al organize, a tacà 
dal 1893, une serie di “salons di piture dai Rosecròs” esposizions di 
art li che a partecipin i plui grancj pitôrs e scultôrs simboliscj a nivel 
internazionàl: Gustave Moreau, il svuizar Ferdinand Hodler, Maurice 
Chabas, l'olandès Jean Toorop, Pierre Puvis de Chavannes, l'austriac 
Alfred Kubin cence dismenteà la scuele belgjiche cun James Ensor, 
Fernand Khnopff, Félicien Rops, Léon Spilliaert e Jean Delville. 

Inte suaze dal simbolisim si pues includi ancje il moviment dai 
Prerafaelîts, pitôrs di riferiment in Ingletiere cui siei doi esponents 
plui rapresentatîfs: Edward Burne-Jones (1833-1898) e Dante Gabriel 
Rossetti (1828-1882). 

Se il simbolisim si esprim intune forme pal plui mimetiche, no si 
à di dismenteà che il simbul al è prin di dut un mieç espressîf e 
comunicatîf informäl, par la cuàl la idee di une dimension simboliche 
no podeve no influencà e ispirà pitôrs astratiscj tant che Mondrian 
e Malevic che “no crodevin plui di vê di fissà il contest simbolic a 

tematichis che si identificavin cun modei iconografics tiràts für de 
nature.” (ibidem, p. 90). 

O vin cussì une cronologjie che si pues dividi in trê moments dal 
simbul inte art moderne: une prime fase naturaliste, une seconde 
astrate e par finî une ultime fase li che il simbul al torne a jessi 
rapresentàt in forme naturaliste, par esempli intai cuadris metafisics 
di De Chirico e in chei surealiscj di Max Ernst, Salvador Dalì, Paul 
Delvaux e René Magritte. 

Ancjemò, o vin Odilon Redon (1840-1916) che, cui siei subiets 
onirics e une cierte tindince viers l’informal e la sperimentazion, al 
anticipe il surealisim; Franz von Stuck (1863-1928), un dai fondadôrs 
dal moviment “Secession” di Munic (1892), e il norvegjès Edvard 
Munch (1863-1944) che, passât traviers diviers esperiments e corints 
pitorichis, al sarà un dai artiscj che plui di altris al à cirût di esprimi 
chei stàts di angosse esistenzià! che lui stes al jere tormentät. Il so 
cuadri plui innomenîit al è cence altri Skrik (il berli). 


Il cubisim 


Cézanne al è calcolàt l'anticipadôr dal stîl cubist. Plui une tecniche 
pitoriche che une scuele, une tindince, cence normis precisadis, li 
che il pitòr no si limite a une riproduzion passive de realtàt, pluitost 
le reinterprete par mieç di une scomposizion e di une ricomposizion 
dai siei elements particolàrs. 

AI scrîf Apollinaire: “Il cubisim si diferenzie de piture precedente 
par vie che no je une art di imitazion ma di imagjinazion.”. 1 pionîrs 
di cheste “tecniche” a saran, sul imprin, Matisse e Dérain, ma, 
daûr di lôr, e ven sperimentade di une grande part dai pitôrs dai 
prins dal Nüfcent, magari dome par une fase de lôr produzion. 
In maniere schematiche il cubisim si pues dividi in trè fasis che 
cronologjichementri si scjavalgjin: il cubisim analitic (1909-1912) li 
che il subiet al ven discomponît intai siei elements e figurât cuasi in 
maniere monocromatiche, cun colôrs che a van dal grîs al auriane; 
il cubisim sintetic (1912-1914) li che il subiet al ven discomponût e 

ricomponût par formå ché che e ven clamade une vision simultanie 
e cuntune colorazion plui marcade. In chel contest Braque al 
sperimentarà ancje tecnichis gnovis doprant materiài svariâts traviers 
dal collage, doprant cjarte o altri material incolàt su la tele. 

Tal mieg di chestis dôs fasis al ven citàt ancje il cubisim orfic li 
che dongje de scomposizion gjeometriche si inserìs il dinamisim. 
Carateristichis che si puedin viodi, par esempli, intai cuadris di 
Robert Delaunay, tant che la Tour Eiffel (1910), e in chei di Fernand 
Léger che par lui “la piture e parten al mont sensibil e duncje e 
je par fuarce il spieli di cundizions esteriòrs e no di cundizions 
psicologjichis.” (Arte moderna, p. 140). 

Tra i cubiscj orfics (tiermin inventàt di Apollinaire) o podin calcolà, 
cun Léger e Delaunay, ancje Marcel Duchamp, Roger de La Fresnaye, 
Marie Laurencin e il cec Frantisek Kupka. 

Par Albert Gleizes (1881-1953) e Jean Metzinger (1883-1956) — che, 
dongje di jessi pitôrs, a son stàts ancje i teorics dal moviment (lôr il 

libri Du Cubisme dal 1912) — no sin denant di une curint tant che 

chés altris, ma denant “de piture stesse.”. 

O podin dî che il cubisim al è une art naturaliste ancje se di un 

naturalisim li che la composizion spaziàl e volumetriche e je 

reinterpretade dal imagjinari dal pitòr. 


Il dadaisim 


Rispiet a altris corints artistichis, il moviment dadaist al varà une 
grande difusion a nivel internazionäâl e al nas tant che un riviel cuintri 
lis convenzions no dome culturàls ma ancje sociàls e politichis dai 
prins dal Nûfcent. Dut il contrari dai futuriscj, i dadaiscj a jerin 
cuintri de vuere. 

Il dadaisim al nas in Svuizare, a Zuric, tal 1916 metàt adun di un grup 
di artiscj, ducj forescj, che a contestavin la vuere a pene sclopade. 
Hans Arp, Richard Huelsembeck e Hans Richter a jerin todescs, 
Tristan Tzara e Marcel Janco rumens. 

AI cabaret Voltaire di Zuric il grup al organizarà spetacui che cu la 


UN MONT ARTISTIC TRA SPIRITUALITÀT E MATERIALISIM 241 


lôr origjinalitàt a vevin chè di maraveà, di provoca, di proponi une 
gnove maniere di concepî la art. Ancjemò di plui, parcè che di fat il 
dadaist no dome al conteste ogni forme di insuazament artistic, di 
ogni convenzion borghese, ma, par finî, al declare di volè distruzi 
la art stesse. 

La peraule “dada” no à nissun significât. La sielte dal nonsense e je 
coerente cul spirt stes dal moviment che al conteste, intune maniere 
anarchiche radical, ogni forme di ordenament. 

Ancje se cheste curint e varà sucès in dute la Europe, par vie de sò 
radicalitàt, e sarà destinade a sparî za sul imprin dai agns Vincj cuant 
che cuasi ducj i dadaiscj a finissin par aderî al surealisim. Ce che al 
reste dal moviment al è il so spirt, anarchic e provocadôr, un spirt, 
par altri, che si avertìs in dute la storie de art moderne. Dal dadaisim 
a vegnin fûr esperiencis e esperiments che o cjatarin plui indenant, 
tant che il ready-made di Marcel Duchamp che o vin za citàt intes 
pagjinis precedentis. 


Il surealisim 


Se l'espressionisim al jere par essence todesc, il surealisim al nas 
in France, dopo de Prime Vuere Mondiäl sul troi che al jere za stàt 
segnât dal dadaisim. O sin intun moment li che il mont de culture 
si passione pes ricercjis e pes teoriis sui mecanisims cerebrài che, 
su la ferade di Freud e di Jung, a sticin no dome la sience mediche 
ma ancje il mont artistic. Di fat, lis ideis e lis visions produsudis 
dai stàts conturbàts de psiche, intant dal insium o in stàts alteràts, 
pai surealiscj a son materie di rapresentazion artistiche come che si 
evidenzie intai cuadris di Salvador Dali, di René Magritte o di Max 
Ernst. 

Ma ce definizion dà a chest moviment? 

Se il surealisim si esprim massime par mieç des arts figurativis e des 
arts visivis in gjenerâl, l'esponent plui impuartant di chest moviment 
al è un scritôr, André Breton, che al impon regulis dispès ancje 
intune maniere ditatoriäl e esclusiviste. 

Sô la definizion di “surealisim”, che al ripuarte scrite cul lessic dai 
dizionaris: “Surcalisim s.m. — automatisim psichic rût che cun chel 
si à ché di esprimi, sedi cu la peraule oràl sedi cun ché scrite sedi 
ancjemò in dutis chés altris manieris, il funzionament reàl dal pinsîr. 
Detàt dal pinsîr, in assence di cualsisei control esercitàt de reson, für 
di ogni preocupazion estetiche o morâl [...]”. 

Se la piture e rapresente la materializazion di une imagjinazion 
für control, la cature di slambris di insiums e di visons alteradis; la 
leterature e doprarà la tecniche de scriture automatiche, la libare 
espression dal pinsîr für di ogni control razionàl, peraulis che si 
associin in maniere libare. 

Dongje di Breton, altris scritôrs surealiscj a saran Louis Aragon, 
Robert Desnos, Paul Eluard e Philippe Soupault, chest ultin vignût 
dal dadaisim. 

Critic intai confronts dal mont e de morâl borghese, cuintri dal 
conformisim e dal materialisim, il surealisim si diferenzie dal 
dadaisim par vie che al à une struture plui organiche e soredut 
inlidrisade te realtàt. 

“Il concet di base de art surealiste” — e scrîf Cathrin Klingsôhr- 
Leroy — “al jere l'automatisim che al produsarà il surealisim astra 
di Masson, Mirò e Arp.” (in Arte moderna, p. 345). Duncje ancje 
achì, dongje di une piture figurative naturaliste, si ben che dal dut 
savoltade de realtàt, si svilupe une piture astrate, ancje se l'astratisim 
di Mirò e Arp, a fasin simpri riferiment a une realtàt esterne o a di 
une imagjin interiòr concrete. 

Al moviment surealist a aderiran ancje esponents che a vignivin dal 
grup dadaist. Tra di lôr Tristan Tzara e Francis Picabia (che si viodarà 
in Entr'acte, un dai prins films surealiscj). 

Di une altre esperience al vignarà invezit il dramaturc, scritôr e atôr 
Antonin Artaud, personalitàt tormentade e paranoiche, teoric gjeniäl 
dal “teatri de crudeltàt”, ma che al finis in diviers ospedäi psichiatrics 
li che al sperimente la disumanitàt di cheste istituzion. Artaud al jes 
dal moviment cuant che tal 1926 i surealiscj a decidin di aderî al 
partît comunist, ma ancje par vie che la sò idee di teatri no cjatave la 
adesion di chei altris membris dal moviment. 

Intal 1929, Breton al met adun il secont manifest surealist metint 
dentri elements esoterics in riferiment al alchimist dal XIV secul 
Nicolas Flamel e ae sô ricercje de piere filosofàl. 

Il surealisim al à un puest di prin plan intal cine par vie che al è 
un mieg in stàt di riprodusi, cul montaç, cu la sorcesposizion di 
imagjins e cun altris tecnichis, il so mont visionari. Dopo dal za 
citàt Entr'acte (1924) di René Clair, a vignaran daùr La coquille et le 
clergyman (1927) di Germaine Dulac, L'Étoile de mer (1928) di Man 
Ray, Un chien andalou (1928) e L'âge d'or (1930) di Luis Buñuel. 
Buñuel che intai agns seguitîf al sarà l'autôr di riferiment dal cine 
surealist e chest fintremai ai agns "70, cuant che aromai il surealisim 
storic al jere za muart di cuarante agns incà. 


La gnove ogjetivitàt 


Courbet, no dome al veve inaugurà il realisim cul meti intai siei 
cuadris operaris e contadins, ma, sensibil aes problematichis sociäls, 
al veve partecipàt in maniere ative ae rivoluzion e ae creazion de 
Comune di Parîs dal 1871. 

Intal 1925, in Gjermanie al nas un moviment pitoric che al ven intitulât 
Neue Sachlichtkeit (la gnove ogjetivitât) ven a stài un gnûf realisim 
che, in contrast cu lis liniis artistichis dominantis di chel moment (in 
particolär cuintri lis tindincis informàls), al intindeve tornà a di une 
piture mimetiche ma cun ché gnove sensibilitàt che e jere madressude 
in chel secul. Di fat, il moviment nol jere unitari, a un tant che si 
puedin notà in ogni pitòr inflùs e tindincis di altris moviments. 

Inte gnove ogjetivitàt todescje si notin dôs tindincis: une veriste e 
une c/assiciste (definide ancje cul tiermin di “realisim magjic”). 

La prime e je caraterizade di une mût di rapresentà, in maniere 
agressive, satiriche e espressive fintremai ae caricature — par mieç 
des figuris emblematichis dai profitadôrs, des prostitudis e dai lôr 
sfrutadôrs, par mieç des distruzions e des consecuencis de vuere 
— la comedie sociàl che e je daùr a davuelzisi. In chei cuadris no 
si pues fà di mancul di notà une cierte atmosfere espressioniste. 

I principài rapresentants di cheste scuele a son Otto Dix, George 
Grosz e Christian Shad. 

Sul versant “classicist” (definît dal critic Franz Roh cul non di 
“realisim magjic”), o vin un stîl plui armoniòs e ecuilibrât, für di ogni 
polemiche antiborghese e antimilitariste. Ven a stài, o sin lontan des 
intenzions provocatoriis dai veriscj. Dai siei rapresentants o ricuardin 
George Schrimpf e Alexander Kanoldt. Chest ultin; specializàt in 
ritrats, in paisacs e in naturis muartis; al jere ancje insegnant li de 
academie di bielis arts di Berlin. Cundut che al jere iscrit al partît 
nazionâlsocialist, tal 1938 al finarà par pierdi la catedre, par vie de 
politiche censorie dal partit al podé che al decretarà la produzion di 
dut un setòr creatîf tant che “art degjenerade”, 


La politiche todescje di chei agns e provoche la emigrazion, massime 
intai Stàts Unîts, di desenis di artiscj. 

In Americhe il gnûf realisim al cjape schematichementri dôs formi 
espressivis: chel clamât scuele regjonaliste che al cjate in Grant Wood 
il so plui grant interprete e il realisim urban. Il subiet di preference 
di Grant Wood (1891-1942) al è la vite rurâl intal Midwest e li che il 
so cuadri plui innomenît al è cence altri American Gothic dal 1930, 
rapresentazion di doi personacs, un contadin e sô fie, cun sul fonts 
la lôr cjase in stîl gotic american. Altris rapresentants de “scuele 
regjonaliste” a saran Thomas Hart Benton (1889-1975) famòs pai 
siei murales sul troi di chei di Siqueiros, e John Steuart Curry (1897- 
1946) autôr di une piture dute centrade su la ruralitàt e la famee. 
Cence dismenteà l'ilustradôr Norman Rockwell (1894-1978), autòr di 
chel che al sarà definît “realisim romantic” e che al varà une part 
impuartante tal imagjinari american. 

Di ché altre bande la modernitàt dal realisim urban cun in prin plan 
George Bellows (1882-1925), Robert Henri (1865-1929) e soredut 
Edward Hopper (1882-1967) che al influençarà la seguitive Pop art. 
Il realisim al à vùt une part ancje tant che arme di propagande 
politiche e ideologjiche, propagande che si evidenzie tai sistemis 
totalitaris, intant che, in chei altris e passe inosservade: si trasforme 
in informazion intai miegs di comunicazion. 

In URSS si svilupe invezit il “realisim socialist” cun pitôrs tant che 
Isaak Brodskij (1884-1939), Aleksandr Rodéenko (1891-1956) e 
Aleksandr Deineka (1899-1969). 

La art propagadistiche, inte Gjermanie hitleriane, e cjate i sici 
partidants e autôrs intai pitôrs Wilhelm Sauter (1896-1948), Adolf 
Wissel (1894-1973), Otto von Kursell (1884-1967) e tal scultôr Arno 


Breker (1900-1991). 


Il futurisim 


Lis atmosferis nereosis, critichis intai confronts de societàt o ae 
ricercje di valôrs spirituài no cjataran spazi intal moviment futurist. 
Nassût ai 20 di Fevrâr dal 1909 par opare di un grup di artiscj menîts 
di Filippo Tommaso Marinetti, il moviment al ven anunziât, cundut 
che talian, su lis pagjinis di Le Figaro. Ribel, provocatori e agressif, 
il futurist al presee la modernitàt e la tecniche cun dut ce che al 
ven daùr in tiermins di velocitàt e di progrès. La provocazion e rive 
fintremai a “glorificà la vuere, la sole igjiene dal mont, il militarisim, 
il patriotisim [...] e il dispresi pe femine”! Di ché altre bande il 
futurisim al à in asse i museus, lis bibliotechis, lis academiis, dongje 
dal moralisim, dal feminisim e di ogni forme di oportunisim. 

Cun chestis ideis al è evident che une buine part di lôr e aderirà al 
moviment fassist. 

Tra i pitôrs futuriscj o podin contà su Boccioni, Severini, Balla e 
Carrà (ma ae fin Carrà si distache dal moviment par aderî ae piture 
metafisiche), la furlane Emma Marpillero (1896-1985) e Luigi Russolo 
(inventòr di une machine che e produseve rumòrs, “lnionarumori”, 
e che par finî si ocuparà dome di musiche). 

Intal cjamp de architeture o cjatin Virgilio Marchi, Mario Chiattone 
e Antonio Sant'Elia, ma che, in coerence cul ideäl futurist, a calcolin 
che al è dibant realizì i progjets che a son su la cjarte par vie che 
“ogni gjenerazion e varà di meti adun la sé citàt”. 
Se di une bande il paradòs e la contradizion a son ae fonde de 
vision futuriste, chel altri aspiet al è la coniugazion de tecnologjie cul 

vitalisim tipic di une modernitàt puartade aes estremis consecuencis. 
Intal XX secul si svilupe une union ossimoriche tipiche de ambiguitàt 
moderne, li che la mistiche si confont e si coniughe cul artifici, la 
pseudometafisiche cu la tecnologjie. E je cheste une ideologjie e 
une vision dal mont che e larà indenant fintremai ai nestris dîs e 
che e cjatarà spazis espressîfs ancje tal cine cun films che a van di 
Metropolis di Fritz Lang e Blade Runner di Ridley Scott (1982) (che si 
coniughin, i doi, ancje in forme espressioniste), fin a 2001: A Space 
Odyssey di Stanley Kubrick e la serie di Star Wars di George Lucas. 
Für de Italie a saran in sintonie cul futurisim i pitòrs rus Michail 
Lorinov e Natalia Goncharova (che a fondin la scuele dal radiantisim') 
e l'esponent di prin plan dal suprematisim Kazimir Malevië che la sô 
opare plui significative, // cuadri neri su fonts blanc (1923), e tocje il 
pont terminal de art. 


La Pop art 


Nassude in Ingletiere tai agns Cincuante, la Pop art (Popular Ari) si 
fonde su la idee di cjapà la ispirazion dai obiets e dai materiài che 
la modernitàt, la industrie e il marcjät, cu la lôr publicitàt, dongje 
dal cine e des gnovis tecnologjiis, in altris peraulis, la societàt 
consumiste, a ufrissin, par meti adun un prodot artistic. Cun chestis 
premetiduris la Pop art si presente a colp cun dute la sò ambiguitàt. 
Il rapresentant principàl de Pop art inglese al sarà Richard Hamilton 
(1922-2011) che il so /ust wbat is it that makes todays bomes so 
different, so appealing? [Ce isal che al rint lis cjasis di vuè cussì 
diferentis, cussì atraentis?] dal 1956, al è cussì rapresentatif dal 
moviment di deventà une sorte di manifest visîf. 

Intal 1959 la Pop art e rive intai Stàts Unîts li che si intive cul realisim 
american, in particolàr cu la piture di Edward Hopper. 

I siei rapresentants a saran Robert Rauschenberg, Tom Wesselmann, 
Claes Oldenburg, Jasper Johns, il scultôr George Segal, James 
Rosenquist, Roy Linchtenstein e naturalmentri Andy Warhol. Ognidun 
si fisse su di une particolaritàt dal mont contemporani (publicitàt, 

fumets, cine e television) in maniere ossessive e ripetitive a un tant 
che no si capis trop che o sin denant di une adesion feticiste a di un 
mont fat di marcjanzie o denant di une rapresentazion di chel mont 
cence une particolàr condivision. 

“Pai opositòrs plui rilevants, ce che al mancjave ae Pop art al 
jere il snait rivoluzionari, tal sens artistic dal tiermin. Kunitz al 
ritignive che ’i dissens, i slogans e i espedients a vignivin fùr 
drets de fuartece de societàt borghese, dal bastion li che si 
formavin lis imagjins e lis dibisugnis dal om massificàt’. Selz 
[Peter Selz] al rivocave chel stes pinsîr confermant che i artiscj 
pop a rapresentavin ‘il spirt dal conformisim de borghesie'” 
(Klaus Honnef in Arte moderna, p. 468-469). 

Inlidrisade te culture comerciàl e industriäl, imbombade di une 
sotculture popolär savoltade, cumò sgjaventade sui manifescj 
publicitaris, su lis pagjinis dai fumets, sui miegs de industrie dal 
imagjinari, la Pop art no podeve rezi ae pocade de contestazion cuintri 
de societàt consumiste dai agns Sessante. E alì si distude dal dut. 


Il minimalisim e il concetualisim 


Cul minimalisim (o art minimäl) si siere cualsisedi rapuart cu la 
art tradizionâl. Cerclis, cuadrâts, formis semplicis e elementàrs, si 
svilupin intun spazi tridimensionîl. L'artist al met adun la idee in 
scjale piçule che e sarà dopo metude adun di lavorents specializàts. 
Il moviment, nassût in reazion cuintri dal espressionisim astrat e 
de Pop art, al viôt tra i siei protagonist Frank Stella cu lis sòs Black 
paintings e Donald Judd cu lis sôs sculturis elementärs in agàr, fier 
o compensât metudis adun a nivel industriàl. 


Ae fonde de art concetuàl o vin la rapresentazion di un concet a 
tacà di une idee. Pai concetualiscj la art si svilupe plui intune forme 
filosofiche che par mieç di une imagjin o di une sculture. L'esempli 
plui significatîf di cheste forme di art e je la opere di Joseph Kossuth 
One and Three Chairs [Une e trê cjadreis] (1965), li che une cjadree 

e je rapresentade in trè manieris: la cjadree in se, la fotografie de 
cjadree stesse e la definizion de cjadree cussì come che si cjate sul 
dizionari. Lis trê formis a son esponudis une dongje di chê altre. 

Al ven spontani di viodi in cheste instalazion un leam cu la filosofie 
di Platon. Par Platon, di fat, la riproduzion artistiche e cause un 
slontanament ulteriòr dal mont des Ideis. La instalazion di Kossuth e 
mostre i trê grâts di esistence de cjadree: la cjadree tant che concet 
(par mieç de sò definizion) duncje la idee di cjadree prime che e 
deventi une sò traduzion material; la cjadree tant che obiet sensibil 
e, par fini, la cjadree inte sô riproduzion fotografiche (inte sò mimesi 
artistiche). 

Altris rapresentants di cheste corint a son Joseph Beuys, Daniel 
Buren, Piero Manzoni, On Kawara, Sol LeWitt, Sebastian Bienieck. 


Note 


D Il scerdiantisim (in rus Inëizm) al è une evoluzion dal futurisim rus, 
influe ancje dal cubisim e dal orfisim e che si svilupe intai agns 
1912-16. 1 radiantisim al rapresente lis formis spaziäls come che a 
risulii» de intersezion dai rais di lûs che a vegnin rifletùts dai obiets. 

Joseph Kossuth, Que and Three Chairs [Une e trè cjadreis]. 1965 

Prime di 
concludi 


Lis civiltàts primigjeniis e la modernitàt 


Un dai caratars principài dal om fintremai des civiltàts primigjeniis 
e je la produzion di artefats, di cualsisedi nature che a sedin. Citâts, 
templis, sculturis o pituris, palacs o cjasis, dute la produzion umane 
e je creazion “artistiche”, parcè che al è il “fā” che al specifiche l'om 
e che lu realize in ducj i siei aspiets. La art e je li par indreçà l'om 
inte juste direzion, intune forme di vite che e confàs no dome al so 
benstà materiâl ma ancje a chel psichic e a chel spiritual. E je la art 
che e segne la direzion che l'om al à di cjapà par jessi realizàt ad in 
plen e, di consecuence, che e segne il percors tra il mont fenomenic 
cuntun mont là di là dal visibil. La art e je duncje une des stradis 
par là e par capî i misteris di chest mont e par abocà la imagjin di 
chel altri. 

Come che o vin palesàt fin dal principi, la art cun cheste funzion no 
je chê stesse che si presente tal Ocident moderni, a un tant che o 
sin puartâts a domandäsi ce che e je e ce funzion che e à, a ce che 
e covente la art. 

Al è a tacî di li che e nas la “cuistion de art”: sul ce che e je la art e 
sul parcè di une trasformazion seguitive dal so sens e de sô funzion 
propit intal nestri mont ocidentàl. 


La seconde domande, ven a stài dal parcè che chest procès di 
trasformazion de art si è davuelt dome e propit intal mont ocidentäl, 
e cjate la sô rispueste tal fat che la creativitàt umane (ven a stài la 
atitudin dal om di trasformä la nature in “art-e-fats”, atitudin che e fs 
de umanitàt une umanitàt) e à patît, propit in Ocident, une sclapadure 
dentri di se e un seguitîf riposizionament sul plan sociäl e sul plan 
jerarchic dai tocs vignùts für di cheste roture. Sclapadure tra art e 
artesanât. Sclapadure che e rispuint ae evoluzion socioeconomiche 
dal mont ocidentäl e di chei mudaments politics seguitîfs che, a tacà 
dal Rinassiment e fintremai a dut il XVII secul e tal secul seguitîf, a 
àn trasformàt la percezion de realtàt. 

La division dal mont creatîf/produtîf e puartarà, tant che consecuence, 
al fruçonament e a une derive di significats. La prime diferenziazion 

valoriäl e je stade ché tra lavor manuäl e lavôr inteletuàl. Division 
natural sot di un ciert aspiet, ma che e devente critiche cuant che, 
ae division tipologjiche, si zonte une nete separazion di merit. Ae 
manualitàt si dinee un valôr epistemologjic e gnoseologjic. Di li une 
pierdite progressive dal sens plui profont di ce che e compuarte la 
ativitàt umane a ducj i nivei. La separazion dai doi aspiets e puartarà a 
calcolä la ativitàt creative dedicade a produsi obiets cuntune lôr utilitàt 
tant che un procès cence valòr “artistic” e cence un risultàt cognitîf. 
Duncje e par fini, o sin denant di un savoltament dal significàt stes di 
art (tant che trasformazion de nature) e un savoltament de sò funzion 
origjinarie. In altris peraulis, o sin denant de pierdite di un mieç — la 

art apont, intindude tant che ogni forme, cence distinzion, di ativitàt 
creative dal om — pe cognossince ancje di chel mont che, daûr des 
categoriis leibnizianis si presente in maniere scure e confuse e che la 

reson cartesiane no pues determinà in maniere clare e distinte. Al è in 

cheste ferade che la filosofie kantiane che e dinee al om la pussibilitàt 

di cognossi la essence de realtät ma dome la part fenomeniche, no 

il noumen ma dome il fenomen, no ricognossarà ae art une funzion 

cognitive “altre” ma dome une “facoltàt di judizi estetic”. 

Dal dineament di podè cognossi il noumen de realtàt al dineament 

dal noumen stes, il pas al è curt. 

Di li indenant si da ae reson e dome ae reson, ven a stài ae sience 

empiriche, la facoltàt e il monopoli de cognossince. La art e varà la 

“funzion” di veicolà il sintiment dal biel (ancje se par Baumgarten e 

je ancjemò espression di une cognossince, ma di une cognossince di 

nivel inferiòr e simpri limitade al cjamp de realtàt sensibile). 

Par prionte, cul avent de rivoluzion industrial e dal machinisim, la 
interazion umane cu la Nature (la art e l'artesanàt) e à pierdit ogni 
significàt e ogni funzion no dome sul plan creatîf e gnoseologjic, 
ma al à ancje causât un savoltament dai caratars umans viers di une 
derive antropologjiche che e je daûr a trasformà l'om intun autome 
cence cussience. 

AI è daùr di esperiencis che a puartin a confrontàsi cun altris realtàts 
che cheste impostazion e sarà metude in discussion e che si tornarà a 
calcola la art cuntun metri diferent, ancje cun riflessions e contribùts 

che a stazin realtàts etnichis primigjeniis, diferentis e lontanis di une 
suaze eurocentrade. 
Valutant la opare di art intal univiers di comunitàts primordiäls, 
l'antropolic Claude Lévi-Strauss al contint, dar dal metri struturalist, 
che ogni forme di art e compuarte trè aspiets: la ocasion (li che il 
meti adun al è cundizion di un event), la esecuzion (ven a stài l'at 
creatîf) e la destinazion (li che l’autôr o in mit cussient o in mit 
incussient si met al puest dal fruitôr). I trê aspiets si presentin intes 
oparis cun proporzions diferentis e li che une e pues dominà su chès 
altris. Ma denant di une opare tradizionäl tant che “une mace baida 
fate di len di cedri, mace che e ven doprade par stramurti i pes [...] 
l'artist che le à sculpide dantji la forme di un mostri di mår [...] al à fat 
in mût che l’obiet al puedi jessi l'animäl crudél che al cope lis vitimis 
impotentis, e dut intun une arme par pescjà, ben ecuilibrade, di mût 
che un om al rivi a doprâle cun facilität par otignî une buine pescje. 
In chest imprest, imprest che al è ancje une maraveose opare di art, 
dut al somee struturàl: sedi il so simbolisim mitic sedi la sô funzion 
pratiche. Plui di precis, l'obiet, la sô funzion e il so simbul, a somein 
pleâts un disore di chel altri par formå un sisteme sierât li che il câs 
nol à nissune pussibilitàt di inserîsi.” (La pensée sauvage, p. 41). 
In ogni mût, in chest esempli ce che nus interesse di marcà e je 
la specificitàt de opare tradizionäl, li che la idee di une “art cence 
concet” e je dal dut inconcepibile: il manufat, di cualsisedi ordin e 
specie al è syn bailo, ven a stài al scugne jessi une sintesi di funzion 
pratiche e di mît. L'imprest di ûs pratic al à dentri di se un aspiet 
simbolic (magjic, cultuîl e v.i,); il manufat “artistic” (sculture, piture, 
mascare) al à funzion pratiche (magjiche, terapeutiche, rituäl e v.i). 


La art ocidentàl, impen, al è un obiet simpri plui dificil di incuadrà in 
tiermins di utilitàt e simpri plui misteriòs pe sò forme, pal so parcè, 
ma e reste, dut câs, un ospit ineludibil par vie che e rapresente une 
part integrante de nature umane e che di jê la nature umane no rive 
a fà di mancul. 

La aparizion de art, tant che estetiche, e met in lûs chel altri aspiet. 
Che chest procès — evolutîf o involutîf daûr des sensibilitàts e des 


254 LA ART E LIS SOS FUNZIONS 


sieltis ideologjichis — come che o vin viodùt, si è vût in Ocident, e, 
no par câs, dome in Ocident. 

Fùr dal Ocident, für de nestre civiltàt, la “art”, là di là dai mudaments 
di stîl, di scuele, di adatament e di influence oltrane, e je restade te 
ferade de tradizion. Fintant che i procès di colonizazion politiche, 
economiche e duncje culturâl de bande dal prin mont no àn insedit 
il lor domini in ducj i continents. Domini valoriäl e interpretatif: la 
adeguazion tra primitivisim e infantilisim e je stade une, ma no la 
sole, di chestis interpretazions al ribàs. 

Nol è su la fonde di un paradigme classicist che si pues valutà il 
risultàt di un manufat di altris popui o di altris etis, par vie che ogni 
popul e ogni ete si esprimin su la fonde di un lôr paradigme. 

Par altri, la diference tra une opare di art e un lavòr ordenari e 
risulte e si misure no par vie de sô rese naturalistiche o calcolade 
cui nestris parametris academics o daûr de critiche “uficiàl” o par 
vie de tecniche doprade o dal contignùt plui o mancul impuartant 
che al ven esprimùt, ma si disvele intal so trat e si pues valutà 
dome cui parametris de culture e de ete li che cheste opare e j 
stade metude adun. 

Cun di plui, denant di une opare esotiche, oltrane o dal passá 
l'ocidental al tint a svilupà la sô analisi daûr di un model specialistic: 
su la ferade antropologjiche, etnologjiche, mitologjiche o religjose. 
Istrutif e in cuintritindince, a chest proposit, il film documentari 
Les Statues meurent aussi di Alain Resnais, Chris Marker e Ghislain 
Cloquet ziràt tal 1953, che al tache cun cheste frase: “I oms a jentrin 
inte storie cuant che a son muarts, lis statuis a jentrin inte art cuant 
che a son muartis. Cheste botaniche de muart al è ce che o clamin 
culture. Il film al svilupe une riflession critiche su la maniere di 
viodi la “art nere" de bande dal om ocidentäl. 

In France, paîs de libertàt di espression (!?), chest documentari al sarà 
censuràt par undis agns par vie che al denunziave il colonialisim che 
la art (e no dome la art) africane e jere daùr a subi. 

“Parcè la art nere si cjatie li dal Musée de l'Homme [ven a stài intun 
museu etnografic] intant che la art greghe o ché egjizie si cjatin 
intal Louvre?” si domandavin i autôrs. O sin in chei agns li che la 

etnografie e tacave a pene a svilupà un sens critic intai confronts de 
concezion “primitiviste”. Ma il film al mande für une critiche ancje 
là di là de contestualizazion museâl etnografiche de art nere. Cun di 
fat al è cul studià lis civiltàts primitivis che si torne a scuvierzi il sens 
vêr de art, di chê art che e je bielece no pal biel in se ma funzionäl 
ae scuvierte de veretàt, di une veretàt che e trassent luman par 
tornà ae umanitàt intune gnove forme. Invezit, a disin i autôrs dal 
film, noaltris “la art nere le cjalin come se e ves la sô reson di esisti 
dome pal plasè che nus da. Lis intenzions dal neri che le à creade, 
lis emozions dal neri che le cjale, dut chest nus scjampe.”. 


AI è cuant che il storic de art (ocidentàl o ocidentalizät, che e je la 
stesse robe) al tache a traviodi in chel manufat particolär un valôr 
estetic assimilabil ai guscj eurocenträts, che la interpretazion critiche 
e fås jentrà la opare esotiche intal paradigme estetic ocidental. Il 
manufat al devente alore “opare artistiche”, ma di fat sbassat sul 
model dai guscj de modernitàt eurocentriche, cun tant di corse al 
colezionisim, a manifestazions espositivis e a events culturài. Letnic 
e l'oltran a deventin mode di imità. Viôt la mode des “cineseriis” e 
dal “gjaponesisim”. Viôt la influence che la art africane (arr nègre) 
e à esercitàt in tancj artiscj sul tacà dal Nùfcent, in particolar inte 
produzion artistiche di pitôrs e scultôrs tant che Picasso e Modigliani’. 
La creazion tribäl, che in origjin, e tal so contest, e à une finalitàt 
specifiche a nivel sociäl e cultuâl, magjiche, terapeutiche e religjose, 
e ven reinterpretade e inviade su lis sinis des concezions estetichis 
ocidentàls. Di fat, l'artesan african al cree dai obiets cence savé che si 
trate di art. E je la interpretazion dal critic, dal storic o dal colezionist 
ocidentàl che al stabilis, daûr di criteris etnocentrics, ce che e je art 
e ce che art no je. Chei manufats a vegnin strassomeîts e tornâts a 
interpretà daùr de nestre vision par vie che su chei obiets a vegnin 
proietadis lis categoriis de filosofie de art. Al scrîf Peter Mark: “Se i 
stes artiscj africans no jerin cussients di vê creât un obiet di art, cui 
isal che al à definît lis lôr creazions tant che creazions artistichis? E 
cuâi sono i criteris che a son stàts doprâts par stabilî la definizion 
di ce che e je e di ce che no je art?” (Est-ce que l'art africain existe? 

p. 11). Si trate achì dal voli ocidentàl che al proiete une nozion che 
“e jere plui o mancul estranie intes societàts li che chescj obiets a 
vignivin creâts [...]. La nozion stesse di art no jere une idee cognossude 
di chei che a creavin la grande part di mascaris, sculturis e altris 
obiets rituài che, für de Afriche, a jerin tant prescâts des galariis e 
dai colezioniscj.” (ibidem, p. 10). L'interès, là di là dal inmagament 
estetic european al sarà in buine part economic: “Pes galariis di art 
si tratave, come che si trate ancjemò, de trasformazion in marcjanzie 
de culture oltrane. Il meti in valôr lis cualitàts estetichis — definidis 
dai ocidentài di mût di dissocia i obiets dal lôr contest culturàl — a 
servivin i interès dal colezionist e soredut dal marcjadant di art. No 
covente cognossi o preseà la culture origjinarie se si pues preseà 
l'obiet sul plan di une presumude estetiche universal.” (ibidem, p. 9). 
Ma la art tradizionäl, in gjeneräl, al è dificil che l’ocidentàl le capissi 
ad in plen, ven a stài cu la funzion stabilide de civiltàt che le à 
creade. L'ùs al è chel ritualistic, religjòs o magari dome dumiesti ma 
cuntune valence sacre. Duncje, ce e cuâi di ducj i obiets eteroclits 
che a vegnin creûts intune comunitàt tribäl (comunitàt che no calcol 
nissun di chei obiets tant che entitàts autonomis ma vivificadis d: 
ûs sociàl o cultuàl) puedino jessi calcolâts utii par une esposizioni 
“artistiche” e cuài invezit dome par une esposizion etnografiche? Il 
probleme al è dut ocidentäl, ven a stài al è un fals probleme. 

“La definizion di art africane e va indenant a presentäsi tant che 
probleme. In Afriche lis mascaris e la sculture no àn mai la autonomie 
che a àn in Ocident” — al scrîf ancjemò Mark — “Studia lis mascaris 
cence preocupàsi dai ritmis e dai moviments di bal che a rindin 
chescj obiets vifs, nol à sens.” (ibidem, p. 13). 

A chestis osservazions si podarès obietà, ae lùs dai moviments 
artistics sperimentài, aes performancis, ai events, ae art svoladie che 
e je part integrant dal univiers artistic contemporani, chei “events”, 
“rituài”, “manifestazions" dal mont tradizionäl tribàl a podaressin 
integràsi ad in plen intun contest ocidentäl. Il probleme al è che 
i moviments artistics ocidentài si svilupin intune ferade estetiche 
e formål, intant che i events dal mont tribàl a risultaressin une 
sfuarcadure, une parodie insedîts für dal lôr contest. Cundut achest, 

vué, events borderline tra spetacul, performance di une bande e 
manifestazion di une tradizion di chê altre, a mieze strade tra folclôr 
e culture, tra mistiche e spetacul profan, a son part integrante dai 
programs culturài. O viodìn bai rituài africans o evoluzions sufis 
davuelzisi su la sene di teatris li che, pierdude la lôr dimension 
primarie, la esecuzion, deventade spetacul, si limite a dismolà intal 
spetatôr une estasi aparente, vivude a nivel epidermic e sentimentäl. 
Cemût frontà duncje la cuistion de art africane cence colà intune 
mistificazion o te ambiguitàt li che la imprese coloniäl le à infondade? 
Peter Mark al scrîf: “Par evità che la ricercje su la art africane no 
sedi il riflès des nozions eurocentrichis de art e dai criteris estetics, 
e soredut par sghindà une jentradure doprade par mistificà il so 
subiet, o vin dome une soluzion. Ogni ricercje e à di fondäsi su di 
un contest precîs — contest culturàl, socioeconomic e inteletuâl — che 
a àn dt nassite ai obiets.” (ibidem, p. 14). 

Duncje il discors su di une specificitàt de art africane e su la 
cuistion, fate di agns incà, di ce che si à di intindi par art africane, 
al condizione i tiermins dal discors. Ce che si domande e je se ancje 
intal contest african (tradizional) si pues evidenzia la presince di une 
pure espression estetiche, ven a stài se il concet di “art pe art” al esist 
ancje in Afriche. 

Par cualchidun, tant che Jacques Maquet al somee di sì, a un tant che 
in L'art nègre al contint che, se J.-Ch. Pauvert (cuindis agns prime) 
al podeve scrivi che “cheste nozion di art nere e je une creazion 
ocidentäl dai estetis e dai etnolics” vuè o varessin di calcolà che “la 
nozion di un obiet funziona] dome al plasè dai voi no je tant antighe 
nancje tal nestri paîs,”. 

Come a dî che la stesse evoluzion (o involuzion?) che e à vit la 
art ocidentàl si sarès produsude ancje in ché africane. Insume, là 
come ca, bisugne spietàsi ae aparizion di une “art ocidentalizade”. 
Une profezie di dimostrà e che no par fuarce e je di saludà come 
positive. E dopo di vê elencât une serie di esemplis di oparis di 
art europeanis e africanis dal passat, li che dongje dal valôr di ûs 
ritualistic o dumiesti si sume un valôr estetic, al conclût: “La ricercje 
de forme gratuite”, ven a stài di une forme che no pant une sò 

funzion utilitaristiche, e je ché che “e delimite il domini de art” 
(ibidem, p. 17). 

La cuistion e je clare: si pues clamà artistic dome chel obiet che 
nol à funzion di ùs ma dome funzion estetiche. Cheste definizion 
preconcetuàl e condizione dut il discors su la art africane: se di art 
africane si pues fevelà, bisugne che i manufats africans si plein a 
cheste esigjence. E al va indenant contindint che la estetiche “si cjate 
inscrite tes oparis li che si pues individua la gratuitàt de forme. Al è 
evident in particolàr intes decorazions [...] che a àn ‘dome chê di fà 
plasê ai voi’ come che al scriveve Charles Ratton. Al è in chest sens 
che o podìn dî [...] che la art pe art e esist di tant timp incà li dai 
popui de cueste orientâl.” (ibidem, p. 17). 

Pal om ocidentäl no si pues fevelà di art se cheste no à une sô 
autonomie totàl a pet di une cualsisedi utilitàt. L'autôr cun ogni 
evidence si sint in dovê di alcà il status dai manufats africans e 
di stimà in chei manufats i stes caratars e i stes obietifs de opare 
artistiche ocidentäl moderne: il plasè estetic. Come se e fos chê la 
cuistion dirimente, E al conclùt: “O vin achì un cjamp di investigazion 
che al sarès urgjent di studià, su cuài che a son i criteris tradizion? 
par prese la forme gratuite. Su cheste cuistion si è daùr a prepar 
une investigazion di puartade continentàl. Se si rive a bon, o varı 
un pont di viste complessif su la cussience estetiche, fin a vué, in 
pratiche, scognossude, li des diviersis societàts africanis." (ibidem, 
p. 19-20). 


Di altre opinion, Jean-Claude Pauvert al fronte la cuistion di un altri 
pont di viste e al note il fat che il concet di bielece al è assent 
intun grant numar di lenghis africanis. Alì i tiermins comparatifs a 
esprimin “plui la perfezion e la adeguazion che la sensazion estetiche 
e la estasi [...]. Inte Afriche nere tradizionäl al è impussibil di cjatà un 
obiet che noaltris o calcolin biel che nol servissi o che nol vedi servit 
a alc, e che nol vedi un so significît sacri, religjôs o tecnic precis [...]. 
Cussì come che un bal dogon, un assolo di arpe fang no son biei di 
par se: a son presets se a corispuindin ae intenzion, rituâl o altri, 
che e à vuidat l'autôr.” (in Lart nègre, p. 72). 

Dal stes parè al è Jean-Paul Lebeuf che al note trop che pal african 
il concet di estetiche e sedi diferente di chè dal ocidentäl. Pal 
artist african tradizionàl “la plui piçule rie [...] al è un simbul, un 
assemblament che al pues someà rudimentàl” ma che par lui al à un 
significat esoteric. (ibidem, p. 94). 


L'artist ocidentàl dal Nùfcent, intun moment di roture cui stilemis 
naturaliscj, al à cun ogni evidence intivât inte art primitive stîi e 
formis che no podevin fà di mancul di influençälu, stant che sul 
plan stilistic, ma juste su chel plan, a concuardavin ad in plen cu la 
volontàt di cheste roture. 

Inte art africane par altri si puedin individuà, in mùt schematic, trê 
passacs: la art tradizionàl cui caratars che o vin menzonîît, ven a stài 
la art tradizionàl funzionàl al paisaç tribàl no ancjemò influençade 
dal colonialisim; la produzion artistiche “di aeropuart”, ven a stài 
la riproduzion di copiis de art tradizionâl metudis adun dai artiscj 
africans cun ché di vendilis ai turiscj ocidentài inte fase colonialiste e 
post coloniàl e, par finî, la nassite e il svilup inte fase plui resinte, di 
une art africane moderne in sintonie cul mont e cul marcjât artistic 
internazionîl. 

Cheste ultime, che e met adun tradizion e modernitàt, Afriche e 
Ocident, e je ché plui problematiche stant che e palese ducj i 
elements critics de estetiche moderne (cul obietîf di jessi acetade 
des istituzions dominantis) e une pierdite complessive dai valôrs de 
tiere africane e di une consecuente pierdite de funzion tradizioni] 
dal manufat. 

Si à la impression che l’artist african moderni al vedi chê di gjaväsi 
vie la innomine di “salvadi”, di strion, e finî cul metisi intor ducj 
i ornaments e il lengac de culture europeane magari mantignint 
cualchi riclam esotic, element di une cierte utilitàt intal ambient dal 
prin mont li che la “origjinalitàt” e je calcolade un plui. 

Cheste osservazion nol sbasse il valôr creatîf di chei artiscj. Ma no 
si pues fà di mancul di notà une cierte someance di percors cu lis 
élites africanis al podê, che a dominin i popui africans in gracie e a 
pro dal Ocident. 

La penetrazion europeane cul so aparàt socioculturäl e tecnologjic 
e cu la imposizion de struture economiche e politiche neocoloniàl 
no podeve fà nuie altri che modifica di plante fùr la destinazion de 
art africane. Une volte mudade la societàt, i lôr sistemis relazionài 
e economics, ancje lis figuris istituzionals, dut ce che prime dal 
colonialisim si fondave su di une specifiche tradizion e su di une 
particolàr interazion cu la nature, chei sistemis cumò a scugnivin 
sparî. E duncje e scugnive sparî chê produzion di artefats che di ché 
tradizion e jere la espression: une tradizion che no si fondave sul 
machinisim ma li che il mieç par paronà lis fuarcis de nature e chés 
sorenaturäls e jerin dadis in man a “tecnichis religjosis”, magjichis e 
esoterichis. 

Compagn sul plan dai rapuarts istituzionài e jerarchics li che, par 
esempli tal Dahomey, la art e jere destinade al re e ae aristocrazie. 
Come che al scrîf Paul Mercier, la struture tradizionäl dal Dahomey 
e da fùr “une art di mecenats: i artiscj a dipendin dal dut dal re pe 
difusion des lôr oparis. Il re nol paie lis ordenazions, al fâs vivi i siei 
cortesans € il personal dal so palag [...]” (L'art nègre, p. 158). 

“Intal Dahomey, come in altris bandis, la art e à vût une funzior 
impuartante. Leade in maniere strente, di une bande ae organizazior 
religjose, di chè altre a ché politiche, e tocjave obietifs dal dut sociäi. 
a jerin in armonie cul insiemi de culture dal grup." (ibidem, p. 157). 


Chest incuintri-scuintri tra modernitàt e tradizion inte espression 
de art africane vuê si le viôt in particolär a proposit de musiche. 
La grande tradizion dai griots, che si cjate in particolàr in Afriche 
ocidentäl, e à paidît, par colpe dal colonialisim cultural e economic, 
mudaments di un nivel che al mostre la gravitàt dal probleme. I 
griots africans, cjantôrs nomadics dai mîts e des storiis tradizionals, 
a dan une idee di ce che a podevin jessi e di cemût che a podevin 
operà i barts dai popui celtics o i aedis de antighe Grecie (tant che 
Omér) No dai sempligs musicants ma rapresentants di une caste, 
possessôrs di un savé, che dispès, dongje de funzion di trasmeti 
une cognossince e une mitologjie, a vevin ancje la funzion di storics, 
di conseîrs, fintremai di arbitris in câs di contesis. La lôr presince 

e la lôr musiche a jerin part di ché ritualitàt che e segnave ogni 
aspiet de vite dal om african. Chê musiche e vignive sunade intai rîts 
di iniziazion, dongje di jessi un mieç di insegnament e di coesion 
comunitarie o ancje un strument di memorizazion storiche. 

Ma vué, par vie dai mudaments socioeconomics e duncje culturài, il 
griot al tint a pierdi il so rûl primari a un tant di deventà un sempliç 
esecutôr di une musiche etniche. 

A chest proposit il musicolic Vincent Zanetti al scrîf: “Il pericul al è 
evident: cun ché di privilegjà dome l'aspiet musical e strumentàl, o 
preservant de tradizion [...] dome i elements che a puedin interessà i 
lôr finanziadòrs, i griots a corin il risi di pierdi ce che al reste de lôr 
ereditàt, metint cussì in pericul la trasmission di un savê grandonon 
[...]. Par chel che al rivuarde i tradizionaliscj, chei chi si sierin dispès 
intun cidin ermetic, pitost che dà für al svol e cence distinzions chest 
savê cul so valôr sacri. Par pòre di tirà a ciment il kouma korò, lis 
*peraulis antighis’, rudis lezions filosofichis insioradis cun proverbis e 
cui da lakan, ’formulis magjichis’, a concedin il lôr savê cul contegotis 
e a dissepui degns di fede.” (Le griot et le pouvoir, p. 11). 

Tancj di lôr a àn bandonîit la tradizion par adotà la musiche blancje 
par un public blanc cun chè di fà cariere. Ma a ‘nd è ancje che 
a adatin il repertori tradizionà] e che a metin adun strumentazion 
tradizionâl e strumentazion blancje ancje se la intenzion e je simpri 
ché di fàsi cognossi a nivel internazionäl. 

Ce che dut câs si piert e je la funzion di cheste musiche stant che, 
für contest, la esecuzion, che e rispieti la tradizion o no, si trasforme 
intune pure e semplice esecuzion spetacolâr e li che il coinvolziment 
dal public al è emozionäâl, funziona! al sentimentalisim dal mont 
materialist ocidentàl. De funzion ritualistiche, magjiche o altri de 
civiltàt origjinarie, a restin dome lis ruvinis e i ricuarts. 


Ce che o podin notà intes carateristichis dal mont creatîf tradizionäl 
african e je la someance concetuâl e tipologjiche cul mont creatif 
di cualsisedi altre societàt tradizionàl e, tal câs specific, di chê 
ocidentàl prime de modernitàt. L'artist neri, al notave A. Rouquet, 
citàt di Georges Balandier “nol ubidis a preocupazions estetichis; 

al è la espression di une mentalitàt coletive, par vie che no si rive 
a diferenzià ni scuele ni individualitàt.”. E al va indenant: “L'artist 
neri nol invente, al ubidis al grup. [...] Il fat di creà art al è, daûr des 
societàts, une obligazion di ciertis castis [...]” (in L'art nègre, p. 62). 
“L'artist [african]” — al scrîf Henri Lavachery — “al è pal plui un 
professionist. E come in ogni societàt primitive, dal moment 
che nissun lavòr al pues jessi puartàt a bon cence l'intervent dal 
sorenaturàl, chest artist al sarà ancje, plui o mancul, un mc. Nol 
podarà deventà un mestri de sò art cence cheste cundizion. Il màc 
al è simpri viodût tant che un subiet di rispietà e di temé [...]” 
(ibidem, p. 49). 


Note: 


1) La scuvierte e la influence esercitade des formis artistichis orientàls 
sui artiscj ocidentài no tocjarà dome la piture, ma ancje la architeture, 
la mobilie e altris setôrs creatîfs. Claude Debussy al sarà influençât dal 
Gamelan, orchestre indonesiane cuntune musiche fondade massime 
su iis percussions. Dongje di Debussy altris musiciscj europeans, tant 
ch. 3éla Bartók, Olivier Messiaen e Benjamin Britten, a citaran cheste 
m. iivhe tes lôr composizions, 

Conclusions 


Inte societàt tradizionäl l’artist si realize par miec de sò art e par 
mieg de sô art al consegne ae societàt i supuarts che a coventin par 
realizà la personalitàt di ognidun. 

Inte societàt moderne l’artist al cîr par mieç de creativitàt di cjatà se 
stes e une reson di vivi intal contest sociàl li che si cjate sgjaventàt. 
In cheste società, la art e devente alore une sperimentazion seguitive 
in dutis lis direzions e cence un riferiment e une funzion specifiche, 
cul risultàt, o di une sodisfazion personal momentanie, ilusorie e dome 
su di un plan estetic, o, intun percors individualistic e autoreferenziäl, 
di un disvuedäsi psicologjic dal autôr sul plan emotif. 

Intal mont tradizionàl, impen, la art e je un mieç di cognossince 
che si svilupe su trè plans: tant che mieç di cognossince dai fats 
che si davuelzin tal mont sensibil, cognossince dal simbul e dai siei 
contignûts e, a di un nivel plui alt, strument pal disveäsi di une 
cussience superiòr. 

Paradossalmentri, ancje la art moderne, cuant che e je art, e presente 
trê plans ma cence produsi i stes efiets. Ancje la art moderne e à un 
aspiet naratîf, une dimension simboliche (massime te art informäl), 
e une emanazion emotive. Ma la presince di chescj aspiets no son il 
risultàt di une cognossince intuitive dal artist, a son dispès il risultàt 
di une esternazion di elements subcussients disvelîts intune maniere 
automatiche e, a voltis, no cussiente. Se di cussience si trate, cheste si 
ferme a di un nivel psichic. 

Intant che inte art moderne il simbul al è il risultàt di une pinelade 
mecaniche, automatiche e subcussiente, la art tradizional e je 
il risultàt di une operazion cussiente, mediade e li che il sens 
al è manifest sei pal autôr che pal osservadôr. Cussì, là di là dal 
simbul (che la modernitàt e calcole aromai tant che ornament) 
ancje la rapresentazion naturalistiche tradizional e pant altris nivei 
interpretatifs. 

In chel secul e mieg di storie che al va de metàt dal Votcent fintremai 
ai nestris dîs, si pues constatà chel procès di fruconament seguitif 
dal mont artistic che o vin viodût cu la aparizion di moviments, di 
corints, di stîi cun finalitàts diferentis e dispès contraditoriis che a 
rispuindin e che a corispuindin ae crisi sociàl e politiche che il mont 

ocidentàl al è daùr a vivi. Par la cuàl, la art, in cheste situazion, nol è 
plui un mieg e un supuart pe realizazion dal om e de umanitàt, ma 
e je la spie e il riflès di une crisi spirituâl o di un malstà personal. 
La rinassite de art e la riscuvierte di chê funzion che la art e à pierdùt 
al sarà il segnàl de rinassite de societàt dute interie. 

